1. Понятие за гражданско право. Частно и публично, частно и гражданско право. Дуализъм и монизъм на частното право. Съпоставка на гражданското с търговското, трудовото, международното частно и гражданскопроцесуалното право.




Терминът “гражданско право” води началото си от Римското право и е буквален превод на ius civile. Още в Римското право се е очертала онази нормативна съвкупност, която днес наричаме частно право. 
Исторически съвременното континентално право произхожда от Римското право. Това, което е допринесло последното да оцелее в продължение на столетия и да залегне в основата на модерните правни системи е, че то съдържа абстрактни фигури, както и че има обърнат поглед към практиката. Съвършенството на Римското право от правно-техническа гл. т. е давало възможност на всяка следваща епоха да внася по нещо ново в неговото съдържание. Именно поради тези причини Римското право е било реципирано от западноевропейските държави.
Понятието “гражданско право” се разглежда в четири значения:
1. Гражданското право като обективно право – касае са за отрасъл на правото на една държава, съвкупност от правни норми, уреждащи точно определен кръг обществени отношения.
2. Гражданското право като субективно право – т.е. това е признатата и гарантирана от закона възможност едно лице да има определено поведение, респективно да изисква определена престация от трети лица.
Връзката между субективното и обективното право е това, че правната норма (т.е. обективното, материалното право) съдържа в хипотезата си юридически факти, при настъпването на които се проявяват предвидените в диспозицията субективни права и задължения. Обективното (материалното) право или директно предвижда съдържанието на субективни права и задължения, или нормата допуска възможността страните по своя воля да се обвържат от конкретни субективни права и задължения.
3. Гражданското право като учебна дисциплина, имаща за задача да предаде основните знания за предмета, метода, институтите и т.н. на отрасъла Гражданско право.
4. Гражданското право като наука, която има за предмет изучаването на основните институти на гражданското право. Гражданското право като наука изучава още и основните понятия, принципите на гражданското право и обобщава основните разработки на съдебната практика.
Ако първият белег на българското гражданско право е това, че то е част от обективното право, то вторият белег е, че гражданското право е отрасъл на частното право. Делението на правото на частно и публично датира още от Римското право. Критерият за това разграничение обаче не е единен.
Още древно римския юрист Улпиан използва два критерия при делението на правото на частно и публично:
- интересите, които регулират определен кръг правни норми и
- особеностите на субектите, които са адресати на тези правни норми.
Тези два критерия лежат в основата и на двете главни теории, които разграничават частното от публичното право:
А. Теорията на интереса, според която онези норми, които засягат обществото като цяло се отнасят към публичното право, а други норми, регулиращи отношенията между частно правните субекти се причисляват към частното право.
Б. Теорията на субординацията, според която критерий за разделяне на правото на частно и публично е методът на правно регулиране. В публичното право основен метод за регулиране на правоотношенията е този на субординацията (метода на власт и подчинение), а в частното право основен е методът на равнопоставеността (метода на диспозитива).
В. Друга основна теория в тази насока е теорията за правното положение на страните. Тук критерий за дуализма между частно и публично право е това, че някои правни норми, макар и спадащи към частното право, не винаги осигуряват равнопоставеност на правните субекти. Тези отношения обаче не са отношенията на власт и подчинение в публично правния смисъл.
Г. Друго разграничение сочи като критерий това, дали в правоотношението фигурира държавен орган или не. И тази теория обаче не е задоволителна, защото държавните органи могат да влизат както в публично правни, така и в частно правни отношения.
Д. Някои автори стигат дори до такива крайности, че отричат разграничаването на правото на частно и публично.
Онова, което отличава гражданското право от останалите клонове на частното право е предметът на регулиране. По отношение на предмета на регулиране съществуват две тези:
1. Според първата, предметът на гражданското право е онова, върху което въздействат неговите правни норми (т.е. типа обществени отношения, които се регулират). Оттук и извода, че гражданското право регулира имуществените правоотношения между гражданско правните субекти и свързаните с тях лични не имуществени отношения. На това становище се възразява, че предметът на регулиране не може да се определя с извън правни средства.
2. Според втората теза, предмет на гражданското право е правният статут на гражданско правните субекти и правоотношенията на равнопоставеност, които съществуват между тях. 
Определение за гражданско право – гражданското право като отрасъл на правото е съвкупност от правни норми, които уреждат статута(правното положение) на гражданско правните субекти и правоотношенията между тях.
Система на гражданското право – системата на гражданското право това е начинът на организиране на нормите, попадащи в гражданското право. Подреждането най-общо става по следния начин – гражданското право, заедно с търговското право и международното частно право, съставляват отраслите на частното право. Подразделенията на гражданското право се наричат клонове. Такива са облигационното право, вещното право, авторското право, семейното и наследственото право и според някои гражданското право обща част. Сред тези клонове трябва да фигурира търговското право, а гражданското право обща част не е отделен клон на гражданското право. Разграничението на клоновете е според предмета, който те регулират.
Система на гражданското право обща част – систематиката на гражданското право обща част включва норми относно нормите, т.е. тези норми, които уреждат кога една гражданско правна норма влиза в действие, кога тя е отменена, нормите относно тълкуването й и т.н. Тук влиза и теорията на гражданското правоотношение – кои юридически факти го пораждат, как се защитават субективните права, субектите на гражданското право и пр.
Според доц. Русчев гражданското право обща част не е клон на гражданското право, а представлява съвкупност от законодателни норми, които регулират гражданското право по общ начин(тези законодателни норми се съдържат в Общата част на Закона за задълженията и договорите). Такава е систематиката на гражданското право и според пандектната система, към която спада и нашата правна система.
Друга система за систематизация на правните норми(и в частност на гражданско правните) е институционалната(напр. Наполеоновият code civil). При нея се разграничават обща част и три специални части – за лицата, за имуществата и другите видове собственост и за способите за придобиването им.


Въпрос 2: Система на гражданското право. Обща част на гражданското право – предмет и система.

Източник: 
Лекции на Екатерина Матеева на 2ри курс задочно обучение по право на СУ „ Климент Охридски”
Мария Павлова – „Гражданско право – Обща част” 2ро издание.

1. Понятие за система на гражданското право. Видове системи.
а/ Понятие: Сиситемата на ГП обхваща критериите и начина за разпределение и подреждане на правните норми. Критериите за систематизиране отразяват естеството и съдържанието на взаимоотношенията, които се регулират от ГП.Сиситемата е резултат от човешката дейсност, поради това тя има субективен характер.
б/ Видове системи на ГП
- Институционна: исторически по-старата от двете. За първи път е възприета в Институтите на Гай. Правните норми се подреждат според институтите на ГП. Модела на институционната сиситема включва следните части:
• Въводен отдел: регулира публикуването, действието, и прилагането на законите изобщо.
• Книга 1 : „За лицата” – съдържа разпоредби за правния статут на ФЛ, за брака, родителската власт и настойничеството. 
• Книга 2: „ За имуществата и различните видоизменения на собствеността” – съдържа разпоредби за вещите, собствеността и другите вещни права – норми посветени на обектите на гражданските правоотношения (имуществата)
• Книга 3: „За различните способи на придобиване на собствеността” – съдържа разпоредби на наследственото и облигационното право, за давността и владението.
- Пандектна : Общите правила са изведени „ пред скоби” в Обща част на гражданския кодекс. Останалите норми се подреждат в специални специални части по клонове : облигационно, вещно, семейно, наследствено.
в/ Сиситемата на ГП в България
В България не съществува Граждански кодекс. Вместо това нормативната уредба на гражданските правоотношения е разхвърляна в редица самостоятелни нормативни актове. Въпреки това българската система се доближава повече до пандектната система, тъй като на първо място се поставя Общата част на ГП, която обединява общите норми и институти за отделните граждански правоотношения. На следващо място се подреждат отделните отрасли на Частното право.

- Вещно право: урежда отношенията по придобиване, защита, упражняване правата на собственост и другите вещни права. Източници: Закон за собствеността (ЗС), Закон за собствеността и ползването на земеделските земи (ЗСПЗЗ), Закон за държавната собственост, Закон за общинската собственост, Закон за горите и т.н.

- Облигационно право: Има обща и специална част. Общата част обхваща общите правила за източниците на облигационните отношение, за изпълнението, неизпълнението и другите способи за погасяване на облигационни задължения. Специалната част обхваща специални норми за основните видове облигационни отношения. Източници: ЗЗД, ЗС, СК, ЗН, закон за електронната търговия, Закон за потребителския кредит, Закон за защита на потребителя.
- Авторско право: урежда правния режим върху произведения на литературата, науката и изкуството, изпълненията на артисти, звукозаписи и програми на радиото и телевизията. Източници: Закон за авторските права и сродните права ( ЗАвПСП), Закон за филмовата индустрия, закон за радиото и телевизията, закон за регулиране търговията с оптични дискове и т.н.
- Семейно право: урежда имуществени и неимуществени отношения между лица, които са свързани помежду си чрез брак, произход и родство или осиновяване. Източник: Семейният кодекс ( СК ). Чл. 614 ал. 2 и 3 от Търговския закон, чл 318 – 330 от новия ГПК ( относно видовете брачни искове ), чл. 502 – 506 от новия ГПК
- Наследствено право: урежда преминаването на имуществени права и задължения на едно ФЛ след неговата смърт към наследниците, които то е определило със завещание и които законът сочи за наследници по закон. Източници: ЗН, чл 341 – 365 от новия ГПК ( относно съдебната делба), чл 15 и чл 24 от Закон за жилищностроителната кооперация.

2. Сиситема на общата част на Гражданското право. Предмет.
Общата част на ГП обхваща две групи норми:
а/ Общи правила относно гражданско – правните норми:
• Източници на обективното гражданско право
• Действието на гражданския закон – по време, място и спрямо лицата
• Тълкуване на гражданския закон
• Попълване на празнотите в закона
• Нисша и висша критика на закона
б/ Общи правила относно гражданско – правните отношения:
• Правилата, отнасящи се до субектите на правото
• Правилата, отнасящи се до съдържанието на правопораждащите фактически състави
• Правила относно представителството
• Общите правила, отнасящи се до погасителната давност ( за разлика от придобивната давност, която е уредена в вещното право)

Забележка: Честно казано не знам дали тази номерация на членовете на законите е вярна, защото поне спрямо тези, които намерих в интернет – не си съответства. Така че, ако някой колега е наясно може да поправи 

Въпрос 03.
Основни принципи на гражданското право. Развитие на българското гражданско право.

Понятие за принцип – основно ръководно начало на правото като цяло, отрасъл или дял от него; извлича се от съдържанието на правната норма.

Нормите-принципи са с по-голяма абстрактност, защото са значими като логическата връзка между различни такива общи правила. Именно поради това те са и най-стабилните правни норми. Важно е да се разграничават правните принципи от другите обществени принципи.

Значение на правните принципи – идейно и практическо значение: осъществяват връзката между правото и не правните оценъчни категории, с които борави правото – справедливост, добри нрави, морал и т. н.
От чисто юридическа гл. т. значението на правните принципи се изразява в следното:
- нормотворческо значение – правният принцип е призван да осигури вътрешна непротиворечивост на ценностите, които един правопорядък признава.
- значение в правоприлагането – правните принципи се използват при тълкуването на правните норми (46, ал. 1 ЗНА) , при преодоляването на празноти в правото (46, ал. 2 ЗНА) .

Принципите на гражданското право са следните:

Принцип за забрана за злоупотреба с право – субектите не могат да притежават свои материални или процесуални права, ако не ги притежават (nemo dat tot non habet). В противен случай трябва да им се откаже правна защита. Тази забрана според някои е самостоятелен принцип на гражданското право, а според други – на частното право въобще. Това е основен принцип и в процесуалното право (57, ал. 2 КРБ) .
[image: image6.png]


Принцип за равнопоставеност на субектите – равнопоставеността се приема като равната възможност, която правото осигурява за придобиването на субективни право, равната възможност за извършване на правомерни юридически действия, т. е. признаването на равна правоспособност и дееспособност. Равната правоспособност изисква равни условия за проявяването й (недопускането един субект да бъде едностранно обвързан с правно задължение спрямо друго лице). Проявлението на принципа на равнопоставеността в гражданското право означава едната страна по гражданското правоотношение сама да създава, променя и прекратява правната връзка, в която се намира с другата страна. Към този принцип според доц. Иван Русчев трябва да се отнесе и забраната за злоупотреба с монопол (19, ал. 1 КРБ) .

Принцип за самостоятелност на гражданско-правните субекти и свободата на участие в гражданско-правния оборот – самостоятелността се изразява във възможността правните субекти да имат собствено имущество, да могат да се разполагат свободно с него, да бъдат сами носители на права и задължения, сами да бъдат носители на правни последици и сами да формират и да изразяват правно релевантна воля; във възможността на правните субекти сами да определят действията си.
Основно проявление на този принцип в гражданското право е договорната свобода и свободата на сдружаване. Два са основните елемента на този принцип и те идват от облигационното право – автономията на волята и договорната свобода. Според някои автори става въпрос за едно и също начало, а според други – касае се за различни начала, като свободата на договаряне е производна на автономната воля.
Автономията на волята в гражданското право се изразява в това, че гражданските правоотношения не са наложени от държавната власт, а са израз на свободната мисъл, превъплътена в свободно поведение. Волята на страните не е просто юридически факт, който е необходим, за да се задвижи правната норма. По силата на своята воля страните могат да сътворят нови правни положения, различни от тези в правната норма, но които правни положения ще бъдат меродавни за отношенията между страните и ще имат същата санкция, която имат и предвидените в правната норма права и задължения (20а и 44 ЗЗД) . 
Свободата на договарянето (9 ЗЗД) се явява производна от автономията на волята и представлява правото на страните да избират дали да се възползват от признатите им в закона възможности чрез волята си да породят обвързващи ги правни последици и по какъв начин да използват тази възможност. Тази разпоредба дава широко приложение за ненаименуваните договори (пакт и номинат) – т.е. дава правна валидност на ненаименуваните договори и възможност на страните да създават нови и нови ненаименувани договори.
Свободата на договаряне обхваща въпросите дали да се сключи договор, с кого да се сключи и какво да е съдържанието му. Това е възможността дадена на страните да се отклонят от правните норми. Освен това 9 ЗЗД определя и границите на свобода на договаряне. 
Във връзка със съдържанието на договора също има ограничения (26, 94 и 226 ЗЗД) .
И 20а и 9 ЗЗД имат значение на основни начала.
Автономията на волята и свободата на договаряне правят възможно съществуването на принципа на консенсуализма (8 ЗЗД) . Този принцип намира приложение в правилата за тълкуване на договорите (20 ЗЗД). 

Принцип на справедливостта – това всъщност е защитата на всеки признат от правото интерес, при който се търси максимално съчетаване на интересите на правните субекти. Ако има колизия между интересите, последните се обуславят от целта, която трябва да се постигне. Израз на този принцип е принципът на недопустимост за неоснователно обогатяване (55 – 59 ЗЗД) 

Принцип на правната сигурност в оборота – този принцип намира отражение в нормите, в които се установява форма за действителността на сделките (18 ЗЗД) , вписванията при нотариуса или в търговските регистри; правилата, установени за защита на третите добросъвестни лица. 

Принцип на добросъвестността – добросъвестността има две смислови значения:
- добросъвестен е онзи, който не знае определено обстоятелство;
- онзи, който не е действал умишлено, но въпреки всичко не е изпълнил определено задължение
Добросъвестността се използва в 21, ал. 2, 82, 25 ЗЗД. Добросъвестността като критерий може да се използва в няколко насоки – 12, 63 ЗЗД и пр. Т. е. под добросъвестност се разбират онези усилие и напрежение от страна на длъжника, което кредитора очаква. Добросъвестността е и мярка за поведението на кредитора, изразяващо се в института на правото за задържане – 307 ЗЗД (отменен).


Въпрос 04. 
Обективно гражданско право. Източници на гражданското право – понятие, видове. Нормативните актове и правните обичаи като източник. Тълкувателни решения на ВКС и ВАС

Под източник на гражданското право се разбира юридически факт, който е визиран в закона и има за последица създаването на нови гражданско–правни норми и/или изменението, отменянето, суспендирането и тълкуването на вече влезли в сила гражданско–правни норми. Характерно за тези юридически факти е, че за разлика от другите юридически факти, тяхното действие е свързано с пораждането, изменението, прекратяването и тълкуването на правните норми, а не на правоотношението.

Като източник на гражданското право ще бъдат окачествени не само онези юридически факти, които пряко пораждат, изменят, отменят или суспендират, но и онези юридически факти, които внасят промяна било в тълкуването на правната норма, било в начина на прилагането й и по този начин могат косвено да станат причина за възникването на нови правни последици.
[image: image12.png]


Преки юридически факти (източници): правните норми, правният обичай и решенията на КС, които провъзгласяват за противоконституционна дадена правна норма.

Косвени източници: тълкувателните решения на КС и тълкувателните решения на ОСГК на ВКС и ВАС.

Субсидиарни източници: правилата на морала и справедливостта.
Спорно е дали към източниците на гражданското право спада автономното право на колективните тела (устави на кооперации, дружества, както и вътрешните актове, уреждащи взаимоотношенията между работещите в една организация). 

Нормативни актове 
Нормативният акт може да се определи като волеизявления на овластени от закона лица, извършени по установен от правото ред. Нормативните актове се намират в йерархична подчиненост в зависимост от юридическата си сила, като на върха стои Конституцията, а след нея се подреждат според юридическата си сила международните договори, ратифицирани от българското право, кодексите, законите, постановленията на МС (включително и тези, с които се приемат правилници и наредби), правилниците, наредбите на МС и наредбите и нормативните решения на Общинските съвети.
Останалите актове (включително и тези, издавани от НС) не са нормативни актове. Същото важи и за разпоредбите и решенията на МС. Нормативен характер нямат и указите на президента.
Решенията на Общинските съвети могат да имат като нормативен, така и не нормативен характер. Правилниците и наредбите винаги са нормативни актове, но когато те са дело на МС, трябва да бъде издадено съответно постановление за приемането им. Нормативен характер имат и инструкциите.

Закони
Законът безспорно е главната форма на източник на позитивното право. Той е нормативен акт на НС. Но НС не е единственият орган с нормативни компетенции – 2, ал. 1 ЗНА предвижда, нормативна компетентност за определени органи може да се признае и със закон). Като гаранция за това е 2, ал. 2 ЗНА, която гласи, че компетентност да се издават нормативни актове не може да се делегира. Този въпрос обаче не е безспорен – напр. 26, ал. 2 ЗАдм приема, че министър може да делегира свои правомощия, включително и нормативни на своя заместник – министър. 
Оттук следва, че делегиране на нормотворчески компетенции е възможна, но само когато е установена със закон. От тълкуването на ЗНА се прави извода, че компетентността за издаване на нормативни актове не може да се прехвърля, освен в изрично установените случаи, а такъв именно е 26, ал. 2 ЗАдм.
Под делегация на правомощия се разбира и прехвърлянето на правомощия от законодателната към изпълнителната власт.
Всички други актове, които нямат формата на закон, се определят като подзаконови, независимо от това кой ги издава. Но подзаконовият акт не е винаги вторичен. Първични по съдържанието си могат да бъдат само постановленията на МС (6 ЗНА). 

Наредбите
Наредбите, издавани от Общинските съвети също могат да създават първична уредба на обществените отношения, но вече с местно значение – 8 ЗНА. 
Следователно разликата между първичния и вторичния нормативен акт е в това, че за първичните ЗНА изисква те да бъдат съобразени със закона, докато за производните (подзаконовите нормативни актове) се издават, за да осигурят прилагането на закона и следователно трябва да го следват по съдържание.
Друг спорен източник на ГП са българските държавни стандарти и съществуващите отраслови нормали (по отменения Закон за стандартизацията). Според този закон те се разглеждат като специфични подзаконови нормативни актове. Според ЗНСт от 1999 г. българските държавни стандарти се определят като съставени чрез общо съгласие и определящи за общо и повтарящо се прилагане правила, основни насоки или характеристика за дейности, за да се постигнат оптимални резултати. Те влизат в сила след публикуване на наименованието и номера им в официалния бюлетин на Националния стандартизационен комитет. Съгласно 5 ЗНСт българските държавни стандарти се прилагат доброволно. В някои случаи обаче, някои стандарти (като националните статистически стандарти например), се обнародват в Държавен вестник (10, ал. 3 ЗСт) , а други национални стандарти (като националните счетоводни стандарти например), са задължителни за предприятията (6, ал. 1 ЗСч). Оттук, задължителността и обнародването на националните счетоводни стандарти, могат да послужат като аргументи за обосноваването на тезата, че някои от българските държавни стандарти са задължителни подзаконови нормативни актове.
Основните законови и подзаконови актове, които са източници на ГП са следните: ЗЗД, ТЗ, ЗС, ЗДС, ЗЧС, ЗКооп, ЗН, СК, ЗАПСП, ЗОП, ВЗ, ЗЗК и т.н.
По-характерни подзаконови източници на облигационното право са: ПМС № 245 от 1994 г., Наредба № 35 от 1995 г. и т.н.

Международните договори
Тези, които имат за предмет регулирането на гражданските правоотношения са: (главно в облигационното и търговското право) – Виенската конвенция от 1980 г. за международната продажба на стоки и т.н.

Правният обичай 
Като източник на ГП – подобно на всяка друга норма, обичаят е общо правило за поведение. Два основни елемента го формират – продължителното му прилагане и създаденото убеждение в правосъзнанието за неговата задължителност. За да имаме правен обичай, трябва да е налице още един елемент – държавата да допусне съответния обичай и да гарантира спазването му с държавна принуда.
Признаването на правния обичай става чрез правни норми, които препращат към определени обичайни правила или допускат при дупки в правото да се използва обичая (напр. 1, ал. 2 от Наредбата за плащанията). 
В нашето право правният обичай няма самостоятелна правна задължителност, а черпи силата си от закона, т.е. в българската правна система не съществува обичай със задължителна правна сила, която да конкурира или да измести правна норма.
В ГП традиционно се прокарва разграничението между правният обичай и обичаят в практиката. При последния липсва като елемент и убеждението за задължителност. Той намира приложение, но само тогава, когато законът изрично е препратил към тях. Между двете категории обаче няма непреодолима преграда и обичаите в практиката могат да се превърнат в правен обичай, стига да са упоменати в правна норма.
В съвремието търговският обичай се формира много бързо. Международният търговски обичай се прилага засилено, тъй като законите в отделните държави не са толкова гъвкави и е необходимо препращането към международните търговски обичаи. В ТЗ се съдържат много норми за допустимостта на правния обичай при празноти в правото (288, 494, ал. 2, 299 и 300 ТЗ). 
Кодексът на търговското мореплаване също предвижда задължителната сила на уговореното или чуждият морски обичай (154 КТМ). Международните обичаи имат значение при определяне вида на аварията.
Към обичаите на практиката препраща напр. 20 ЗЗД; по повод отмяна на дарение 227 ЗЗД; 
За да се отстрани несигурността на международните обичаи, те се кодифицират (включват се в отделни сборници, какъвто е този на търговските камари например и т.н.). Усъвършенстването на международните обичаи се извършва по два начина – или чрез създаването на общи търговски условия, или чрез създаването на еднообразни обичаи и правила от организации, които имат тежест в международната търговия. Пример за последните са т. нар. инкотермс на Международната търговска камара.
Понякога обаче се оказва, че и обикновеният обичай има значение за правото. Практиката на ВС приема, че както по повод на годежа, така и по повод на църковния ритуал за непозволени увреждания. Чеизът се счита от ВС за индивидуална собственост и полагането му по обичай в ръцете на съпруга не означава, че той става обща съпружеска собственост.


Въпрос 05. 
Съдебна практика. Значение на правилата на морала за гражданското право. Справедливостта.

Съдебна практика
Ценността на съдебните решения идва оттам, че те представляват синтез от неограничени правила и норми, които не могат да се включат в правна норма.
Понятието “съдебна практика” се разбира в широк смисъл като всяка дейност на съда. Проф. Живко Сталев причислява към съдебната практика и решенията на КС. Тук се включват и общата и трайна практика, както и тълкувателните решения със задължителна сила на ОСГК на ВКС и ВАС и решенията на Пленума на ВС.
Според други автори обаче, само един съдебен акт не може да се приеме като съдебна практика.
Спорно е дали решенията на КС представляват съдебна практика, защото този орган не влиза в съдебната система. Не е източник на съдебна практика и трайната практика на съдилищата (60 ЗСВ). 
Съдебната практика трябва да се разграничава от съдебния прецедент, който е източник на право в Англо-саксонската правна система.
Според преобладаващото становище, за съдебна практика се приемат тълкувателните решения на ОСГК и ОСНК на ВС, ВКС, ВАС. Задължителната сила на тези актове не е задължителна за правните субекти, защото просто такава не съществува и следователно правните субекти могат да се отклонят от задължителните за по-долните съдилища тълкувателни актове. Тълкувателните решения са нещо различно от нормативните актове, но те се признават за източници, поради синтеза, който съществува между тълкувателната норма и тълкувателното правило (41 ЗСВ). 

Съдебна практика на КС тук

Моралът и справедливостта като източници на ГП
Моралните норми заедно с правните норми образуват социалните правила за регулиране на обществените отношения. Моралът обаче, се формира бавно и има по-инертен характер от правните норми. Под морал се разбират онези възгледи, които обществото възприема за господстващи, за справедливи и на тяхната база се формират по-конкретни морални и етични правила за поведение. Моралните норми могат да се инкорпорират в правната система по два начина:

Някои от тях направо получават правна санкция и се превръщат в правни норми.

Другите морални норми, които не са превърнати в правни, служат като допълнителен източник на правото, за критерий при прилагането на правните норми (например за определяне предмета на дължимото от длъжника).
Моралните норми са правнорелевантни, когато правна норма изрично препраща към тях. Изричното препращане може да бъде към правилата на морала или към добрите нрави, морални изисквания, които трябва да се спазват при реализирането на правоотношенията. Твърди се, че към добрите нрави се причислява и добросъвестността (12 и 63 ЗЗД). Добросъвестността не трябва да се разглежда като морална категория, защото е санкционирана от правото, придадена й е конкретно правно значение. Добросъвестността представлява незнание за определени обстоятелства, които лицето макар и да е могло да знае, не е длъжно да знае или очакваната степен на изразходване на интелектуални и физически усилия, които обществото е възприело за постигането на определен резултат. От това определение следва, че добросъвестността не трябва да се включва в морала.
Моралната категория добри нрави имат значение при тълкуването на правните норми (46 ЗНА) и при запълване на празнини в правото (46, ал. 2 ЗНА).
От друга стана, моралът, заедно с императивните правни норми са двете граници, до които законодателят скрепява волите на страните, но дотолкова, доколкото не противоречат на морала и на добрите нрави.
Още по-спорен е въпросът за справедливостта като източник на ГП. Според някои автори справедливостта е правило за поведение, което е адресирано към правоприлагащия орган (съда). Следователно, имайки предвид това правило и своята представа за правилно, правораздавателният орган се произнася. Това е предвидено и от законодателя – 52 ЗЗД и 130 ГПК. 
Справедливостта не стои сред източниците на облигационните отношения, тъй като не е ясно какво се разбира под справедливост – дали еднакво да се третират еднаквите случаи (в този смисъл справедливостта не е източник на правото, защото не съдържа отделен материален принцип на правото) или пък справедливостта се олицетворява с правилността, т.е. господстващото в едно общество разбиране за това кое е правилното правило (в този случай справедливостта не се различава от морала и следователно също не може да бъде източник на ГП).


Въпрос 06. 
Видове гражданскоправни норми

Правните норми могат да се разделят основни според следните правни критерии:
1. Според приложното си поле
2. Според съдържанието си и
3. Според интереса, за който се установяват


1. Според приложното си поле (т.е. според действието си по отношение на случаите, по отношение на лицата и по отношение на територията) гражданско правните норми биват следните видове:
1. 1. Според личното действие, те се делят на:
а) общи (ius comune) гражданско правни норми – това са например нормите на ЗЗД, които визират неограничен кръг гражданско правни субекти
б) специални (ius prioprium) гражданско правни норми – това са например нормите, съдържащи се в ТЗ, обхващащи онези правоотношения, едната страна по които задължително трябва да е търговец (286, ал. 1ТЗ) 
1. 2. По отношение на обхвата, който имат, гражданско правните норми се делят на:
а) общи гражданско правни норми – ЗЗД например се прилага спрямо всички видове продажби
б) специални гражданско правни норми – част III (329 – 336) ТЗ предвижда специални разпоредби за продажбите
1. 3. По отношение на територията гражданско правните норми биват:
а) общи гражданско правни норми – действат на територията на цялата страна
б) локални (местни) гражданско правни норми – издават се от местните органи на държавно управление и имат действие само върху територията на съответното населено място
Тук трябва да се отбележи, че местният закон не отменя общия. Това може да стане само, ако отмяната не е изрично предвидена било в общия, било в локалния закон.

2. Според съдържанието си гражданско правните норми могат да се обособят по следния начин:
2. 1. Според това дали една правна норма може да се прилага самостоятелно, без да е необходимо нейното действие да е обусловено от друга правна норма, гражданско правните норми се делят на:
а) самостоятелни – това са онези правни норми, чието действие не е свързано с наличието на други правни норми
б) несамостоятелни – онези правни норми, които могат да проявят своето правно действие само във връзка с други правни норми
Несамостоятелните правни норми от своя страна се делят на:
б1. отменителни норми
б2. тълкувателни норми – те имат за цел да изяснят тълкуваната норма
б3. норми, които съдържат в себе си принципи – това са например нормите, които съдържат в себе си легални дефиниции (110, ал. 1 и 2 ЗС) 
б4. препращащи норми – препращането може да бъде както в границите на един и същи нормативен акт (63, ал. 2 ЗЗД препраща към разпоредбите на 244 и 255 ЗЗД) , така и към друг нормативен акт (84 ЗС препраща към 113, 115 – 117 и 120 ЗЗД). 
От гледна точка на начина на препращането се наблюдава пряко препращане (нормата, към която се препраща се прилага такава, каквато е – напр. 288 ТЗ към ЗЗД) и съответно препращане (нормата, към която се препраща, изисква да бъде нагодена с оглед институтите, към които се препраща – напр. 84 ЗС към 113, 115 – 117 и 120 ЗЗД).

3. Според целта на правната норма (правно-логическото съдържание), гражданско правните норми биват:
3. 1. заповядващи гражданско правни норми – създават задължения за положително поведение на адресатите си. Друг техен характерен белег е, че норменият им адресат е конкретно определен – напр. 187 и 200 ЗЗД. 
3. 2. забраняващи гражданско правни норми – създават едно задължение за отрицателно поведение или установяват задължение за въздържане от определени действия за адресатите си. Друг техен характерен белег е, че техни адресати могат да бъдат както конкретно определени лица, така и неограничен кръг от правни субекти – напр. 45 и 185 ЗЗД. 
3. 3. овластяващи гражданско правни норми – те предвиждат субективни права, които се изразяват в положителни действия за право имащия, т.е. създава му се една възможност да упражнява определено поведение – напр. 31 ЗС, 2 ЗЛС. 
Много често обаче, тези правни норми са едновременно и заповядващи, и забраняващи или и овластяващи, и забраняващи.

4. Според това, дали прилагането на правната норма е необходима преценка или не, гражданско правните норми се делят на:
4. 1. абсолютно определени норми (ius strictum) – при тях преценка няма (напр. 2 ЗЛС).
4. 2. относително определени норми – по-голямата част от нормите в ГП са от този вид – 92, ал. 2 ЗЗД, 13 ЗЗД, 294 ТЗ; 

5. Материални и процесуални норми:
5. 1. материалните гражданско правни норми поначало нямат обратно действие.
5. 2. процесуалните гражданско правни норми поначало имат обратно действие.
Материалните норми се прилагат от чуждестранния съд, докато съдът прилага онези процесуални правила, които спадат към неговото национално право.

6. Императивни и диспозитивни правни норми.
Гражданското право е царството на диспозитивните правни норми. Възможни са два критерия за това разграничение:
6. 1. Според единия критерий, разликата между императивните и диспозитивните правни норми е възможността на правните субекти да се отклонят от предписанията на правните норми.
6. 2. Според другия критерий, интересът е основанието за разделянето на правните норми на императивни и диспозитивни. Императивните правни норми се създават в интерес на цялото общество, докато диспозитивните правни норми се създават в частен интерес. Поради това императивните норми са от публично правен порядък, но това не означава, че гражданско правните императивни норми са публично правни норми.
Най-често обаче няма външен белег за отграничаването на императивни и диспозитивни правни норми, но има материи, където нормите почти винаги са императивни – напр. във връзка с правоспособността и дееспособността на правните субекти; нормите, свързани с формата на сделките; нормите, свързани със съдържанието на вещните права; наследствените редове (за последните – 5 и 9 ЗН). 
Според предназначението си диспозитивните норми биват:
а) тълкувателни диспозитивни правни норми - Чл. 368 ЗЗД 
б) допълващи диспозитивни правни норми - Чл. 127 ЗЗД 
От гледна точка на това, колко страни могат да се отклонят от тях, диспозитивните норми биват:
а) диспозитивни норми с определени граници - Чл. 9 ЗЗД 
б) диспозитивни норми без определени граници.

7. Норми, които установяват презумпции и фикции:
7. 1. Презумпции – чрез презумпцията (предположението) въз основа на установени факти и като се има предвид онова, което обикновено става при наличието на тези факти, се прави заключение за други, несъществуващи и неустановени факти. Презумпциите от своя страна биват два вида:
а) законни презумпции – те са едно предположение, което законът прави от един известен за друг неизвестен факт. Такива законни презумпции се съдържат например в 45, ал. 2 ЗЗД и в 2 ЗС. 
От своя страна законните презумпции се делят на:
- оборими презумпции – при тях законът допуска да се докаже и противното – напр. 45, ал. 2 ЗЗД
- необорими презумпции – при тях не се допуска доказването на противното – напр. 109 ЗЗД 
7. 2. Фикции – тези правни фигури лежат върху очакването, върху онова, което се очаква да стане. При фингирането на един фактически състав се прикрепя настъпването на такива правни последици, които не са типични за него, а за друг фактически състав – напр. 2, ал. 2 ЗН.


Въпрос 07. 
Действие на гражданскоправните норми по време. Обратно действие, действие спрямо заварени правоотношения, преживяване на гражданския закон. Действие по място и спрямо лицата

Под действие на гражданско правната норма се разбират следните измерения на правната норма:
1. Действие във времето
2. Действие в пространството
3. Действие по отношение на лицата


Преди всичко всяка правна норма проявява действието си неограничен брой пъти, винаги, когато е налице юридическият факт записан в хипотезата й.
Поначало правната норма действа и по отношение на неограничен кръг трети лица.
Правната норма действа неограничено и на територията на страната или там, докъдето се простира тя.
От всичко това следва, че под общо действие на правната норма следва да се разбира задължителността й и способността й да бъде прилагана спрямо първоначално неограничен брой лица и случаи.
Действието на една правна норма може да бъде погледнато от различни страни. В КРБ и 11 и 12 ЗНА е предвидено какво е общото действие на правната норма. Проблеми има със специалните правила за действието на правната норма (съдържат се в преходните и заключителните разпоредби на съответния нормативен акт).

Действие на правната норма по време
Относително елементарни са въпросите за влизане на закона в сила, неговото отменяне и суспендирането му.
Законът произвежда действие от един определен начален момент и прекратява действието си в друг краен момент. Ето защо важен е въпросът откога и докога действа един закон? Безспорно е, че гражданският закон съществува още при неговото изработване, но започва да действа едва тогава, когато влезе в сила. Важна предпоставка за влизането на закона в сила е да достигне до знанието на адресатите си, а предпоставка за това е разгласяването му. Основен начин за достигане на закона до знанието на неговите адресати е обнародването в Държавен вестник. По изключение (главно за местните норми), е установен друг способ за разгласяване – чрез местни средства за информация. Според 5, ал. 3 КРБ обнародването е необходимо условие, за да може един нормативен акт да влезе в сила. 
Проверката затова, дали обнародвания текст съответства на съответния нормативен акт, приет от НС, е въпрос на нисшата критика на закона.
Изискването за обнародване на закона се свързва с необоримата презумпция, че редовно обнародваните закони в ДВ са валидно доведени до знанието на адресатите си, без значение субективното незнание на последните.
За да влезе гражданският закон в сила е необходимо също така да се даде възможност на адресатите да се запознаят с него. Периодът от обнародването на закона до влизането му в сила се нарича vocatio legis (преживяване на закона). Влизането в сила на закона става три дни след обнародването му в ДВ, освен, ако в самия закон не е предвидено друго. Пример за това е § 1 от Преходните разпоредби на ЗС. 

Отмяна на гражданския закон
С отмяната си законът загубва правната си сила. Това става само при предвидени в закона предпоставки – при продължително неприлагане на закона той не е отменен, защото отмяната на ucassio legis (основанието) не отменя закона.
Отмяната на гражданския закон става по два начина, в зависимост от това дали основанието за неговата отмяна се съдържа в самия него или на друго място. От своя страна основанията за отмяна, които се съдържат в самия закон биват два вида:
- ако има краен срок на действието на закона
- ако законът е създаден с някаква цел, която вече е постигната
Когато основанието за отменянето на закони не се съдържа в него, а в друг закон, става въпрос за един по-нов нормативен акт. По-нов закон е този, който по-късно е влязъл в сила. Нещо повече, трябва да се касае за по-нов нормативен акт, който е от същата или има по-висока степен. Това може да бъде и международен договор, който е влязъл в сила за Република България.
В зависимост от обхвата на отмяната тя бива частична или пълна. При частичната отмяна неотменената част действа заедно с новия закон, докато при пълната отмяна действа само новият закон.
В зависимост от целта на отмяната може да се отмени целия нормативен акт или само определени негови институти.
В зависимост от начина на отмяната, тя бива:
- изрична отмяна (abrogatio exoresa) – при нея новият закон изрично постановява кой стар закон или кои негови разпоредби отменя. Този вид отмяна е уредена в 11, ал. 3 ЗНА. 
- мълчалива отмяна (abrogatio tatita) – новият акт без да указва изрично кои правни норми отменя, предвижда правила, уреждащи по различен начин хипотезите, които са уреждани досега от стария закон. Мълчаливата отмяна се основава на презумпцията, че в правния мир не могат да съществуват две правни норми, които да уреждат едно и също обществено отношение по различен начин. Правилото е Lex posterior derogat legi priori (по-новият закон отменя по-стария). В зависимост от характера на стария и новия закон (от това дали са общи или специални), се наблюдават следните отклонения и в двете посоки:

Когато по-новият закон е общ той няма да отмени стария специален, ако това не е изрично указано в последния. При това положение остават да действат и двата закона.

Ако новият закон е специален, поначало той не отменя стария общ закон, ако това изрично не е указано, а само стеснява приложното му поле.

Спиране (суспендиране) действието на гражданския закон
Ако при отмяната, законът окончателно изгубва правната си сила, то при суспендирането има временно спиране действието на закона, т.е. законът остава в сила, но не действа по отношение на предвидените в него юридически факти. Суспендиране може да има например при законните мораториуми.
По-често обаче, суспендиране може да става, когато предстои въвеждането на една нова правна уредба, но тя не е влязла в сила (§ 3 от Преходните и заключителни разпоредби на Конституцията). 
Суспендиране е налице и когато един нормативен акт или негови разпоредби са обявени за противоконституционни. Актът, който е обявен за такъв не се прилага от деня на влизане в сила на решението на КС (151, ал. 2, изр. 3 КРБ). 

Обратно действие на гражданския закон
По принцип всеки граждански закон се създава, за да урежда юридически факти, които влизат след влизането му в сила и преди отмяната му. Т.е. гражданският закон има действие ex nunc. Поначало гражданският закон няма обратно действие (ex tunc) – 14, ал. 1 и 2 ЗНА. 
Въпросът за обратното действие е предмет на много дискусии. Няма спор, че ex tunc е налице, когато новият закон се прилага спрямо юридически факти, настъпили преди влизането му в сила, за да им се предаде нова правна оценка. Характеристиките на това обратно действие са две:

Новият закон пренормира тези юридически факти, фингира се, че той се връща назад във времето

Преоценката на тези юридически факти и промяна на техните правни последици – т.е. факти, които не са били правнорелевантни при стария закон, стават правнорелевантни при новия закон (напр. валидизационните закони) или пък факти, които са имали действие при стария закон, биват лишавани от правно действие от новия закон (напр. Преходните и заключителни разпоредби на ЗППДО), или факти, които при стария закон са имали правно действие, остават правнорелевантни, но новият закон ги снабдява със съвсем други правни последици (§ 4 от Преходните и заключителни разпоредби на СК от 1968 г.).
Дискусията касае хипотезите, когато новият граждански закон включва при влизането си в сила и заварени висящи правоотношения и съществуващи юридически факти.

Действие на гражданския закон върху заварени правоотношения
Разликата между обратната сила на гражданско правните норми и действието им върху заварените правоотношения е, че при обратната сила се касае за действие на правната норма върху юридически факти, които са се появили, проявили и завършили своето действие до влизането в сила на новия граждански закон. Докато при действието върху заварени правоотношения се касае за юридически факти, които са настъпили до влизането в сила на гражданския закон, но не са завършили действието си. Принципът е, че юридическият факт придобива това правно действие, което му предписва новия закон, т.е. хипотезата тук е, че действието отново е ex nunc.
Новият граждански закон по правило поема под своето действие и бъдещите юридически факти, и юридическите факти, които той заварва, но не са се проявили. Тук действието също е ex nunc.
Възможна е и друга хипотеза, а именно т. нар. преживяване на отменение граждански закон – това е действие, противоположно на действието върху заварените правоотношения. Такива норми се съдържат в Преходните и заключителните разпоредби на ЗЗД (§ 7) и ЗС (§ 4). Съгласно §7 ЗЗД/§ 4 ЗС, правилата за продължаване на давността, предвидени в ЗЗД/ЗС не могат да продължат да текат при влизане в сила на новия закон. Тези две норми обаче предвиждат и действие върху заварени правоотношения – разпоредбите на новия закон могат да се прилагат, ако предвидения давностен срок в стария закон е по-дълъг от този в новия. 
Други такива хипотези има, когато с влизането в сила на ЗЛС от 1948 г., възрастта за гражданската дееспособност става 18 г., а по стария закон тя е била 21 г. Лицата, които имат навършени 18 г., но не и 21 г., се обявяват от новия закон за гражданско дееспособни. Това е действие върху заварени правоотношение, но не и обратно действие на новия закон.
Пример за преживяване на закон дава § 152 от Преходните и заключителни разпоредби на ГПК. 

Действие на гражданския закон в пространството
Гражданският закон действа върху цялата територия на Република България, въздухоплавателните и мореплавателните средства, които се намират под български флаг, върху територията на българските посолства и консулства. Тук трябва да се отбележи и действието на локалните правни норми (83 ЗМСМА).

Действие на гражданския закон по отношение на лицата
Поначало нормите с общо действие регулират отношенията на гражданско правно действие на лица, които са български граждани (включително и върху лицата, които са с двойно гражданство), върху чужденците в България и върху апатридите.


Въпрос 08. 
Тълкуване на гражданския закон – понятие, правна уредба. Предмет и цел на тълкуването. Тълкувателни теории

Под “прилагане” в широк смисъл следва да се разбира съобразяването с гражданско правната норма. В този аспект законът се прилага от всички гражданско правни субекти, включително и от държавните органи, защото това прилагането представлява упражняване на правата и изпълнение на задълженията, нещо, което се прави от всеки гражданско правен субект. Оттук следва, че в широк смисъл право прилагат всички гражданско правни субекти, т.е. това е спазването и прилагането на гражданско правната норма.

В тесния смисъл на думата, право прилагане извършват само определени държавни органи, овластени за това. В този аспект правоприлагането представлява преценката от страна на компетентните държавни органи за това, дали поведението на останалите гражданско правни субекти съответства с предписанията на гражданско правната норма. Следователно под прилагане на закона трябва да се разбира един тип правно-логическа дейност, при която фактите от действителността се подвеждат под хипотезата на правната норма.
В този смисъл, право прилагайки, се извършват няколко вида (типа) правно-логически дейности:

установяват се фактите (доказателствата)

търси се правната норма, която е относима към дадения случай, т.е. преценява се дали фактите от реалната действителност съответстват на юридическите факти в праната норма

на базата на тези факти се преценява каква част от тях ще намерят приложение към дадения случай
Нуждата от тълкуване на правната норма се налага, защото тя е общо правило за поведение, а конкретните факти, които трябва да се подведат под нея са специфични за всеки отделен случай. Това изисква при правоприлагането да се изясни точния смисъл на правната норма.

Определение за тълкуване – тълкуването представлява изясняване точния смисъл на нормативния акт (46, ал. 1 ЗНА). Всяка правна норма е някакъв тип съждение, което съдържа определена заповед, запрещение или овластяване. Именно извличането на този смисъл на законодателната воля се цели с тълкуването.

Белези на тълкуването:

тълкуването е деривативна мисловна дейност

тълкуването е обвързано от тълкуваната норма, т.е. предметът на тълкуването следва предмета на тълкуваната правна норма, в резултат на което се установява точното съдържание на изразеното в правната норма

тълкуването може да се разгледа и като научна дейност, в смисъл, че способите и средствата за тълкуване на една правна норма са строго определени.
Извличането на съдържанието на нормата може да се разгледа по два начина – като изясняване на нормативния акт за тълкуващия и като разясняване съдържанието на нормата и довеждането й до знанието на други лица.
Тълкуването е абстрактна дейност, която поначало предхожда правоприлагането, дейност, служебна по отношение на него, но тълкуването може да съществува и без правоприлагането. Докато правоприлагането не може да съществува без тълкуването. Парадоксално, но и самата норма, която урежда тълкуването (46, ал. 1 ЗНА) също се нуждае от тълкуване, което довежда до извода, че се тълкуват всички норми, независимо от това дали са ясни или не, за да се разбере техния смисъл.

Нуждата от тълкуване се налага поради следните причини:

От абстрактното формулиране на правните норми. Правната норма представлява правило, пригодено да се прилага по отношение на неопределен брой случаи, но в същото време, всеки от случаите, към които тя се прилага е уникален сам по себе си.

От употребата на специфични правни средства при формулирането на правната норма. За да може да бъде изведен точният смисъл на правната норма, е необходимо да се знаят отделните видове способи, чрез които се извежда точния й смисъл.

Правната действителност е изпълнена от много правни норми, създадени по различно време, изхождащи от различни casio legis и ratio legis, което създава възможност тези норми да си противоречат.

Нормативната уредба не може да обхване всички случаи, които се явяват в действителността – търсят се различни способи да се преодолеят празнотите в правото.

Предмет на тълкуването
Предметът на тълкуването е съответния нормативен акт като цяло, а в частност това са отделните негови разпоредби, в които се съдържа волята на законодателя. Тълкуваме разпоредбата, от която всъщност извличаме волята. Въпреки, че е очевидно, че предмет на тълкуването е нормативният акт и в частност разпоредбата, общоприето е, че предмет на тълкуването е правната норма. Но тази правна норма всъщност е резултат от тълкуването – тълкуват се всички части на разпоредбата, за да се извлекат всички части на правната норма.

Цел на тълкуването
Целта на тълкуването е да се въздейства върху поведението на правните субекти, да се доведе правната норма до знанието им и следователно те да бъдат мотивирани да формират съответното правосъзнание.
Българската правна теория има основание да се гордее с един съществен принос към теорията на тълкуването. Този принос е заслуга на проф. Апостолов, който възприема и доразвива обективната теория за тълкуването. Основният спор дотогава е кое е меродавно при тълкуването – волята на закона или волята на законодателя. Безспорно е, че обективната теория е по-правилната при решаването на този проблем – тя възприема, че волята на законодателя е онова, което е записано в закона. Това е така, защото една правна норма трябва да обхваща хипотези, които много често законодателят не е имал предвид или не е могъл да обхване.

Нормативна уредба на тълкуването
Нормативната уредба на тълкуването се съдържа преди всичко в 46, ал. 1 ЗНА. Тълкувайки нормата, която урежда тълкуването, можем да извлечем изискванията, от които трябва да се водим, за да осигурим едно адекватно тълкуване на правната норма. В 46, ал. 1 ЗНА се съдържат поредността и критериите, използвани при тълкуването. Но тези критерии се използват за всички правни норми, независимо дали са ясни или не. Всички правни норми следва да бъдат тълкувани. Изводът, който можем да направим е, че при тълкуването, правните норми се подлагат на следните видове тълкуване:
- систематично тълкуване
- телеологично тълкуване
- принципите на правото (ratio legis)
- правилата на морала.


Въпрос 09. 
Видове тълкуване на гражданския закон.

Според правното положение на лицата, които тълкуват гражданско правната норма и дали това тълкуване има задължителен характер, тълкуването бива:

официално тълкуване – това тълкуване се дава от държавните органи, овластени от закона за това, както и онова
тълкуване, което има задължителен характер за правоприлагащите нормата (напр. тълкуване, което се дава в закон, наречен “тълкувателен” – ЗЧРБ; решенията на КС; решенията на ОСГК и ОСНК на ВКС).
От своя страна официалното тълкуване се дели на общо и каузално Докато общото тълкуване представлява тълкуване на закона в неговата цялост, то каузалното тълкуване е тълкуване на правната норма, но вече за всеки конкретен случай ( така напр. всяко едно съдебно решение е едно такова каузално тълкуване).

неофициално тълкуване – това е онова тълкуване, което, за разлика от официалното, няма задължителен характер, тъй като се прави от лица, които нямат публично-правна компетентност.

Според резултатите тълкуването бива:
[image: image58.png]


корективно тълкуване. То от своя страна се дели на разширително и ограничително тълкуване.

потвърдително тълкуване.
Критерий за това деление е дали буквата на закона съвпада с духа на закона или пък дали духа на закона се покрива с буквата на закона.

Според средствата, с които се извършва, тълкуването бива:

граматическо тълкуване – то има за цел да изясни езиковия смисъл на правната норма. Граматическото тълкуване предшества логическото, тъй като чрез първия вид тълкуване се изяснява езиковия смисъл на правната норма, а чрез втория вид се разкриват духа и разума на закона.
При граматическото тълкуване се изяснява смисъла на отделните думи, използвани при формулирането на закона. Тези думи се наричат “термини”. Оттук следва извода, че, тълкувайки тези термини, ние стигаме до правното понятие. Правилата, които се използват при граматическото тълкуване са следните:

когато думите, използвани в правната норма имат едновременно обикновено и по-особено значение, предполага се, че законодателят е имал предвид обикновеното значение

когато има употребен термин с научна или техническа употреба, това значение трябва да се предпочете пред общоупотребимото, защото е по-прецизно

правилото на легалните дефиниции. То се състои от две подправила:
-когато легалната дефиниция е дадена в специалната част на закона, легалната дефиниция се отнася само до съответния закон. 
-когато легалната дефиниция се дава като определение на дадено понятие чрез описанието му в текст на закона. Тези легални дефиниции се прилагат в цялата правна система – напр. понятията “давност”, “собственост”, “договор”;
Тези дефиниции се разделят на два вида:
-дефиниране на нови понятия – напр. “опасен рецидив”.
-предефиниране на нови понятия – напр. “вина”.

логическо тълкуване – това е следващата крачка към разтълкуването на правната норма. При логическото тълкуване се предполага, че терминът е изяснен като езикова единица и се търси връзката му с другите термини, търси се мястото на термина в разпоредбата. Логическото тълкуване се дели на:

логическо тълкуване в тесен смисъл – при него се изяснява смисъла на тълкуваната норма, като се търси връзката между използваните термини и изрази. Използват се способите на формалната логика, които са следните:
-argumentum a fortiori (аргумент на по-силното основание) – ако се докажат някакви права или задължения за даден правен субект, предполагат се същите права или задължения и за друг правен субект, който се намира в по-силна юридическа позиция.
-argumentum a contrario (аргумент на противното основание) – ако се докаже липсата на определено право в едната страна, то това право се намира в другата страна.
-argumentum pe analogia (по аналогия) – аналогията представлява сходство и този аргумент се основава на сходството между два предмета или между две явления.
-reductio ad absurdum (довеждане до абсурд) – тази логическа техника представлява серия от съждения, всяко от които логически е основано на предхождащото го. Тази техника се състои в логическото продължаване на противниковата теза и установяването, че тя довежда до абсурден резултат.
-tentum non datum (трето не е дадено) – тази логическа техника се използва, когато има две противоположни тези.
-nemo dat tot non habbet (не могат да се дадат повече права, отколкото се притежават) – тази логическа техника се използва при прехвърлянето на права.

логическо тълкуване в широк смисъл

систематично тълкуване – при него се държи сметка за правната логика, презюмира се от една теза, че законодателят е прав. Т.е. това е намирането на една определена правна норма в общите разпоредби на закона, означава, че тя се отнася за всички други правни норми. Това е и предпоставка за това дали тълкуваната правна норма ще се тълкува широко или тясно.

историческо тълкуване – при него се търси отговор на това, каква е правната идея, от която е изходил законодателят когато е формулирал правната норма. Тук критериите са два:
-ratio legis (смисъла, целта на закона) – напр. хипотезите на неоснователното обогатяване (55-59 ЗЗД) .
-ocasio legis (конкретният повод за издаването на закона).

Тълкуване според резултатите. Тук се установява съответствието между граматическото и логическото тълкуване. В зависимост от това доколко те си съответстват, вариантите са следните:

потвърдително тълкуване – когато граматическото тълкуване съвпада с логическото тълкуване, т.е. разума и буквата на закона съвпадат.

отменително тълкуване – когато резултатите от граматическото и логическото тълкуване въобще не съвпадат и взаимно се отменят. В този случай няма правна норма, която да урежда интересуващия ни юридически факт.

корективно тълкуване – когато резултатите от граматическото и логическото тълкуване отново въобще не съответстват, но е възможно да се изведе правна норма, която да уреди интересуващия ни юридически факт.

когато има несъответствие от гл.т. на обема между граматическото и логическото тълкуване. Тук се прилага тълкуване в няколко насоки:
- ограничително тълкуване – когато действителният смисъл, който законодателят е искал да вложи в правната норма се окаже по-тесен в сравнение с граматическия изказ – напр. 27 ЗЗД във връзка 26, ал. 2 ЗЗД. Тук става въпрос за използването на корективно тълкуване със стеснен обем, от което се достига до извода, че унищожаеми са сделките, сключени само от лица, които са ограничено недееспособни (напр. непълнолетните) или лицата, които са пълнолетни, но са поставени под ограничено запрещение.
- разширително тълкуване – когато езиковият смисъл на закона е по-тесен от действителния смисъл, който е искал да вложи в правната норма законодателя (26 ЗЗД).


Въпрос 10. 
Нисша и висша критика на гражданския закон. Поправки. Правоприлагане

Критиката на закона е дейност по установяване автентичността на правната норма. Чрез нея се цели следното – от една страна, да се установи дали текстът на гражданския закон не съдържа грешки; от друга страна, установява се дали дадената правна норма е приета от органа, от чието име тя е издадена; и на трето място – чрез критиката се установява дали гражданско правната норма е в сила и дали е влязла вече в сила.

Критиката на гражданския закон бива два вида:

[image: image76.png]


Нисша критика на закона – тя установява дали текста на закона не съдържа печатни грешки. За целта се сравнява обнародвания акт с оригинала, който се пази в канцеларията на органа, издал нормативния акт. Съществува презумпцията, че обнародвания текст отговаря на оригинала. Ако има разлика, тогава се прибягва именно до нисшата критика на закона. Ако се констатират грешки в текста на нормативния акт, прави се поправка, която е уредена в 42 – 45 ЗНА. 
Действието на вече влязла в сила поправка се уреждат от 45 ЗНА – действията на гражданите по сгрешения текст до влизането в сила на поправката се считат за правомерни, освен ако грешката не е очевидна.
По отношение на действията на държавните органи, които са основани на грешния текст, то те подлежат на отмяна по съответния законов ред. Изключение от това правило е тогава, когато отмяната на грешния текст би довела до отговорност, несъвместима с гражданската отговорност по 45, ал. 1 ЗНА или до накърняване на права, придобити съобразно нея.

Висша критика на закона
Висшата критика на закона се осъществява в две насоки:

Относно това, дали органът, който е посочен като автор в обнародвания текст е автентичен.

Проверка дали даден нормативен акт е вече влязъл в сила, дали е все още в сила, дали действието му не е суспендирано. Тук може да се прецени и дали гражданският закон не противоречи на нормативен акт от по-висок порядък.

Правоприлагане
При правоприлагането специална хипотеза е т.нар. конкуренция на гражданските закони. Това са случаите, при които различни правни норми, даващи различни права и задължения, могат да уредят един и същ юридически факт. В тези случаи въпросът е какво е съотношението между тези правни норми и как те се съпоставят. Най-често срещаното съответствие между правните последици, предвидени от различни правни норми, е на кумулативност между тях.
Възможно е и правна норма да предвижда няколко различни правни последици, които обаче да се изключват взаимно. Например 195, ал. 1 ЗЗД или 195, ал. 3 ЗЗД + 195, ал. 2 ЗЗД като кумулативна възможност. 
Възможно е и отношение на евентуалност – напр. във възражение по касационна жалба, която се иска да бъде оставена без разглеждане, тъй като тя не е процесуално допустима, но ако все пак съдът разгледа молбата, тя да се смята за неоснователна.
Възможно е и субсидиарно отношение, когато липсва една конкретна правна норма, която да уреди един конкретен юридически факт. Тогава се прибягва до по-обща правна норма. Например от 55 – 58 ЗЗД се дават искове, но когато те не могат да се приложат, се прилага субсидиарния иск на 59 ЗЗД.
Въпрос 11. 
Правоприлагане по аналогия, по аргумент от противното и за по-силното основание

Празнотата в гражданския закон е едно състояние на изрична неуреденост на конкретен казус от правните норми, т.е. правото е в състояние на неуреденост на дадени юридически факти. Налага се да се използват определени правни техники, чрез които да се преодолеят тези празноти. Преодоляването на празнотите в закона е дейност по правоприлагане, а не тълкуване. Търси се друга правна норма или правен принцип, които да дадат разрешение за възникналия правен спор.
До празнота в правото се достига, когато наистина няма правна регламентация, когато две правни норми се самоизключват или когато тълкуваната правна норма е изключително неясна.

Способите за преодоляването на празнотите в правото са следните:

Analogia (аналогия)
За да прибегнем до аналогия, логическото основание е, че макар законодателят да не е обхванал всички случаи, е противно подобните случаи да се решават подобно. Следователно, ако има два подобни случая, а единият е уреден в закона, но другия не е, тогава по логически път се разбира как би го регулирал законодателя. Аналогията е уредена в 46, ал. 2 ЗНА. 

Analogia legis
За да имаме аналогия на закона, трябва да са налице два подобни случая, от които единият да е уреден от законодателя, а другият да не е уреден. Първо трябва да се констатира, че има празнота, след което трябва да се потърси друг случай, който да е подобен на уредения и този случай да е уреден в законите, както и да е установена степента на подобие (т.е. кое е основното и кое е допълнителното). След това се установява, че правната норма, уреждаща подобен случай е приложима и към неуредения, като за съответствието разбираме от целта на уредената правна норма, като трябва това прилагане да не противоречи на морала. Това обаче не означава, че уредената правна норма трябва да бъде огледално приложена към неуредената правна норма. Възможно е и съответно прилагане. Тук трябва да се отбележи, че не е аналогия предвиденото в 223 ЗЗД. В този случай има съответно препращане.

Analogia iuris 
Съществуват хипотези, при които липсва правна норма, която да уреди съответния случай. Технологията на размишление е да се намери общия принцип, който е водил законодателя в случая, който ни интересува. От този принцип се извежда разрешението, което трябва да съответства на правилата на морала. Пример в тази насока е 46, ал. 2 ЗЗД, уреждащ крайната необходимост. 

Per argumentum a contrario – това е способ за правоприлагане, тъй като чрез него не се тълкува, а се търси подобна правна норма. Аргументът на противното основание е много близък до аналогията, защото и при него се правоприлага по аналогия. Разликата е, че при аналогията, трябва да се намери сходство при главните белези на юридическите факти, докато при аргумента на противното основание трябва да има съществени различия в главните признаци на юридическите факти, за да може да се направи извода, че онова, което важи за уредения случай не важи за неуредения случай. Напр. 113 ЗЗД или 94 ЗЗД. 

Argumentum a fortiori – това също е способ за преодоляване на празнини в правото, който изхожда от логическото съвпадане на два случая, но тук логическото правило се базира на разлика в обема на двата случая, от които единият е уреден, а другия – неуреден. Тук логиката е друга – хипотезите пак са сходни, но интересуващият ни юридически факт, за който няма изрична правна норма, е по-тесен от уредения юридически факт. Ако уреденият случай е по-широк от неуредения, то тогава логиката важи и за неуредения случай. А ако уреденият случай е по-тесен, то тогава логиката не важи за неуредения случай. Тук се следват следните няколко правила:
[image: image87.png]


който е длъжен да извърши по-голямото, той има правото да върши по-малкото

който има право на собственост, той има право на ипотека и т.н.

онзи, на когото му е забранено по-малкото, не може да използва по-голямото

ако законът забранява постигането на една определена цел, той забранява и средствата, с които тя може да се постигне


Въпрос 12. 
Гражданско правоотношение – понятие, обща характеристика, видове.

Понятието “правоотношение”, заедно с понятието “субективно право”, е един от “трите кита”, върху които лежи всяка една правна система. Правоотношението има много голям интелектуален заряд, тъй като то лежи в основата на всяка кодификация. Следователно мястото на правоотношението може да се определи като междинно звено между нормата, която предвижда определено поведение, което правните субекти трябва да имат и общественото отношение, върху което нормата въздейства посредством правното отношение.

Терминът правоотношение може да се разгледа в два аспекта:

Като битие на субективните права и правните задължения – правоотношението възниква, след като се проявят субективните права и правните задължения и изпълнява функцията на една връзка между тях.

Правоотношението възниква, след като настъпи юридическият факт, но преди да са се проявили субективните права и правните задължения, т.е. между правните субекти първо възниква правното отношения.

Последното становище налага да се направи кратка критика на такова схващане, защото и правоотношението, и субективното право възникват едновременно от един и същ юридически факт. Факт е, че при абсолютните субективни права правоотношението възниква, след като субективното право се е осъществило (т.е. накърнено, нарушено е). Това съответства на виждането на “големия” правен теоретик проф. Бойчев, че абсолютното субективно право съществува извън правоотношението. Но новото правоотношение и новото субективно право възникват едновременно и не е аргумент, че субективното право поражда правоотношението.

От изложеното дотук можем да определим следните родови белези на правоотношението:
[image: image94.png]


Гражданското правоотношение е вид обществено отношение. 

При правоотношението се касае за връзка между два или повече правни субекти.

Това е уредено от правото обществено отношение.

Видове правоотношения:
Различаваме различни видове правоотношения в зависимост от критерия, чрез който открояваме различните техни свойства. Могат да се направят най-различни класификации, но ще разгледаме само две от тях:

Въз основа на това как са структурирани правата и задълженията в гражданското правоотношение, те биват:

Просто правоотношение – това правоотношение, при което има само едно субективно право и кореспондиращо му субективно задължение. От такъв тип е напр. правоотношението при договора за заем, където има субективно право на заемодателя да получи предоставената сума и насрещно задължение на заемателя да плати тази сума.

Сложно правоотношение – при него се открояват повече от едно субективно право и повече от едно противостоящо му субективно задължение. Такава е напр. покупко-продажбата, при която като минимум установяваме правото на купувача да получи собствеността и фактическото владение върху вещта. Срещу тези права противостоят съответните задължения на продавача – да прехвърли правото на собственост и да прехвърли фактическата власт върху вещта.
Много често в сложните правоотношения има двойственост в качествата на участващите в тях страни. Тази двойственост намира отражение в това, че освен положението на титуляри на права по правоотношението, страните са и носители на задължения по това правоотношение. В този смисъл много често сложните правоотношения проявяват двустранен характер. Така напр. повечето от облигационните, семейните и родителските правоотношение са сложни и двустранни.

Комплексно правоотношение – особеното при него е, че обхваща в една обща рамка един сноп от самостоятелни правоотношения, т.е. то е съвкупност от правоотношения, които са обединени от общ правопораждащ юридически факт и общност на страните, участващи в правоотношението. Такова е напр. членственото правоотношение в сдружение с идеална цел. В него се открояват следните правоотношения:
- неимуществено организационно правоотношение, свързано с възможността на субекта да участва в управлението на дружеството
- правоотношение от имуществен характер, което може да е свързано със задължението на субекта да участва във финансиране дейността на дружеството, плащайки членски внос
- наличие на трудово правоотношение, ако е предвидено, че членството в съответното дружество, е предпоставка за сключване на трудов договор между субекта и дружеството.
Всичко това показва, че в рамките на едно комплексно правоотношение могат да влязат правоотношения, спадащи към различни правни отрасли.

В зависимост от начина, по който са определени насрещните страни по правоотношението, гражданските правоотношения биват следните:

Когато страните са точно определени, правоотношението има относителен характер. Такъв е случаят с облигационните правоотношения, където страните по договора са ясно индивидуализирани. Такива са и отношенията в семейното право, в наследственото право и т.н.

Когато едната от страните по гражданското правоотношение не е точно определена, тогава правоотношението е с абсолютен характер. Такива са вещните правоотношения, доколкото срещу титуляра на съответните субективни вещни права стои едно неопределено множество от насрещно задължени субекти.


Въпрос 13. [image: image105.png]



Субективно гражданско право – теории за същността му, понятие, значението на интереса




І. Теории за същността на субективното право. Правно значение на интереса. Правно задължение

1. Теории за същността на субективното право
Терминът “субективно право” е основно понятие за Гражданското право. Въпреки това като съзряла категория то възниква едва през XVIII век. Преди това то е било непознато в правно-технически смисъл, а са се използвали конструкции, които го замествали.
През XVIII век се достига до идеята за субективното право благодарение на теорията на естественото право. Поради тази причина едната от теориите, които дават обяснение за същността на субективното право е именно теорията на естественото право. Според нея правата на хората са нещо вродено и естествено, принадлежащи им по рождение, а не са създадени от позитивното право. Задачата на позитивното право поради тази причина е да открие тези права, да ги санкционира и да им предостави правна защита.
След теорията на естественото право се появява т.нар. волева теория, според която субективното право не е нищо друго, освен отдадена от правния ред власт на неговия носител.
Тази теория е оспорена от Рудолф Йеринг, който обръща внимание на една нейна съществена неточност – носители на субективни права са и лица, на които правният ред не признава правно валидна воля.
В опита си да преодолее тази неточност, Йеринг формира теорията на интереса. Според тази теория, доколкото субективното право има за задача да удовлетворява определен интерес на индивидите, то не е нищо друго, освен правно защитен интерес.
През XX век, във връзка с набиращите сила колективистични идеологии, се появява и отрицателната теория, която отрича съществуването на субективни права. Неин автор е Леон Дюги, според когото субективните права не съществуват, доколкото индивидите в обществото имат предопределени социални функции, чрез които се отразява тяхното правно положение, а не чрез субективните права.
В България според преобладаващото разбиране, субективното право е предоставената и гарантирана от закона възможност на едно лице да има свое собствено поведение или да изисква спазването на определено поведение от други правни субекти. Прототип на субективно право, върху което почива това определение е правото на собственост. В него могат да се видят и двете от посочените възможности – собственикът може да си служи с вещта както намери за добре, да я владее, да се разпорежда с нея и същевременно може да изисква от останалите правни субекти да не пречат да упражнява правото си на собственост.

2. Правно значение на интереса
Смисълът на субективните права е да удовлетворяват или да служат за постигането на определен интерес. В този смисъл те са само един инструмент, чрез който се постига удовлетворяването на определен интерес.
Обстоятелството, че субективните права са тясно свързани с определен интерес е провокирало един теоретичен спор, относно съотношението между интереса и субективното право.

Според едното становище, интересът е неразделна част от същността на субективното право. Без интерес субективното право губи опората си.

Според другият възглед, интересът не е органична част от субективното право, а е само цел, за чиято постигане субективното право е инструмент.

Въпрос 14. 
Притезанието, претенцията и правото на иск

Право на иск в материален смисъл
Правото на иск в материален смисъл е въпрос с повишена трудност, тъй като съществува спор какво представлява притежанието и оттам дали възможността за принудително осъществяване изпълнението на едно субективно задължение е част от съдържанието на субективното право.
Тук всъщност става въпрос за два различни въпроса:

Какво се разбира под “призната и гарантирана възможност” като елемент от определението за субективното право?

Дали това е правото на правоимащия да иска от правно задълженото лице определена престация или това е признатата и гарантирана възможност да иска от държавните органи принудителна престация на дължимото?
Според едното разбиране, поддържано от проф. Витали Таджер и проф. Живко Сталев, в съдържанието на субективното право не се съдържа възможността за неговото принудително изпълнение, тъй като това е искане отправено до държавен орган, а не до отсрещната правно задължена страна.
Според другото разбиране, което се приема от проф. Мария Павлова, възможността на правоимащия да иска принудително осъществяване на дължимото от държавните органи, се включва в съдържанието на субективното право. Основният аргумент на тази теза е, че субективното право не е неизменно през целия период от своето развитие. При нарушаване субективното право преминава в “бойна готовност”. Но до този момент все още е възможно доброволно изпълнение на дължимата престация и субективното право съдържа в латентен период възможността за принудително изпълнение. Т.е. нарушаването на субективното право предизвиква качествена промяна в неговото съдържание.
Доц. Иван Русчев счита за вярно първото становище, тъй като под притезание не трябва да се разбира възможността изпълнението на субективното право да стане принудително, а възможността изпълнението на правното задължение да бъде поискано от насрещната страна, която да го изпълни доброволно.
Притезанието не е фаза, в която преминава всяко субективно право, то е самото субективно право, но това се отнася само до т.нар. притезателни права.
Според доц. Русчев не е вярно и твърдението, че едва когато бъде нарушено, субективното право се превръща в притезание. Като аргумент се използва 69 ЗЗД, от където следва, че, ако облигационните права са без срок на изпълнение, кредиторът може веднага да иска от длъжника дължимото, т.е. още с възникването си облигационното субективно право представлява притезание, макар да липсва каквото и да е нарушаване на субективното право. С настъпването пък на падежа, т.е. с настъпването на изискуемостта на субективното право, се поражда едно допълнително субективно задължение за кредитора и едно субективно право за длъжника, а именно – последният да получи още един срок за изпълнение на дължимата престация. От всичко това може да се извлече извода, че под притезание се разбира онази правна възможност, която показва същността на субективното право – титуляра на субективното право да може да изисква изпълнението на задължението.
Тук е важно да се отбележи, че, ако срокът за изпълнение на задължението е в полза на длъжника, то субективното право става изискуемо само след настъпването на падежа. Ако пък този срок е в полза на кредитора, последният може да изисква изпълнение на задължението и преди да е настъпил падежа, независимо от това дали длъжника може да изпълни дължимото или не. От това следва, че, ако срока за изпълнение е в полза на длъжника и кредиторът не може да иска дължимото, то следователно това субективно право не е притезание. А когато срокът е в полза на кредитора, т.е. когато той може да иска изпълнението на дължимото от задълженото лице и преди настъпване на падежа, то тогава е налице притезание.
Различия в цивилистичната доктрина има и във връзка с притезанието, когато се разглеждат абсолютните права. 
Абсолютното право (напр. правото на собственост) едва ли е притезателно, тъй като третите лица са длъжни да се въздържат от посегателство върху вещното право. Това задължение обаче не е от частно правен характер, а е олицетворение на общия публично правен принцип neminem laedere. 22, ал. 1 ЗЗД също урежда всеобща забрана.
Логическият извод е, че притезанието представлява призната и гарантирана от закона възможност, право имащия да поиска от третото лице определена престация. При абсолютното право няма такова изискване, докато притезателното право е насочено към едно точно определено лице, което е длъжно да изпълни дължимата престация. Т.е. когато субективното право е само призната и гарантирана възможност да имаш определено поведение, а не да изискваш такова. Вещното право е именно такова непритезателно право. Когато говорим за относителни субективни права (напр. облигационните права), то тогава субективното право вече е призната и гарантирана възможност за кредитора да изисква точно определено поведение от точно определен длъжник, т.е. това е притезание. 
Следователно няма притезание като етап от развитието на субективното право, има само притезателни и непритезателни права.
Оттук разликата между абсолютните и относителните права е дали мога със свои собствени сили и средства, без чуждо съдействие, да осъществя своето субективно право (така е при абсолютните права) или не мога сам, без чужда намеса да осъществя субективното си право (такива са относителните права).
Притезанието не е състояние, с което се допълва едно съществуващо вече субективно право (аргумент в полза на това е 118 ЗЗД). Излиза, че след изтичането на погасителната давност не изтича и притезанието като възможност на кредитора да изисква доброволно изпълнение от длъжника. Но притезанието изчезва като призната и гарантирана възможност субективното право да бъде изпълнено по принудителен ред, а оттук и притезанието като възможност на кредитора да иска изпълнение от длъжника.
Въпрос 15. 
Видове субективни права



Общите деления, които са важими за всички субективни права са следните:
1. Според съдържанието си субективните права биват:

притезателни (първични)

непритезателни (вторични)

2. Според броя на правомощията, които съдържат субективните права се делят на:

прости субективни права

сложни субективни права – такова е напр. правото на собственост, тъй като включва в себе си правомощията да се владее, да се ползва и да се разпорежда с вещта.
Правомощията, които формират състава на едно субективно право са типизираните възможности, които субективното право дава на своя носител. Напр. владелческото правомощие се осъществява с фактически действия (заемане, държане на вещта); правомощието ползване се осъществява с действия за извличане полезните средства на вещта (придобиване плодовете на тази вещ). Като тези действия могат да бъдат както фактически, така и правни. Разпоредителното правомощие също може да се осъществи с правни или с фактически действия (обременяването на вещта, продажбата й, нейното унищожаване).
Съществува спор кой е критерият за това деление – вида на правомощието или вида на правния и фактическия резултат, които тези правомощия пораждат. Вторият критерий се застъпва от проф. Павлова.
На простите субективни права обикновено им противостои едно правно задължение. Докато при сложните субективни права не винаги на всяко правомощие противостои отделно задължение. Отделните правомощия не са отделни субективни права. Вън от конкретното субективно право, от което те са част, те не могат да съществуват или най-малкото не могат да съществуват с тези обем и качество (66 във връзка с 33 ЗС). Това обаче не означава, че отделните правомощия не могат да се защитават с отделни искове. Вещната защита е диференцирана от гледна точка на това кое от правомощията ще се засегне. Така напр., ако се засегне владелческото правомощие, защитата е чрез ревандикационен или негаторен иск; ако се наруши правомощието за ползване, защитата му може да се търси напр. чрез иска за неоснователно обогатяване; ако се засегне разпоредителното правомощие (напр., ако има нарушаване разпоредбите на 61 ЗС), може да се предяви иск за прекратяване правото на ползване или установителен иск.

3. Според възможностите да се променят субективните права се делят на:

прехвърлими

непрехвърлими – такива са правата intutu personae, правото на ползване по 56 ЗС; Голяма част от непрехвърлимите права са и несеквестируеми.

4. Според зависимостта на субективните права от други субективни права, те биват:

главни – това са субективните права, които имат самостоятелно съществуване, т.е. тяхното съществуване не предполага съществуването на други субективни права.

акцесорни – това са субективните права, чието възникване, упражняване, погасяване и прекратяване следват възникването, упражняването, погасяването и прекратяването на главните субективни права. Напр. обременяването с ипотека предполага съществуването на право на собственост върху недвижимия имот; Или напр. с погасяването на вземането на главния дълг, се считат погасени и вземанията за лихви, макар давността за тях да не е изтекла (119 ЗЗД) . Това е валидно само тогава, когато погасяването е станало по давност чрез изпълнение.

5. Според възможността да се делят субективните права биват:

делими

неделими – напр. при един неделим имот, който е съсобственост, единствения начин да се раздели този имот, е единият от съсобствениците да купи останалите части и да даде полагаемото на останалите съсобственици в пари.

6. Според това дали за осъществяването на субективното право е необходимо определено поведение от задълженото лице, субективните права се делят на:
[image: image121.png]


притезателни права, които се подразделят на:
- правни очаквания – това са такива субективни права, които не могат да бъдат упражнени принудително, тъй като още не са станали изискуеми.
- същински притезателни права
- естествени права – това са онези притезателни права, при които поради изтичане на погасителна давност, е невъзможно да се иска принудително изпълнение от държавата.

непритезателни субективни права (те ще бъдат подробно разгледани по-долу).

7. Според отрасловата принадлежност на нормите, уреждащи дадени субективни права, последните се делят на:

лични права – става въпрос за неимуществени права, като правото на име, правото на чест, правото на достойнство и т.н., които нямат имуществен характер.

вещни права – при тях се касае за призната и гарантирана от закона възможност на едно лице да има определено поведение спрямо определена вещ и да изисква от другите лица да не нарушават това право. Характерно за субективните вещни права е, че те имат в центъра си вещ, че те са абсолютно противопоставими, т.е. това е възможността те да бъдат следвани.

облигационни права – те са относителни субективни права. За тях е характерно, че те представляват признатата и гарантирана от закона възможност на едно лице да изисква определена престация от друго лице. Най-често облигационните субективни права не се следват, т.е. не са противопоставими. Разбира се има и изключения като напр. 237 ЗЗД. 

авторски права – те са абсолютни права.
[image: image127.png]


семейни права – те са относителни субективни права. При тях е характерен специфичния право пораждащ юридически факт – брак, родство и т.н. Друго характерно за семейните права е, че при тях отсъства онази равнопоставеност, типична за гражданско правните правоотношения.

наследствени права

Въпрос 16. 
Преобразуващи субективни права. Възражения – същност, видове, упражняване

Категорията на непритезателните субективни права за разлика от притезателните субективни права е доста по-нехомогенна. Непритезателните права най-общо се делят на:
1. Потестативни (преобразуващи) субективни права
2. Други непритезателни права, които не са потестативни. Те се делят на:
2.1. права, които възникват по силата на упълномощаване
2.2. права, които възникват по силата на оправомощаване

1. Потестативни права
Потестативни идва от potestas (възможност) или това са права-възможности. Характерно за потестативните права е, че те дават възможност на едно лице по своя воля едностранно да предизвиква изменения в правната сфера на едно друго лице или група от лица. Тези права обаче не дават възможност на носителя им да въздейства върху една вещ, нито пък да изисква действие или бездействие от друго лице. Потестативното право дава право да се породи един нов тип правоотношение, да го измени, да го прекрати или да го погаси. Напр., когато едно лице (купувач) не изпълни задължението си да плати цената, продавачът има правото, на основание чл. 87 ЗЗД, да прекрати договора. Или пък в хипотезата на чл. 307 ТЗ, когато един договор е сключен при определени условия, но в резултат на изменение на икономическия климат, се оказва много обременяващо за едната от страните да изпълни първоначално уговорените условия. Ако в случая оставим правоотношението такова, каквото е, това означава страната да е на загуба. Но засегнатата страна има право едностранно да иска изменение на условията по договора, въпреки волята на другата страна.
Според някои автори публичното право на иск също е потестативно право.
Спорно е дали страната, срещу която се упражнява потестативното право, има някакво задължение или не. Дори и да има някакво задължение, то това задължение е да понесе едно определено поведение в правната си сфера.

Това, което е характерно за потестативните права е, че потестативното право може да възникне само и единствено по силата на правна норма, т.е. доколкото изрично е предвидено в закона. Например при хипотезата на 92, ал. 2 ЗЗД - неустойка за неизпълнение, която е прекалено голяма, може да се намалява. С изменението на ЗЗД през 1993 г. тази разпоредба беше отменена и заменена с нова. Идеята на законодателя е да се създаде един двойнствен режим за търговците и амбулантните търговци (уличните търговци) – 294 ТЗ. Следователно няма такова потестативно право, чрез което да се намали неустойката.
След измененията на ТЗ през 1996 г. е записано, че неустойката между търговци не може да се намалява, а 92, ал. 2 ЗЗД дава право за намаляване на неустойката.

В повечето случаи потестативното право действа като санкция за неизправната страна (87 ЗЗД или 227, ал. 3 ЗЗД). Т.е. потестативните права могат да се подразделят на:

потестативни права, които представляват санкция

потестативни права, които не представляват санкция

Друга класификация на потестативните права е според това, дали потестативното право е възникнало от юридически факт, който ще модифицира или от някакъв друг юридически факт:

потестативни права, възникващи от същия юридически факт, когото ще модифицират – напр. унищожаването на договора поради грешка. Юридическият факт, от който възниква продажбеното правоотношение е сделката (волеизявлението), но тъй като волеизявлението е опорочено, следователно има и разваляне на сделката.

потестативни права, които възникват от друг юридически факт – когато има наличен юридически факт, но е необходимо да има и друг юридически факт, като сбора между тях двата е предпоставката за възникването на едно потестативно право – напр. развалянето на един договор.

Възникването на потестативното право може да стане от същия или от нов юридически факт, но упражняването на това потестативно право винаги представлява нов юридически факт. Най-често той има качеството на едностранна правна сделка.

Потестативни права възникват и когато са налице предвидените в конкретна правна норма условия. Понякога тези условия се обозначават със специални термини – напр. в 103 ЗЗД се употребява термина компенсация. Това е упражняване на потестативно право, защото става против волята на другата страна по правоотношението. Тези предпоставки изброени в 103 ЗЗД, от които възниква потестативното право на компенсация, представляват т.нар. компенсационна ситуация. Компенсацията се осъществява извън съдебно.

От гледна точка на начина на упражняване на потестативните права те биват:

потестативни права, които се упражняват извън съдебно – така напр. развалянето на двустранен договор (87 ЗЗД) става чрез писмено предупреждение, когато договорът е сключен писмено и чрез устно предизвестие, когато договорът е сключен устно.

потестативни права, които се упражняват само съдебно – потестативното право се упражнява само и единствено чрез иск по съдебен ред (включително и чрез възражение). Пример за това е 32 ЗЗД. Искът е основен инструмент на ищеца, а възражението – на ответника. Други примери са развалянето на договори за прехвърлянето, учредяването, признаването или прекратяването на вещни права върху недвижими имоти (87, ал. 3 ЗЗД); прекратяване на договори във връзка с 89, изр. 2 ЗЗД. 

потестативни права, които се упражняват извън съдебно, но пред конкретни административни органи – напр. 58, ал. 1 ЗТСУ. Упражняването на това потестативно право става чрез предявяването на една молба съответните архитектурни власти.

От гледна точка на ефекта, който се постига с тях, потестативните права се делят на:

правопораждащи – напр. един иск, по силата на който един предварителен договор се обявява от съда за окончателен, т.е. съдебното решение изпълнява ролята на нотариален акт.

правопроменящи – напр. възможностите, предвидени в 195 ЗЗД - при доставка на стока, имаща недостатъци да се иска намаляване на цената или пък 92, ал. 2 ЗЗД. 

правопрекратяващи – това са онези потестативни права, в резултат на упражняването на които се прекратява едно правоотношение – напр. отмяна на дарение (227 ЗЗД), или разваляне на договор (87 ЗЗД).

правопогасяващи – ако длъжникът след изтичането на погасителния давностен срок възрази срещу искането на кредитора, това е едно погасително потестативно право.
В резултата на упражняването на потестативни права може да се стигне и до промяна на правния статут на един правен субект – напр. при осиновяването и припознаването.
В резултат на упражняване на потестативни права в Гражданското право може да се стигне и до реорганизация на юридически лица.

2. Възражение
Понятието “възражение” се използва в два смисъла:

2.1. Като процесуално действие, действие на ответника, с което във висящ процес този ответник навежда правни доводи или изтъква юридически факти, които са от значение за претендираното от ищеца субективно право. Например процесуалното възражение често е формата, начина, чрез който се упражнява материално-правното възражение. 

2.2. Като материално-правно възражение – това е вид субективно право, т.е. призната и гарантирана от закона възможност на едно лице да има определено поведение. Спецификата на възражението е неговото съдържание – т.е. това е признатата и гарантирана от закона възможност да се откаже изпълнението на едно субективно право. Например – възражението по 90 ЗЗД за неизпълнен договор или възражението по 91 ЗЗД за право на задържане.
При възражението за неизпълнен договор (90 ЗЗД), ако кредиторът по едно правоотношение иска от длъжника да изпълни задължението си, но длъжника има също изискуемо вземане срещу кредитора, задълженото лице може да откаже да изпълни задължението си докато кредитора своето задължение. Тук двете насрещни престации трябва да бъдат еднородни.
Оттук следва, че възражението е едно субективно право, имащо за съдържание отказа да се изпълни едно притезание, но възражението същевременно е и едно насрещно право на длъжника срещу кредитора. Друг е въпросът, че това възражение в процесуалното право може да бъде облечено или като възражение, или като насрещен иск.

2.3. В зависимост от вида, от мотива, поради който се отказва изпълнението, възраженията биват няколко вида:

прекратително (премпторно) възражение – това възражение, което изключва упражняването на претендираното срещу мене субективно право (когато е изтекла погасителна или придобивна давност).

отлагателно (дилаторно) възражение – дилаторно възражение има тогава, когато не се отрича задължението да се изпълни определена престация, но изпълнението се отлага докато насрещният не изпълни своето задължение (90 ЗЗД).

От друга страна възраженията се делят на:

самостоятелни възражения – тези възражения, които не почиват върху друго субективно право – напр. 110 ЗЗД. 
[image: image144.png]


несамостоятелни възражения – тогава, когато възражението се упражнява, защото съществува някакво друго основно субективно право, от което произтича правото да се откаже изпълнението – напр. възражението за право на задържане (91 ЗЗД) или при компенсацията (103 ЗЗД).

Друга класификация на възраженията ги раздела на:

относителни възражения – тези възражения, които могат да се правят само по отношение на точно определено лице – при възражението за задържане (91 ЗЗД), при компенсацията (103 ЗЗД).

абсолютни възражения – възраженията, които могат да се правят по отношение на всички лица.

смесени възражения – напр. правото на задържане за определено подобрение може да се прави срещу собственика на имота, както срещу този, който е бил собственик на недвижимия имот по време на подобрението, така и срещу новият собственик, ако той е наследник на стария собственик, но не и срещу нов собственик, който е купил недвижимия имот от стария собственик - Реш. № 48 на ВС от 1961 г..

Въпрос 17. 
Правно задължение. Видове правни задължения


Правното задължение се явява като вид логически антипод на субективното право. Правното задължение представлява правно установената необходимост за едно лице да спазва определено поведение, изразяващо в действие или в бездействие, или пък може да се състои в това, лицето да осъществи определен резултат с оглед задоволяването на нечий чужд, правно защитен интерес. Задължението може да се изрази и в поведението да се търпи някакво чуждо правно действие и резултатите, които то произвежда в сферата на задълженото лице. Това поведение е дължимо от задълженото лице по едно потестативно (преобразуващо) право – напр. правото на развод. Когато един от съпрузите го упражни, другият трябва да се съобрази с него независимо дали му харесва или не.
Между субективното право и правното задължение съществува взаимозависимост и обусловеност. Това е т.нар. корелативна връзка, която означава, че едно субективно право може да съществува като такова, доколкото кореспондира на определено, кореспондиращо му субективно задължение, както и обратното. Тази корелативна зависимост е ясно изразена при покупко-продажбата.

Въпрос 18. 
Упражняване на субективни права и изпълнение на правни задължения. Отказ от субективно право. Колизия при упражняването. Граници на упражняването. Злоупотреба с право.


1. Упражняване на субективни права
Пораждането на гражданското правоотношение е първата фаза в битието на правната норма. За да осъществи функцията си обаче, не е достатъчно само пораждането на субективни права/правни задължения, а са необходими и волеви, целенасочени действия от страна на нормените адресати за реализирането на тези права/изпълнението на правните задължения. В този смисъл волевото действие (т.е. съобразяването на дейността ни с разпоредбите на правните норми) се означава като изпълнение.
Упражняването на правото/изпълнението на задължението може да се определи като поведение на титуляра на правото или на трети лица, чрез което се реализира предписаното в закона или в договора поведение на правните субекти. Едва в този момент субективните права и правните задължения стават реални.
Упражняването на субективното право има различни проявления в зависимост от това за какъв тип субективно право става въпрос. Ако говорим за относителни субективни права (напр. вземания), то упражняването на правото ще се сведе до изискването на определено поведение от едно точно определено лице (лица). Ако се касае за абсолютно субективни право (напр. вещно), то тогава упражняването на правото ще се сведе до реализирането на правните възможности, изрично посочени в правната норма.
Спорно е дали субективното право е едновременно и правно задължение (напр. при родителските права).
Интересът не се включва в съдържанието на субективното право, а по-скоро е предпоставка за това, от упражняването на субективното право да се породят валидни правни последици.
Упражняването на субективните права става както с правни, така и с фактически действия. Това важи и за правните задължения. Напр. плащането на едно парично задължение, макар и да се осъществява по кешов път, представлява и правно действие.
Действие по обикновено управление и действие по разпореждане не съвпадат с класификациите правни действия и фактически действия. Действията по обикновено управление са онези действия, при които се събират плодовете (запазват се), като тези действия могат да бъдат както правни, така и фактически. Действията по разпореждане също могат да бъдат фактически (изконсумирването на една вещ) и правни (когато една вещ се обременява или отчуждава).

2. Изпълнение на правни задължения
Изпълнението на правните задължения трябва да е разграничава от задължението на длъжника да бездейства по едно облигационно правоотношение, което е задължение за non face и от задължението за бездействие на всички трети лица по едно абсолютно вещно правоотношение, което е задължение за non pati.

Субективното право може да се упражнява от следните правни субекти:

от правоимащия (титулярът на субективното право) – кредитор, собственик и т.н.

от други лица, които са оправомощени по закон да упражняват субективното право на титуляра – попечителите и настойниците

овластените или оправомощените лица да упражняват чужди субективни права – пълномощници, представители и т.н.

третите лица, които имат интерес да упражняват чужди субективни права, независимо от съгласието на титуляра и дори против неговата воля – 134 ЗЗД. В случай, когато длъжникът бездейства и неговото бездействие заплашва удовлетворяването на кредитора му, то последния може да упражни правата на длъжника си. Това е т.нар. процесуална субституция.

Когато едно трето лице упражнява чуждо имуществено право, третото лице винаги може да изпълни чуждо задължение, стига това задължение да не е intuitu personae (73 ЗЗД). 
С упражняването на субективното право/с изпълнение на правното задължение субективното право се погасява.
Изпълнението на едно правно задължение всъщност е доставянето на желания от кредитора резултат или доставянето на очакваното от длъжника определено поведение.

3. Неизпълнение на субективното право
Неизпълнението (не упражняването) на едно субективно право влече след себе си следните правни последици:

бездействието на кредитора към длъжника води до погасяването на субективното право по давност, без обаче да е прекратено самото субективно право, т.е. погасява се само възможността кредиторът да търси от държавните органи принудително изпълнение на субективното си право.

придобивната давност намира приложение само при права, които не се погасяват по давност. Така напр., когато едно лице владее пет или десет години един чужд имот, то придобива поради изтекла придобивна давност собствеността върху имота (79 ЗС). 

4. Неизпълнение на правно задължение
Неизпълнението на едно правно задължение е свързано с пораждането на следните правни последици:

ако се касае за накърняване на субективно право на собственика, титулярът на субективното право може да го защитава по слените няколко начина:
- да се брани с вещни искове – ревандикационен, негаторен или установителен.
- да брани фактически правото си

ако длъжникът не изпълни задължението си, в зависимост от причините за неизпълнение, правните последици са следните:
- ако вещта, която е обещана погине или бъде открадната, но длъжникът не е виновен, той няма да понесе санкция. Тук влизат в сила рисковите правила.
- ако длъжникът не изпълни правното си задължение по причини, за които той отговаря виновно, кредитора може да предприеме следното:
• да иска изпълнение на задължението
• да иска изпълнение на задължението заедно с обезщетение за вреди
• да развали договора, ако е изгубил интерес от изпълнението му заедно с обезщетение за вреди
• да предяви иск за изпълнение на задължението заедно с иск за мораторно обезщетение

5. Колизии при упражняването на субективните права
5. 1. За колизия говорим, когато върху един и същ обект на правото съществуват две или повече субективни права в полза на различни лица, като упражняването на някое от тях пречи на упражняването на другото. Напр. при съсобственост правилата за разпределение на собствеността се определят от 30 – 34 ЗС. 
Когато е налице колизия между различни субективни права върху една и съща вещ, прилага се принципа, че приоритет има най-тясното по съдържание право, защото, ако се позволи с предимство да бъде упражнено най-широкото право, то титулярът на най-тясното право ще бъде лишен от възможността да го упражнява.
При определянето на колизията между отделните носители на субективни права има и други правила:

при облигационните права колизията между отделните вземания се определят от привилегироваността на вземанията (136 ЗЗД и 722 ТЗ ).

когато има колизия между обезпечен и необезпечен кредитор, предимство има обезпечения кредитор (напр. този, който има право на задържане).

ако има колизия между двама приобретателя на един и същ имот, важи правилото, че първият вписал придобивния акт има предимство, независимо, че другия е купил по-рано (113 ЗЗД).

добросъвестността дава преимущество при колизия на права с други лица. Така напр. 88 ЗЗД решава колизията в зависимост от това, дали третото лице е придобило преди вписването на иска или преди това. Подобно решение дават и 227 ЗЗД и 33 ЗС. 

5. 2. Когато върху едно и също имущество съществуват различни права, говорим за конкуренция на притезанията, т.е. когато едно и също лице има към един и същ кредитор различни притезания на различни основания.
Конкуренцията на притезания се поставя при хипотеза, когато трябва да се избира между договорна и деликтна отговорност. Напр. при продажбата на една чужда вещ, правата на ощетения могат да се търсят поне по две линии – да се иска унищожаването на договора поради грешка или измама заедно иск за негативни вреди или да се развали договора заедно с иск за позитивни вреди (189, 193 и 195 ЗЗД). 
Упражняването на едната от претенциите води до преклудирането на другата (другите) претенция.

6. Граници на упражняване на субективните права
Границите на упражняване на субективните права на едно лице, това са субективните права и законните интереси на другите лица (57, ал. 2 ЗЗД във връзка с 57, ал. 1 КРБ ).
Под законов интерес се разбира определено състояние, което е свързано с благоприятни последици за един правен субект, но този субект на притежава субективното право върху това състояние (напр. при едно ноу-хау това състояние е технологичната тайна).
Друга граница при упражняването на субективните права е интересът на обществото. На конституционно ниво публичният интерес на обществото е изведен като граница на упражняване на субективните права в 37 и 41 КРБ. Напр. граница за упражняване на субективни права е хипотезата на 22, ал. 1 ЗКонц. 
Границата на упражняване на субективните права намира израз и в ограничението, наложено от закона да бъде осъществено в пълнота субективното право на титуляра. Напр. хипотезите на 51 – 53 ЗС. 

7. Злоупотреба с право
Злоупотребата с право е налице, когато то противоречи на конкретна правна норма и когато титулярът на субективното право го упражни не за задоволяването на свои нужди, а за постигането на неправомерни цели.
Съществуват две теории, които обясняват същността на злоупотребата с право.
Според субективната теория, злоупотреба с правото ще е налице и когато се докаже, че упражняващият своето право цели (има animus) да увреди друг правен субект или когато упражняването на субективното право противоречи на социалното му предназначение. Тази теория не е правилна според доц. Русчев, тъй като почти никой не злоупотребява с право, само за да увреди на другия.
По-правилна е обективната теория, според която приема, че злоупотреба с право е налице, когато титуляра на правото приема, че би могъл да увреди другия. 289 ТЗ възприема субективната теория.
Злоупотреба с право има и в случаите, когато се завежда някаква искова претенция без да се сочат доказателства за нея.

Въпрос 19. 
Защита на субективните права – понятие и видове. Самозащита и самопомощ


Защитата, която се дава на субективните права се състои в следните няколко вида:
1. Държавно гарантирана и държавно осъществявана защита.
2. Защита на субективните права, която се дава чрез действията на органи и лица, които не спадат към държавните органи, но по силата на законодателна делегация те имат това правомощие – напр. частен арбитраж, нотариусите и т.н.
3. Самопомощ и самозащита.
1. Държавно гарантирана и държавно осъществявана защита
Държавната защита се осъществява от правораздавателните органи, като гражданските съдилища са общокомпетентни да се занимават с гражданско правните спорове (включително и да се произнасят по законосъобразността на определени административни актове). Правораздавателните органи решават дали съществува съответното субективно право или юридически факт. Решението на съда завършва с постановяване на присъдено нещо. Привеждането в действие на това решение се прави от съдия-изпълнител (било чрез осребряване имуществото на длъжника, било в съдействие за упражняване на принуда, включително и върху личността на длъжника по осъществяване на едно действие).
Формите на гражданско правна защита са следните:

ако се оспори едно субективно право, заинтересуваното лице може да иска оспорване на това право чрез установителен иск.

ако нарушението на субективното право надхвърля оспорването и е придружено с фактически действия, тогава заинтересуваното лице може да използва осъдителен иск (ревандикационен иск например). Често пъти осъдителният иск може да се комбинира с иск за обезщетение за вреди на договорно или на деликтно основание.

когато се упражняват потестативни права, искът е конститутивен и едновременно с това съда постановява промяната във фактическата обстановка.
Най-ефикасната форма за защита на субективните права е държавната. Тя намира израз в отделни производства, обединени под общото наименование граждански процес, т.е. това е съвкупността от отделни предвидени в закона формални производства за защита на субективните права в зависимост от фазата на съществуване и вида на нарушените субективни права. Производствата са следните:

Исков процес – при него със сила на присъдено нещо съдът установява съществуването или несъществуването на твърдяното от ищеца субективно право и/или осъжда ответника да преустанови нарушаването на това субективно право, да обезщети причинените на ищеца вреди или постановява искана от гражданско правния субект промяна в правната сфера на друго лице.
Исковият процес е състезателен – предвидени са гаранции за адекватна защита на твърдяното право, респ. За адекватна защита на ответника.
Вътре в исковия процес, в зависимост от нарушеното субективно право, могат да се наблюдават три вида искове:
[image: image164.png]


установителен иск – това е претенцията на едно лице да бъде признато с присъдено нещо съществуването или несъществуването на твърдяното от него право. Напр. установителен иск, с който с който едно лице, което е собственик на един имот, твърди и иска да бъде призната собствеността по отношение на друго лице.
В обратната хипотеза това е положителен установителен иск.
Отрицателен осъдителен иск е налице, когато се иска от съда да установи, че другото лице няма определено право.
С установителен иск се бранят както притезателни, така и непритезателни права.
Ако нещата излязат извън твърдението за собственост и има вече фактически действия (напр. пречене за упражняване правото на собственост), простият установителен иск не е достатъчен за защитата на субективното право, а трябва да се използва и

осъдителен иск – отделно или кумулативно се претендира обезщетение за вреди, за което трябва да се използват следните видове осъдителни искове:
-ревандикационен иск – 108 ЗС заедно с деликтен иск за вреда.
-негаторен иск – използва се, когато има само частично отнемане на собствеността (109 ЗС). 
С осъдителен иск се бранят притезателни права.

конститутивен иск – това е онова искане по съдебен ред да бъде упражнено едно потестативно право – напр. унищожаване на сделка.
С конститутивен иск се бранят потестативни права.
Често пъти с една искова молба могат да се съединят няколко иска. Напр., когато се иска да се развали договор за покупко-продажба, защото отсрещната страна не е платила цената. Тук се използват няколко осъдителни иска.

Обезпечителен процес – това производство се упражнява при следните две хипотези:

когато във връзка с предстоящ иск има опасност имуществото, предмет на иска, да бъде унищожено.

когато вече има висящ иск и се иска от съда да обезпечаване на предявената претенция, защото имота може да бъде отчужден.

Основните мерки за обезпечение в ГПК са следните:

възбрана на недвижим имот – това е съдебна заповед, при налагането на която длъжникът не може да се разпорежда с имота.

запор на движима вещ

спиране изпълнението на едно съдебно решение

Изпълнителен процес
Основният орган при изпълнителния процес е съдия – изпълнителят. Когато един ответник е вече осъден, на ищеца е даден изпълнителен лист, като издаването на последния е актът, с който започва изпълнителното производство.
237 ГПК предвижда кои са тези актове, наречени изпълнителни основания, т.е. актовете, които дават основание да се издаде изпълнителен лист.
2. Самозащита и самопомощ(неизбежна отбрана и крайна необходимост)
Самозащитата в България не е предвидена като обща, симетрична мярка на държавно правната защита. Тези правни фигури дават възможност на лицето, титуляр на дадено право, да си осигури защита със свои собствени сили.
46, ал. 1 и 2 ЗЗД говори само за гражданско правните последици от неизбежната отбрана и крайната необходимост. Поради това, понятията за тези две правни фигури са взети от НК.
2. 1. Неизбежна отбрана
Неизбежна отбрана е вид самозащита, допустима от закона за отблъскване на противоправно нападение срещу онзи, който действа при неизбежна отбрана. Според 12, ал. 1 НК не е обществено опасно действието, което е извършено при неизбежна отбрана, за да се защитят от непосредствено противоправно нападение държавни или обществени интереси, личността или правата на отбраняващия се или на другиго чрез причиняване вреди на нападателя в рамките на необходимите предели.
Не обществено опасно – т.е. не се действа противоправно. Макар да се нарушава закона, ако се причиняват вреди в определени граници, това действие не е противоправно, т.е. няма да се проявят гражданско правни последици (няма да се заплащат причинените вреди).

Ако са причинени вреди, надхвърлящи границите на неизбежната отбрана, тогава вреди се дължат.
Границите на неизбежната отбрана са следните:

трябва да е налице едно нападение, което да се свежда до използването на физическа сила или други средства, които трябва да са безспорни, т.е. нападението трябва да е такова, че да налага отбрана.

чрез нападението трябва да се накърняват права и интереси на гражданско правни субекти и това нападение трябва да е противоправно.

нападението трябва да не е прекратено към момента, в който се причиняват вреди на нападателя. Изключение има, когато нападателят е взел със себе си вещта, предмет на нападението.

вредите, причинени на нападателя трябва да бъдат в рамките на необходимите предели.
Ексцес (превишаване) пределите на неизбежната отбрана има тогава, когато е налице явно несъответствие с интензивността на нападението и когато на нападателя са нанесени щети, по-големи от необходимото.

2. 2. Крайна необходимост
Крайната необходимост е уредена в 13 НК. Тази правна фигура се определя по следния начин - не е общественоопасно деянието, което е извършено от някого при крайна необходимост - за да спаси държавни или обществени интереси, както и свои или на другиго лични или имотни блага от непосредствена опасност, която деецът не е могъл да избегне по друг начин, ако причинените от деянието вреди са по-малко значителни от предотвратените. 
При наличието на тези предпоставки не е криминално деянието само тогава, когато причинените вреди са по-малки от предотвратените. Но 42, ал. 2 ЗЗД не изключва поправянето на причинените вреди. Наказателно правните и гражданско правните последици са различни – според 42, ал. 2 ЗЗД при крайна необходимост се дължи поправянето на причинените вреди, но за да е налице крайна необходимост, се презюмира, че предотвратените вреди са повече от причинените. Има ли причинени вреди, които са по-големи или равни на предотвратените, тогава се заплаща обезщетение за причинени вреди. Предпоставките, за да са налице наказателно правни последици, се съдържат в 13 НК.
По въпроса кой дължи поправка за причинени вреди има решение на ВС.
Във връзка с гражданско правните рефлексии на самопомощта, трябва да се каже следното – най-често самопомощта се свързва с правене на възражение от задълженото лице срещу насрещната страна, когато тя също е задължена към упражняващия самопомощта. Напр. възражението за неизпълнен договор по 90 ЗЗД е дилаторно възражение.
Или пък в хипотезата на 91 ЗЗД също има самопомощ. В този случай обаче, за разлика от хипотезата на 90 ЗЗД, тук вещта може да се изнесе на публична продан.
Самопомощ е и компенсацията на насрещни вземания по 103 ЗЗД.
Подобна хипотеза има и при правото на задържане, когато един подобрител на имот прави възражение срещу собственика на имота и го задържа докато последният не му изплати дължимото за направеното подобрение.
Вид самопомощ е и едностранното извън съдебно упражняване на потестативни права – напр. развалянето на двустранен договор. Но когато става дума за договор, с който се прехвърлят вещни права, развалянето става само по съдебен път.


Въпрос 20. 
Субекти на гражданското право – понятие и видове. Правоспособност на физическите лица – понятие, начало и край, съдържание, същност. Ограничаване на правоспособността.

Понятие
Понятието субект на гражданското право е правно-нормативно, тъй като съдържанието му, видовете правни субекти, условията, при които те възникват са уредени най-често с императивни правни норми. Нуждата от гражданско-правни субекти се налага от това, че гражданското правоотношение има за съдържание права и задължения, а техни носители могат да бъдат само реални физически лица или юридически лица. От друга страна, вторият етап от осъществяването на гражданското правоотношение е неговото изпълнение, което също може да стане само от признати от закона субекти. Освен това, самото гражданско-правно правоотношение възниква въз основа на юридически факти.

От тази гледна точка нормите на гражданското право допуска три вида гражданско-правни субекта:
1. Физически лица
2. Други изкуствени образувания, създадени от физическите лица,а именно става дума за юридическите лица
3. Държавата като носител на граждански права и задължения

Правосубектност

В правната теория се използва и това понятие, като то се схваща като едно сложно социално-юридическо качество, изградено от следните три компонента:
1. Правоспособност
2. Дееспособност
3. Деликтоспособност

Тези качества са конститутивните белези на правните субекти. Те обслужват притежаването, придобиването, изменението и загубването на конкретни права и задължения, но не се свеждат до тях, а са само една предпоставка за притежаването, придобиването, изменението и загубването на права и задължения.

Правоспособност
Правоспособността, това е годността на правния субект да бъде носител на онези права и задължения, които могат да съществуват по силата на обективното право.

Едно разпространено определение за правоспособността я дефинира като абстрактната възможност на едно лице да бъде носител на правата и задълженията, които могат да се породят въз основа на правна норма. В това определение терминът “способност”, използван в литературата, е заменен с “възможност”. Това понятие обаче е обект на критика, тъй като под “способност за нещо” се разбира качеството на едно лице. Следователно синоними са думите “качество” и “способност”. Докато понятието “възможност” по-скоро е запазено за определянето на конкретно субективно право. Т.е възможността като термин отговаря на зависимостта от волята на едно лице да упражнява или не признатите му от закона права. При правоспособността е по-правилно да се използва термина “качество”, тъй като правоспособността зависи от правната норма и не винаги от волята на едно лице. Именно затова правоспособността трябва да се определи като правно качество, независимо от волята на титуляра.
На базата на това терминологично разграничение става по-лесно и разграничението между правоспособност и субективно право – правоспособността не е идентична със субективното право, а е една обща предпоставка за възникването и придобиването на конкретни субективни права от едно конкретно лице. 
От друга страна границите на правоспособността определят вида и обема на конкретно притежаваните права. Напр. ограничено правоспособните лица не могат да придобиват или да отчуждават със свои действия права върху недвижими имоти. Т.е. обемът на правоспособността обслужва директно и обема, и вида на конкретните права, които могат да се придобиват (при специалните юридически лица).
Оттук се критикува и тезата, че правоспособността е едно особено първично субективно право, защото то по подобие на субективните права възниква от определени юридически факти. По съдържание правоспособността отговаря на съдържанието на субективните права. Срещу това разбиране има следните възражения:
1. Ако е вярно, че правоспособността е предпоставка за придобиването на субективни права, то е логически неиздържано предпоставката да се смесва с последиците.
2. Правоспособността представлява абстрактна възможност, която може и да не бъде изпълнена със съдържание или да пък да има различно съдържание, докато субективното право винаги е конкретно.
3. Упражняването на правоспособността често не зависи от волята на правния субект.
4. Отказ от субективно право е възможно по 100 ЗС, докато отказ от правоспособност е недопустим.
Следователно правоспособността не трябва да се разглежда като възможност, а като правно качество, изразяващо абстрактната годност на едно лице да притежава един неограничен кръг права.
Друго различие е между правоспособността и състоянието на притежаването на конкретни субективни права (правообладанието). Последното е състояние на действително притежаване на конкретни права/носене на конкретни задължения. То е резултат от осъществяващи се конкретни юридически факти. Напр. в резултат на юридическия факт договор се придобиват конкретни права по договора. Доколкото състоянието на притежаване на конкретни права зависи от правоспособността, то и тук правоспособността е предпоставка за конкретно правообладаване.
По отношение на физическите лица правоспособността е еднаква за всички, но отделните физически лица са неравни от гледна точка на правообладанието – притежават различен вид и различен кръг субективни права.

Съдържание на гражданската правоспособност:
На съдържанието на гражданската правоспособност може да се погледне по два начина:
1. Като признато от закона общо и абстрактно качество, годност на едно лице да бъде носител на права и задължения, т.е. предмет на правоспособността могат да бъдат всички субективни права и задължения, които могат да бъдат придобити по силата на закона. Оттук следва, че състоянието на правообладаване е различно от правоспособността.
Правото се стреми да релевира факти, настъпващи в обективната действителност, обекти, на които да се придаде правна значимост. Напр. права върху софтуер, право на географско наименование и т.н., т.е. определени факти, които до даден момент са били ирелевантни, сега стават правно релевантни.
2. Като динамична правоспособност – правоспособността става такава, когато обхваща само онези субективни права, които даден правен субект има към настоящия момент или основателно очаква да придобие. Напр. в правоспособността не се включват правата, които се придобиват при застраховка “Сгради”, ако лицето не притежава такива.
Гражданско-правен статут на субектите
Гражданско-правният статут на субектите е едно определение със специфична дидактическа насоченост, т.е. то е център на няколко групи характеристики на правния субект и на онези юридически факти (документи), които съдържат в себе си индивидуализиращите белези на субектите. Имат се предвид следните няколко нехомогенни групи белези:
1. Гражданско-правният статут на субектите на първо място се определя от правосубектността. Това е и предпоставката за следващите групи белези.
2. Правното качество, признато от закона на един правен субект, което му дава възможност да бъде страна по различен вид правоотношения.
3. Това са официалните писмени документи, които декларират, а някои и създават определени индивидуализиращи белези на правния субект (актовете за гражданско състояние).
Физически лица
Разглеждането на правосубектността ще се раздели на правоспособност и дееспособност на физическите лица. Това е така, защото по правило юридическите лица възникват като право – и дееспособни.
Правоспособност на физическите лица
Правният режим на правоспособността на физическите лица се основава на 4, ал. 2 и 6 КРБ и 1 ЗЛС. Текстът на 4, ал. 2 и 6 КРБ формират на конституционно ниво принципа за равенство, от който се инспирира и института на правоспособността на физическите лица.

Начало и край на правоспособността на физическите лица:
Този въпрос може да започне от разглеждането на 1 ЗЛС, който дава основните белези на правоспособността. По тълкувателен път се разбира, че термина “всяко лице” се използва в ограничителен смисъл – всяко физическо лице, тъй като раждането е присъщо само на физическите лица. На следващо място тълкуването води до извода, че под “всяко лице” трябва да се разбира кое да е живо лице, без значение дали е годно физически или психически. Т.е. определянето на правоспособността на физическото лице, което се дава на основата на 1 ЗЛС звучи по следния начин: правоспособността на физическото лице е признатото и гарантирано от закона качество, годност на всяко живо същество, да бъде носител на права и задължения, като в 1 ЗЛС се имат предвид само гражданско-правните права и задължения.
Според 1 ЗЛС началото на правоспособността е от момента на раждането. То (раждането) е осъществено, когато плодът бъде отделен от тялото на майката, като не е необходимо да бъдат завършени всички действия от гл. т. на медицината (като срязването на пъпната връв например). Единственото условие е детето да бъде живо (според медицината – да има сърдечна дейност и да е поело въздух в дробовете си, т.е. да изплаче). От юридическа гл. т. не се изисква детето да бъде жизнеспособно. Други са обаче изискванията за наследствената правоспособност – може да наследява по закон и по завещание онзи, който е роден жизнеспособен (per argumentum a contrario 2, ал. 1, т. “б” ЗН). 
Доказването на жизнеспособността, когато тя е предпоставка, също не е необходимо, тъй като 2, ал. 2 ЗН урежда оборимата презумпция, че онзи, който е роден жив е дееспособен. Оборването може да стане, като се докаже, че макар и живо, детето се е родило нежизнеспособно.
Друго изключение от общата гражданско-правна правоспособност е 2, ал 1 ЗН, според който per argumentum a contrario онзи, който е заченат, но нероден, може да наследява по закон и по завещание. Тази фикция намира приложение, когато има и още една предпоставка – ако в последствие заченатият се роди жив (жизнеспособен). Това не противоречи на определението за възникването правоспособността на физическото лице, тъй като заченатият има правоспособност чак от момента на раждането си.

Край на правоспособността на физическите лица
Краят на правоспособността настъпва със смъртта на физическото лице. Счита се, че смъртта е настъпила, когато окончателно е спряла сърдечната дейност и дишането. Не е настъпила смърт, когато дишането се поддържа изкуствено, както и когато има клинична смърт. Не са прекратяване на правоспособността и комите, тъй като и тогава сърдечната дейност и дишането са запазени.
Правоспособността следва да се отличава от дееспособността, тъй като последната е едно социално-правно качество, въз основа на което физическите лица със свои собствени действия придобиват права и задължения. Дееспособността възниква тогава, когато лицето стане способно да извършва правни действия.
Ограничаване правоспособността на физическите лица
Правоспособността на физическите лица не би могла да бъде отнета. Българското законодателство не познава гражданската смърт. Правоспособността може обаче да бъде стеснена, като определен елемент от нея бъде изваден и то за определен срок.
Гражданската правоспособност не може да бъде ограничавана и от носителя си, така че отказ от определен елемент от правоспособността е нищожен.
По изключение в някои случаи гражданската правоспособност може да бъде частично ограничена. Касае се за следните две ограничения:
1. Ограничаване на правоспособността като санкция за извършено тежко престъпление, доколкото ограничаването на правоспособността е предвидена изрично като наказание по НК – лишаване от свобода (37, т. 6, 7 и 8 НК). В гражданското право е предвидено ограничаване на правоспособността по 237 ТЗ. Доста силен отзвук имат и ограниченията в 9 ЗБ. 
2. Ограничаването на правоспособността по 73, ал. 3 СК. Според тази разпоредба дарението, отказът от залог и т.н. от незавършили пълнолетие лица са нищожни. Това не се отнася до еманципираните непълнолетни (т.е. онези непълнолетни, които са встъпили в брак). Спорна е правната същност на тази разпоредба, тъй като според някои систематичното й място води до извода, че се касае до ограничаване на дееспособността, т.е. 73, ал. 3 СК ограничава дееспособността на определени лица. Според други автори (проф. М. Павлова), тази разпоредба ограничава правоспособността, тъй като и без друго 73 СК се занимава с ограничаване дееспособността на лицата. Друг аргумент е, че, ако ще се касае за ограничаване дееспособността на непълнолетни лица, които са сключили сделки, то тези сделки ще са унищожаеми, а не нищожни, т.е., ако има ограничаване на дееспособността следва санкцията да бъде унищожаемост. Проф. Павлова смята, че “се касае за непреодолима дееспособност”, което означава липса на правоспособност. Независимо от тези теоретични спорове, факт е, че това ограничаване (било то на дееспособността или на правоспособността) се отнася само до изчерпателно посочените случаи в 73, ал. 3. Целта на ограничението е да се защитят интересите на не навършилите пълнолетие лица, поради което, ако бъде извършена сделка, ще е нищожна. Тази разпоредба закриля и третите лица, които биха сключили сделка с непълнолетен, заблудени за възрастта му.
С гражданска правоспособност у нас се ползват и лицата, които не са граждани на Република България. Чужденец според 2 ЗЧРБ е всяко лице, което не е български гражданин, а така също и апатридите. Съгласно 3, ал. 1 ЗЧРБ, чужденците у нас имат всички права и задължения по българските закони, с изключение на тези, за които се изисква българско гражданство. Такива лица могат да придобиват субективни права, доколкото изрично не е забранено това, като тези субективни права, които притежават могат да бъдат защитавани в българските съдилища.
Специални разпоредби, които уреждат правоспособността на чужденците са визирани и в 22 КРБ, 29, ал. 1 ЗС, 3, ал. 3 ЗСПЗЗ и 3, ал. 4 ЗСПЗЗ. 
Съгласно 22, ал. 2 КРБ при определени със закон условия, чужденците могат да придобиват право на ползване, право на строеж и други вещни права върху земята. 
Според 3, ал. 5 ЗСПЗЗ чужденците могат да придобият при условия, определени от закон право на ползване на земеделска земя и други ограничени вещни права върху земя. 
С изменението на 29, ал. 3 ЗС се допусна чужденци и чуждестранни юридически лица да придобиват у нас право на собственост върху сгради и ограничени вещни права върху недвижими имоти. 
В 29, ал. 4 ЗС е дадено право на чужда държава или международни организации да придобиват право на собственост върху земя, сгради или ограничени вещни права върху недвижими имоти въз основа на международен договор, закон или акт на МС.

Въпрос 21. 
Дееспособност на ФЛ – понятие и степени



Разграничението между правоспособността и дееспособността се прави сравнително късно. Не е познато на Римското право, нито на Средновековното право. У нас разграничаването на двете понятия става още в ЗЛС в чл. 1 и 2 – 5. 
Дееспособността е изключително важен елемент от правосубектността на участниците в гражданския оборот, тъй като тя е една от основните предпоставки за действителността на предприеманите от субектите правни действия. Участието на недееспособни лица в гражданския оборот се санкционира било чрез унищожаване на сделката по 27 ЗЗД, било с нищожност по 73, ал. 3 СК. Участието на недееспособните лица в оборота се осъществява или от техните законни представители (ако са малолетни), или от родителите/попечителите (ако са непълнолетни или поставени под запрещение).

Връзката между дееспособността и правоспособността се изразява в следното:
1. Правоспособността е предпоставка за съществуването (наличието) на дееспособността. Ако бъде ограничена правоспособността на едно лице, това фактически води и до стесняването и на неговата дееспособност.
2. Правоспособността е и граница за дееспособността. Това най-ясно личи в хипотезите, свързани с юридическите лица. В чисто времеви аспект правоспособността предшества дееспособността. Т.е. правоспособността може да съществува и без дееспособността, но обратната хипотеза не е възможна.
3. Освен в хипотезите, когато лицето се лишава от право да заема определена държавна или обществена длъжност, да упражнява определена професия или дейност и да живее в определено населено място, правоспособността не може да бъде ограничавана (37, т. 6, 7 и 8 НК). Докато ограничаване на дееспособността, без това да представлява санкция, е възможно чрез съдебното исково производство по ГПК.
4. Изискването за дееспособност към лицата, участващи в оборота, е предвидено, както в техен интерес, така и в интерес на третите лица, доверили се на недееспособния правен субект. 
5. По подобие на правоспособоността и дееспособността също се урежда с императивни правни норми (2 – 5 ЗЛС и 73 СК). 
Правна същност на дееспособността
Касае се за едно социално-правно качество, което е критерий и оценка (условие за допустимост) за това, до каква степен лицата, участващи в оборота притежават необходимата зрялост. Т.е., за да бъде използвана хипотезата на 9 ЗЗД, е необходима една допълнителна законодателна оценка за наличието и зрелостта на волята на договарящите се. А такава правосъздаваща сила законодателят признава на онези лица, които са достигнали определена зрялост (едно определено интелектуално и волево състояние).

В ЗЛС и в СК липсва законово определение за дееспособността, поради което е необходимо то да се изведе по тълкувателен път. Така, тълкувайки 2 ЗЛС, можем да определим дееспособността като способността на едно пълнолетно физическо лице чрез свои собствени действия, да придобива права и да се задължава.
Тази формулировка се подлага на критика от проф. М. Павлова, която прави опит да формулира дееспособността по-широко. Според нея изясняването на понятието “дееспособност” трябва да става не толкова чрез придобиването на права и задължения, а чрез годността за извършване на правни действия, на които правните норми признават определени правни последици. Но правните последици не се свеждат само до придобиването на права и задължения, а още и до пораждането, придобиването, изменянето, прекратяването и погасяването на граждански права и задължения. Т.е. за правните субекти възникват и тези възможности, а не само придобиването на права и задължения.
Разширителното тълкуване на 2 ЗЛС акцентира върху дееспособността като годност за извършване на правни действия, годност за извършването на правомерни правни действия. Това обаче не е точно така, защото формулировката на 2 ЗЛС говори за извършването на правомерни правни действия. Т.е. така разглеждана, дееспособността предполага критерии, по които да бъде определена. Тези критерии са следните два:
1. Кога да се достига тази зрялост
2. Дали когато е достигната тази зрялост лицето наистина е зряло.
Вярно е, че дееспособността, разбирана като годност, се определя от ЗЛС по един възрастов критерий. Но когато се касае за деликтоспособност, т.е. за способността да се носят правните последици от извършени деликти, законодателят не процедира по същия начин. От 47 ЗЗД може да се направи извода, че неспособният да разбира и ръководи постъпките си не отговаря за вредите, причинени от него, освен, ако тази неспособност не е причинена от него самия. 
Никъде в материята, свързана с деликтите няма възрастов критерий за деликтоспособността (45 – 54 ЗЗД). Т.е. за това дали едно лице е отговорно да отговаря за извършен от него деликт, по логиката на закона би трябвало да се определя за всеки случай по отделно. 
Но още от Постановление № 7 от 1959 г. на Пленума на ВС се определя и деликтоспособността по възрастов критерий, с което идеята на законодателя е “отишла на кино”. От това тълкувателно решение на ВС се прави извода, че дееспособността и пълнолетието са взаимообвързани – от 18 г. нататък лицата са дееспособни, стига да не са поставени под пълно запрещение.
Различните законодателства приемат различен подход при придобиването на дееспособността. Така напр. френското законодателство не различава междинните етапи до пълнолетието. В повечето западно-европейски страни се прави преход от недееспособност до дееспособност.
Тук става въпрос за общата гражданска дееспособност, която трябва да се различава от специалната дееспособност (напр. брачното пълнолетие настъпва на 16 г. – 12, ал. 2 СК). 
Определението за дееспособността като годност за извършване чрез лични действия на правомерни правни действия, с които се поемат, изменят, прекратяват или погасяват субективни права, се различава от определението за деликтоспособноста. Спорно е какво трябва да се разбира под деликтоспособност – дали способността да се причиняват вреди или способността да се носи отговорност за така причинените вреди.

Някои автори определят деликтоспособността като вменяемост. В гражданското право деликтоспособността се разглежда като предпоставка за гражданска отговорност при непозволено увреждане.
Между деликтоспособността и дееспособността има много различия, които най-общо могат да се изразят в следното:
1. И двете качества предполагат възможността на правните субекти да схващат смисъла на правните норми и да извършват съобразно това определени правни действия, т.е. да разбират свойството и значението на своите действия и да разбират постъпките си.
2. За разлика от дееспособността, деликтоспособността проявява ефекта си при извършване на неправомерни правни действия. Т.е., ако дееспособността, в стриктния смисъл, е предпоставка за валидността на правомерните правни актове, то деликтоспособността, разбирана като вменяемост, може да се разбере само във връзка с вината или може да се каже, че въпросът за деликтоспособността е въпросът за отговорността на правните субекти при извършването на неправомерни действия.
Степени на дееспособност

У нас е възприет стъпаловидният подход при определяне на дееспособността:
-от раждането до 14 години – лицата са напълно недееспособни
-от 14 до 16 години – лицата са малолетни (ограничено дееспособни)
-от 16 до 18 години – лицата са непълнолетни (ограничено дееспособни)
-с навършването на 18 години на лицата се признава пълна дееспособност (73, ал. 1 и 2 СК).

Ал. 1 от 73 СК говори за малолетни и непълнолетни деца, докато общият термин “не навършили пълнолетие деца” е употребен в 73, ал. 2 СК. Тази категория обхваща всички лица от раждането до 18-годишна възраст.
Режимът на дееспособността е структуриран на две нива:
1. Специфична уредба на всички от степените – с навършването на 18 години, съгласно 2 ЗЛС, настъпва гражданско-правната правоспособност, от което следва, че лицата стават и напълно дееспособни. Оттук и лицата, които формално-правно не са поставени под пълно запрещение, са способни да сключват сделки. Особеност е, че само напълно дееспособните пълнолетни лица могат да извършват всички безвъзмездни сделки и да правят завещания.
2. Специална дееспособност – това е способността на лицата да придобиват, изменят, прекратяват и погасяват права по отделните клонове на гражданското право. Така например, според 12 СК, сключването на брак от непълнолетен води до неговата еманципация, т.е. придобива се обща гражданска дееспособност. 
Волеизявленията на непълнолетните лица също могат да имат правни последици в предвидените от закона хипотези (18 ЗГР, 54 СК ).
Една нова правна фигура се въвежда с 15 ЗЗакрл.Дет., който в ал. 1 предвижда във всички административни или съдебни производства, по които се засягат права на дете, то задължително да се изслушва, ако е навършило 10 години. 
Съгласно 7, ал. 1 ЗКооп., дееспособността за членство в кооперации настъпва на 16 години за онези лица, които не са поставени под пълно запрещение. Същевременно с това съществуват ограничения за членство в кооперации за не навършилите пълнолетие лица и онези, които са поставени под пълно запрещение. 
Според 301 КТ общата трудова дееспособност настъпва на 16 години, а по изключение на 15, 14 или 13 години. 
Гражданската дееспособност се прекратява, както със смъртта на лицето, така и чрез поставянето му под пълно запрещение.
С навършването на 14 години настъпва качествена промяна в правния статут на правните субекти – волята им е задължителен елемент от правните актове, които те трябва да извършат. Тук, в категорията между 14 и 18 години са най-големите сложности от гл.т. на видовете сделки, които непълнолетният може да извърши. Критерий за дееспособността са самите видове сделки. В някои хипотези е достатъчно само волята на непълнолетното лице, за да се породят правните последици, а в други случаи – е необходимо и наслагване волята на родителя/попечителя. В трети случаи, за да породи сделката, сключена от непълнолетен валидни правни последици, са необходими освен волята на непълнолетния и съгласието на родителя/попечителя, и съгласието на Председателя на Районния съд. Разбира се има и хипотези, при които се изключва валидността на правните действия, извършени от непълнолетни лица (73, ал. 3 СК). 
1. Първата група сделки, а именно онези, по които непълнолетният се явява напълно дееспособен, са сделките по 4, ал. 2 ЗЛС. Характерно за тях е, че поначало тези сделки се изпълняват с тяхното сключване. Преценка за това дали сделката е едра или дребна, следва да се прави за всеки случай по отделно.
Друг вид сделки от тази група са тези, по които непълнолетните могат да разполагат със средствата, които сами са придобили. С такива средства обаче, непълнолетният не може да извършва действията по 73, ал. 3 СК, тъй като тази категория сделки, независимо какъв е източникът на средствата, изключват наличието на дееспособност на тези лица.
Разпространено е разбирането, че непълнолетният не може да се разпорежда сам със собствени средства.
2. Втората група сделки са правните действия на непълнолетните. Принципът е, че лицето, не навършило пълнолетие, може да извършва правни сделки със съгласието на родителя/попечителя си. В зависимост от това кога е дадено съгласието им (дали преди или след сключването на сделката), говорим – при първия случай за разрешение, а при втория – за одобрение. Двете волеизявления са задължителни, за да породи сделката правни последици. Но основният правопораждащ юридически факт остава волята на непълнолетното лице, а волята на родителя/попечителя е от вида conditio iuris (добавъчно волеизявление). В това се изразява принципът, освен, ако в закона не е посочено нещо друго.
Формулировката на 4, ал. 2 ЗЛС се различава от тази на 73, ал. 1 СК, където е добавена и една допълнителна предпоставка – условие за валидност на това добавъчно волеизявление е то да бъде в интерес на техните деца.
Ограниченията на този принцип са следните:
А.В 73, ал. 2 СК ограниченията касаят само онези правни действия, които представляват действия на разпореждане. Тълкувателно решение № 91 от 1974 г. на ОСГК на ВС разграничава действията на обикновено управление от действията на разпореждане. Действията на обикновено управление са действия по събирането на вземания, а всички останали действия, имащи за последици изгубването или внасянето на качествена промяна в субективното право, са разпоредителни действия, за които важи ограничителния режим на 73, ал. 2 СК.
3. Действията, за които не е достатъчна волите на непълнолетния и неговия родител/попечител са следните:
- отчуждаването на движими и недвижими вещи
- обременяването на движими и недвижими вещи
За да се извършат тези действия е необходимо от една страна да е налице необходимост от обременяване или отчуждаване на движимите и недвижимите вещи, а от друга страна – необходимо е разрешение от съда. И тъй като сделките по обременяване или отчуждаване на движими и недвижими вещи могат да имат негативни правни последици за непълнолетния, то, ако кое да е трето лице констатира, че действието не е извършено при необходимост за непълнолетния, сделката се разваля.
Действията на разпореждане по 73, ал. 2 СК са с по-тежки правни последици от действията по 73, ал. 1 СК и следователно per argumentum a contrario, са необходими три воли (на непълнолетния, на родителя/попечителя му и на съда), за да породят те валидни правни последици.
Изключенията от предвидения в 73, ал. 2 СК режим, визират плодовете, разпореждането с тях и вещите, които подлежат на бързо разваляне. За тези сделки не се изисква разрешение от Районния съд.
Спорно е какво се разбира под понятието “плодове”. Проф. М. Павлова смята, че под термина “плодове” трябва да се разбират само естествените плодове, без тук да се включват и гражданските плодове, при което отново ще бъдем в режима на 73, ал. 2 СК. Освен това тълкуването на 73, ал. 2 СК би следвало да се ограничи само до отчуждаването/обременяването на вещни права.
Друг спор има по отношение на това какво се разбира под “ограничени действия на разпореждане” – дали действия по разпореждане в хипотезата на 73, ал. 2 СК или действия на разпореждане въобще? Проф. Павлова смята, че тук става въпрос за действия на разпореждане въобще. Според доц. И. Русчев обаче, става въпрос за действия на разпореждане в хипотезата на 73, ал. 2 СК, защото нормите-изключения не могат да се тълкуват разширително.
Не представлява действие на разпореждане и самото поемане на задължение, тъй като това е едно обвързване за изпълнение на нещо.
Друга хипотеза на ограничаване на дееспособността на непълнолетните са случаите на дарение, отказ от права и даване на заем от навършили непълнолетие деца.
Тези сделки са безвъзмездни, поради което са и нищожни, освен когато са извършени от еманципирани непълнолетни.
Когато хипотезата на 73, ал. 2 СК е действие на разпореждане/обременяване с вещни права, се иска само разрешението на родителя/попечителя.
Спорно е дали предявяването на ревандикационен иск (actio revandicatio) е действие на разпореждане или действие по обикновено управление. Становището на практиката е, че това е действие на разпореждане, но това е невярно.
4. Последните гражданско-правни действия са тези, които не могат да извършват малолетните.
Малолетните са напълно недееспособни. Сключените правни сделки от последните са абсолютно нищожни, но днес това схващане противоречи на съвременните условия и затова се прибягва до института на нунция, т.е. малолетните се явяват един вид представители на своите родители. За непълнолетните все пак са предвидени някои изключения, когато те извършват дребни сделки за задоволяване на текущите им нужди (4, ал. 2 ЗЛС). 
Като заключение трябва да се отбележи, че е необходимо да се признае валидност на действията, извършени от малолетни на ученическа възраст (от 6 – 7 години), за да могат да задоволяват всекидневните си нужди.


Въпрос 22. 
Поставяне под запрещение – ред и правно действие. Настойничество и попечителство. Прекратяване на запрещението.


Обстоятелството, че българската правна система приема като формално-правен критерий възрастта при придобиване на дееспособност от лицата, говори, че този критерий трябва да има и определени корективи, тъй като понякога се получава така, че лица, които макар да са навършили пълнолетие, не притежават необходимата психо-физиологична зрялост, за да им бъде призната дееспособността.
Именно поради тези съображения е предвиден институтът на поставянето под запрещение (5 ЗЛС и 257, 277 ГПК). Нормите, които уреждат този институт са императивни, тъй като тази мярка е много радикална и се използва в краен случай.
Производството по поставяне под запрещение е исково, за разлика от производството за обявяване на безвестно отсъствие или смърт, което е охранително. Това е така, защото степента на засягане на правната сфера на лицата, поставени под запрещение е много по-голяма. Компетентен съд по това производство е окръжният, докато при обявяването на безвестно отсъствие или смърт – районния. Решението, с което се уважава молбата за поставяне под запрещение, респ. За отмяна на поставянето под запрещение, има конститутивно действие, а не констативно действие, както е при обявяването на безвестно отсъствие или смърт. Т.е. решението, с което се обявява поставянето на едно лице под запрещение се ползва със силата на присъдено нещо.
ВС в постановление № 5 от 1979 г. се е произнесъл по процедурните въпроси при поставянето под запрещение. 

Материално-правни предпоставки за поставяне под запрещение
1. Под запрещение могат да бъдат поставяни както непълнолетни, така и пълнолетни лица. Непълнолетните се поставят само под пълно запрещение, докато пълнолетните могат да бъдат поставени както под пълно, така и под ограничено запрещение. Предпоставките за поставяне под запрещение са следните:
а) да е налице болестно състояние на лицето, което да засяга неговата воля (психиката му)
б) как това болестно състояние се е отразило върху възможността на лицето да осъзнава действията и волеизявленията си.
5 ЗЛС сочи две групи заболявания: 
-слабоумие – това е вродено психическо заболяване (олигофрения), което има различни степени на засягане:
*имбецилност
*дебилност
*идиотия
-придобити психически заболявания – напр. психическото разстройство, което също има различни форми:
*психопатии
*шизофрении
*неврози
*депресии
*циклофрении
*делирии
*атенции
*някои проявни форми на епилепсиите
До 1953 г. беше прието, че и някои други физически недостатъци могат да обосноват поставянето под запрещение.
Наркоманиите и алкохолизма също могат да бъдат предпоставка за поставянето на едно лице под запрещение, но само, ако са причинили психически заболявания на лицето. 
Според 5 ЗЛС едно лице може да бъде поставено под запрещение, само, ако страдащият от слабоумие или душевна болест не може да възприема разпорежданията на правната норма, респ. не може да контролира действията си.
Не се стига до запрещение, когато болестното състояние е кратковременно (напр. злоупотреба с наркотици). Тук обаче, сключената от такова лице сделка ще бъде унищожаема по 31 ЗЗД. 
Процесуални предпоставки, ред и правни последици от поставянето под запрещение
Тъй като производството по поставяне под запрещение е исково, то се завежда от онова лице, което има интерес. Искът се предявява пред СГС, като ищци могат да бъдат съпругът/съпругата, близки, роднини, въобще всяко лице, което има интерес от поставянето на дадено лице под запрещение.
Особеност на тази процедура, е участието на прокурора, който може да участва, както когато никой не е предявил иск за поставяне под запрещение, но това е в обществен интерес (тогава той действа като ищец), така и когато други лица са ищци (тогава участието на прокурора е гаранция за справедливост). Прокурорът, независимо дали е страна или не е, има право да обжалва съответното решение на съда. Изисква се лицето, чието поставяне под запрещение се иска, да бъде разпитано лично, а когато състоянието му не позволява да отиде в съда (напр., ако е в болница), тогава съдебният състав трябва да отиде при него. Това лице може да участва в производството както лично, така и чрез представител. Изслушва се също и вещно лице. Съдът решава какъв вид да бъде запрещението (дали да е пълно или да е �

�)�^���iIJ�IA;сила решението съдът уведомява органа по запрещаване (кмета на населеното място), за да бъде формиран попечителски съвет, който да се грижи за имуществото на поставения под запрещение.
Искането за отмяна на решението за поставяне под запрещение може да бъде направен и от самото лице, поставено под запрещение. Реда за отмяна на решението е същият, като искането може да бъде или за замяна на пълното с ограничено запрещение, или изобщо за отмяна на запрещението. Ако решението бъде отменено, новото решение отново има конститутивно действие ex nunc. 

Настойничество и попечителство
Институтите на настойничеството и попечителството са уредени в Гл. X СК. Според 109, ал. 1 СК настойничество се учредява върху малолетни лица (деца, не навършили 14 години),чийто родители са неизвестни, починали са или са лишени от родителски права. Настойничество се учредява и върху напълно запретените пълнолетни лица. 
Попечителство се учредява над непълнолетни лица (от 14 до 18 години), чиито родители не са известни, починали са или са лишени от родителски права. Попечителство може да се установи и над ограничено запретени пълнолетни лица (109, ал. 2 СК). Молба за учредяване на настойничество/попечителство може да направи всяко заинтересувано лице. Органът по настойничеството/попечителството е кметът на населеното място или назначено от него длъжностно лице. Той съставя настойнически съвет/попечител и заместник попечител от роднините и близките на лицето, над което се учредява настойничество/попечителство. До назначаването на настойник/попечител органът по настойничеството лично описва имуществото и взема други охранителни мерки за запазване интересите на лицето, на което се назначава настойник/попечител. В 116 СК са поставени забрани за това кои лица не могат да участват в настойническия съвет, попечители и заместник-попечители. В следващия чл. 117 СК са определени правата и задълженията на настойника. В 122 СК пък са определени правата и задълженията на попечителя.


Въпрос 23. 
Правна индивидуализация на ФЛ



Основните нормативни актове, като Гл. 1 ЗЛС, 7 ЗЛС, ЗИБГ от 1993 г. бяха отменени. На тяхно място бяха приети ЗГР, ЗБГ, ЗБДСамол., ЗЧБ, ЗБежан.
С приемането на ЗГРег следва да се счита за мълчаливо отменена и Наредбата за гражданското състояние от 1975 г., тъй като приложното поле на закона съвпада с приложното поле на Наредбата.
Нито ЗГР, нито другите закони, уреждащи белезите на физическите лица, не боравят с понятието “гражданско състояние”, каквато е употребата при Наредбата. Този термин се среща единствено при актовете за гражданско състояние. Легалният термин е “гражданска регистрация”. 
Двете понятия се различават в следните насоки:
1. Под гражданска регистрация се разбират вписванията от събитията от живота на едно физическо лице, правени в регистрите за гражданско състояние и вписванията в регистрите за населението. От друга страна обаче, под регистриране, по смисъла на 1 ЗГР, се разбира съвкупност от данни за едно лице, които го отличават от останалите лица в обществото и семейството му, като име, гражданство, семейно положение, родство и т.н. 
2. Под гражданско състояние по смисъла на Наредбата се разбират правно-индивидуализиращите белези, за които се събират данни (1 Наредба ГСъст. От 1975 г.). 
Връзката между двете понятия се осъществява посредством института на актовете за гражданско състояние, тъй като 2, ал. 1 ЗГР казва, че гражданската регистрация на физическите лица у нас се основава на данните от актовете за гражданско състояние. 

Правно-индивидуализиращи белези на физическите лица
Нито ЗГР, нито Наредбата ГСъст. Изброяват кои са индивидуализиращите физическите лица белези. Правно-индивидуализиращите (фактически-индивидуализиращите) белези са много и различни. За определянето на гражданско-правния статут на физическите лица от значение са само онези белези, на които правната норма отдава правно значение, т.е. щом като принципът е, че конкретни нормативни актове ще посочват кои са определящите белези, следователно тези индивидуализиращи белези не са неизменни. Така например преди религиозната принадлежност е била правно-релевантен индивидуализиращ белег, но днес тя няма значение.
Съгласно 8 ЗГР основните данни за гражданската регистрация (основните правно-индивидуализиращи белези на физическите лица) са следните:
1. Име
2. Дата и място на раждане
3. Пол
4. Гражданство
5. ЕГН/Личен № за чужденците – това не е нито правна, нито естествена връзка с други лица, а е един уникален номер, чрез който физическото лице се определя еднозначно. 

Начинът за формирането на тези данни се урежда от Правилника за функциониране на ЕСГРАОН.
1. Име – след отмяната на ЗИБГ, правният режим на името се урежда в 9 и Гл. 2, раздел 2 ЗГР. 
Името е едно словесно наименование, което всяко физическо лице е административно задължено да има, като образуването на името е установено императивно.
Собственото име се избира от родителите и се съобщава на длъжностното лице при съставянето на АГС.
Бащиното име се образува от собственото име на бащата с окончание ов- (ова-) или ев- (ева-),освен, когато собственото име на бащата не позволява поставянето на тези окончания. Бащиното име на дете, на което е установена само майката се формира от собственото име на майката.
Фамилното име се формира по следните два начина:
1. Или от фамилното име на бащата
2. Или от бащиното име на бащата
За фамилно име на дете, на което е установена само майката, се взима фамилното име на майката или фамилното име на нейния баща.
При пълно осиновяване бащиното и фамилното име на осиновяваното дете се определят според името на осиновителите, а собственото име се определя от съда според желанието на осиновителите.
При непълно осиновяване собственото име на осиновеното дете не се променя, а бащиното и фамилното име могат да се променят по решение на съда, като тази промяна се постановява със съдебното решение, с което се допуска и непълното осиновяване.
При встъпване в граждански брак всяко лице може да запази своето име, да вземе фамилията или бащиното име на другия съпруг или да ги добави към своите имена.
При развод се възстановяват имената преди брака, освен, ако съдът не присъди единият съпруг да носи името на другия, ако той е съгласен; ако единият съпруг е станал известен с името на другия; При изменение на обстоятелствата бившият съпруг може да поиска другият съпруг да престане да носи неговото име (103 СК). 
Псевдонимът е свободно избрано лично наименование, с което лицето е известно в обществото. Дадено лице може да прибави към собственото си име и псевдоним по решение на съда (436 ГПК). 
Промените на собственото, бащиното или фамилното име се допускат от Районния съд по последното местоживеене на лицето, въз основа на писмена молба на заинтересуваното лице, когато те са осмиващи, опозоряващи, обществено неприемливи или, когато важни обстоятелства налагат това.
Когато в последствие произхода на дадено лице бъде установен чрез припознаване или по съдебен ред, то тогава името му ще се промени по Общите правила на ЗГР, като задължително се иска съгласието на детето, ако е навършило 14 години.
Лицата от български произход, възстановили българското си гражданство, могат да променят бащиното или фамилното си име с наставки ов- (ова-) или ев- (ева-), както и да побългарят собственото си име по реда на бързото производство по ГПК. По същия ред могат да променят имената си и лица, чиито имена са насилствено сменени. По същия начин се променят и имената на българските граждани.

Гражданско-правна защита на правото на име
Името е едно нематериално благо и следователно е предмет на субективното право на име. Това право е лично, неимуществено, непрехвърлимо и ненаследимо. Т.е. това право включва възможността само носителят му да си служи с него.
Хипотезите, при които може да е налице нарушаване правото на име са следните:
1. Ако едно лице оспорва правото на име на друго лице, както фактически, така и чрез пречене на упражняването на това право. Простото оспорване се защитава чрез установителен иск по 97 ГПК. 
2. Ако едно лице си служи с чуждо име. В този случай, заинтересуваният може да защити правото си чрез отрицателен установителен иск.
3. Неправомерното използване на име може да бъде защитено и чрез осъдителен иск. Ако нарушението е извършено виновно, може да се прибави и деликтно обезщетение. Ако нарушението продължава и след това, може да се използва защита по 429 ГПК. 
2. Пол
Всички физически лица принадлежат към един пол. Съгласно 6 КРБ всички хора се раждат равни и свободни по достойнство и права, като не се допускат никакви ограничения или привилегии, основани на пола. Жената-майка се ползва с особен защита от държавата.
В гражданското право значението на пола е свързано главно с определянето на името на лицето при установяването на произхода по баща.
Брак по нашето право могат да сключат само лица от различни полове.
3. Гражданство
Гражданството е уредено в КРБ, ЗБГ и др., където са предвидени способите за придобиване и освобождаване от българско гражданство.
4. Произход
Произходът представлява връзката между лицето и неговите родители. Произходът от майката се определя от раждането (31, ал. 1 СК). 
Произходът от бащата е доста по-сложен. Когато майката е сключила брак, произхода от бащата се определя от оборимата презумпция, че за баща на детето се счита лицето, което е в брак с майката, включително и когато бракът е прекратен, но детето е родено 300 дни след прекратяването му. Тази презумпция се оборва с иск за бащинство, който се предявява или от майката, или от съпруга на майката.
При липса на брак произходът от бащата се установява чрез т.нар. припознаване, което представлява едно писмено волеизявление с нотариална заверка на подписа на едно лице, което признава, че дадено дете е заченато от него.
5. Родство
Родството бива следните три вида:
А. Родство по права линия – тогава, когато две лица се намират в отношение, при което едното произхожда пряко от другото (напр. дъщеря от майка) или непряко (напр. внук от дядо). Степените на родството се броят по колена – напр. син от баща са роднини по права линия от първа степен.
Б. Родство по съребрена линия – лицата не произхождат пряко едно от друго, но имат общ родоначалник (напр. брат и сестра се намират в родство по съребрена линия от втора степен).
Правнорелевантно е родството до шесто коляно по съребрена линия.
В. Родство по сватовство – роднините на единия съпруг са роднини по сватовство на роднините на другия съпруг.
6. Семейно положение на физическите лица
Семейното положение на физическите лица се определя от това, дали лицето е омъжено/оженено, разведено и т.н. То бива следните видове:
А. Женен/неженен; омъжена/неомъжена
Б. Разведен/разведена
В. Вдовец/вдовица
Допустима е само моногамията.
7. Възраст
Възрастта е от значение за правоспособността и дееспособността на физическите лица.
8. Здравословно състояние
Здравословното състояние поначало не е правнорелевантно обстоятелство, освен, когато довежда до ограничаване на брачната дееспособност (13 СК) , т.е. това са interimentum derimentum tantum (абсолютни пречки) за сключване на брак и общата дееспособност.
9. Местожителство
Въпросът с местожителството е по-особен, тъй като то вече не е правнорелевантен индивидуализиращ физическите лица белег по ЗГР, макар че другите закони го приемат.
ЗГР се явява специален по отношение на ЗЛС и следователно отменя 7 ЗЛС, който уреждаше местожителството, а понастоящем Гл. 4 ЗГР говори само за адрес/адресна регистрация. Това, което налага разграничаването на понятието “местожителство” от термина “адресна регистрация” е, че и 35 КРБ също говори за “местожителство”. В 71 и 120 СК се използват термините “местоживеене” и “местопребиваване”. 68 ЗЗД също говори за “местожителство”, както и 37 НК. 
Според 89 ЗГР адресът е описание на мястото, където лицето живее или получава кореспонденцията си, като под адрес се разбират не само улицата, където живее лицето, но още и входа, номера на апартамента и т.н. на жилището. 
Под постоянен адрес 90 ЗГР разбира отразяването на постоянния и настоящия адрес на лицата в регистрите за населението. Докато под “местожителство” се разбира самото населено място, където лицето се е установило да живее постоянно и преимуществено.
Следователно понятието “адрес” е по-широко и включва в съдържанието си понятието “местожителство” по отменените 7 ЗЛС и Наредбата за ГСъст.
Съгласно 90 ЗГР всяко лице е задължено да заяви писмено своя постоянен и настоящ адрес, като по този начин разрешителният режим, характерен за местожителството, е заменен с чисто регистрационен.
Въпреки това адресът продължава да бъде не само една фактическа връзка на физическото лице с дадено населено място, а и едно административно правоотношение, възникнало от административен акт, който обаче вече е регистрационен, т.е. съответното длъжностно лице (кметът на общината) не може да откаже регистрацията.
При определянето на адреса значение има формалният момент, т.е. административният акт по регистрацията, по силата на който съответното длъжностно лице разпорежда вписване в регистъра на населението.
Т.е. всяко физическо лице е длъжно да се намира в административна връзка с органите на местното самоуправление в едно от населените места в страната, като тази връзка се изразява в административното задължение да се регистрира адресно. Адресът обаче не представлява административно задължение на лицето да живее преимуществено там, където се намира адресната му регистрация. 93 – 97 ЗГР уреждат два вида адреси:
1. Постоянен адрес – той е израз на едно сравнително трайно правоотношение. Българските граждани, живеещи в чужбина, които не могат да докажат постоянна адресна регистрация, се вписват служебно в район “Средец” в гр. София. Постоянният адрес се заявява от лицето до съответната общинска администрация и може да бъде само един.
2. Настоящ адрес – това е една нетрайна фактическа връзка на лицето с дадено населено място, т.е. това е адресът, на който лицето пребивава. И настоящият адрес може да бъде само един. Настоящият адрес се заявява чрез простото подаване на една адресна карта до общинската администрация.
По ЗБГ местожителството загубва правната си релевантност, т.е. понятието “местожителство” трябва да бъде корективно тълкувано и да бъде заменено с термина “адресна регистрация”.


Въпрос 24. 
Актове за гражданско състояние (АГС) – понятие и видове. Съставяне на АГС въз основа на съдебно решение. Отбелязвания. Правно действие на АГС.

Под АГС се разбира един правен акт, който има в основата си волеизявление на властнически орган на местно самоуправление (т.нар. длъжностно лице по гражданско състояние).

Съгласно 35 ЗГР длъжностно лице по гражданско състояние е кметът на общината, който с писмена заповед възлага това си правомощие на кмета на отделното населено място. Касае се за държавно-удостоверителна функция, отнасяща се за правно релевантни състояния. Това са индивидуални административни актове, а създадените по силата им документи имат качеството на официални свидетелстващи документи, като само за акта за граждански брак действието е конститутивно, т.е. този акт за гражданско състояние има правосъздаващо действие. 
Актовете за гражданско състояние имат т.нар. формална доказателствена сила (снабдени са с оборимата презумпция за истинност).
Материята на АГС до голяма степен влиза в Административното право, поради което редът и формата, по които се създават, са уредени с императивни правни норми в Административното право.
Съставянето на АГС става въз основа на документи, удостоверяващи дадени обстоятелства, като нашият законодател е предвидил три основни акта за гражданско състояние:
1. Акт за гражданско състояние за раждане
2. Акт за гражданско състояние за брак и 
3. Акт за гражданско състояние за смърт.
Компетентен орган да създава такива документи е кметът, на населеното място, на чиято територия се е случило събитието. Законът обръща внимание на обявяването на събитието, задължение за което имат предвидените в закона лица. Напр. обявител по един акт за гражданско състояние може да бъде само дееспособно лице (изключение прави само актът за раждане, където събитието може да се обяви и от непълнолетните родители). Значението на обявяването се състои в това, че актът за гражданско състояние се съставя от длъжностното лице веднага след обявяването на събитието и то в присъствието на обявителите (особеност е, че за съставянето на АГС за брак трябва да присъстват т.нар. инструментални свидетели).
Трябва да се отбележи, че актовете за гражданско състояние не са удостоверенията, с които всеки разполага (напр. удостоверение за раждане), тъй като тези документи имат производен характер, т.е. удостоверяват, че е налице съответния акт за гражданско състояние, който се пази при длъжностното лице по гражданско състояние.

Видове актове за гражданско състояние
Актовете за гражданско състояние биват следните няколко вида:
1. АГС за раждане.
Актът за раждане се съставя в седем дневен срок от раждането (без деня на раждането) въз основа на писмено съобщение. Съгласно 43 ЗГС задължение писмено да съобщят за раждането имат: ръководителят на здравното заведение или лицето, на което със заповед е възложено това, когато раждането е станало в здравно заведение; компетентно медицинско лице, когато раждането не е станало в медицинско заведение; длъжностното лице по гражданско състояние, когато в населеното място няма медицинско лице; 
От писменото съобщение трябва да се различава устното обявяване на раждането, което се прави в пет дневен срок (без деня на раждането) и е задължение на: бащата (прави се лично или чрез нотариално упълномощено от него лице); когато бащата е починал, отсъства, намира се в неизвестност или други обективни обстоятелства не му позволяват да обяви раждането, това се прави от лице, присъствало на раждането; майката също може да обяви раждането (лично или чрез упълномощено от нея лице) – 43, ал. 3 и 4 ЗГР. 
Актът за раждане съдържа всички стандартни реквизити на останалите АГС – място на съставяне на акта, номер на акта и дата на съставяне, номер на оригиналното удостоверение, дата (година, ден, месец, час и минута) на раждането, място на раждане, име на новороденото, ЕГН и т.н. (45, ал. 1 ЗГР). 
Съществува обаче и възможност, бащата на новороденото да не е установен по реда на презумпцията за бащинство. Тогава бащата може да се установи чрез припознаване. Ако припознаването е направено преди съставянето на АГС за раждане, бащата се вписва в акта. Ако припознаването се извърши след това, то в графата “баща” се пише “неизвестен” (49 ЗГР). 
Нов АГС за раждане се съставя в хипотезата на пълното осиновяване – новият акт се съставя въз основа на заверен препис на решението на съда, с което осиновяването се допуска (50, ал. 1 ЗГР). 
2. АГС за граждански брак.
Актовете за граждански брак се съставят, след като длъжностното лице по гражданско състояние провери самоличността и възрастта на страните и установи, че няма пречки за сключването на брака, получи волеизявленията на страните за съгласието им, в присъствието на двама свидетели.
3. АГС за смърт.
Актовете за смърт се съставят въз основа на получено съобщение за смърт, което се издава от компетентно медицинско лице не по-късно от 48 часа и не по-рано от 24 часа от настъпването на смъртта. Обявител на събитието е лицето, което представя медицинското свидетелство за смърт.
Разновидност на АГС за смърт е акт за смърт, съставен въз основа на влязло в сила съдебно решение, с което се обявява дадено лице за умряло. АГС се съставя от длъжностното лице по гражданско състояние въз основа на заверен препис на решението (59 ЗГР). 
4. АГС за военнослужещи при извънредни случаи.
Тези АГС се съставят в случаите, когато военнослужещи се намират извън територията на страната или са на нейна територия, но поради военни действия са лишени от възможността да съобщят на гражданските власти за настъпилото събитие. В тези случаи функциите на длъжностно лице по гражданско състояние се поемат от военнослужещи, определени от командването (63 ЗГР). 
5. АГС за раждане, сключване на граждански брак или смърт, съставяни при пътуване по море.
В тези случаи капитанът на кораба е длъжен да впише съответното събитие в корабния дневник и да състави АГС в срок от 24 часа от настъпването му (без актът за граждански брак) – 66 ЗГР. Капитанът на кораба е длъжен да предаде преписи от съответните АГС в службата за гражданско състояние при общината на първото българско пристанище, в което е влязъл корабът или в българското посолство/консулство в първата страна, в чието пристанище влезе кораба (67, ал. 1 ЗГР). 
6. АГС на български граждани, съставени в чужбина.
Съставят се или от съответния българско дипломатическо/консулско представителство в съответната държава, или от чуждите местни органи по гражданско състояние там. Във втория случай българският гражданин е задължен да се снабди със заверен препис от АГС и да го предаде (изпрати) не по-късно от шест месеца на дипломатическия/консулския представител в съответната страна, като му съобщи и постоянния си адрес в Р България (70, ал. 1 ЗГР). 
Изменения в актовете по гражданско състояние
Измененията в актовете по гражданско състояние стават чрез отбелязване, допълване и поправяне. 77 ЗГР предвижда, че промяната в гражданското състояние на лицата се извършва по съдебен или по административен път.
Чрез отбелязване се внасят промени относно обстоятелствата, характеризиращи гражданското състояние на лицата (отбелязването става в графата “бележки”). Отбелязването също има качеството на вторичен административен акт.
Съществуват и случаи, когато тези отбелязвания стават и без официален акт на държавен орган – напр. при припознаване, което е частен акт на лицето, което извършва волеизявлението.
Чрез отбелязване става промяна на такива обстоятелства, като прекратяването на граждански брак/обявяването му за недействителен, прекратяване на осиновяване, установяване на произход чрез съдебно решение;
Промяна на АГС по административен ред
Когато има промяна в АГС по административен ред, въз основа на официални документи се извършва промяната, но това може да стане само тогава, когато тези данни не променят смисъла на АГС. По административен ред не може да се променят името, пола и т.н. на лицето.

Промяна на АГС по съдебен ред
Промените на АГС въз основа на съдебно решение са следните:
1. При непълно осиновяване – в АГС се отбелязва решението, с което се допуска непълното осиновяване, имената на лицето, което се осиновява (ако са променени) и имената на осиновителите.
2. При развод/обявяване за недействителен брака – обявява се номерът и състава, който е издал решението за развода, а, ако има изменение на фамилното име – отбелязва се и това.
Съставяне на нов АГС въз основа на съдебно решение
Нов АГС, който се съставя въз основа на влязло в сила съдебно решение, има в две групи случаи:
1. При пълно осиновяване по реда на 54 СК и при обявяване на смърт – 14 – 18 ЗЛС. Новият АГС за раждане се съставя, защото било по силата на пълното осиновяване, било по силата на обявяването на смъртта, се променя гражданското състояние на съответното лице.
2. Когато първоначално съставеният АГС е бил изгубен или унищожен. Тук пак има нов съдебен акт, но той вече не притежава конститутивното действие на съдебното решение за пълно осиновяване, а върви по специалното производство на 436 – 442 ГПК за установяване на факти. Това е особен вид охранително производство.
Унищожаването на вече съставен АГС става, когато например длъжностното лице по гражданско състояние е съставило два акта за едно и също обстоятелство.
Поправките не водят до анулирането на акта за гражданско състояние, а се вписват в графата “бележки”.
Съгласно 34, ал. 2 ЗГР, съставените по установения ред актове за гражданско състояние, имат пълно доказателствено действие за отразените в тях факти до доказване на тяхната неистинност. Оборването на тази презумпция става чрез оборването истинността на съответните документи – това е едно особено производство по 154-156 ГПК. Оборването истинността на съответните АГС ще се установи с предявяване на иск по 97, ал. 3 ГПК. 
Всеки АГС (с изключение на акта за граждански брак) има декларативно действие. 

Регистри за гражданско състояние
Регистрите за гражданско състояние представляват специални книги, които съдържат съставените през годината актове за гражданско състояние по видове. Част от регистъра е азбучният указател на вписаните в регистъра лица. 
Регистри за населението (22-33 ЗГР) 
Регистър на населението се води във всяка община/кметство и се състои от личния регистрационен картон на лицето с постоянния му адрес в съответното населено място. Регистърът на населението се състои от всички общински регистри на населението и се съставя въз основа на други официални свидетелски документи, поради което те нямат доказателствената сила на актовете за гражданско състояние.

Въпрос 25:
Безвестно отсъствие и обявяване на смърт


Източници:
1. Павлова, М. Гражданско право, Второ преработено и допълнено издание
2. Закон за лицата и семейството, съобразен с действащото законодателство на Република България към 10. 2007 г.


1. Безвестно отсъствие

необходимост от правна уредба на безвестното отсъствие
Физическите лица обикновено пребивават постоянно или преимуществено в определени населени места. Едно лице обаче може да отсъства продължително време от населеното място, което по принцип обитава, и да няма сведения за него. Такава ситуация създава несигурност и опасност от увреждане на интересите както на отсъстващия, така и на други лица, с които той се намира в правоотношения. 
Ето защо защитата на интересите, заплашени от отсъствието на едно лице, за което няма каквито и да било сведения, се осъществява чрез действието на правните норми, които уреждат обявяване на продължително безвестно отсъствие или на смърт на физическо лице. 
Произходът на този правен институт се свързва още със Средновековието, когато поради участие във войни, кръстоносни походи и т.н. определени лица продължително време не са се завръщали в своето обичайно местопребиваване. Първоначалната презумпция, прилагана от съдилищата, е, че при продължително отсъствие и ако лицето е достигнало определена възраст, то е починало. В първите граждански кодекси се създават и правни норми, които регламентират обявяването на отсъствие и правните последици от това. 
Правната уредба на този институт в нашето законодателство се съдържа в Гражданско-процесуалния кодекс, както и в Закона за лицата и семейството.

правни последици от безвестното отсъствие
За да бъде налице правнорелевантно отсъствие по смисъла на чл. 8-17 от ЗЛС, е необходимо:
1) физическото лице да е изчезнало, т.е. да не се появява на мястото, което обикновено обитава 
2) да не се знаят причините за отсъствието, къде се намира лицето, дали е живо, т.е. да няма никакви сведения за него

Ако се установи, че лицето е живо, макар и да не се знае точният му адрес, няма основание то да се третира като безвестно отсъстващо. 

ЗЛС урежда три групи правни последици от безвестното отсъствие, в зависимост от това, колко време продължава то:
I) назначаване на представител
Според чл. 8 от ЗЛС, когато някой изчезне и няма сведения за него, районният съд, по молба на заинтересованите или по искане на прокурора, назначава лице, което да го представлява, да извършва всякакви действия на управление и да взема всички други мерки по запазване на неговите интереси.
Препоръчително е представителят да се назначи измежду роднините или близките на отсъстващия. 
Ако отсъстващият има законен представител, друг такъв не се назначава.
Когато отсъстващият има пълномощник, представителят се назначава само за онези работи, които пълномощникът няма право да извършва. 
От съдебното решение за назначаване на представител и волеизявлението на последния, между него и отсъстващия възниква правоотношение, което по съдържание е аналогично на това при договора за поръчка. Представителят се задължава безвъзмездно да извършва действия на управление спрямо имуществото на отсъстващия. Назначеният от съда представител може да предявява искове и да отговаря по предявени срещу отсъстващия такива. 
Съдът може след сезиране от заинтересувани лица да освободи представителя и да назначи друг или други такива.

II) обявяване на отсъствие и правните му последици
Чл. 9 от ЗЛС казва, че ако отсъствието продължи повече от една година, съдът, по искане на заинтересованите или на прокурора, обявява лицето за отсъстващо. 
При обявяване на отсъствие правата и задълженията на обявения в отсъствие се запазват, но се спира изпълнението на задълженията спрямо отсъстващия, които се погасяват с неговата смърт – издръжка, пенсия и т.н., защото се предполага, че той няма нужда от тях. 
Освен това, евентуалните наследници на отсъстващия, определени към момента, за който се отнася последното известие за него, могат да поискат да бъдат въведени във владение на имотите му (чл. 10 ЗЛС). Ако се постанови въвод на наследниците, пълномощието и представителството, ако има такива, се прекратяват. 
Заветниците и лицата, имащи права, зависещи от смъртта на отсъстващия, могат да искат да бъдат допуснати временно да се ползват от тия права – чл. 12 ЗЛС. 
Въведените във владение лица могат:
[image: image190.png]


да придобиват приходите от имотите на отсъстващия

да извършват действия на управление спрямо тях

да представляват отсъстващия пред държавни органи и частни лица
Въведените във владение лица не могат:

да извършват действия на разпореждане с правата на отсъстващия, като например да ги прехвърлят на други лица, да ги залагат или ипотекират, освен ако от такива действия има очевидна полза отсъстващият, и при това само с решение на районния съд

В случай, че обявеният за отсъстващ е жив, по негово искане определението на съда за обявяване на отсъствието се отменя. Той има право да иска връщане на имотите от въведените във владение лица. Също така те са длъжни да върнат доходите, които са събрали от имота след поканата за връщането му.

III) обявяване на смърт


2. Обявяване на смърт
След изтичане на 5 години от деня, за който се отнася последното известие за отсъстващия, може да бъде обявена неговата смърт по искане на заинтересованите или на прокурора. Обявяването на отсъствие и неговите правни последици не са предпоставка за обявяване на смърт.
Саксонската система за обявяване на смърт допуска това само при достигане на определена възраст от отсъстващия. Германското законодателство обявява двойно изискване за обявяване на смърт:
- изтичане на определен срок на отсъствие
- достигане на определена възраст от отсъстващия

Българското законодателство не възприема тази система. Според ЗЛС, освен при 5-годишно безвестно отсъствие, смърт може да бъде обявена при по-кратък изтекъл срок, при особени случаи. Чл. 15 постановява, че ако лицето е изчезнало при военни действия или при събитие, което дава основание да се предполага, че то е загинало, обявяване на смъртта може да се иска след изтичане на 2 години от прекратяването на военните действия или от събитието. 
Смъртта се обявява с решение на районния съд по последното местожителство на отсъстващия, като в него се определя денят, а по възможност и часът на предполагаемата смърт. Въз основа на решението за обявяване на смъртта се съставя акт за смърт в общината по последното местожителство на лицето. 
Решението за обявяване на смъртта според чл. 17 от ЗЛС поражда същите правни последици, които произтичат от действителната смърт на лицето. Решението на съда се основава на оборима презумпция, поради което до оборването й имуществените права на обявения за починал преминават към неговите наследници. Личните права, които има, докато е жив (право на издръжка, пенсия), се прекратяват само при естествена смърт. Бракът се прекратява и дори при оборване на презумпцията за смърт не се възстановява. Но, ако обявеният за починал е жив, решението на съда н прекратява неговите правоспособност, дееспособност, лични права, свързани с неимуществени блага на личността като живот, здраве и т.н.
Ако обявеният за починал е жив, той има следните права:

да получи обратно имотите си, които наследниците и други лица са придобили вследствие на решението на съда за обявяване на смърт, ако са налице
[image: image195.png]


да му се върнат безвъзмездно отчуждените имоти от техните приобретатели

да му се върне всичко, което е придобито срещу отчуждени по възмезден начин негови имоти и да получи цената, дължима от трети лица срещу прехвърляне на негови права

да му се върнат имотите, отчуждени по възмезден начин, ако приобретателите в момента на придобиването им са знаели, че обявеният за умрял е жив

Изпълнението на правата, които се погасяват при смърт, като издръжка, пенсия и т.н., се спира до обезсилване на решението. Изпълнението им се възстановява от деня на поканата, отправена до задължените лица (чл. 18, буква “в” на ЗЛС).
Ако след постановяване на решението за обявяване на смърт се установи, че в него не е отразена точната дата на действителната смърт, последната може да се установи по съдебен ред. Към тази дата неговите наследници могат да упражнят само правата по букви “а” и “б” на чл. 18 от ЗЛС. 
Правната урежда на обявяването на отсъствие и смърт се нуждае от осъвременяване, като се използва опитът на френското и германското законодателство.


26. Юридическо лице - понятие, историческо развитие, теории 


Най-общата класификация на правните субекти е на физически и юридически лица. В гражданското право юридическото лице е правна категория, чието съществуване е предизвикано от разрастването на гражданския оборот.
За утвърждаване на категорията “юридическо лице” най-съществен принос имат трудовете на канонистите, които използват достиженията на Римското право и развиват теорията за юридическото лице.
Понятието “юридическо лице” не е познато на Римското право. Макар по това време в Рим да са били познати корпорациите, последните са били правоспособни само в имущественото право и като изключение са имали право на име/могли са да бъдат патрони на освободените от тях роби. В Римското право корпорацията е възниквала с постигане на съгласие на поне трима членове-учредители за създаването й.
Фондацията се е появила чак по време на Християнството. През Средновековието първите юридически лица възникват като религиозни, занаятчийски или търговски сдружения.
Едва през XIX век юридическото лице се утвърждава и получава правна уредба, която първоначално се формира във връзка с правния режим на юридическите лица. Юридическите лица стават легални именно с признаването качеството “юридическо лице” на търговските дружества. В последствие възникват и юридическите лица с идеална цел, като понятието “юридическо лице”, заедно с понятията “субективно право” и “правоотношение” е един от основните китове на днешната цивилистика.

Юридическото лице е значима в практическо отношение правна конструкция, тъй като огромна част от гражданския оборот минава именно през него. Юридическото лице е едно правно творение, на което основните предимства са следните:
1. В съвременния правен оборот доста често се оказва непосилно за отделните правни субекти самостоятелно да задоволяват интересите си, докато юридическото лице дава възможност за събиране на големи средства.
2. Така набраните средства се упражняват много по-рационално чрез разделянето на собствеността от управлението при юридическите лица.
3. Юридическото лице дава възможност за обособяване на имуществото на участващите в него от това на самото юридическо лице. По този начин всеки един участник в юридическото лице има лична собственост, която е независима от собствеността му в юридическото лице. Т.е. съответното юридическо лице поначало не отговаря за правата и задълженията на участниците си, а участниците в юридическото лице, отговарят до размера, до който са участвали в него. Казаното важи за ООД, АД и т.н., но събирателното дружество е подложено на друг режим.

Тук е наложително да се изяснят някои понятия:
- имущество – това е един материален субстрат, обхващащ всички права и задължения, които има едно юридическо лице (вещни права, права на вземане и пр.). Имуществото се променя с всеки правен акт на даденото юридическо лице, т.е. варира непрекъснато и може да става по-голямо или по-малко в зависимост от това, дали юридическото лице придобива права или пък се обременява със задължения.
- капитал – това е една относително непроменяема величина, един стойностен израз на имуществото на юридическото лице към момента на неговото учредяване. 
Оттук се прави извода, че ако капиталът е условен, то имуществото е материално.
Правна уредба на юридическите лица
Правната уредба на юридическите лица в нашата правна система е разпръсната, но три текста в ЗЛС (131-133) могат да се приемат като обща уредба на юридическите лица. Трябва да се отбележи, че след влизането на ЗЮЛНЦ в сила, членове 134-154 ЗЛС бяха отменени и корпоративно устроените юридически лица вече не се уреждат там.
За други типове юридически лица съществува правна уредба в различни нормативни актове – напр. за жилищно-спестовните кооперации правната уредба се съдържа в ЗЖСК, за кооперациите – в ЗКооп., основните видове юридически лица, които представляват търговски дружества имат уредба в ТЗ, търговските банки – в ЗБ, застрахователните и презастрахователните дружества – в ЗЗастрах., инвестиционните дружества – в ЗППЦК;

Обща дефиниция на юридическите лица в нашето законодателство няма, поради което тя се извежда от текста на 131 ЗЛС – юридическите лица са носители на права и задължения, които те придобиват чрез органите си. 
Юридическото лице се създава по силата на правната норма, т.е. едно социално образувание ще бъде признато за юридическо лице, ако е предвидена в законодателството конкретна правна норма за него. Т.е. определянето от правната норма дали една даденост да бъде юридическо лице, може да бъде изрично (136 КРБ) или да не е изрично, като се допуска възможността едно социално образувание да е самостоятелна страна по едно правоотношение.
Друг белег на юридическото лице е, че то се явява като един обособен правен субект, носител на права и задължения, различни от тези на лицата, които го учредяват или го съставляват. Целта на създаването на юридическото лице е, то да бъде самостоятелен участник в гражданския оборот.
Вярно е, че повечето юридически лица възникват, за да бъдат носители на права и задължения в частното право, но не е вярно, твърдението на проф. М. Павлова, че юридическите лица не са носители на властнически правомощия. Голяма част от юридическите лица могат да бъдат носители на такива правомощия или поне да имат публични функции (напр. един университет, който безспорно е юридическо лице, осъществява публични функции).
Вярно е и, че юридическите лица имат гражданско-правна правосубектност, но редом с това те имат правосубектност и в други правни отрасли – възможно е напр. да изпълняват и административно-правни задължения, т.е. правосубектността на юридическите лица е поливалентна.
Друг белег на юридическото лице е наличието на определено организационно устройство, което е абсолютно наложително за едно образувание, което трябва да има права и задължения, но е лишено от своя психична воля. Поради тази причина организационната структура на юридическото лице е друг негов констативен белег. Организационната структура на юридическото лице означава наличието на структура на неговите органи – лице/група от лица, на които по закон или с вътрешен устройствен акт, са предоставени определени правомощия – 131 ЗЛС.
Друг родов белег на юридическото лице е обособяване имуществото му от това на неговите членове/лицето, което го е образувало (при фондациите). Това е другата страна на самостоятелната имуществена отговорност на юридическото лице.
От всичко казано дотук, може да се даде и едно меродавно определение на понятието “юридическо лице” – това е социално образувание, което е създадено по предвидения в закона ред, за да придобива права, да поема задължения и да извършва правни действия/да отговаря по тях чрез своите правни органи.
Проф. М. Павлова дава и още един белег на юридическото лице – то не трябва да притежава властнически правомощия. По този въпрос по-горе бяха посочени съответните възражения. 
Друго, което е неприемливо в тезата на проф. Павлова, е по отношение на организационната структура на юридическите лица, а именно, че авторката смята, че органите на юридическите лица се създават само от физически лица. Такова схващане обаче не може да се приеме и като аргумент в противното е ТЗ (234, ал. 1) , където е предвидено как ще се формира волята на юридическото лице, когато негови членове са други юридически лица.
Друга характеристика на юридическото лице е персоналният и материалния му субстрат. Под материален субстрат трябва да се разбира имуществото на юридическото лице. Под персонален състав на юридическото лице се разбират следните две неща:
-корпоративният му състав, когато между членовете му съществува членствено правоотношение
-съществуват и юридически лица, които нямат корпоративен характер, но въпреки това също имат персонален субстрат – напр. университетите.

Видове юридически лица
Видовете юридически лица се определят в зависимост от различни критерии, които са следните:
1. В зависимост от това, дали осъществяват властнически функции, юридическите лица биват:

юридически лица на публичното право – тук спадат държавните учреждения (БНБ, общините, министерствата и пр.), които от една страна са подчинени на публично-правните норми, но като носители на права и задължения, имат и частно-правен режим;

юридически лица на частното право – към тях могат да бъдат отнесени търговските дружества, кооперациите, сдруженията, фондациите, партиите и т.н.

2. Друго деление на юридическите лица, е в зависимост от дейността, която осъществяват и отрасловата им принадлежност. Тук различаваме:

юридически лица на търговското право

юридически лица на гражданското право

Такова едно деление не би било вярно, тъй като търговското право не е отделено от гражданското право и следователно не може да се прави такова деление. Вярно е друго – критерий за това деление е видът на дейността, която осъществява юридическото лице, а оттам и неговото предназначение, т.е. критерий за разграничението не може да бъде отрасловата принадлежност на съответното юридическо лице. Следователно делението, базирано на вида дейност на юридическото лице, ще бъде следното:

стопански юридически лица – търговски дружества, кооперации и т.н.

юридически лица с нестопанска цел – фондации, сдружения и пр.

юридически лица, които указват публични услуги – университети, болници, социални заведения.
Тук разграничението на юридическите лица на стопански и нестопански, се натъква на следната трудност – от една страна част от стопанските юридически лица не формират и не разпределят печалба, защото не искат, а от друга страна – при определени предпоставки, на юридическите лица с нестопанска цел е разрешено да осъществяват стопанска дейност. По ЗЛЗ организациите, които предоставят публични услуги, се обособяват в публични юридически лица, но прилагането изцяло на стопанска дейност би довело до промяна на предназначението им (3, ал. 4). 

3. Друга класификация от гл.т. наличието или отсъствието на личен състав е:
[image: image206.png]


корпорации – те включват някакъв тип обществена групировка на членовете си и имат органна структура. Това са колективните правни субекти. Тук влизат акционерните дружества, кооперативните сдружения, сдруженията с нестопанска цел, партиите и пр. Техни членове могат да бъдат физически или юридически лица, както и физически, и юридически лица едновременно;

учреждения и фондации – тук влизат университетите, БНБ и пр. 
Тази класификация обаче е условна, защото напр. при едно ЕООД/ЕАД се поставя въпроса, дали те са корпоративни или не. При тях няма членска маса, а има едно лице, което притежава целият капитал. Това лице е различно от юридическото лице на ЕООД/ЕАД. От друга страна, колкото и да не прилича това дружество на корпоративно, то е мислено като такова (фактът, че акциите и дяловете са разделени, го прави различно от фондациите).
Правното значение е огромно, тъй като има съществени различия във възникването на двата вида юридически лица – корпорациите възникват или по нормативно-контролната система, или по лицензионната система, докато учрежденията и фондациите възникват по разпоредителната система.

4. В зависимост от правото на собственост юридическите лица се делят на:

частни

общински

държавни
Ограничен брой юридически лица са такива, които притежават право на собственост върху вещите, които са апортирали в него, но има и юридически лица – публични търговци (62 ТЗ), които не притежават собственост, а само право на владеене и ползване върху вещи държавна собственост. Следователно, когато вещи, публична държавна собственост, бъдат внесени в друго юридическо лице, те не могат да станат негова собственост. 

От всичко това може да се направи извода, че разграничението на юридическите лица ще е следното:

юридически лица със своя собственост

юридически лица, които упражняват правото на собственост;

Друго деление на юридическите лица е на:

първични юридически лица – онези, които са формирани директно от физически лица или от държавата

производни юридически лица – тези, които имат за членове други юридически лица.



Въпрос 27:
Възникване на юридическото лице.
Системи на възникване.
Преобразуване на юридическото лице.


Източник: 
Павлова, М. Гражданско право, Второ преработено и допълнено издание


1. Системи на възникване на юридическото лице
Юридическите лица възникват по ред, установен от повелителни правни норми. в зависимост от това какви юридически факти трябва да бъдат осъществени, за да възникне едно юридическо лице, са налице четири системи:
1) разпоредителна
2) разрешителна (концесионна)
3) нормативна
4) заявителна (регистрационна) 

I. Разпоредителна система
При разпоредителната система юридическите лица се създават с властнически акт – акт на краля или на парламента, но най-често на изпълнителната власт. По този ред възникват юридическите лица на публичното право.

II. Разрешителна система
Въз основа изключително на тази система възникват юридическите лица пред първата половина на XIX век. При нея инициатива за създаване на юридическо лице поемат субекти на частното право, които желаят да участват в него, но необходимо условие за възникването му е разрешение от държавен орган, обикновено такъв на изпълнителната власт, след преценка за целесъобразност на образуването му.

III. Нормативна система
Възприемането на нормативната система се налага поради масовото възникване на търговски дружества, при което държавата не е в състояние да преценява целесъобразността на всяко едно от тях. Системата датира от втората половина на XIX век. Отначало се прилага само при възникване на юридически лица на търговското право, а по късно и по отношение на юридически лица с идеална цел. 
За тази система е характерно, че с нормативен акт се определят предпоставките за възникване на юридическите лица, техните органи и дейност. 
Нормативната система има 2 разновидности:

чиста нормативна система
Юридическото лице възниква, когато се спазят изискванията на закона, без да е необходимо издаването на властнически акт от държавен орган.

заявително-нормативна (нормативно-контролна) система
При нея се упражнява контрол за законосъобразност на учредяването на юридическото лице и то се регистрира като нововъзникнал правен субект в специални книги. 

IV. Заявителна система
Тази система допуска създаване на юридически лица, за които няма обща нормативна уредба, при условие, че в учредителния акт се регламентират целите, органите и дейността им, и се направи искане за тяхната регистрация пред компетентни държавни органи. 
Тази система е най-либерална. Тя се прилага във Франция и Швейцария при създаване на юридически лица, които не си поставят за цел реализиране на печалби чрез търговска дейност.


2. Възникване на юридическото лице според българското законодателство
У нас най-широко прилагана е нормативно-контролната система. Въз основа на нея възникват преобладаващият брой корпоративно устроени юридически лица – търговски дружества, кооперации, сдружения с нестопанска цел.
При съблюдаването й се осъществява фактически състав, който обхваща 2 елемента:

волеизявленията на учредителите

регистрация

[image: image220.png]


волеизявленията на учредителите
Образуването на юридическото лице започва с учредителен акт, който обхваща волеизявленията на правните субекти, които желаят да станат членове на бъдещото юридическо лице. Те се наричат учредители. Възможно е законът да изисква минимален брой учредители. 
Съдържанието на волеизявлението на учредителите се отнася до:

вида на юридическото лице

състава на първите му органи

устава, ако законът изисква такъв
Волеизявленията на всички учредители трябва да се покриват по съдържание. Тези, които не са съгласни с останалите по някой от изброените въпроси, не могат да бъдат учредители на юридическото лице. 
По своята правна същност волеизявленията на учредителите представляват многостранна правна сделка, насочена към обща цел – създаване на нов правен субект. Учредителното събрание е техническо средство за осъществяване на тази сделка, а не орган на бъдещото юридическо лице.
За някои юридически лица е задължително да имат устав – например кооперациите, сдруженията с идеална цел, някои търговски дружества. Уставут най-общо трябва да съдържа:

наименование и седалище на юридическото лице

предмет на дейност (при ЮЛ, извършващи стопанска дейност) или цели и задачи (при останалите ЮЛ)

условия за приемане на членове 

права и задължения на членовете

органите на ЮЛ и правомощията им

ред за разпределяне на печалбите и загубите

основания за прекратяване на членството и на самото ЮЛ
Съдържанието на устава зависи от вида на ЮЛ и неговата дейност. 

регистрация
Вторият елемент от фактическия състав на нормативно-контролната система е охранително производство за регистрация на ЮЛ. То се открива по искане на лицата, включени в представителния орган на бъдещото ЮЛ, и към него следва да се приложат писмени доказателства, от които личи, че са спазени законните изисквания за учредяването. 
Искането за регистрация се разглежда от 3-членен състав на окръжния съд по седалището на бъдещото ЮЛ. Съдът упражнява контрол за законосъобразност на учредителния акт. 
При уважаване на искането въз основа на съдебното решение ЮЛ се вписва във фирмения регистър при същия съд. От този момент възниква ЮЛ като правен субект, освен ако в специална правна норма не се изисква за възникването му обнародване на регистрацията в Държавен вестник. В такива случаи обнародването на регистрацията има конститутивно значение за възникването на юридическото лице.
Вписванията в други регистри (например Информационен регистър) на ЮЛ нямат значение за възникването им като правни субекти. 

У нас се прилага и разрешителната система – за някои корпоративно устроени юридически лица, например банките, сдруженията с нестопанска цел, които осъществяват религиозна или религиознопросветна дейност, и др. 
Фактическият състав за създаване на ЮЛ тук включва:

волеизявленията на учредителите

разрешение от орган на изпълнителната власт (МС, Управителния съвет на БНБ за банките и др.)

Компетентният държавен орган преценява целесъобразността на учредяването – има ли нужда от проектираното ЮЛ и дали учредителите са създали условия за осъществяване неговата дейност. При тази система също регистрацията има конститутивно значение за възникването на ЮЛ и се извършва по същия начин, както при нормативно-контролната система.
По разпоредителната система у нас възникват държавните ЮЛ – с властнически акт на орган на изпълнителната власт. 


3. Белези, чрез които се индивидуализира юридическото лице
Всяко юридическо лице има индивидуализиращи белези, с помощта на които то се отличава от останалите правни субекти. Това са:
I) наименование
Това е словесното обозначение на ЮЛ, под което то участва в правния живот, извършва правни действия, участва като страна в различни по отраслова принадлежност правоотношения. 
Наименованието се определя, доколкото законът допуска това, свободно от лицата, които създават ЮЛ, но то трябва да бъде подчинено на 3 основни принципа:

принцип на изключителност (наименованието трябва да е годно да отличи ЮЛ от други правни субекти от същия вид)

принцип на истинност (в наименованието не бива да се включват такива елементи, които могат да заблудят трети лица относно вида, целите, предмета на дейност и т.н. на ЮЛ)

принцип на предметност (името трябва да включва указания за вида на ЮЛ и естеството на неговата дейност)
Наименованието на ЮЛ се вписва в акта на създаването му и може да бъде изменяно с акт на органа, който може да преобразува ЮЛ.

II) седалище
Това е пространствената връзка на ЮЛ с населеното място, където се намира неговото управление (по смисъла на ЗЛС). 
Правното значение на седалището е аналогично на местожителството при физическите лица. 

III) предмет на дейност или цели на ЮЛ с идеална цел
Предметът на дейност се определя според вида на фактическите и правните действия, които ЮЛ извършва (например търговия на едро и дребно, банкови операции, застраховане, превози и т.н.).
При ЮЛНЦ законодателят изисква в уставите им да бъдат посочени целите на дейността им – политически, синдикални, научни, спортни, религиозни и т.н.

IV) вътрешноустройствени актове
В тях се определят органите и взаимоотношенията между тях, цялостната структура на ЮЛ с неговите вътрешни поделения и техния правен статут, съдържанието на членствените права и задължения и др. 
Някои от корпоративно устроените ЮЛ трябва да имат устав, но вътрепноустройствени актове имат и някои ЮЛ–учреждения. Тези от тях, на които законодателят предоставя автономия при управлението им, приемат правилници за устройството и дейността си. Такива са ВУЗ-овете по силата на Закона за автономията на ВУЗ. 

V) гражданство
ЮЛ, които се създават в България, по силата на българското законодателство имат българско гражданство. За чуждестранни ЮЛ законодателството предвижда допълнителни изисквания за откриване на филиали в страната ни. 

VI) регистрация
Чрез вписването на ЮЛ в съответните фирмени регистри при окръжните съдилища се дава гласност на последните и възможност на всеки заинтересуван субект да черпи информация за тях. 
Освен това, спрямо добросъвестните трети лица вписаните в регистъра обстоятелства се считат за отговарящи на истината и отношенията им се уреждат в съответствие с тях и тогава, когато вписаните обстоятелства не отговарят на истината. Обратно, обстоятелства, които са осъществени и са подлежали на вписване, ако това не е сторено, за третите добросъвестни лица те се считат несъществуващи. 


4. Преобразуване на юридическото лице
Преобразуването или реорганизацията на ЮЛ се състои във внасяне на промени в правното му положение, при което дейността му се запазва. Промяната може да се отнася до:
[image: image237.png]


правноорганизационната форма и вида на собствеността, която ЮЛ притежава

отделните индивидуализиращи белези – наименование, седалище, предмет на дейност, вътрешна структура и т.н.

Преобразуването настъпва като резултат на определени юридически факти:

при корпоративно устроените ЮЛ то обикновено става с решение на върховния орган (ОС) 

при ЮЛ-учреждения то става с решение на органа, който е компетентен да ги учреди

Понастоящем най-актуално е преобразуването на държавни фирми и предприятия в еднолични търговски сружества. Решенията за това преобразуване се вземат от държавните органи, които имат право да упражняват държавната собственост – МС и министри или отделни ведомствени ръководители.

Налице са 4 традиционни форми на преобразуване:
I. Сливане
При сливането от 2 или повече ЮЛ, които загубват качеството си на правни субекти, възниква ново ЮЛ, към което преминават дейността на слелите се субекти и техните права и задължения. Новият правен субект е универсален правоприемник на слелите се ЮЛ.

II. Вливане
При вливането едно ЮЛ поема дейността, правата и задълженията на друго или други ЮЛ, които прекратяват съществуването си като отделни правни субекти. Поемащото ЮЛ е универсален правоприемник на влелите се в него.

III. Разделяне
Разделянето е преобразуване, при което едно ЮЛ престава да съществува, поради това, че неговата дейност и имущество се разпределят между 2 и повече нови ЮЛ, които възникват в резултат на разделянето. Всяко от тях е частен правоприемник на прекратеното поради разделянето ЮЛ. С акта на разделянето се определя кои права и задължения и към коя дата преминават към всеки от нововъзникналите правни субекти. Те отговарят солидарно за правните задължения на прекратеното. 

IV. Отделяне
Отделянето води до възникването на едно или повече нови ЮЛ, които поемат част от дейността и от имуществото на съществуващото ЮЛ, което не се прекратява, а продължава своята дейност заедно с нововъзникналите. Последните са частни правоприемници на това, от което се отделя имуществото. В акта за отделянето се описва кои права и задължения към кое ново ЮЛ и към коя дата преминават. Независимо от това, нововъзникналите ЮЛ отговарят солидарно за задълженията на своя праводател, възникнали преди отделянето.

Разгледаните форми на преобразуване на ЮЛ са свързани с промени в тяхната правосубектност – настъпва прекратяване на ЮЛ, но тяхната дейност продължава, като се поема от нововъзникнали или съществуващи правни субекти.


Въпрос 28:
Прекратяване, ликвидация, несъстоятелност, заличаване на юридическо лице


Източници:
1. Павлова, М. Гражданско право, Второ преработено и допълнено издание
2. Закон за юридическите лица с нестопанска цел, последна актуализация – ДВ брой 105 от 22. 12. 2006 г.
3. http://www.econ.bg


1. Прекратяване на юридическо лице
Прекратяването на ЮЛ може да се съпътства от прекратяване на дейността му. То може да бъде последица от правен акт на орган на юридическото лице или на държавен орган, които са компетентни да преобразуват ЮЛ.
Прекратяването може да настъпи автоматически на основание, предвидено в акта на образуването му, например:

изтичане на срок

изчерпване на предмет

постигане на целите и др.

ЮЛ може да бъде прекратено с властнически акт на съд в изрично предвидените в специални нормативни актове случаи. Това става, когато:

дейността на ЮЛ противоречи на повелителни правни норми

то не отговаря на задължителни изисквания за минимален брой членове, за минимален установен капитал и др.

изпаднало е в несъстоятелност


2. Ликвидация на юридическо лице
Ликвидацията е производство, което се провежда във връзка с прекратяване на ЮЛ, за да се ликвидира имуществото му поради прекратяването му като правен субект.
Правни норми за ликвидация се съдържат в Търговския закон и в Закона за кооперациите. Разпоредбите на първия се прилагат и при ликвидация на ЮЛНЦ. 
Ликвидаторите се назначават по 2 начина:

от орган на ЮЛ

от съда, когато прекратяването се постановява със съдебно решение

Имената на ликвидаторите се вписват в съответния съдебен регистър, където е вписано ЮЛ. 
Ликвидаторите представляват ЮЛ само заедно и имат правата и задълженията на изпълнителните му органи. 
Ликвидаторите съставят баланс към момента на прекратяване на ЮЛ и доклад, която пояснява баланса. В края на всяка година те извършват годишно приключване и предоставят счетоводен отчет и доклад за дейността си пред ръководния орган на ЮЛ, който се произнася по приемането на началния баланс, годишното приключване и освобождаването от отговорност на ликвидаторите. Те носят такава за причинените от тях вреди.
Ликвидаторите са длъжни да поканят кредиторите на ЮЛ да предявят вземанията си. Ликвидаторите трябва да довършат текущите сделки, да съберат вземанията, да осребрят останалото имущество и да удовлетворят кредиторите. При спорни задължения, разпределение може да се извърши, след като се даде обезпечение на кредитора. Вземания, които не са били предявени, въпреки уведомяването, се влагат в банка на името на кредитора. 
Имуществото, което остане след удовлетворяване на кредиторите, може да се третира по 2 начина:

разпределя се между участниците в ЮЛ

предава се на държавата или общината, ако това е изрично предвидено в закона

Когато са уредени всички задължения и остатъкът от имуществото е разпределен, ликвидаторите искат заличаване на ЮЛ. Решението за заличаване се обнародва в ДВ, когато учредяването е подлежало на обнародване.


3. Несъстоятелност на юридическо лице
Това е съдебно производство на универсално принудително изпълнение за съразмерно удовлетворяване на кредиторите на ЮЛ, спряло плащанията си. Производството започва по искане на ЮЛ или на кредитор. 
Обявеното в несъстоятелност ЮЛ се поставя в особено положение. Неговите права на разпореждане и управление са ограничени. Вместо него действа назначено от съда лице синдик, което има задължението да установи актива и пасива на ЮЛ, да превърне имуществото на ЮЛ в пари и да заплати задълженията към кредиторите. 
Когато активът не покрива задълженията, ЮЛ изплаща задълженията според поредността на привилегията, като остатъка разпределя съразмерно между останалите кредитори. През времето на несъстоятелността не се извършва друго принудително изпълнение. Производството по несъстоятелността се извършва под надзора на съда.


4. Заличаване на юридическо лице
Когато са уредени всички задължения и остатъкът от имуществото е разпределен, ликвидаторите искат заличаване на ЮЛ. Решението за заличаване се обнародва в ДВ, когато учредяването е подлежало на обнародване.


Въпрос 29:
Правоспособност и органи на юридическото лице


1. Видове правоспособност на юридическото лице
I. Специална правоспособност
Тя преобладава до края на XIX век. И до днес е характерна за онези ЮЛ, които не развиват стопанска дейност, насочена към реализиране и разпределяне на печалби между членовете им. 
При този вид правоспособност ЮЛ може да встъпва като страна само в такива правоотношения, които са свързани с предмета му на дейност или с целите и задачите, които то преследва. Правните действия, които не са свързани с дейността му, ако са извършени от органите му, са недействителни – не пораждат правни последици. 
Специалната правоспособност е гаранция, че предоставените на ЮЛ имуществени средства ще се използват от неговите органи само за целите, за които е създадено. 

II. Универсална правоспособност
При този вид правоспособност е възможно ЮЛ да бъде носител на всякакви права и правни задължения с изключение единствено на тези, за които се изисква субектът да бъде човешко същество.
Възприемането на тази правоспособност се налага поради нецелесъобразността на ограничаването на правоспособността на ЮЛ в търговското право. 


2. Режим на правоспособността на българските юридически лица

ЮЛ в търговското право
У нас до 1988 всички ЮЛ са били с ограничена, специална правоспособност. При стопанските организации тя се е означавала като “планова правоспособност” – името им се обосновава на икономическата им функция като изпълнители на държавния стопански план. Изхождало се е от погрешния възглед, че планирането не допуска конкуренция, при която неоправдано се изразходват сили и време. 
Ограничаването на правоспособността на стопанските организации – ЮЛ, се е прилагало чрез определяне техния предмет на дейност и установяване на правилото, че договорите, които не са свързани с този предмет на дейност, са нищожни. 
Постепенно теорията и практиката доказват, че специалната правоспособност на ЮЛ, които произвеждат стоки или реализират услуги на пазара, е пречка за рентабилната търговска дейност. 
Понастоящем ЮЛ на търговското право се ползват с обща правоспособност. Предметът на дейността им може да се разширява с решение на съответен техен компетентен орган. Но дори и да не е променен изрично, правните действия, които са свързани с него, са действителни и обвързват ЮЛ.

ЮЛ извън търговското право
Юридическите лица, извън тези на търговското право, обаче имат специална правоспособност. Те се създават, за да осъществяват определени функции или за да постигнат определени цели. По отношение на тези ЮЛ няма забрана да осъществяват в определени размери и стопанска, доходоносна дейност – тя представлява един от източниците им за набавяне на средства за основната им дейност. Именно основната дейност обаче е определяща обхвата на правоспособността на тези ЮЛ. Изоставянето от тях на основната им дейност или цели ще бъде неправомерно и ще се санкционира. 

ЮЛ още с възникването си придобиват правоспособност и дееспособност, пораси което от самото си начало са пълноценни участници в правния живот.


3. Органи на юридическото лице
Органите на ЮЛ осъществяват неговото управление. За разлика от държавното или местното управление, то не представлява властническа дейност. Органите на ЮЛ нямат властнически правомощия. По изключение някои от тях имат двойствено положение, т.е. са признати за държавни органи:

министри

общински съвет

председател на общински съвет

ректор на ВУЗ и др.
Управлението следва да се отличава от непосредствената стопанска, административна и др. дейност, която се осъществява от ЮЛ чрез неговите ФЛ, които се намират в трудови или гражданскоправни отношения с него.

Управлението се състои във вземане на решения за организацията и ръководството на дейността на ЮЛ, в действия по осъществяването на тези решения, по контрол и санкциониране на нарушителите. Към управлението се отнася и дейността по формиране волята на ЮЛ във връзка с извършване на правни действия спрямо друго правни субекти, както и самото извършване на такива действия. 

Органът на ЮЛ представлява едно или повече ФЛ, които са овластени и обвързани според закона и вътрешния устройствен акт да извършват определени действия на управление от името на ЮЛ. Органът не е отделен правен субект като състав от ФЛ, той е част от ЮЛ, поради което не може да влиза в правоотношения с него. Такива правоотношения може да има между отделните ФЛ от състава му и самото ЮЛ.


4. Видове органи на юридическото лице
Според броя на органите структурата на ЮЛ може да бъде:
1) едностепенна (АД със Съвет на директорите)
2) двустепенна (АД с Надзорен и Управителен съвет)
3) многостепенна (кооперациите по ЗК, които имат 4 органа – ОС, УС, председател на УС и на кооперацията, НС)

Видове органи на ЮЛ:

според броя ФЛ, които се включват в органа
- едноличен (преобладава при ЮЛ-учреждения)
- колегиален (преобладава при корпорациите)

според начина на формиране състава на органа
- изборен (преобладава при корпорациите)
- назначаем (преобладава при ЮЛ-учреждения)

според естеството на функциите, които изпълняват
- върховни органи с ръководни функции 
Те вземат решения по най-важните въпроси, засягащи структурата и дейността на ЮЛ – например изменения в Устава, формиране на останалите органи, възлагане на допълнителни имуществени задължения на членовете, преобразуване на ЮЛ и др. 
При корпоративно устроените ЮЛ тези органи са ОС, а при едноличните търговски дружества това е едноличният собственик на капитала.
- изпълнителни органи (управителни органи)
Те изпълняват решенията на върховните ръководни органи, но често имат и някои ръководни функции по управлението, тъй като са постоянно действащи органи. 
Такива са управителните съвети на кооперациите, съветите на директорите при акционерните дружества и др.
- контролни органи
Тяхната функция е да контролират дали дейността на останалите органи не противоречи на закона или на вътрешноустройствения акт и да сигнализират ръководните органи, като предлагат санкциониране на нарушителите. По изключение законът може да им възлага формиране на други органи на ЮЛ. Контролните органи не вземат сами управленски решения.
Към този вид органи се отнасят контролните и надзорните съвети на кооперациите, ревизионните комисии на сдружения по ЗЛС, контрольори при еднолични търговски дружества.

представителни органи
Представителните органи на юридическото лице са онези негови органи, които извършват правни действия спрямо субекти извън неговия състав. Те имат представителни функции, т.е. са овластени да действат от името на ЮЛ и да пораждат правни последици за него. 
Както и всички останали органи, представителните органи се състоят от едно или повече дееспособни ФЛ. 
Представител на ЮЛ е един от изпълнителните му органи. Кой точно ще бъде той, се определя от специалните правни норми за отделните видове ЮЛ. При корпоративно устроените ЮЛ тези органи могат да бъдат както колегиални, така и еднолични, докато при ЮЛ-учреджения те обикновено са еднолични. 
Понякога законът предоставя автономия на ЮЛ да определи в устава си, че представителният орган на ЮЛ може да овласти едно или няколко лица от състава си да представляват дружеството. Когато представителният орган е колегиален, правните действия следва да бъдат извършени с участието на всички ФЛ, включени в него. Тъй като това колективно представителство може да представлява неудобство при участие в правния живот, възможно е колегиалният орган да упълномощи лица от своя състав, или служители на ЮЛ (домакини, снабдители, закупчици и т.н.), или трети лица, които се намират в граждански правоотношения с ЮЛ, да действат от името на ЮЛ и да го обвързват с правните последици от действията си.

Представителният орган на ЮЛ има пълна представителна власт в границите на неговата правоспособност. Представителната власт можем да разграничим на:

активна – извършването на правни действия

пасивна – приемане на волеизявления и изпълнения на задължения спрямо юридическото лице
Пасивната представителна власт не може да се ограничава с актове на ЮЛ. Ограниченията не могат да се противопоставят на трети лица, те имат правно значение само в отношенията между ЮЛ и ФЛ от състава на органа, за да обосноват при несъблюдаването им отговорността на последните.


Въпрос 30:
Държавата като субект на гражданското право.
Гражданскоправен режим на държавните учреждения.


1. Многоотрасловата правосубектност на държавата
Преди всичко друго, държавата е организирана система от органи с властнически правомощия. Чрез тях тя установява задължителни правила за поведение за всички правни субекти, осигурява съблюдаването им и санкционира неизпълнението им с принудителни средства, установява контакти с други държави и международни институции и изразява волята си чрез издаване на междудържавни правни актове. 
Като носител на власт държавата е субект на публичното право и правната й характеристика в тази област се изучава от дисциплините на тези правни отрасли – конституционно, административно, финансово, международно право, както и процесуалните права.

За да може да изпълнява своите властнически функции, държавата се нуждае от имуществени средства. Затова държавата е правен субект и в гражданското право.


2. Държавата като субект на гражданското право, различен от ЮЛ
Държавата като субект на гражданското право не се явява носител на власт. От тази гледна точка тя е равнопоставена на останалите гражданскоправни субекти. Тази равнопоставеност обаче не заличава съществените различия между тях. 
Според проф. Мария Павлова държавата не следва да се разглежда като юридическо лице, а като своеобразен правен субект с особен правен статут в областта на гражданското и частното право. В подкрепа на своя възглед тя излага няколко аргумента:

държавата чрез своите органи установява правния режим на всички видове правоотношения, на които са подчинени всички правни субекти

субективните права на държавата в определени случаи се ползват от по-ефикасна защита в сравнение със субективните права на другите правни субекти


3. Държавата като субект на гражданското право
Белезите, чрез които държавата се индивидуализира като субект на гражданското право, са 3:

наименованието й

столицата й

държавният печат
Като гражданскоправен субект тя представлява имуществото, което е свързано с нея, като хазна (фиск). Държавните органи могат от нейно име да извършват правни действия с последици в областта на гражданското право.

Държавата следва да се отличава от държавните ЮЛ, които тя създава, за да бъдат самостоятелни правни субекти, обособени от нея имуществено и с оглед на отговорността им.

Правомощия на държавата като субект на гражданското право:
I. Държавата може да бъде страна по всички видове граждански правоотношения, с изключение на тези, които възникват единствено и само между ФЛ (семейните и личните права на гражданите).

Държавата в областта на вещното право:
II. Държавата може да придобива право на собственост и други вещни права върху всякакъв вид вещи. Тя упражнява тези права по 2 начина:

чрез своите органи, които действат от нейно име

като предоставя упражняването им на държавни ЮЛ, които извършват правни действия от свое име
В Конституцията са определени вещите, които са изключителна държавна собственост:
1) подземните богатства
2) крайбрежната плажна ивица
3) водите, горите и парковете с национално значение
4) природните и археологическите резервати, определени със закон
5) републиканските пътища
Това са материални обекти, които трябва да се използват в общонационален интерес, тъй като имат много важно значение за интересите на цялото общество.

III. Държавата има изключителни права и при осъществяването на определени дейности и при отстъпване на права на други правни субекти да извличат облаги от тях. Държавата има изключителни права:
1) за проучване, разработване, използване, опазване и стопанисване на биологичните, минералните и енергийните ресурси на континенталния шелф и на изключителната икономическа зона
2) върху радиочестотния спектър и позициите на геостационарната орбита, определени за Република България с международни споразумения
Със закон държавата може да установява свой монопол върху:

железопътния транспорт

националните пощенски мрежи

използването на ядрена енергия

производството на радиоактивни продукти, оръжие, взривни и биологично силно действащи вещества

IV. Държавата като гражданскоправен субект има установени предимства при придобиване на имуществени права и тяхната защита.
V. Само държавата може да придобива собственост и други имуществени права чрез конфискация, отчуждаване, реквизиция.
VI. Вещи, които са публична държавна собственост, не могат да се придобиват от други правни субекти по придобивна давност.
VII. Държавата може да упражнява владение върху чужди вещи и да ги придобие по придобивна давност.
VIII. Държавната собственост се ползва с административна защита от Закона за държавната собственост, поради което държавата не се явява в позицията на ищец, а в по-благоприятната позиция на ответник по исковете за защита на правото на собственост или на други вещни права. 

Държавата в областта на облигационното право:
IX. Държавата може да бъде страна по облигационни отношения както с български правни субекти, така и с чуждестранни държави или лица. По тези правоотношения тя може да бъде както кредитор, така и длъжник.
X. Държавата може да притежава дялове в търговски дружества и права, инкорпорирани в ценни книжа.
XI. Държавата може да придобива права на интелектуална собственост – авторски, патентни, права върху търговски марки, наименования за произход, промишлен дизайн.

Държавата в областта на наследственото право:
XII. Държавата придобива имуществените права и поема правните задължения на починали граждани, които нямат наследник по закон или по завещание или те са се отказали от наследството. В тези случаи държавата е универсален правоприемник на починалия, но отговаря за неговите задължения само до размера на активите от наследството.
XIII. Държавата може да наследи въз основа на завещателно разпореждане, извършено приживе от ФЛ в нейна полза.

Държавата в областта на процесуалното право:
XIV. Държавата може да бъде страна по процесуалноправни отношения като ищец, ответник, или взискател по изпълнителни дела. 

Държавата в областта на материалното право:
XV. Когато липсва изрична правна норма за представителството на държавата в областта на материалните граждански правоотношения, следва да се приеме, че това е министърът на финансите.

Държавата като носител на отговорност за вреди:
XVI. Държавата носи имуществена отговорност за вреди, причинени виновно от поведението на физически лица, чрез които тя изпълнява своите задължения или на които тя е възложила извършването на определена работа. 
XVII. Държавата може да носи и имуществена отговорност за вреди, които са причинени невиновно от нейни органи или длъжностни лица. Тази отговорност е уредена в Закона за отговорността на държавата за вреди, причинени на граждани (ЗОДВПГ). Отговорност обаче не възниква, когато вредите са причинени поради изключителната вина на пострадалия. 
Отговорността се реализира чрез предявяване на граждански иск от пострадалия пред съда по мястото на увреждането или по местожителството на увредения срещу органите, които са причинили вредите. Исковете се разглеждат задължително с участието на прокурор. Такси и разноски по делата не се внасят предварително, но ако искът бъде отхвърлен, ищецът дължи такси и разноски по делото.

Държавата като субект на гражданското право, срещу когото не може да се предприеме принудително изпълнение:
XVIII. Особеност в правния статут на държавата като субект на гражданското право е, че срещу нея не може да се предприеме принудително изпълнение от съдията изпълнител по реда на изпълнителното производство по ГПК (стария).


4. Гражданскоправен режим на държавните учреждения
Държавните учреждения са особен вид ЮЛ. Те нямат членствен състав, но се отличават от останалите ЮЛ без членствен състав със своеобразна специфика.
Държавните учреждения имат за основен предмет нестопанска дейност – целта на дейността им не е реализиране на доходи, поради което тяхната издръжка е главно за сметка на държавния бюджет.
Като ЮЛ държавните учреждения се характеризират с определена организация.
Държавните учреждения осъществяват функции в различни области на социалния живот:

държавното управление (НС, МС, министерствата и др.)

защита правата на правните субекти (съд, прокуратура, полиция)

здравеопазване (болници, поликлиники, балнеосанаториуми и др.)

образование и просвета (държавни учебни заведения, библиотеки)

култура (държавни музеи, държавни театри и др.)

Държавните учреждения като ЮЛ са предимно субекти на частното право, те не са носители на власт. Държавни органи са само някои от длъжностните лица, които са в служебни правоотношения с юридическото лице. Пример:

НС като ЮЛ е правният субект, който притежава имуществото, което обслужва народните представители

НС като орган на държавната власт включва народните представители, председателството, комисиите, т.е. длъжностните лица, които могат да издават различни властнически актове 

Държавните учреждения възникват по разпоредителната система въз основа на 2 вида актове:

акт на изпълнителната власт

нормативен акт
Те не подлежат на регистрация и още с възникването си придобиват правосубектност. Гражданска правосубектност притежават само онези държавни учреждения, които са признати за ЮЛ. Това признаване може да стане по 2 начина:

пряко – чрез изрична правна норма (БАН)

косвено – чрез предоставянето на неговия ръководител на качеството на самостоятелен разпоредител с бюджетни средства, т.е. открива се банкова сметка с бюджетни средства на държавното учреждение

Управлението на държавните учреждения като ЮЛ се основава в повечето случаи на единоначалието, с изключение на изрично предвидените случаи – например ВУЗ, където ръководните органи се избират от ОС, в което са представени преподавателите, служителите и студентите. 
Държавните учреждения отговарят за своите задължения със средствата, които имат по сметките си. Срещу тях не може да се предприема принудително изпълнение.


5. Гражданскоправен режим на общините
Общината е основна административно-териториална единица, която е ЮЛ (чл. 136 от Конституцията). Гражданскоправният режим на общината като субект на гражданското право е уреден в Конституцията и в Закона за местното самоуправление и местната администрация (ЗМСМА). 
Името на общината съвпада с името на населеното място, което е неин административен център. 

общинска собственост
Общинската собственост е отделен вид собственост наред с държавната и частната. Собственост на общината са различни видове имоти:

които са й предоставени със закон

подарени са или са завещани на общинския съвет или на селища, включени в общината

възстановени са чрез реституция

преотстъпени са от държавата

местни водоизточници, язовири, езера, плажове и др., които до преди влизането в сила на ЗМСМА са били държавна собственост, и др.

общински бюджет
Общината има и право на самостоятелен бюджет, в който се внасят приходи от собствено имущество и други източници, определени с нормативни актове.

Общинският съвет приема решения по придобиване, стопанисване и разпореждане с общинско имущество, определя правомощията на кмета в тази област и приема наредби за използване на общинската собственост
Председателят на общинския съвет е представителен орган на общината.
Общината може да образува общински предприятия–ЮЛ, на които да предоставя за използване вещи – общинска собственост.
Общините могат да се сдружават чрез договор за гражданско дружество или чрез създаване на съвместни предприятия, за постигане на общи цели и в интерес на населението им.


32. Жилищностроителна кооперация


ЖСК е специален вид кооперация. Особеността й се изразява на първо място в нормативната уредба, тъй като за разлика от общия режим за кооперациите, ЖСК се регламентира в отделен закон. Отклонението е от гл.т. на членския състав.

Съгласно 2 ЗКооп, кооперации могат да учредяват най-малко седем дееспособни физически лица, които вземат решение за възникването им на учредително събрание. Учредителното събрание избира управителен и контролен съвет. По определение кооперацията представлява едно доброволно сдружение на физически лица с променлив капитал и променлив брой членове, които чрез взаимопомощ и сътрудничество осъществяват стопанска дейност (1 ЗКооп). По отношение на това, дали кооперацията е търговец, въпросът е решен в 1 ,ал. 2 ТЗ – за разлика от ЖСК, кооперациите са търговци. 

ЖСК не е търговец, защото за разлика от кооперациите, които осъществяват търговска дейност по занятие, то целите на ЖСК са по-ограничени – ЖСК се създават за снабдяването на членовете им със собствени жилища, ателиета, гаражи и т.н. С построяването на сградата и със снабдяването с нотариални актове, ЖСК се прекратява, т.е. касае се за една правна форма с относително краткотраен характер.

За разлика от т.нар. договор за групов строеж, ЖСК е юридическо лице. При последната от момента на учредяването й до момента на снабдяването с нотариални актове, собствеността върху жилища, ателиета, гаражи, въобще върху сградата, е само и единствено на съответната ЖСК. 

Друга отклика е, че за разлика от кооперациите, където изискуемият минимум членове-учредители е седем, то при ЖСК минимумът на членовете-учредители е шест (6, ал.1 ЗЖСК). 
По определение ЖСК може да се представи като доброволно сдружение на физически и юридически лица, което има за цел със съвместни усилия на член-кооператорите, да построи определена сграда, в която всеки от тях да придобие апартамент, ателие, гараж или друг някакъв имот.

ЖСК възниква по нормативно-контролната система, като правопораждащият фактически състав обхваща следните елементи:
1. Многостранна сделка по учредяването на ЖСК
2. Охранително производство пред ОС по седалището на ЖСК, като във фирменият регистър се вписват: наименованието и седалището на ЖСК, имената и адресите на председателя, секретаря и другите членове на управителния и контролния съвет, както и от кого ще се представлява тя (8, ал. 2 ЗЖСК). 
ЖСК е типичен пример за корпоративно юридическо лице, т.е. центърът на правната фигура е членственото правоотношение. То представлява едно комплексно гражданско правоотношение, включващо имуществени и неимуществени права и задължения на членовете на ЖСК.

Освен член-учредителите, нови членове на ЖСК могат да се приемат и впоследствие – това става с решение на Общото събрание. Освен това, в ЖСК могат да участват и т.нар. членове по право (собствениците на отчуждени имоти за кооперативно жилищно строителство, юридическите лица, за които задължително е предвидено в утвърдения архитектурен план на ЖСК изграждането на помещения за стопански, административни и други обществени нужди и пр).

Членственото правоотношение може да измени своя характер при следните няколко хипотези:
1. При прекратяване на съпружеската имуществена общност, ако и двамата са членове на ЖСК, както, ако единият от съпрузите е присъден част от жилищно-спестовния влог или от вноските от касата на ЖСК. В този случай съдът в едномесечен срок взема решение кой от двамата вече бивши съпрузи да продължи членството в ЖСК (15, ал. 1 ЗЖСК). 
2. Членственото правоотношение се променя и когато единият от съпрузите замести изцяло или частично другия, а по решение на Общото събрание, и децата могат да заместят родителя си, който е член-кооператор в ЖСК (16, ал. 1 ЗЖСК). 
Прекратяването на членственото правоотношение в ЖСК може да стане и по реда на изключването.
При промяна на застроителния план, част от член-кооператорите прекратяват членството си (онези, за които няма да има жилище, ателие, гараж и пр.), като освобождаването на тези членове става по решение на Общото събрание – когато става въпрос за такава промяна на архитектурния план, че се предвижда по-малък брой жилища и други имоти, тогава от ЖСК се освобождават онези членове, които са приети в ЖСК последни (ако са приети едновременно, освобождаването им се извършва чрез жребий помежду им). Когато промяната на архитектурния план стане след разпределянето на имотите и се окаже, че няма достатъчно имоти, тогава от ЖСК се изключват онези член-кооператори, за които са били предназначени недостигащите имоти (20, ал. 1 ЗЖСК). 

Членственото правоотношение в ЖСК е прехвърлимо и наследимо, тъй като съдържа в основата си едно имуществено право. Така 23 ЗЖСК предвижда следните хипотези на заместване при смърт на член-кооператор: 
1. Заместващите по право, т.е. членовете на неговото семейство.
2. Когато те се откажат от членство в ЖСК, заместват низходящите или възходящите по права линия.
3. Ако и те се откажат от членство, тогава се избира нов член на ЖСК.
Съдържанието на членственото правоотношение включва имуществени и неимуществени права и задължение.
Имуществените задължения на член-кооператора са да внесе в ЖСК в определения срок встъпителни и дялови вноски, както и други вноски, определени от Общото събрание (18 ЗЖСК). 

Израз на имущественото правоотношение, е правото на всеки член-кооператор да получи в собственост жилище или друг имот построен от ЖСК (17, т. 1). За да се стигне до там обаче, трябва да са налице следните предпоставки:
1. Да е възникнала ЖСК като юридическо лице
2. Да има терен за строеж
3. Прави се архитектурен проект, по който член-кооператорите разпределят бъдещата си собственост
4. Да се изгради сградата
5. Сградата да бъде приета от съответната община, на чиято територия се намира ЖСК
6. Прави се специално събрание на Общото събрание на ЖСК, на което се определя окончателната цена на всеки обект и се приспадат идеалните части от общите части на сградата. Това е необходимо, тъй като с прекратяването на ЖСК възниква една нова правна фигура – етажната собственост, при която е налице съвкупност от индивидуално притежавани имоти и идеални части от общите части на сградата.
Когато член-кооператорът изпълни съответните си задължения към ЖСК, тогава Управителния съвет изпраща на нотариуса по седалището на ЖСК документи, удостоверяващи правото на собственост върху определените обекти, след което нотариусът неприсъствено прави нотариални актове, които имат конститутивно действие, т.е. правото на собственост върху съответните имоти и идеални части от общите части, както и от мястото/правото на строеж, се придобива с издаването на нотариалния акт. 

Неимуществените права на всеки член-кооператор по 17, т.2, 3, 4 и 5 са следните:
1. Да участва с право на глас в Общото събрание
2. Да избира и да бъде избиран в Управителния и Контролния съвет
3. Да иска отмяна на решенията на Управителния съвет и Общото събрание
4. Да иска свикване на Общото събрание в предвидените от закона случаи.
Прекратяването на членственото правоотношение в ЖСК става при доброволно напускане, при освобождаване по решение на Общото събрание, при изключване или при смърт.

Органите на ЖСК са следните:
1. Общо събрание – в него влизат всички член-кооператори. То взема решения по всички въпроси, отнасящи се до ЖСК. Решенията на Общото събрание се вземат с обикновено мнозинство от присъстващите член-кооператори, освен решенията по 28, ал. 1, точки 5, 6, 8 и 10 ЗЖСК, както и решенията за изключване от кооперацията, които се вземат с квалифицирано мнозинство от 2/3 всички член-кооператори – т.е. това са решенията за разпределяне имотите между член-кооператорите по утвърдения архитектурен план, решенията за приема окончателната цена на имотите и припадащите се идеални части от общите части на сградата и от мястото, съответно от правото на строеж, решенията за освобождаване на Управителния и Контролния съвет, както и членовете на ЖСК от отговорност за вреди, причинени от неизпълнение на задълженията им, ако те не представляват престъпление, както и за пълното или частичното разсрочване/опрощаване на задълженията им и решенията за изменение и допълнение устава на ЖСК. 
2. Управителен съвет – изпълнява решенията на Общото събрание, решава оперативни въпроси и представлява ЖСК пред третите лица.
3. Контролен съвет – упражнява надзор върху действията и решенията на Управителния съвет.
Ако след прекратяването на ЖСК останат неизплатени задължения, те остават за бившите член-кооператори, които отговарят съразмерно на притежаваните имоти. Ако ЖСК е прекратена преди започването на строежа, членовете й отговарят за задълженията й поравно (солидарно) – 38 ЗЖСК.

Въпрос 33:
Юридически лица с нестопанска цел.
Понятие.
Видове


1. Понятие за юридическо лице с нестопанска цел
Юридическите лица с нестопанска цел (ЮЛНЦ) имат съществено значение за утвърждаването и развитието на дейността на гражданското общество в областта на политиката, културата и останалите сфери на духовен живот на обществото. 

От една страна, те съдействат за повишаване на образователното, културното и нравственото ниво на обществеността, за защита правата на човека и други общественополезни цели на Република България. 

От друга страна, като самостоятелни субекти, отделени от държавата, те имат възможност за наблюдение и критично отношение към дейността на държавните органи. 
Дейността на ЮЛНЦ е необходима част от цялостния социален живот у нас.
Съвременната правна уредба на този вид ЮЛ се съдържа в ЗЮЛНЦ. До приемането на този закон сдруженията и фондациите са били регламентирани в ЗЛС.

ЮЛНЦ са правни субекти, които се създават по ред, определен в ЗЮЛНЦ, за да развиват своята основна дейност в онези сфери на социалния живот, в които не се създават пряко материални блага. Тези ЮЛ нямат за основна своя цел реализирането на приходи. 


2. Видове юридически лица с нестопанска цел
ЗЮЛНЦ възприема традиционно установеното у нас деление на ЮЛНЦ на 2 вида:

сдружения – корпоративно устроени ЮЛНЦ

фондации – ЮЛ без членски състав
Това деление е посочено в чл. 1, ал. 2 от ЗЮЛНЦ. 

Нова характерна черта в правната уредба на ЮЛНЦ е разграничаването им на други 2 вида според целите, които преследват:

ЮЛНЦ за общественополезна дейност

ЮЛНЦ в частен интерес

На ЮЛНЦ е предоставена свободата сами да се определят като принадлежащи към единия или другия вид с устава или учредителния си акт, а за заварените – със съответно изменение на тези актове. Самоопределянето обаче не е меродавно за придобиване на качеството ЮЛНЦ за общественополезна дейност. Тъй като ЗЮЛНЦ предоставя специални изисквания спрямо тази категория ЮЛ, за спазването им следи министърът на правосъдието или оправомощено от него лице. Така качеството на ЮЛНЦ за общественополезна дейност се придобива след вписването на съответното ЮЛНЦ в централен регистър, който се води в Министерството на правосъдието
Тъй като разпоредбите на 134 – 154 ЗЛС са отменени, уредбата на този тип юридически лица се представя от 44 КРБ, където се провъзгласява правото на гражданите да се сдружават и едновременно с това е установена забрана за съществуването на организации, чиято дейност е насочена срещу суверенитета, териториалната цялост на страната и единството на нацията, към разпалването на расова, национална, етническа или религиозна вражда, към нарушаването правата и свободите на гражданите, както и организации, които създават тайни или военизирани структури или се стремят да постигнат целите си чрез насилие. 

На законодателно ниво уредбата се дава преди всичко от ЗЮЛНЦ, но би следвало да се държи сметка и на неотменените 131 –133а ЗЛС, новият ЗПП и ЗВероизп от 1947 г., КТ, който урежда синдикалните организации като тип юридически лица с нестопанска цел.

Трябва да се отбележи, че политическите партии, организациите, осъществяващи религиозна дейност и синдикалните организации, по силата на § 2 от Преходните и заключителни разпоредби на ЗЮЛНЦ, се уреждат с отделни закони. 

Видове юридически лица с нестопанска цел
1. Според целите, които преследват юридическите лица с нестопанска цел биват следните видове:
-политически партии
-синдикални организации
-религиозни сдружения
-професионални съюзи
-научни съюзи
-спортни дружества
-културно-просветни дружества и т.н.
2. От гл.т. на възможността на отделните лица да членуват в тях, юридическите лица с нестопанска цел биват:
а) отворен тип юридически лица с нестопанска цел (синдикатите напр.) – т.е. всяко лице може да членува в тях
б) затворен тип юридически лица с нестопанска цел (напр. съюз на архитектите, на лекарите, на юристите и пр.) – особеното е, че не всеки може да бъде член на едно такова сдружение, а само онези лица, чиято професия (занятие) се покрива с предмета на дейност на съответното сдружение.
3. Според наличието/липсата на членски състав, юридическите лица с нестопанска цел се подразделят на:
а) сдружения – те имат корпоративно устройство. Особеност е, че докато обикновеното изискване спрямо сдруженията е, техните членове да са физически лица, то членове на сдруженията, осъществяващи общественополезна дейност, могат да бъдат както физически, така и юридически лица – 19 ЗЮЛНЦ. 
б) фондации – при фондациите няма членски състав.

Когато се касае за организации с членски състав, се поставя въпроса за тяхната правосубектност – принципът е, че само дееспособни лица могат да членуват в тях.

Друга особеност е при синдикалните организации – в синдикатите могат да членуват както лица, намиращи се в трудово правоотношение, така и лица, които се намират в приравнено нему правоотношение, т.е. членове на синдикални организации могат да бъдат и непълнолетните, които работят.

ЗЮЛНЦ дава една нова уредба на този тип юридически лица – в него структурно се включва една встъпителна част, в която влизат общите правила, важими за всички юридически лица с нестопанска цел (Глава първа от ЗЮЛНЦ).
ЗЮЛНЦ, подобно на ЗЛС, прави една диференциация в зависимост от вида на съответното юридическо лице с нестопанска цел (дали е сдружение или е фондация), но от друга страна законът прави и разграничение в зависимост от характера на извършваната от юридическото лице с нестопанска цел дейност – дали дейността се извършва в частна или в обществена полза. Такъв е смисълът на 2 ЗЮЛНЦ, който допуска възможността за самоопределение на юридическите лица с нестопанска цел. 

В общите си разпоредби ЗЮЛНЦ отделя място за въпроса, свързан с дейността и целите, към които е насочено функционирането (дейността) на юридическите лица с нестопанска цел, както и за принципните положения, на които почива избора на средства за осъществяване на съответната дейност. Тук има някои законотворчески неточности – 3 ЗЮЛНЦ (“Цел на дейност”), всъщност урежда свободата при избора на средства при реализирането на дейността на юридическите лица с нестопанска цел, ограничаването на средствата и границите, в които тези юридически лица могат да извършват и стопанска дейност. Друго несъответствие е 2 ЗЮЛНЦ (“Определяне на дейността”), който закриля принципът за свободата при избор на целите. Т.е. има едно смесване на понятия, които задължително трябва да присъстват като индивидуализиращи белези в устава на сдруженията (20 ЗЮЛНЦ) и фондациите (34 ЗЮЛНЦ). 

Целта на организациите с нестопанска цел не е дефинирана изрично, не е определено също така какво е съдържанието и значението на целите при тези юридически лица. Това е един пропуск на законодателя, тъй като понятието “цел” е ключово при юридическите лица с нестопанска цел, защото обуславя валидността на правния субект, т.е. най-малкото би било неоправдано да се създава такова юридическо лице, ако то не си е поставило за постигане някаква цел (б. М. Ш.). Независимо от този безспорен пропуск, целта на юридическото лице с нестопанска цел трябва да е на първо място постижима, от друга страна да не противоречи на закона и добрите нрави и не на последно място – да не заобикаля императивните законови норми.

Актът, чрез който се учредява едно юридическо лице с нестопанска цел е било едностранна сделка (при фондациите), било многостранна сделка (при сдруженията). Целта е онова, към което е насочена дейността на съответното юридическо лице, докато предмета на дейност са фактическите и правните действия, които то извършва.
В ЗЮЛНЦ се прави следното разграничение – понятието “предмет на дейност” се отнася само до онези юридически лица с нестопанска цел, които извършват и стопанска дейност, докато при “нормалните” юридически лица с нестопанска цел се говори за “цел и средства”.

Хипотезата обаче е по-друга при юридическите лица с нестопанска цел, които извършват и стопанска дейност – те трябва да посочат извършването и на тази стопанска дейност в устава си.

Възникване на юридическите лица с нестопанска цел
Възникването на юридическите лица с нестопанска цел става по нормативно-регистрационната система, като и тук в правопораждащия фактически състав елементите са два:
1. Многостранна сделка (напр. учредителният договор при сдруженията) или едностранна сделка (при фондациите).
2. Охранително производство, в резултат от което юридическото лице с нестопанска цел се вписва в регистъра за юридическите лице с нестопанска цел към ОС.
ЗЮЛНЦ изрично предвижда, че правоспособността на този вид юридически лица възниква с вписването в регистъра за юридическите лица с нестопанска цел към ОС по седалището на юридическото лице. Тази правоспособност е универсална (обща), тъй като съгласно 6, ал. 3 ЗЮЛНЦ, юридическите лица с нестопанска цел са носители на всички права и задължения, които не са свързани с естествените качества на физическите лица и могат да притежават имущество. 
Юридическите лица с нестопанска цел имат наименование, за което също важат изискванията при търговските дружества – наименованието трябва да включва ясно означение за вида на юридическото лице с нестопанска цел, да не въвежда в заблуждение третите лица и да не накърнява добрите нрави, да е изписано на български език и т.н. 
По-детайлно е уредена защитата на наименованието чрез иск за защита правото на име – вписаното в регистъра юридическо лице с нестопанска цел може да иска от всяко друго юридическо лице с нестопанска цел, което е вписано по-късно и носи същото наименование, да преустанови неговото използване (7, ал. 5 ЗЮЛНЦ). Т.е. дори не е необходимо юридическото лице с нестопанска дейност, което неправомерно си служи с наименование на друго такова, да вписано.

Устройство на юридическите лица с нестопанска цел
Отклонение от предвидените норми в ЗЮЛНЦ може да има в учредителния акт или устава на съответното юридическо лице с нестопанска цел (11, ал. 1 ЗЮЛНЦ). 
ЗЮЛНЦ изрично предвижда материята, свързана с преобразуването и прекратяването на юридическите лица с нестопанска цел:
1. Преобразуване на юридическите лица с нестопанска цел – 12, ал. 1 ЗЮЛНЦ предвижда, че юридическите лица с нестопанска цел могат да се преобразуват в друг вид юридически лица с нестопанска цел, да се вливат, да се сливат, да се отделят или разделят. Ал. 3 от същия член предвижда, че членовете на юридическото лице с нестопанска цел, което се е сляло или вляло в друго юридическо лице с нестопанска цел, стават негови членове, а членовете на юридическото лице с нестопанска цел, което се е разделило, стават членове на новообразуваните юридически лица с нестопанска цел и то по избор. Според 12, ал. 2 ЗЮЛНЦ юридическите лица с нестопанска цел, които са се отделили или разделили, отговарят солидарно за задълженията, възникнали до преобразуването им. 
2. Прекратяване на юридическите лица с нестопанска цел. Прекратяването на юридическите лица с нестопанска цел е уредено в 13 ЗЮЛНЦ и бива следните видове:
а) ex lege – когато е изтекъл срокът, за който то е учредено
б) с решение на върховния си орган (Общото събрание)
в) с решение на ОС по седалището на юридическото лице с нестопанска цел, когато:
-юридическото лице с нестопанска цел не е учредено по законния ред
-когато извършва дейност, която противоречи на закона или е противна на обществения ред или на добрите нрави
-когато съответното юридическо лице с нестопанска цел е обявено в несъстоятелност 
Ликвидация на юридическите лица с нестопанска цел
Когато прекратяването на юридическото лице с нестопанска цел не на основание решение на ОС (когато е било заради изтичане на срока, за който то е учредено, било по решение на Общото събрание), прекратяването се вписва служебно и се назначава ликвидатор. Поначало ликвидаторът е управителния орган на юридическото лице с нестопанска цел или конкретно определено от него лице.
14, ал. 4 ЗЮЛНЦ предвижда, че що се касае за ликвидация/несъстоятелност, за юридическите лица с нестопанска цел се прилагат разпоредбите на ТЗ, т.е. макар в ТЗ да се имат предвид само търговците, ЗЮЛНЦ препраща към неговите разпоредби.

В хода на ликвидацията се извършват всички действия, както и при ликвидацията на търговските дружества – събират се вземанията на юридическите лица с нестопанска цел и се изплащат задълженията към кредиторите. Особеност е, че разпределението на останалото имущество става било по правилата, записани в устава (учредителния акт) на юридическото лице с нестопанска цел, било по решение на върховния орган. Ако такова решение не се вземе, то тогава разпределението на оставащото имущество се прави по решение на ликвидатора.
Когато в устава (учредителния акт) или по решение на върховния орган/ликвидатора, е прието имуществото да отиде у определено лице, но то не съществува или не може да бъде определено точно, то тогава имуществото преминава у общината по седалището на юридическото лице с нестопанска цел – 15, ал. 2 ЗЮЛНЦ. 
След разпределението на имуществото, ликвидаторът иска заличаване на вписването на юридическото лице с нестопанска цел, с което последното престава да съществува в правния мир.


Въпрос 34:
Сдружения.
Понятие, възникване, членство, органи, прекратяване


Източници:
1. Павлова, М. Гражданско право. Второ преработено и допълнено издание
2. Закон за юридическите лица с нестопанска цел, последна актуализация - 22. 12. 2006 г.
3. Конституция на Република България, ДВ, бр. 12 от 6 февруари 2007 г.


1. Понятие за сдружение
Чл. 44, ал. 1 от Конституцията на Република България установява изрично възможността на правните субекти да се сдружават. 
Сдружаването се осъществява чрез обединяване на ФЛ и (или) ЮЛ за постигане на общи цели, които те предварително определят. 
Субектите на гражданското право имат свободата да избират:

правната форма на обединенията, които създават

дейността, която те ще осъществяват

целите, към постигането на които се насочват

Упражняването на правото на сдружаване може да има резултат възникването на клубове, комитети, асоциации, движения и други подобни, които не са ЮЛ. За разлика от тях, сдружението, по смисъла на ЗЮЛНЦ, е ЮЛ. 

Норми, уреждащи правното положение на сдруженията, се съдържат в:

Конституцията на Република България (чл. 12; чл. 44 и др.)

ЗЮЛНЦ (чл. 1-31; чл. 37-50; чл. 52)

Закон за политическите партии и др.


2. Видове сдружения
[image: image309.png]


според целите, които преследват:
1) политически партии
2) синдикални организации
3) профсъюзи
4) научни съюзи
5) религиозни сдружения
6) културно-просветни дружества
7) спортни дружества и др.

според вида на членовете си:
1) обединяващи само ФЛ
2) обединяващи само ЮЛ
3) обединяващи ФЛ и ЮЛ

според достъпността на членството в тях:
1) общодостъпни за членство в тях
2) такива, в които могат да членуват само определени лица


3. Създаване на сдружения
Сдруженията се създават, за да обслужват главно неимуществени интереси на определен кръг лица, или с цел да развиват общественополезна дейност.
Конституцията забравяна създаването на сдружения, чиято дейност е насочена срещу интересите на държавата и нацията и срещу правата и свободите на отделни лица (чл. 44, ал. 2 от Конституцията).
Сдруженията възникват по нормативно-контролната система, освен когато за някои от тях е изрично предвидено разрешение от държавен орган. 
Уставът на сдружението е вътрешен нормативен акт, който се прилага главно в правоотношенията между ЮЛ и неговите членове. Всеки устав трябва да съдържа някои задължителни правила, но може да включва и такива, които се включват в него по волята на учредителите.
Задължителни правила:
1) наименование 
2) седалище 
3) клонове 
4) цели 
5) определяне на вида дейност:
- общественополезна
- в полза на частен интерес
6) предмет на дейност
7) органи на управление
Според ЗЮЛНЦ сдруженията задължително имат 2 органа:
- Общо събрание
- Управителен съвет
Освен тях в Устава може да се предвиди и създаването на друг орган на управление.
8) правомощия на органите на сдружението
Възможно е да се предвидят отклонения от диспозитивни норми в ЗЮЛНЦ, например забрана за прилагане на правилото за спадащия кворум на ОС и др.
9) начин за представляване на сдружението
10) правила относно възникване и прекратяване на членството и ред за регламентиране на имуществените отношения при прекратяване
11) ред за определяне размера и начина на внасяне на имуществените вноски
12) срок, ако сдружението се учредява под срок

Учредители на сдружението са лицата, които са съгласни с устава му. Волеизявленията им за създаване на сдружението, устава и решението за избор на управителен орган на сдружението представлява фактически състав на многостранна сделка.
Учредители на сдружение могат да бъдат български и чуждестранни ЮЛ и дееспособни ФЛ чл. 5 ЗЮЛНЦ). 
Сдружения за дейност в частна полза могат да бъдат учредени от 3 или повече ФЛ или ЮЛ.
ЮЛНЦ, които извършват религиозна или религиознопросветна дейност, могат да бъдат учредени само със съгласие на МС.
Документите по учредяването, заедно с писмено искане за регистрация, се подават в окръжния съд по седалището на ЮЛ. Той проверява в течение на съдебно-охранително производство дали са спазени изискванията за учредяване на сдружението, предвидени от закона. Решението за отхвърляне на искането за регистрация подлежи на обжалване пред апелативен съд, но ако и той се произнесе отрицателно, до касация не може да се стигне. 

Конститутивно значение за възникването на сдружението има вписването му в съдебния регистър при окръжния съд по седалището му. 
Сдруженията могат да извършват като допълнителна и стопанска дейност, ако тя е свързана с основната им такава – например издаване на вестници и списания, организиране на курсове и т.н. Печалбата от тези дейности трябва да се реализира за целите, предвидени в устава, тя не може да се разпределя между членовете на сдружението.


4. Членство
Членуването в сдружението е доброволно. Членствено правоотношение може да възникне по 2 начина:

чрез участие в учредяването

чрез молба до органа, който според устава се произнася за приемането на нови членове
Член 21 на ЗЮЛНЦ определя правата и задълженията, които всеки член има спрямо сдружението. Те се делят на 2 вида – имуществени и неимуществени.

имуществени права на членовете - да се ползват от имуществото на сдружението и от резултатите от дейността му по ред, определен в устава (например от печатната база, спортни съоръжения, библиотечни фондове, почивни станции, обучение на чужди езици и компютърна грамотност и др.)

неимуществени права на членовете
- да участват в управлението, което включва участие в ОС с право на 1 глас, освен ако не се решава въпрос, свързан с техни роднини
- да бъдат избирани в органите на сдружението
- да получават информация за дейността на ЮЛ и неговите органи

имуществени задължения на членовете – да правят имуществени вноски, определени от устава и решенията на органа на ЮЛ; за задълженията на сдружението членовете отговарят само до размера на дължимите от тях имуществени вноски

неимуществени задължения на членовете 
- да помагат с дейността си за постигане целите на сдружението
- да съблюдават решенията на органите
- да не извършват действия, които накърняват престижа на сдружението

Неимуществените права и задължения на члена не могат да се прехвърлят и не са наследими. Изпълнението на правата и задълженията обаче може да се възлага на друго лице, ако такава възможност е предвидена в устава.

Прекратяване на членство (чл. 22, ал. 1 ЗЮЛНЦ):
1) с едностранно волеизявление до сдружението
2) при смърт или поставяне под запрещение
3) при изключване
4) при прекратяване на ЮЛНЦ
5) при отпадане (поради невнасяне на дължими имуществени вноски или системно неучастие в дейността)


5. Органи
Общо събрание

определение
ОС е върховен орган на сдружението. В него участват всички членове, ако в устава не е предвидено друго.

компетентност (чл. 25 ЗЮЛНЦ)
1) изменя и допълва устава
2) приема други вътрешни актове
3) избира и освобождава членовете на управителния съвет
4) приема и изключва членове
5) взема решения за откриване и закриване на клонове
6) взема решения за участие в други организации
7) взема решения за преобразуване или прекратяване на сдружението

начин на свикване
ОС може да бъде свикано по 2 начина:

от управителния съвет

по искане на 1/3 от членовете на сдружението в населеното място, където е седалището
За свикването на ОС Управителният съвет трябва в срок от 1 месец да отправи писмена покана до ОС. Тя трябва да съдържа 2 задължителни пункта:

дневния ред, датата, часа и мястото, на което ще се проведе ОС

по чия инициатива се свиква
Поканата се обнародва в Държавен вестник.

кворум
ОС е законно, ако присъстват повече от половината от всички членове. Това е изискването за кворума. При липса на кворум събранието се отлага с 1 час по-късно и може да се проведе, колкото и членове да се явят (т.нар. “спадащ кворум”), освен ако уставът не предвижда друго.

[image: image326.png]


вземане на решения
Всеки член има право на 1 глас в ОС. Такова право обаче няма член на ОС, ако се решават въпроси, свързани с негови роднини:

по права линия

по съребрена линия до 4-та степен 

по сватовство – до 2-ра степен
От право на глас се лишава и в случая, когато се решават въпроси, свързани с ЮЛ, на които членът е управител или може да възпрепятства вземането на решения.
Едно лице може въз основа на писмено пълномощно да представлява до трима членове на ОС.

Решенията на ОС се вземат с обикновено мнозинство, с изключение на решенията за:

изменение или допълване на устава

преобразуване или прекратяване на сдружението
За тези решения се иска мнозинство от 2/3 от присъстващите.

Управителен съвет:

определение
Управителният съвет е управителен и изпълнителен орган на сдружението. Той се състои най-малко от 3 лица – членове на сдружението, или постоянни ЮЛ, членуващи в сдружението. Членовете на УС се избират от ОС за срок от 5 години, ако в устава не е предвиден по-кратък мандат.
Председателят на УС се избира от УС или от ОС.

компетентност (чл. 31 ЗЮЛНЦ)
1) представлява сдружението и определя обема на представителната власт на отделни негови членове
2) осигурява изпълнението на решенията от ОС
3) разпорежда се с имуществото на сдружението
4) подготвя и внася в ОС проект за бюджет
5) подготвя и внася в ОС отчет за дейността на сдружението
6) определя реда и организира извършването на дейността на сдружението и носи отговорност за нея
7) определя адреса на сдружението
8) взема решения по всички въпроси, които не спадат в правата на друг орган
9) изпълнява задълженията, предвидени в устава

начин на свикване
Заседанията на УС се свикват и ръководят от председателя, ако уставът не предвижда друго. По искане на 1/3 от членовете председателят е длъжен да свика заседание, и ако той не стори това в срок от 1 месец, всеки член на УС може да свика заседание.
При отсъствие на председателя заседанията се ръководят от определен от УС негов член. 

кворум
Заседанието може да взема решения, ако на него присъстват повече от половината членове на УС (чл. 32, ал. 2 ЗЮЛНЦ). За присъстващо се счита и лице, с което има двустранна телефонна или друга връзка, която позволява установяването на самоличността му и участието му при обсъждане и вземане на решенията (чл. 32, ал. 3 ЗЮЛНЦ). 

[image: image336.png]


вземане на решения
Решенията се вземат с обикновено мнозинство. Изключения, при които решенията се вземат с мнозинство от всички членове, са следните случаи:

решение за ликвидация

разпореждане с имуществото на сдружението

реда и организацията на дейността на сдружението
Чл. 32, ал. 5 от ЗЮЛНЦ предвижда, че УС може да вземе решение и без да бъде провеждано заседание, ако протоколът за вземане на решение бъде подписан без забележки и възражения от всички членове на УС.


6. Преобразуване и прекратяване

преобразуване
Сдружението може да се преобразува в друг вид ЮЛ, което ще осъществява друга дейност и ще преследва други цели, например синдикат се преобразува в политическа партия. За всяко преобразуване е необходимо да се вземе решение с мнозинство от 2/3 от присъстващите на ОС, след което да се впише в съдебния регистър при окръжния или Софийския градски съд за политическите партии.
ЗЮЛНЦ (чл. 12) изрично предвижда и възможности за:

сливане

вливане
[image: image343.png]


разделяне

отделяне

прекратяване
Прекратяване на сдружението се извършва на основанията, изброени в чл. 13, ал. 1 на ЗЮЛНЦ:
1) с изтичането на срока, за който е учредено
2) с решение на върховния орган
3) с решение на окръжния съд по седалището, когато:
а) ЮЛ не е учредено по законния ред
б) извършва дейност, противоречаща на Конституцията, законите и добрите нрави
в) обявено е в несъстоятелност

Иск за прекратяване може да бъде предявен от:
[image: image346.png]


всяко заинтересувано лице

прокурора

За ликвидацията се прилагат съответните правила на ТЗ. Ако след удовлетворяване на кредиторите останат активи от имуществото на ЮЛ, те се разпределят между членовете му, ако такава възможност е предвидена. В противен случай те се предават на общината по седалището на ЮЛ, която е длъжна да ги използва за цели, максимално близки до целите, които е имало прекратеното ЮЛ. 
Лицата, придобили имуществени права в резултат на прекратяването, отговарят за задълженията на прекратеното ЮЛ до размера на придобитите активи (чл. 15, ал. 4 ЗЮЛНЦ).


35. Фондации. Политически партии и движения. Други ЮЛНЦ.

Фондациите нямат членски състав. Тъй като поначало в ЗЮЛНЦ няма определение за този вид юридически лица с нестопанска цел, формулировката на фондациите може да се даде по следните два начина:
1. Фондацията се определя като юридическо лице без членове, на което гражданско-правните субекти, които го създават предоставят безвъзмездно имущество определени нестопански цели, които то ще осъществява, както и органите, които ще осъществяват тези цели, т.е. фондацията се определя като юридическо лице-учреждение.
2. Фондацията се определя като имущество с определено предназначение.

Учредяване на фондациите
Като юридическо лице, фондацията се учредява доброволно от гражданско-правни субекти, които обаче не са негови членове, а само предоставят имущество за осъществяване на дейността й, определят целите, които преследва и органите й. Органите на фондациите не е задължително да бъдат посочени в учредителния акт, тъй като 34, ал. 2 ЗЮЛНЦ изрично посочва, че, за да има валидност учредителният акт, е необходимо в него да са посочени само целите, преследвани от фондацията и предоставеното й имущество. Следователно останалите реквизити, съдържащи се в учредителния акт (34, ал. 1 ЗЮЛНЦ), не са предпоставка за действителността на акта на учредяване.
Фондациите се учредяват по особен начин – или с едностранен учредителен акт inter vivos, или с едностранен учредителен акт mortis causa, т.е. актовете, с които се предоставя имущество на фондациите са следните:
1. Едностранна правна сделка, която поражда действие след смъртта на завещателя.
2. Дарение (отново едностранна правна сделка), което поражда действието си приживе. Тук има една особеност – не се касае за договор (под каквато форма е заложено дарението в 225 – 227 ЗЗД), тъй като той изисква наличието на две страни, а тук, при фондациите, дарението предшества учредяването на юридическото лице и следователно, към момента на извършването на дарението втори субект няма. Затова дарението при фондацията може да се обясни като едностранна сделка, която проявява действието си под отлагателно условие.
В тази връзка е и 33, ал. 4 ЗЮЛНЦ, където се съдържа законодателната фикция, според която имуществото, предоставено чрез учредителния акт, се счита имущество на фондацията от датата на извършване на учредителния акт приживе или от датата на откриване на наследството. Т.е. имуществото на фондацията е нейно от момента на възникването й доколкото тя изобщо е възникнала.
Когато фондацията се учредява чрез дарение, необходимо е учредителният акт да има нотариално заверени подписи. Ако се касае за вещни права върху недвижими имоти, учредителният акт трябва да се впише от съдията по вписванията при РС.
Учредителите нямат качеството на членове на фондацията. Само в 36 ЗЮЛНЦ се говори за запазване на права за учредителите или за трето, посочено от тях лице.
Други лица, които имат връзка с дейността на фондациите са бенефициерите, които поначало не могат да претендират никакви права срещу фондацията, освен тогава, когато се касае за фондации, определили се да извършват дейност в обществена полза.
Фондациите следва да се разграничават от фондовете, които понякога могат да са и юридически лица. Това отграничаване е необходимо, тъй като, когато става въпрос напр. за фонд за построяване на църква, касае се за обособено имущество, което не е имущество на юридическо лице, а се събира от други юридически лица. Понякога обаче фондът е обособен като юридическо лице (напр. Фонд “13 века България”), но разграничителният критерий не е абсолютен.
Фондациите следва да се разграничават и от спонсорския договор. Последният е договор, при който едно лице предоставя едно имущество на друго лице срещу някакво насрещно задължение. Фондацията би могла да встъпи по правоотношение по един спонсорски договор. 

Видове фондации
Както сдруженията, така и фондациите могат да се определят като:
1. Юридически лица с нестопанска цел, извършващи и стопанска дейност
2. Юридически лица с нестопанска цел, неизвършващи стопанска дейност
3. Юридически лица с нестопанска цел, извършващи общественополезна дейност
4. Юридически лица с нестопанска цел, извършващи дейност в частна полза

Правопораждащи елементи при фондациите
Правопораждащият фактически състав при фондациите обхваща следните два елемента:
1. Безвъзмездна едностранна сделка – inter vies или mortis causa.
2. Охранително производство (вписване).
Искът за вписване от учредителя. Когато фондацията възниква по завещание, искането за вписване се прави от изпълнителя на завещанието, наследника или от някое от лицата, които биха се ползвали от дейността на фондацията съобразно учредителния акт (34, ал. 3 ЗЮЛНЦ). 
Предвид на това, че фондацията възниква с акт mortis causa, в законът е предвидена особена техника за изменение и допълнение на учредителния акт, когато това не е възможно. В този случай, заместващ волята на учредителя е ОС по седалището на фондацията, който се сезира с искане за промяна/допълнение на учредителния акт, т.е. тук има изменение на една едностранна сделка по съдебен ред. Сходно е положението и при допълването на договора по 300 ТЗ. 
Други хипотези, при които ОС по седалището на фондацията замества волята на учредителя са случаите, когато в учредителния акт не са посочени органите на фондацията (35, ал. 4 ЗЮЛНЦ) или тогава, когато органите на фондацията не са в състояние да вземат решение за попълване на състава си (35, ал. 3 ЗЮЛНЦ). 
Това са и трите изключения, при които волята на ОС по седалището на фондацията замества волята на учредителя й.

Органи на фондациите
Фондациите по принцип имат само един орган, но, ако волята на учредителят е предвидила повече органи, то тогава за съотношенията между тези органи, се прилагат правилата, уреждащи правоотношенията между органите при сдруженията.


Въпрос 36:
Юридически лица с нестопанска цел за общественополезна дейност


1. Правна уредба
Правната уредба на ЮЛНЦ са общественополезна дейност е уредена в глава III на ЗЮЛНЦ. Възможните цели на дейност на тези ЮЛ са изброени в чл. 38, ал. 1 на ЗЮЛНЦ:
1) развитие и утвърждаване на духовните ценности, гражданското общество, здравеопазването, образованието, науката, културата, техниката, технологиите или физическата култура
2) подпомагане на социално слабите, на инвалидите или лицата, нуждаещи се от грижи
3) подпомагане на социалната интеграция и личностната реализация
4) защита на човешките права или на околната среда
5) други цели, определени със закон
Ал. 2 на същия член пък постановява, че чуждестранно ЮЛНЦ може да осъществява общественополезна дейност чрез негов клон в страната, при условията, предвидени в ЗЮЛНЦ.

Сдружение за общественополезна дейност може да се учреди от най-малко 7 дееспособни ФЛ или 3 ЮЛ.
В устава на сдружението и в учредителния акт на фондацията изрично трябва да бъде посочено, че тези ЮЛ се създават, за да извършват общественополезна дейност.
То не може да се преобразува в ЮЛ за частна полза. 

ЮЛНЦ за общественополезна дейност се вписват в Централния регистър на Министерството на правосъдието при мотивирано решение на министъра или на оправомощено от него лице. Те могат и да откажат регистрация, ако уставът или учредителният акт на ЮЛ не отговаря на изискванията, посочени в ЗЮЛНЦ. Мълчалив отказ е налице, ако вписването не бъде извършено в 14-дневен срок от заявяването. Отказите се обжалват пред ВАС в 14-дневен срок. 
От датата на регистрация в Централния регистър, ЮЛНЦ за общественополезна дейност може да ползва данъчни, кредитни, митнически и други облекчения, предвидени в законодателството, както и помощ и насърчение от държавата.
Вписването в регистъра може да бъде заличено, ако ЮЛ:
1) системно не представя в срок информация за дейността си
2) нарушава императивни разпоредби на закона
3) не изпълнява в срок публичните си задължения
4) е останало с членове под изискуемия минимум за повече от 6 месеца
Заличено от Централния регистър, ЮЛ може да заяви повторно вписване не по-рано от една година от отпадане на основанието за заличаване. Това право може да се упражни еднократно.


2. Органна структура
ЮЛНЦ за общественополезна дейност трябва да имат колективен върховен орган и управителен орган. За заседанията на колективния орган трябва да се води книга за протоколите.


3. Доклади за дейността
ЮЛНЦ за общественополезна дейност трябва веднъж годишно да изготвя доклад за дейността си, който да съдържа данните, посочени в чл. 40, ал. 2 на ЗЮЛНЦ. Докладът е публичен. 
Поне веднъж годишно ЮЛ за общественополезна дейност трябва да осигурява проверка на дейността си от лицензиран експерт-счетоводител.


4. Изразходване на средствата
За безвъзмездно изразходване на средства на ЮЛ за общественополезна дейност се изисква мотивирано решение на върховния орган, взето с квалифицирано мнозинство от 2/3 от всички негови членове, когато то е в полза на:
1) лица от състава на другите му органи или техни съпрузи, роднини по права линия, по съребрена линия до IV степен или по сватовство до II степен
2) лица, които са били в управителните му органи до 2 години преди датата на решението
3) ЮЛ, финансирали организацията до 5 години преди датата на решението
4) ЮЛ, в които лицата по точка 1 и 2 са управители или могат да наложат възпрепятстване по вземане на решение
ЮЛ за общественополезна дейност не може да сключва сделки с лицата по чл. 41, ал. 3, т. 1 от ЗЮЛНЦ (лица от състава на другите му органи или техни съпрузи, роднини по права линия, по съребрена линия до IV степен или по сватовство до II степен), освен ако сделките са в очевидна полза за ЮЛ или се сключват при общи условия, които са публично обявени.


5. Ликвидация 
При ликвидация на такива ЮЛ кредиторите се удовлетворяват по следния ред:
I. парични средства
II. осребряване на движимите имоти
III. осребряване на недвижимите имоти
Активите на дружеството, които са останали след удовлетворяването на кредиторите, не могат да се разпределят между членовете на ЮЛ, или в полза на участници в органите му или на ликвидаторите, освен за възнаграждения на последните. Останалите активи се предават на юридическото лице с близка дейност, определено в устава или в учредителния акт, или на юридическото лице, определено със съдебно решение. Ако съдът не определи такова ЮЛ, активите се предават на общината, в която е седалището на прекратеното ЮЛ. Тя е длъжна да предостави имуществото за извършване на възможно най-близка до целите на прекратеното ЮЛ общественополезна дейност.


Въпрос 37
Обекти на гражданските правоотношения – понятие и видове. Вещи, доход и плодове

Източник
Лекции на 2ри курс задочно обучение по право на СУ „Климент Охридски” – доц. И. Русчев
Мария Павлова – „Гражданско право – Обща част” 2ро издание

[b]1. Обект на гражданско правоотношение
А. Понятие за обект на гражданско правоотношение[/b]Във връзка с дефинирането на обекта на гражданското правоотношение съществуват две тези. Първата теза приравнява обекта на гражданското правоотношение с предмета. Основание за такова смешателство съществуват и в закона ( чл. 132 ЗЗД и чл. 129 ЗЗД ). Според втората теза обектът и предметът на гражданското отношение са две отделни категории.
Обект на гражданското правоотношение е онова благо ( материално или нематериално ), по повод на и във връзка с което възникват субективни права и правни задължения.
Предмет на гражданското правоотношение е поведението, с което се осъществява даденно правно задължение или резултатът от това поведение ( действие или бездействие ).
Например: Обект на покупко-продажба може да бъде една вещ. Същата тази вещ може да бъде обект и по договор за заем, влог, залог и т.н. Очевидно тези сделки имат различен предмет, макар и еднакъв обект.

Б. Видове обекти на гражданското правоотношение
а/ Вещи – обособени, самостоятелно съществуващи материални предмети ( в това число и енергиите чл. 110 ал.2 ЗС, както и течностите и газовете, които могат да се поставят в съд )
б/ Вещни съвкупоности – по принцип в правото вещните съвкупности не се считат за една вещ. Собствеността се разпростира върху всяка вещ по отделно, но е възможно в определени случаи за лекота да се приеме по силата на една правна фикция, че собствеността се разпростира върху няколко вещи, които се възприемат като едно цяло ( налседство по смисъла на чл. 212 ЗЗД, колекции, библиотека от книги, сервиз за хранене и т.н. )
в/ Нематериални блага, които се ползват с правна закрила ( чл. 3 ЗАвПСП – вь сл въпрос )
г/ човешко поведение ( действие или бездействие ), както и обективни резултати от такова, които не са вещи
д/ Отделни съвкупности от права и/или задължения
е/ съчетания от изброените по-горе обекти

Човешкото същество не е обект на граждански правоотношения, а само субект на такова според господарстващото мнение в литературата и съдебната практика. В действиетелност има някои отклонения от това правило. Например как се тълкува продажбата на един спортист от един тим в друг? 
Кръвта и човешките органи след смъртта на човека с негово съгласие и със съгласието на неговите наследници могат да се третират като вещи и да бъдат обект на граждански правоотношения.

2. Видове вещи – делението има значение за правният режим, под който попада дадена вещ
А. Според броя на материалните обекти, от които е съставена вещта
а/ Прости – съставени от един материален обект
б/ Сложни – съставени от два или повече материални обекти, които съединени изпълняват определена функция

Б. Според това дали върху вещите могат да се учредяват и прехвърлят права в полза на субекти, които не са първоначалните имсобственици
а/ Вещи в граждански оборот
б/ Вещи извън граждански оборот 

В. Според това дали вещта е трайно прикрепена към земята
а/ Движими – срокът на придобивна давност е 5г. ; могат да се придобиват чрез добросъвестно владение на възмездно правно основание.
б/ Недвижими – сделките са задължително формални и се вписват в регистри; срокът на придобивната давност е 10 г. 

Г. Според това дали могат да се разделят на части, без да губят занчително от стойността си и законът допуска това 
а/ Делими
б/ Неделими

Д. Според това дали при изпозлването им се засяга тяхната субстанция и те се унищожават като своевременно намаляват и техните ползени свойства или при експлоатацията им те се износват
а/ Потребими
б/ Непотребими

Е. Според това дали в гражданския оборот вещта има равностойни други вещи, които могат равностойно да я заместят (обективен признак)
а/ Заместими
б/ Незаместими

Ж. Според начина на определяне на вещта в дадена сделка ( правен признак)
а/ Индивидулано определени
б/ Родово определени

З. Според това дали потреблението на вещта зависи от използването на други вещи
а/ Главни
б/ Принадлежности – обикновено следват сдъжата на главаната вещ, ако в закона не е предвидено друго или между страните не е уговорено друго.

3. Добиви от вещи
А. Плододаващи вещи и плодове
Плододаващите вещи могат да бъдат движими или недвижими вещи, от които се отделят движими вещи, без да се засяга тяхната цялост съществено. Преди отделянето им плодовете са част от вещта – майка. След този момент те стават отделни движими ( винаги! ) вещи. Обикновено те са собственост на този, чиято е и вещта-майка, ако в закона или в уговореното между страните не се предвижда друго. Биват органически или неорганични произведения.
Б. Прираст на вещ – увеличаване на теглото или стойността на вещта в следствие на биологически процеси в нея.
В. Приращение – стойността на вещта се увеличава в следствие на прикрепяне на други вещи към нея, благодарение на природни сили или човешки действия. 
Г. Граждански плодове – доходи, които се получават в следствие на облигационни отношения във връзка с една вещ ( наем, лихва, облаги ). Представляват вземания ( облигационни права )
Въпрос 38
Ценни книжа, пари и нематериални блага

Източник
Лекции на 2ри курс задочно обучение по право на СУ „Климент Охридски” – доц. И. Русчев
Мария Павлова – „Гражданско право – Обща част” 2ро издание

1. Ценни книжа
А. Същност 
• Ценните книжа са особен вид движими вещи. Те са писмени документи, върху които са закрепени едно или повече волеизявления, насочени към пораждане на граждански или търговски правоотношения. 
• Различават се от писмените документи, които се съставят при сключване на правни сделки, по това, че материализират ( инкорпорират ) в документа субективните права, които сделките, закрепени върху тях, пораждат. Задължителна предпоставка за упражняване на тези права е предявяването на документа на задълженото лице. 
• Стойността на ценната книга се определя не от материала, върху който е написана, а от стойността на субективното право, което тя материализира.
• Всяка ценна книга има право на собственост върху нея и друго субективно право, което произтича от нея. 

Б. Видове
а/ Според начина на легитимация на притежателя на инкорпорираното в документа право
- Ценни книжа на преносител – за притежател на субективното право се счита държателя на документа. Прехвърлянето на правата по тези ценни книжа става с предаването на документа. При кражба или изгубване на документа може да се затрудни или осуети упражняването на субективното право от неговия правомерен притежател. Биват : чек, акция, облигация, коносамент и др.
- Ценни книжа на заповед – посочва се името на притежателя на субективното право, който има възможност да го прехвърля на друго лице чрез джиро ( формално едностранно волезиявление, обективирано писмено на гърба на ценната книга ). Биват: записът на заповед, менителницата, коносаментът, чекът с всписано име )
- Поименни ценни книжа – задължително се посочва името на притежателя на субектвното право, инкорпорирано във документа. Правото на собственост се прехвърля само чрез цесия. Биват : поименен чек, поименен консонамент, ипотечен актм запис на заповед и менителница, ако изрично е предвидено, че не са заповед. 
б/ Според това дали съставянето на писмения документ е предпоставка за възникване на инкорпорираното право в него - Учредителни ( конститутивни ) – субективното право се поражда със съставянето на документа ( чек, менителница, записът на заповед)
- Легитимационно – разпоредителни – субективното право възниква преди съставянето на документа, но неговото упражняване е възможно едва след това ( облигация, акция )

2. Пари
• Ценни книжа на преносител
• Изключително право да ги издава има само държавата ( чрез БНБ)
• Съществена за оборота е номиналната им стойност, която се определя от броя на паричните единици, отбелязани върху банкнотата или монетата. 
• Парите са вещи, които принадлежат към род, който не погива. Ако едни парични знаци се изтеглят от оборот, те се заменят с други.
• Парите са делими вещи, защото една бонета или банкнота може да се замести с няколко други, сумата от които е равна на отбелязаната върху нея стойност.
• В гражданския оборот парите участват като родово определени вещи. В определени случаи те могат да се считат и за индивидуално определени ( в колекции )

3. Нематериални блага
Идеи или завършени творчески произведения или отличителни знаци, които могат да се използват за задоволяване на материални или духовни потребности, порад което имат стойност. Нематериалните блага могат да бъдат обект на правоотношения след като се обективират по начин да могат да бъдат възприети и от други лица, различни от техните създатели. 

Чл. 3. ЗАвПСП (1) Обект на авторското право е всяко произведение на литературата, изкуството и науката, което е резултат на творческа дейност и е изразено по какъвто и да е начин и в каквато и да е обективна форма, като: 
1. литературни произведения, включително произведения на научната и техническата литература, на публицистиката и компютърни програми;
2. музикални произведения;
3. сценични произведения - драматични, музикално-драматични, пантомимични, хореографски и други;
4. филми и други аудио-визуални произведения;
5. произведения на изобразителното изкуство, включително произведения на приложното изкуство, дизайна и народните художествени занаяти;
6. произведения на архитектурата;
7. фотографски произведения и произведения, създадени по начин, аналогичен на фотографския;
8. проекти, карти, схеми, планове и други, отнасящи се до архитектурата, териториалното устройство, географията, топографията, музейното дело и която и да е област на науката и техниката;
9. графично оформление на печатно издание;
10. (нова - ДВ, бр. 29 от 2006 г.) кадастрални карти и държавни топографски карти.
(2) Обект на авторското право са също:
1. преводи и преработки на съществуващи произведения и фолклорни творби;
2. аранжименти на музикални произведения и на фолклорни творби;
3. периодични издания, енциклопедии, сборници, антологии, библиографии, бази данни и други подобни, които включват две или повече произведения или материали.
(3) Обект на авторското право може да бъде и част от произведение по ал. 1 и 2, както и подготвителните скици, планове и други подобни.

І. Ценни книги

Като обекти на гражданското правоотношение, ценните книжа могат да се разглеждат в няколко аспекта:
1. Ценната книга е писмен документ с определено в закона съдържание и реквизити – така напр. 455 ТЗ изисква в съдържанието на менителницата да е записано наименованието “менителница”, безусловно нареждане да се плати определена сума пари, името на лицето, което трябва да плати (платец), падеж, място на плащане, името на лицето, на което или на заповедта, на която трябва да се плати (поемател), дата и място на издаването, подпис на издаващия; 
Това се отнася само за т.нар. налични ценни книги, които имат материален носител.

2. Ценната книга материализира сделки. Напр. една запис на заповед като ценна книга представлява едно волеизявление, по силата на което едно лице се задължава да плати определена сума пари на друго лице срещу предявяването на записа на заповед. При записа на заповед лицето, което получава сумата може да е посочено поименно, а може на свой ред със свой запис на заповед, да посочи трето лице, което да получи престацията. Т.е. прехвърлянето на този запис на заповед също има качеството на едностранна сделка, наречена джиро.
Друга сделка, която може да се материализира в ценна книга е авалът. 
Ценни книги са записът на заповед, менителницата и чекът.

Характеризиращи белези на ценните книги
Най-важната характеристика на ценната книга е връзката между материалния носител (документа) и материализираното в него право. Тази връзка е от такъв характер, че упражняването/прехвърлянето на правото не може да стане без предявяването на ценната книга. Правата, които ценната книга материализира могат да бъдат следните:
1. Вещни права – така напр. коносаментът материализира товара, който се вози на кораб и онова лице, което го представи, то ще може да освободи товара.
2. Облигационни права – напр. записът на заповед материализира едно вземане.
3. Членствени права – акцията, материализираща част от капитала на едно АД, материализира членственото правоотношение на съответния притежател на акцията.

Видове ценни книги
Според вида на връзката между ценната книга като документ и правото, което се материализира в него, делението на ценните книги бива според това, дали съставянето на документа е предпоставка да възникне инкорпорираното в него право или е предпоставка само за упражняването на правата, материализирани в него:
1. Конститутивни ценни книги (запис на заповед, менителница, чек) - ако я няма съответната ценна книга, няма и възникнало право.
2. Легитимационно-разпоредителни ценни книги – при тях издаването на ценната книга само отразява едно вече възникнало право (напр. една акция).
3. Ценната книга като особена движима вещ, която да бъде предмет на прехвърляне, залагане, задържане, влагане и т.н.
4. Ценната книга като изпълнително основание – онзи, който се легитимира с една ценна книга, за да изиска от своя длъжник да му изплати престацията, но той откаже, няма нужда да води исков процес, за да извади изпълнителен лист срещу длъжника си, тъй като ценната книга е едно от основанията за издаване на изпълнителен лист – 237 ГПК. 

Друго деление на ценните книжа е от гл.т. на начина, по който се определя титулярът на правото, обективирано в документа, а от там и начина, по който се прехвърлят отделните видове ценни книги:
1. Ценна книга на приносител – при нея носител на правото е всеки правомерен притежател на ценната книга, т.е. притежаването на субективното право се основава на притежаването на документа. Такива ценни книги могат да бъдат акциите, чековете, коносамента, облигациите;
Характерно е, че разпореждането с тези ценни книги става с простото традиране, с което се прехвърля и собствеността върху правото, инкорпорирано в тях. Тук се прилагат разпоредбите на 78, ал. 1 ЗС за добросъвестното придобиване на собственост върху ценни книги от несобственик. 
Друга особеност при ценните книги на приносител е, че тяхното изгубване или унищожаване води до обективна невъзможност да се предяви правото, инкорпорирано в тях.
2. Ценни книги на заповед – при тях носителят на материализираното субективното право, се посочва поименно в документа, като на първия приобретател се дава възможност със свое едностранно волеизявление, да посочи нов носител на правото, като посочи това отзад на документа. Това правно действие се нарича джиро, което е уредено в 317, ал. 1 и 2 ТЗ и 486 – 490 ТЗ. 

- Джирото представлява една едностранна сделка на кредитора (джирант) по ценната книга, а лицето, на което се прехвърля тази ценна книга се нарича джиратар. Джирото трябва да бъде извършено на гърба на ценната книга (индосо), а, ако това е невъзможно (ако не е достатъчно мястото), прилага се алонж (допълнителен лист към ценната книга). С джиро могат да се прехвърлят всички ценни книги на заповед – коносамент, складови записи, поименни акции и т.н.

- Джирото е абстрактна сделка и има следните функции:
а) прехвърлителни функции – правата, инкорпорирани в една ценна книга се прехвърлят от едно лице върху друго (317 ТЗ); 
б) гаранционни функции – чрез джирото се създава определена сигурност, т.е. джиранта поема по отношение на всички джиратари същата отговорност, която носи длъжника по тази ценна книга, т.е. джирантът отговаря солидарно с длъжника;
в) легитимационни функции – свежда се до това, че удовлетворен по вземането ще бъде именно притежателят на документа, а не някой друг. За да може някой да получи правата по ценната книга, той трябва да докаже непрекъснатата поредност на джирата;
- Джирото може да бъде пълно (когато джирантът сочи поименно лицето, в полза на което прехвърля вземането) или бланково (когато джирантът само овластява онзи, на когото прехвърля ценната книга, сам да попълни джирото било със своето име, с което джирото се превръща в пълно, било с името на друго лице).
Джирата могат да бъдат прехвърляни и с т.нар. джиро за прехвърляне – т.е. в този случай джирото се прехвърля само, за да може лицето, на което е прехвърлено, само да събере вземанията. 
- Джирото може и да се залага – т.е. в този случай то ще обезпечи някакво друго задължение. 
3. Поименни ценни книги – при тях носител на субективното право е само поименно посоченото лице. Носителят на субективното право не може да джиросва, а прехвърлянето на субективното право става чрез цесия (една каузална сделка, с която един стар кредитор прехвърля вземанията си на нов кредитор).
Разликата между цесията и джирото е в удобството, което предлага последното, тъй като то представлява една едностранна сделка, която не изисква насрещно съгласие за прехвърлянето на субективното право, докато при цесията такова съгласие е необходимо.
Цесията е каузален договор, т.е. при него има основание, което, ако е порочно, цесията е невалидна.
4. Някои ценни книги могат да са, както на заповед, така и поименни – напр. такива са чекът, записът на заповед, коносаментът, recta менителницата (при тях особеното е, че се издава като менителница, но в документа е записано изрично “не на заповед”, което превръща ценната книга в поименна) и т.н.
Общото и за записа на заповед, и за менителницата, и за чека е, че те инкорпорират парични вземания, че са абстрактни и формални ценни книги.

Запис на заповед
Записът на заповед е едностранно волеизявление, облечено в законоустановена форма и съдържащо задължително означението “запис на заповед”. По силата на това волеизявление издателят обещава да заплати на падежа на едно друго лице (поемател, ремитент), което е означено в записа на заповед или да заплати на лице в негова заповед. 

Менителница
Менителницата е по-усложнена форма на ценните книги, тъй като там минимално участващите лица са три – един издател, който с едностранното си волеизявление заповядва на друго лице (платец), да се задължи да плати на падежа определена парична сума на едно трето лице (поемател). Не би могло с едностранното волеизявление да се задължи друго лице. Тук, въпреки че менителницата представлява едно нареждане от издателя до платеца, за да може да бъде изпълнена, е необходимо да е имало някакво предшестващо правоотношение между двамата (напр. издателят е продал на платеца нещо, но е останало последният да плати цената).

[image: image357.png]


Чек
Чекът също представлява правна сделка, т.е. едностранно волеизявление, извършено в писмена форма (с установени реквизити), като наименувания чек го има и тогава, когато издателят нарежда на друго лице (банка) да плати при предявяване от трето лице определена парична сума до определен срок. 
При чека издателят нарежда на банката да плати на поемателя определена парична сума, докато при менителницата издателят нарежда на платеца да се задължи към поемателя, от което следва, че между тях възниква едно правоотношение. При чека правоотношение няма, защото банката не поема самостоятелно задължение към издателя.

ІІ. Парите като обект на гражданското правоотношение
Паричните знаци имат телесен характер и представляват вид движими вещи и следователно имат вещно-правен режим. Този вещно-правен режим се дължи на факта, че парите трябва да бъдат основно разменно средство.
Именно този универсален характер на парите обуславя определена специфика във вещно-правния им режим (това важи само за паричните знаци, тъй като има и т.нар. електронни пари, които се вземат по банкови сметки).
В ЗЗД се говори за право на собственост върху парите и затова закона отъждествява правото на собственост върху парите с правото на вземане срещу тази тяхна стойност. Напр. 240 ЗЗД казва, че заемодателят по един паричен заем прехвърля в собственост на заемателя пари. Съвременният паричен дълг обаче, не е дълг да се предадат определени банкноти, а да се заплати определена стойност.

Вещно-правен режим на парите
За разлика от обикновените вещи, при парите физическите качества са без значение, за да се получи потребената стойност. Поради това, че парите са всеобщо разменно платежно средство, при тях краен потребител никога няма. Прекратяване на правото на собственост при тях става чрез плащането.
Заместимостта на парите е друга тяхна характеристика – парите са заместими помежду си (напр. една банкнота от 50 лева е равностойна на пет банкноти от 10 лева) и абсолютно заместими срещу другите вещи, т.е. те са най-широко заместимите вещи, а престацията с тях, ги прави най-широката група родово определени вещи.
Номерът и серията, отбелязани върху паричните банкноти, не са техен индивидуализиращ белег. Т.е. и банкнотите, като монетите, са заместими вещи, поради което вещните искове тук са недопустими, а могат да се използват искове за неоснователно обогатяване, за връщане на получената сума и пр.
Владението на парите е самостоятелно основание за придобиване на собственост върху тях, като е без значение дали владелецът е добросъвестен или не (т.е. и крадецът става собственик на откраднатите пари). Друг е въпросът, че за ощетеното лице ще възникне облигационен иск за връщане на сумата. 
Още по-малко значение има вещно-правният режим при парите по сметка. В този случай няма владение, а придобиване на вземане (тук е нещо като при менителницата).
Твърде широкият обхват на паричния род, който “никога не погива”, дава особеност на парите като родово определени вещи. Тук не важи изискването на 64 ЗЗД, че, когато се дължат родово определени вещи, те трябва да са поне от средно качество. За паричните задължения обаче ще важи правилото на 81, ал. 2 ЗЗД, според което субективната невъзможност да имаме пари не е приравнено на обективна невъзможност, т.е., ако на длъжника няма пари, за да плати задължението си, това не означава, че не е длъжен да намери пари и да го плати. 
Според ЗЗД изпълнението на паричното задължение остава винаги възможно, дори и когато определени парични знаци са извадени от оборота и са заместени с други. Това е и израз на обстоятелството, че паричното задължение не се плаща със самите парични банкноти, а с тяхната стойност.
Невъзможността за изплащане на едно парично задължение (608 ТЗ) при несъстоятелност, освобождава длъжникът към конкретното му парично задължение към кредитора, но му възлага много по-тежки правни последици – кредиторът ще има право на вземане върху масата на несъстоятелността. 
Парите са делими вещи. Те могат да се определят като ценни книги на приносител, като изключителното право за емитиране, принадлежи на БНБ.

При парите има следните видове стойност:
1. Вътрешна стойност
2. Номинална стойност – тази стойност отразява броя на паричните единици, отразени върху банкнотата (напр. 20 лв.).
3. Курсова стойност – това е тази стойност, която местните парични единици имат в съотношение с чуждите парични единици при котировката на БНБ. Напр. 29, ал. 1 ЗБНБ казва, че официалният курс на лева към германската марка е 1 лев за 1 германска марка. 

Други парични обекти
Освен паричните банкноти, като обекти на гражданското правоотношение съществуват и други парични обекти, които са следните:
1. Лихви – лихвите представляват едни вторични, акцесорни вземания на кредитора към длъжника. Акцесорни означава, че, ако валидна главница, няма и лихва.
Лихвите биват два вида:
а) възнаградителна лихва (лихва-плод) – тя представлява едно вторично, но правомерно задължение на онзи, който получава определена парична сума, да плати определено възнаграждение на заемодателя;
б) мораторна лихва (лихва за забава) – тази лихва представлява една санкция за неправомерно поведение, за това, че длъжникът не е платил на падежа на кредитора си.
Режимът на лихвите е различен. Така напр., по общото гражданско право има изискване, задължението за плащане на лихва да е записано (240 ЗЗД). По търговското право напротив – лихва се дължи винаги, освен, ако не е уговорено друго между страните. Освен това не се изисква форма за уговарянето на заплащането на лихва, тъй като лихвата се заплаща без уговорка – 294 ТЗ. 
Размерът на възнаградителната лихва не е фиксиран, докато мораторната лихва е фиксирана – олихвява се както главницата, така и възнаградителната лихва. Размерът на мораторната лихва е определен с Постановление № 72 от 1992 г на МС и не може да бъде надхвърлян. Формулата, по която се изчислява мораторната лихва е: 
-ако лихвата е уговорена в лева: основният лихвен процент + 10 % (10 % - това означава 10 пункта)
-ако лихвата е уговорена във валута: тримесечният libor + 10 % (10 пункта)
-ако страните са пропуснали да уговорят мораторна лихва: основният лихвен процент + 10 % (10 пункта)
Основният лихвен процент се изчислява по следния начин: 365 дни х дните, през които сме в забава + 10 % (пункта) – така се получава законно фиксирания размер на мораторната лихва.

ІІІ. Нематериалните блага като обект на гражданското правоотношение
Нематериалните блага представляват една обективна интелектуална дейност, върху които правото признава определени субективни права. Благото не е вещ. Въпреки това, нематериалните блага имат реално съществуване – за да може една интелектуална дейност да бъде призната за нематериално благо, е необходимо тя да се материализира така, че да могат другите лица да я възприемат. Създаването на едно нематериално благо спада към правомерните юридически факти от типа на юридическите постъпки.
При нематериалното благо става въпрос за една интелектуална дейност, характеризираща се с някакъв творчески елемент, т.е. нематериалното благо представлява идея, характеризираща се с новост и ценност, служеща за задоволяването на някаква духовна или материална потребност, която по някакъв начин е материализирана.
Нематериалният характер на тези блага, им позволява да не свързани с точно определено местонахождение, което пък определя и специфичните способи за тяхната защита. Т.е. нематериалните блага са различни от самата мисъл или идея, докато мисълта/идеята не получи материален израз. Не са нематериални блага и самите вещи, в които те са въплътени – така напр. не е нематериално благо една книга, т.е. вещта и произведението, материализирано в него, са различни обекти на гражданското правоотношение.

Видове нематериални блага
Нематериалните блага се делят на:
1. Авторски творби, които са уредени в ЗАПСП. Авторските творби, представляващи съчетание от съдържание и форма, се подразделят на (3 ЗАПСП) :
а) литературни произведения, включително и произведенията на науката, техниката, публицистиката и компютърните програми;
б) музикални произведения
в) сценични произведения, които включват драматичните, музикално-драматичните, пантомимичните, хореографските и т.н. произведения;
г) филми и други аудио-визуални произведения; 
д) произведения на изобразителното изкуство, включващи и произведенията на приложното изкуство, дизайна и народните хореографски занаяти;
е) произведенията на архитектурата
ж) фотографски произведения и произведенията, създадени по начин аналогичен на фотографския;
з) проекти, карти, схеми, планове и т.н., които се отнасят до архитектурата, териториалното устройство, географията, топографията, музейното дело и други области от науката и техниката;
и) графичното оформление на печатните издания;
й) правата на актьора, които той има върху изпълнението си;
к) правата, които звукозаписът дава на продуцента;
л) програмите на радиостанциите и телевизиите и т.н.
2. Патентно способни изобретения и полезни модели по ЗПат.
Тук е важно да се отбележи, че обект на гражданското правоотношение е изобретението, а правата върху това изобретение се съдържат в патента, т.е. патентът е формата на закрила, която дава определени права на приобретателя.
В 6 ЗПат се съдържат изискванията за патенто способност – за да бъде издаден патент на едно изобретение, то трябва да бъде ново (новаторско), да е на изобретателско равнище и да бъде приложимо в промишлеността. 
73 ЗПат указва кои обекти са полезни модели – изискванията са тези обекти да имат конструктивно-технически особености, отнасящи се до усъвършенстване на формата, конструкцията или пространственото съчетаване на елементите на изделия, инструменти, устройства и т.н. 
3. Промишлените дизайни
Промишлените дизайни се определят от ЗПД, като под това понятие се разбира видимия външен вид на продукт или част от него, определен от особеностите на формата, линиите, рисунъка, орнаментите, цветовото съчетание или комбинацията от тях – 3, ал. 1 ЗПД. Правото върху промишления дизайн се получава чрез производство по регистрация в Патентното ведомство, считано от датата на подаване на заявлението. Правото върху промишления дизайн е изключително право (10 ЗПД). 
4. Марките и географските означения 
Марката според 9 ЗМГО е знак, с който предприятията, организации или физически лица, означават стоката, която произвеждат или доставят. Марките могат да бъдат следните видове:
а) търговска марка
б) марка за услуга – това е знакът, с който определено лице означава услугата, която извършва;
Географските означения биват:
а) наименование за произход – това е наименованието на страна, район или местност в нея, с което се означава определена стока, произхождаща от там и чието качество се дължи на особеностите там.
б) географско указание – това е наименованието на страна или район в нея, което служи за обозначаването на стока, притежаваща качество/известност, които могат да се придадат на тази страна/район.
Към нематериалните блага могат да се отнесат и отличителните знаци, служещи за индивидуализация на правните субекти (напр. фирмата на едно юридическо лице). ВКС допуска да се присъжда обезщетение за нематериални вреди, настъпили поради използването на чуждо име.
Марките, географските означения, патентно способните произведения, полезните модели, промишлените дизайни, заедно с авторските права и сродните им права, формират интелектуалната собственост.
Освен от вътрешното законодателство, нематериалните блага са обект на защита от множество международни конвенции, сред които Парижката конвенция за закрила на интелектуалната собственост от 1883 г., Берлинската конвенция за закрила на литературните и художествените произведения от 1886 г. и т.н.
Нематериалните блага възникват с тяхното обективиране. Възникването на обекта обаче, не означава, че от този момент възникват и права, тъй като закона определя кога става това. Поначало правата върху художествените, научните и литературните произведения възникват от момента на създаването им. Но правата върху индустриалните произведения (марки, географски означения, промишлени дизайни и пр.) възникват или след като бъдат признати, или с момента на регистрацията им.
Нематериалните блага са абсолютни права. По подобие на вещните права и те са сложни права, тъй като съдържат по повече от едно правомощие. Нематериалните блага се закрилят срочно – така напр., закрилата на авторското право трае 70 години, закрилата върху сродните му права е 50 години и т.н.
Основното съдържание на правата върху нематериалните блага, е правото на титуляра му да използва, да се разпорежда с него и да забранява на третите лица да го използват. Авторските права включват в себе си широк кръг от правомощия, като напр. правото на титуляра да определя времето, мястото и начина на обявяване на произведението.
Други обекти на интелектуалната собственост са онези, които не са защитени със субективни права от закона – напр. ноу-хау, чиито притежатели нямат признати и гарантирани от закона права върху него. Т.е. по повод на тях възникват правоотношения с имуществен и неимуществен характер, като само правата върху тях могат да бъдат отстъпвани, а не самите обекти.


Въпрос 39
Имущество – понятие, съдържание, правно положение

Източник
Лекции на 2ри курс задочно обучение по право на СУ „Климент Охридски” – доц. И. Русчев
Мария Павлова – „Гражданско право – Обща част” 2ро издание

1. Понятие
В гражданското и в гражданско-процесуалното законодателство терминът измущество се употребява с две специални значения. Легални определения на тези значения, означавани с един и същ термин, липсват. Съдържанията им се изясняват чрез логически тълкуване на правните разпоредби, в които те са употребявани. 
а/ Имущетсвото като обект на имуществени права и задължения ( вещи )
б/ Имуществото като съвкупоснот имуществени права и задължения върху вещи и нематериални блага
В теорията се възприема като господарстващо второто разбиране за понятието. 

2. Същност на понятието ( възприето като т.1 б/ )
а/ Активи (Имуществени права)
- Право на собственост
- Права върху чужда вещ ( право на позлване, право на строеж, право на надстрояване, сервитути )
- Имуществени облигационни права ( парични вземания, право на прехвърляне на собственост, извършване на работа и услуги, обезпечителни права на залог и ипотека )
- Имуществени права върху нематериални блага ( авторски, патентни, върху промишлени образци и търговски марки и др. )
- Права, инкорпорирани в ценни книжа ( чек, акции, коносаменти )
- Членствени права ( в търговски дружества и кооперации)
- Потестативни права ( право да се иска делба на обща вещ, право на изкупуване дял от собственост, правото на иск на всяка от страните по предварителен договор да иска сключване на окончателен чл. 19 ал. 3 ЗЗД )
- Фактически състояния с имуществена стойност (владение върху вещ, която се третира от владелеца като собствена, започналите да текат срокове на погасителна и придобивна давност и др. )
- Право на разпореждане с имуществото след смъртта

б/ Пасиви ( правни задължения с имуществен характер )
- задължения за парични суми
- Задължение за връщане на вещи
- Задължение за извършване на работа/ услуга

в/ Субект
- Значение - Имуществото е винаги свързано с определен правен субект ( ФЛ или ЮЛ ), който е фигурата, която обединява около себе си субективните права и имуществените задължения. Всеки правен субект има имущество и то само едно. Няма имущество без правен субект. 
- Несъстоятелност на субекта – когато в имуществото на един правен субект стойността на задълженията надвишава стойността на правата.
- Неплатежоспособност на субекта – правен субект, който не може да изпълни свои изискуеми и ликвидни парични задължения поради липса в определен момент на налични парични средства.

3. Правно положение на имуществото
а/ В имуществото не се включват лични права като право на име, на авторство, на живот и др.
б/ Секвестируемо имущество – правният субект не може да се разпорежда с цялото си имущество приживе. Правни действия на разпореждане той може да извършва само с отделни субективни права, правни задължения или съвкупности от такива. Имуществените права, върху които може да се посегне при принудително изпълнение за задължения на длъжника образуват неговото секвестируемо имущество.
в/ Имущество на личността – включва:
- лична собственост за потребление ( дрехи, обувки и т.н. )
- вещи, необходими за упражняване на занятие
- наследство
- ½ от вещите в съпружеската имуществена собственост
г/ Специален режим на някои права и задължения в имуществото на субекта
Чл. 60 от ЗН. (1) Наследниците, които са приели наследството, отговарят за задълженията, с които то е обременено, съобразно дяловете, които получават.
(2) Наследникът, който е приел наследството по опис, отговаря само до размера на полученото наследство.
Чл. 67 от ЗН. (1) (Попр. - ДВ, бр. 41 от 1949г.) Кредиторите на наследството и заветниците могат в тримесечен срок от приемането му да искат отделяне на имуществото на наследодателя от имуществото на наследника.
(3) Кредиторите на наследството и заветниците, които са искали отделянето, се предпочитат пред тия, които не са го поискали. Когато отделянето е поискано от кредиторите и заветниците, предпочитание имат първите.


Въпрос 40
Юридически факти на гражданското право – понятие и видове

Източник
Лекции на 2ри курс задочно обучение по право на СУ „Климент Охридски”
Мария Павлова – „Гражданско право – Обща част” 2ро издание

1. Понятие за юридически факт на гражданското право

а/ Факт ( factum ) 
Определено състояние на различните проявни форми на материятакъм даден момент във времето. Фактът може да се състои в промяна на съществуващо състояние или в липса на промяна. Фактът може да състои в 1. природно явление, 2. човешко поведение, 3. в процес в жив организъм, 4. в човешката психика.

б/ Юридически факт 
Факт, предвиден в хипотезиса на правна норма, с осъществяването на който се пораждат последиците, предвидени в нейната диспозиция. Връзката между юридическите факти и правните им последици не е причинно – следствена, а нормативна ( установена по волята на законодателя ). Правната норма не може да породи правни последици без осъществяването на юридическия факт, предвиден в хипотезиса й. Видов белег на юридическите факти от гражданското право е, че те в преобладаващия брой случаи са волеизявления или резултати от волево поведение на гражданскоправни субекти. В случаите ex lege правните последици не възникват без случването на конкретен юридически факт, а този юридически факт не е съврзан с волеизявление на заинтересованите страни. 
Например: Представителната власт по силата на закона ( правна последица ) възниква от раждането ( юридически факт ) на дете в ползва на родителите до навършване на 14 години на детето.
Юридическите факти трябва да се отличават от доказателствените средства, чрез които се черпят сведения за установяване на юридически факти. 

2. Видове юридически факти на гражданското право

А. Според естеството си 
а/ юридически действия – външно проявление на съзнателна волева дейност ( активно поведение или бездействие ) на разумни човешки същества ( правни сделки за наем, за дарение, за творческа дейност, изобретения, съзнателно неизпълнение на договорно задължение ). Биват:
- Правомерни – съобразени с повелителните и забраняващи правни норми; правните последици от тях са желани от правните субекти и/или са благоприятни за тях.
• Сделки – юридически действия, насочени към възникване, променяне или прекратяване на определени последици;
• Постъпки – пораждат гражданскоправно действие, независимо дали съдържат воля за такова действие
- Неправомерни – противоречат на повелителни или забраняващи правни норми; правните последици са скрепени със санкции, които са неблагоприятни за правонарушителя.
- Морални
- Неморални 
Чл.26. (1) (изм.,ДВ,бр.12 от 1993 г.) ЗЗД Нищожни са договорите, които противоречат на закона или го заобикалят, както и договорите, които накърняват добрите нрави, включително и договорите върху неоткрити наследства. 
б/юридически събития – юридически факти, които настъпват независимо от волята на човека ( природни явления и закономерности )
- Абсолютни ( не могат да се управляват и не са предизвикани от човешка воля
- Относителни – има наличие на човешка воля ( например пожар )
в/ Психически преживявания и душевни състояния на физическите лица ( намерение, знание/незнание, вина, мотив, вътрешни подбуди). Поради трудността тези факти да бъдат доказани, в закона са установени оборими презумпции, въз основа на които при наличие на определени факти, те се считат установени до доказване на противното от заинтересованата страна. 
Чл.45. ЗЗД (1) Всеки е длъжен да поправи вредите, които виновно е причинил другиму. 
(2) Във всички случаи на непозволено увреждане вината се предполага до доказване на противното.

Б. Според структурата
а/ Прости – оравната норма свързва правните последици с един юридически факт
б/ Сложни ( фактически състави ) – правната норма свързва правните последици с два или повече юридически факти, всички от които трябва да бъдат налице, за да се породи правната последица на фактическия състав.
*** Дали един факт ще се третира като просто или като сложен зависи изцяло от волята на законодателя:
Раждане : от медицинска гледна точка – процес, от правна гледна точка – прост юридически факт
Волеизявление – формиране на вътрешна воля + обективиране на волята -> от правна гледна точка това не е процес, а прост юридически факт
Сключване на договор – формиране на две насрещни, съвпадащи волеизявления -> сложен юридически факт

В. В зависимост от правните последици, които пораждат
а/ правопораждащи – въз основа на юридическия факт възниква нови права и задължения;
б/ правопроменящи
в/ правопогасяващи – юридически факти, които предизвикват загубването на правото да се търси защита от държавните органи от носителя на субективното право
г/ правопрекратяващи – прекратяване на съществуващи субективни права и правни задължения или правни субекти
д/ правоотменящи – ефектът им е заличване с обратна сила на породени преди това правоотношения
е/ правосъхраняващи – запазват едно субектвно право от погасяване или прекратяване

Г. В зависимост от времетраенето на юридическия факт
а/ Събития (смърт )
б/ Състояние – протичат в определен период от време. Началото и краят се отбелязват от конкретни юридически събития

Д. 
а/ Реалноправни
б/ Фингирани ( произлизат от правна фикция )
в/ Презумирани (произизат от правна презумпция - бащинство )

Е. В зависимост от формата на проявление 
а/ положителни – представляват реална промяна в действиетелността, активно поведение
б/ отрицателни – представляват липса на определено поведение ( т.е. налице е бездействие )

3. Действие на юридическите факти

А. Спрямо лицата
а/ Пряко действие
- причинено от правомерни юридически факти – пораждат пряко действие за правните субекти, които са участвали в осъществяването им и са изявили воля да бъдат обвързани с тях.
• Двустранни и многостранни сделки – обвързват всички лица, страни по сделката
• Едностранни сделки – обвързват лицето, което ги извършва, но не и това, до което са адресирани
• Упълномощителни сделки – не поражда задължение за пълномощника, а само за упълномощения ( често в този случай се иска неговото изрично съгласие ) 
- причинено от неправометни юридически факти – пораждат правни последици за осъществяващите ги лица независимо от тяхната воля ( обикновено неблагоприятни). Последиците за лицата, чиито блага са били засегнати обикновено са благоприятни. 
б/ Отразено ( рефлексно ) действие 
Действието на юридическите факти спрямо лица е възможно , само когато е изрично предвидено в закона:

Чл.22. ЗЗД (1) Може да се договаря и в полза на трето лице. Уговорката в полза на трето лице не може да бъде отменена, след като то е заявило на обещателя или на уговарящия, че иска да се ползува от нея.
Чл. 25. СК (1) Разходите за задоволяване на нужди на семейството се поемат от двамата съпрузи.
(2) За задължения, които единият или двамата съпрузи са поели за задоволяване нужди на семейството, те отговарят солидарно. 

Б. По време
а/ След случване на юридическия факт се поражда и неговото действие ( обичайно )
б/ Действие на юридическия факт при наличие на отлагателно условие ( предивдено в договора ) – правните последици от юридическия факт на сключването на сделката настъпват след осъществяването на определеното условие
в/ Обратно действие на юридически факти – само в случаи, изирично предвидени в закона

* Чл.25. ЗЗД (1) Действието на договора или прекратяването му можа да бъде поставено в зависимост от едно бъдещо несигурно събитие. Смята се, че условието се е сбъднало, ако страната, в която има интерес от несбъдването му, недобросъвестно е попречила да настъпи то.
(2) Сбъдването на условието има обратно действие.


Въпрос 40Б
Фактически състави. Понятие и видове. Смесени гражданско-правни фактически състави.

Източник
Лекции на 2ри курс задочно обучение по право на СУ „Климент Охридски”
Мария Павлова – „Гражданско право – Обща част” 2ро издание



1. Фактически състав

А. Понятие
Съвкупност от два или повече юридически факти с едновременна даденост, с които правната норма свързва настъпването на правни последици. Възможно е юридическите факти, включени в състава, поотделно осъществени, да имат свои правни последици.Правното действие на фактическия състав е различно от последиците на отделните негови съставни елементи и настъпва само когато са осъществени всички заедно.

Б. Елементи
а/ Главни – определят съдържанието на правното действие на фактическия състав;
б/ Неглавни ( условия на правото ) – те са предпоставка за пораждане на правните последици, без да определят тяхното съдържание.
в/ Примери
• При сключване на сделка от непълнолетно лице, главните елементи са : даването на съгласие на непълнолетното лице и даването на съгласие на неговия контрахент. В закона се изисква за сключването на такава сделка да се получи одобрение от родителя на непълнолетното лице. Това е условие на правото.
• При учредяване на ЮЛ с нестопанска цел, главният елемент е многостранният учредителен договор, в който се посочва същността на това ЮЛ. За да се създаде то, се изисква още вписването му в регистрите и разрешението на изпълнителната власт - условия на правото.

2. Видове фактически състави

А. Според отрасловата принадлежност на отделните юридически факти, включени във фактическия състав
а/ Еднородни ( хомогенни ) – включват два или повече юридически факта, които принадлежат към един и същ правен отрасъл. Действието им се урежда от нормите на същия правен отрасъл (сключване на сделка от непълнолетен със съдействието на един от родителите, договори)
б/ Разнородни ( хетерогенни ) – включват юридически факти, които се уреждат от правни норми на различни отрасли. Действието им се урежда от онези отрасли на правото, чиито норми намират приложение при различните юридически факти в състава. ( сделки, сключени с нотариален акт, сделка на разпореждане, сключена от непълнолетен с разрешението на районния съд, възникване на ЮЛ с нестопанска цел )

Б. В зависимост от времевата последователност, в която настъпват юридическите факти, елементи на фактическия състав
а/ Едновременно ( симултанно ) настъпване – сключване на сделка по нотариален ред, сключване на брак
б/ Последователно (сукцесивно ) настъпване – в някои случаи законодателят изисква настъпването на юридическите факти да става в точно определен ред. Ако този ред не бъде спазен, фактическия състав не може да породи своето действие ( при ЮЛ по чл. 133а от ЗЛС разрешението от МС предшества регистрацията ). В останалите случаи важно е единствено да се осъществят всички факти, елементи на състава.

В. В зависимост от това дали отделните елементи на Фактическия Състав взаимно се обуславят или не
а/ Статични – няма взаимно обуславяща връзка между отделните елементи
б/ Динамични ( развиващи се ) – верига от взаимно свързани юридически факти, които последователно се осъществяват. Осъществяването на всеки следващ юридически факт е следствие от възникналите права и задължения на предишния ( производставата по ГПК за защита на субективни права )
ЮФ1 -> права и задължения -> ЮФ2 -> права и задължения -> ЮФ3 -> права и задължения на ФС

Г. В зависимост от това дали фактическият съства поражда правни последици само в областта на ГП или и в други правни отрасли
Примери:
При наследяване, което включва откриване на наследството и неговото приемане от наследника възникват:
- универслано и частно правопримество ( ГП )
- финансово задължение върху наследеното имущество ( ФП )
При сделки, за които се изисква официална писмена форма:
- права и задължения по договора ( ГП )
- финансови задължения по държавни и местни такси ( ФП )

3. Смесени гражданскоправни фактически състави

А. Понятие : Нееднородни фактически състави, които включват най-малко един гражданскоправен и един негражданскоправен юридически факт. Практическо значение имат главно онези смесени ГПФС, които включват властнически актове ( юридически факти от отраслите на публичното право ). Смесените ГПФС пораждат като цяло гражданскоправни последици. Осъществяването им започва с гражданскоправния юридически факт и той е главният елемент на състава.

Б. Видове
а/ В зависимост от вида на държавния акт като елемент на фактическия състав
- административен акт – отчуждаване на недвижим имот за държавни и обществени цели
- съдебен акт – сделка за прехвърляне на собственост ърху недвижим имот, сключена от непълнолетно лице
- съдебно – охранителен акт - урчедяване на ЮЛ с нестопанска цел
б/ В зависимост от правното действие на фактическия състав
- ГПФС с действие в един правен отрасъл ( ГП )
- ГПФС с действие в 2 и повече правни отрасли


Въпрос 41
Придобиване и изгубване на субективни права. Правоприемство - видове и правно значение

Източник:
Лекции на Виктор Токушев по Гражданско право на 2ри курс задочно обучение към ЮФ на СУ „Св. Климент Охридски”
Мария Павлова – „Гражданско право – обща част” 2ро издание
1. Продобиване на субективни права

А. Придобивни основания – юридически факти или фактически състави, които имат за последица пораждане на субективни права в имуществото на гражданскоправни субекти.

Б. Видове основания за придобиване на субективни права
а/ Първични (оргинирени ) – за придобиването на субективни права не се изисква, освен осъществяването на юридическия факт или фактическия състав, друго лице да е притежавало определено субективно право. Същото субективно право може да е било в минал момент притежание на друг правен субект, но ако друго лице го придобие по първичен начин, то първият притежател го хуби (придобивна давност, приращение и др. ). Субективното право се придобива чисто от всякакви тежести, дори и то да е имало такива при предишния си собственик.
б/ Производни ( деревативни ) – едно субективно право, което е било притежание на един правен субект, или преминава изцяло в имуществения кръг на друг, или от него се извежда друго субективно право, по-тясно по съдържание, в полза на друг правен субект. Придобитото право може да бъде и от друг вид. Правоприемникът основава своето нововъзникнало право на това право, което е притежавал неговия предишен собственик ( праводател ). 

2. Видове правоприемство
А. В зависимост от това дали се прехвърля притежаваното от праводателя право или се урчедява и прехвърля друго право
а/ Прехвърлително правоприемство ( транслативна субцесия ) – правото, притежавано от праводателя, сменя своя титуляр и преминава в своя пълен обем ( активи и пасиви ) в правната сфера на правоприемника ( продажба, замяна, наследяване по закон или завещание )
б/ Учредително правоприемство ( конститутивна субцесия ) – праводателят отделя от съдържанието на притежаваното от него право част от правомощията и учредява едно ново право, което по обем е по-ограничено от неговото. Това ново право се прехвърля на правоприемника ( право на ползване, на строеж, на сервитут, залог, ипотека, заместване в дълг и др. )

Б. В зависимост от това колко права и задължения преминават към правопримника
а/ Универсално правоприемство – всички имуществени права и задължения на един правен субект или дробни части от тях ( дялове) преминават върху негови правоприемници ( наследяване по закон или по завещание, сливане или вливане на ЮЛ )
б/ Частно правоприемство – преминаване на отделни права и правни задължения към правоприемника ( продажба, замяна, дарение, наследяване по завет )

В. Придобивна давност – период от време, в което един субект необезпокояван ( т.е. без възражение от страна на неговия собственик) е упражнявал дадено право, без да го е притежавал. Този период от време се определя в закона според същността на правото и обстоятелствата, при които е започнало упражняването на това право от субекта ( добросъвестно или недобросъвестно ). След изтичане на необходимия период от време, субектът придобива това право чисто от всякакви тежести. Изключение: Придобиване на собственост върху недвижим имот по давност, върху която собственост има учредена ипотека – придобива се с ипотеката.

3. Изгубване на субективни права
А. Лишаване на правния субект от правото за вбъдеще ( погиване на вещта, покупко-продажба , дарение, замяна, прехврляне на имот срещу задължение за гледане и издръжка ) 
Б. Отпадане на правото с обратна сила ( разваляне на двустранен договор, унищожаване на сделка, отмяна на дарение, влизане в сила на прекратителен срок или условие, смерт на носителя, отнемане с властнически акт)
В. Отказ от право – не е уредено с обща правна норма. Не се допуска отказ от лични и родителски права, от възможност за придобиване на отделни субективни права, от невъзникнало право ( отказ от наследство преди смъртта на наследодателя). Чл.99 и чл.100 от ЗС уреждат отказа от право на собственост.

Правна сделка – произход и сравнителноправна уредба. Понятие. Съпоставяне и отграничаване от юридическите постъпки.

Източник:
Лекции на Виктор Токушев по Гражданско право на 2ри курс задочно обучение към ЮФ на СУ „Св. Климент Охридски”
Мария Павлова – „Гражданско право – обща част” 2ро издание

1. Правна сделка
А. Родово понятиеТерминът „ правна сделка” съответства на немското наименование “Rechtsgeschäft”. Правната сделка не е институт само на гражданското право, тя намира широко приложение във всички отрасли на частното право. Затова се налага първо изясняването на родовото понятие за правна сделка и след това характеризиране на видовото – гражданскоправна сделка. Съдържанието на понятието се извежда от нормите на действащото право: 

Чл.8. (изм.,ДВ,бр.12 от 1993 г.) ЗЗД
(1) Договорът е съглашение между две или повече лица, за да се създаде, уреди или унищожи една правна връзка между тях. 
(2) Лицата се ползуват от правата си, за да задоволяват своите интереси. Те не могат да упражняват тези права в противоречие с интересите на обществото.

Изводи:
• Правната сделка е правомерен юридически факт, тъй като законодателството я допуска и урежда.
• Сделката винаги включва едно или повече волеизявления. Когато волеизявленията са две или повече, те са взаимно свързани помежду си.
• Волеизявленията се извършват винаги от частноправни субекти на правото. Волеизявленията, които правят носители на властнически права в качеството си на такива, не са сделки.
• Волеизявленията се извършват с цел да се породят, изменят или прекратят права и задължения. 
• За да породи сделката правен ефект, законът може да изисква осъществяването на други юридически факти ( например да се сапзи определена форма, да се извършат властнически актове за разрешение на сделката и др ).
• Участниците сами определят съдържанието на правните последици от сделката, доколкото те не противоречат на закона и на добрите нрави ( чл. 9 ЗЗД ).

Б. Видово понятие Гражданскоправната сделка е правомерен юридически факт, който има като съществена част от състава си едно или повече взаимно свързани волеизявления на гражданскоправни субекти, насочени към пораждане на гражданскоправни последици и определящи съдържанието на тези последици. 


2. Волеизявлението
А. ОпределениеСъзнателно осъществено човешко поведение, с което се изразява желание да се породят определени правни последици.

Б. Характеристика
а/ Вменяемост - волеизявления могат да се извършват само от разумни човешки същества. Поради това законът изисква лицето, което осъществява волевия акт, да бъде напълно или ограничено дееспособно. 
б/ Психически преживявания – формирането на волята се осъществява на два етапа – вътрешно формиране на волята и нейното обективиране. Психическите преживявания на субекта остават правно ирелевантни докато не се обективира волевото решение за праждане на определени правни последици. 
в/ Обективиране на волята – може да се извърши чрез словестно- изразни средства ( думи или знаци), мимики или действия, които по безсъмнен начин говорят за желанието да се породят правни последици
г/ Волеизявлението има качеството на окончателен правен акт, пораждащ определено правно действие
д/ При липса на вътрешна воля или недостатък в нея ( обстоятелства, попречили за нейното съзнателно и свободно формиране – заплашване, крайна нужда, погрешни представи ) сделката може да не породи своите правни последици (нищожност) или лицето да придобие правото да ги унищожи (унищожаемост).

В. Видове
а/ Адресирани – не пораждат правни последици, докато не бъдат получени от адресата
- непосредствено адресирани – пред лицето
- посредствено адресирани – чрез технически средства ( телеграма, пратеник, факс и т.н. )
б/ Неадресирани
в/ Главни – определят съдържанието на правните последици, които пораждат
г/ Добавъчни

Например: При сделка, сключена от непълнолетно лице, главно ще бъде волеизявлението на непълнолетното лице и на неговия съконтрахент, а добавъчно ще бъде волеизявлението на родителя на непълнолетното лице. 

3. Правни последици
а/ Пораждане на субективни права и задължения
б/ Изменение на породени вече правоотношения
в/ Съхранение на вече породени правоотношения
г/ Прекратяване или отмяна с обратна сила на породени правоотношения
д/ Погасяване на субективни права

Правните последици от една правна сделка са желани от субектите, страни по нея, но могат да се породят и други правни последици, които правните субекти не желаят или не знаят за тях.
Една правна сделка може да породи и повече от един вид правни последици.

4. Съпоставка на Правната сделка и юридическите постъпки
а/ Юридическите постъпки не се предприемат с цел да се породят определените правни последици от тях. Правните последици се пораждат по силата на социална правна норма. Авторите на тези актове не могат да определят съдържанието на правните последици.
б/ За някои юридически постъпки не се изисква лицето, което ги извършва да е дееспособно.


Видове правни сделки

Източник:

1. Според броя на волеизявленията необходими за пораждане на правни последици
А. Едностранни – състоят се от едно волеизявление. Една от страните на гражданското правоотношение със своя волеви акт предизвиква пораждане на правоотношение и определя въз основа на закона неговото съдържание. Едностранните волеизявления пораждат правни последици, само когато правните норми предвиждат и допускат това ( чл. 44 ЗЗД )
а/ Адресирани – волеизявлението е адресирано до конкретен правен субект, който трябва да заяви, че го приема ( уплномощаване, разваляне на двустранен договор, приемане и отказ от наследство )
б/ Неадресирани – волеизявлението се прави пред държавен орган ( отказ от право на собственост върху недвижим имот) или длъжностно лице ( припознаване на дете с неизвестен произход )

Б. Двустранни ( договори ) – включва две или повече взаимно свързани волеизявления ( предложение /оферта/ и приемане /акцепт/ ), насочени към пораждане на правни последици в областта на частното право, които засягат по принцип само лицата, които извършват волеизявленията. Предложението може да бъде отправено към едно лице или към неопределен кръг от лица. Сделката се сключва, когато Предложителят получи акцепта. 
а/ едностранни – договорът не поражда задължения или поражда задължения само за една от страните ( заем за послужване, дарение, влог). В случай, че при едностранен договор по изключение възникнат задължения и за другата страна, той се нарича несъвършено двустранни договори ( когато влогодателят дължи пари като обезщетение за разноски, направени по съхранението на вещта )
б/ двустранни – права и задължения възникват и за двете страни по договора ( покупко – продажба, замяна, наем, договор за изработка )
в/ съвместни сделки – от едната страна на правоотношението стоят две или повече лица, които изразяват успоредна ( еднаква ) воля към другата страна. 

В. Многостранни ( сделки – решения ) – включват две или повече волеизявления, които имат еднакво съдържание или са взаимно свързани и са насочени към постигане на общи цели. Всеки от участниците е обвързан спрямо всеки от останалите, сключили договора. 

2. Според задължението, което пораждат
А. Сделки, предоставящи имуществена облага
а/ Възмездни ( покупко – продажба )
б/ Безвъзмездни ( дарение, наследодаване, заем за послужване )
При безвъзмездните сделки интересите на страната, която получава нещо даром, са по-слабо защитени в сравнение с положението при възмездните сделки. 
в/ Смесени – дължимата от едната страна имотна облага се равнява на част от получената от нея престация по същата сделка. Сделката се третира като безвъзмездна само за частта, която не се престира от дължимата цена.

Б. Сделки непредоставящи имуществена облага
( упълномощаване, припознаване, отмяна на завещание, отказ от права )

3. В зависимост от това дали наличието на основание е условие за действителност на сделката

а/ Каузална
- acquirendi causa - целта е да се придобие едно право в замяна на пеомане на задължение за имуществена престация ( продажба )
- credendi causa – целта е да се придобие едно облигационно право ( заем )
- donandi causa – дарествена кауза
- solvendi causa – целта е едно задължение да се погаси като се прехвърли едно имуществено право
б/ Абстрактна
(записна заповед, менителница, чек)

4. Сделки между живи и по повод смърт
а/ Сделки по повод смърт 
• пораждат последици след смъртта на лицето, което е извършило волеизявлението
• лицето, в чиято позлва е извършено волеизявлението, трябва да надживее този, които е извършил волеизявлението
• винаги са формални ( законът изисква определена форма като условие за действителност )
• пораждат правоотношение между ползващото се лице и правоприемниците на починалия или неговите кредитори
• може да се извърши само от навършило пълнолетие, дееспособно физическо лице.
б/ Сделки между живи

5. С оглед на нужните действия за сключване на сделката
а/ консенсуални – изискват се едно или повече взаимно звързани и насрещно волеизявления. Съгласието е достатъчно, за да се породят правните последици.
б/ формални – сделки, при които законодателят изисква специална форма за извършване на волеизявленията 
в/ реални – сделки, при които се изисква освен волеизявления, но и действия по фактическото предаване на вещи ( залог, заем за послужване )

6. Според съдържанието на правните последици
a/ Сделки на управление – упражняване на права с цел извличане на материална облага, без носителят им да се лишава от тях или съхраняване от повреждане и защита на права от нарушение ( договор за наем, влог, залог за послужване )
б/ Сделки на разпореждане – правно действие на изгубване на субективното право от носителя му или обременяването му с права на трети лица и тежести ( уредяване на право на ползване, строеж, залог, ипотека )

7. Според зависимостта от други сделки
а/ Главни – не зависят от изпълнението на други сделки – продажба, замяна, дарение, наем, поръчка и др.
б/ Зависими ( акцесорни ) – пораждат правно действие, само ако главната сделка е породила своя правен ефект – договор за залог, ипотека, поръчителство, гаранция и др. За тях се прилагат правила, различни от тези за главните сделки. 

8. Според това дали размерът на престациите е ясен или не
а/ Комутативни сделки – траните по сделката знаят точно какво ще получат при упражняване на правата си и какво дължат при изпълнение на задълженията по тях. При двустранните комулативни сделки се прилага принципът на еквивалентност на престациите. В противен случай, те мога да бъдат развалени по чл. 33 ЗЗД
б/ Алеаторни сделки – поне една от страните по сделката не знае точно размера на задължението си или на насрещната престация (прехвърляне на имот срещу задължение за гледане и издръжка )

9. Фидуциарни сделки
Отделен вид сделки , при които фидуциантът прехвърля имуществени права, които фидуцаирят ( приобретателят ) се задължава по-късно да прехвърли обратно на праводателя си. Забранени в гражданското право, но допустими в търговското.


Сключване на сделките. Значение на мълчанието и конклудентните действия. Разрешение и одобрение на сделките.

Източник
Мария Павлова – „Гражданско право – Обща част” 2ро издание

1. Сключване на сделките
А. Същност – Извършване на едно или повече волеизявления, насочени към пораждане на правни последици. 
Когато сделката е неформална, това понятие се свързва с волеизявленията на едната или двете страни по сделката. Когато става въпрос за формална сделка, в действията по сключване на сделката се включват и волеизявленията на държавни органи, чрез които се спазва изискваната форма ( нотариален акт, нотариална заверка на подписите на страните и др. )
При едностранни сделки говорим за извършване на волезиявленията;
При двустранни сделки става въпрос за сключване на сделка;
При решенията като вид сделки се използва терминът “постановяване” или “вземане” от участниците в органа или в общността. 

Б. Субекти на сделката
Страни по сделките могат да бъдат дееспособни лица.
Непълнолетните лица могат самостоятелно да сключват сделките , които са посочени в чл. 4, ал. 2 ЗЛС. За сключване на останалите е нужно разрешението на родител или попечител на непълнолетното лице.
Недееспособните лица не могат да сключват сделки.

Чл. 4, ал .2 ЗЛС. Лицата от 14 години до навършване на 18-годишна възраст са непълнолетни. 
Те извършват правни действия със съгласието на техните родители или попечители, но те могат сами да сключват обикновени дребни сделки за задоволяване на текущите им нужди и да разполагат с това, което са придобили със своя труд.


В. Начини за изразяване на волезиявленията
Волеизявлението е съществено, когато външно се обективира волевото решение
а/ произнасяне на думи в определен смисъл
б/ обективирането на волеизявлението чрез думи в писмен документ
в/ невербални знаци ( ръкостискане, кимане), които в гражданския оборот е обичайно да се изразява воля (съгласие ) пряко насочени към обективиране на съзнателни волеви актове. 
г/ по начин, договорен от страните по сделката
д/ чрез конклудентни действия, които косвено и по безсъмнен начин се изразява воля по определен начин (само за неформални сделки)

Г. Преддоговорни отношения
чл. 12 ЗЗД (изм.,ДВ,бр.12 от 1993 г.) При воденето на преговори и сключването на договори страните трябва да действуват добросъвестно. В противен случай те дължат обезщетение.
Чл. 13 от ЗЗД фиксира положенията при прекратяване на преддоговорните отношения. Чл. 14 от ЗЗД говори за моментът на прекратяването на преддоговорните отношения и преминаването им в договорни – сключване на договор. 

2. Значение на мълчанието в гражданското право
В частното право мълчанието по правило е липса на волеизявление. Само по изключение то може да се счита като обективиране на воля в определен смисъл и то само по отношение на дееспособни лица:
а/ законодателят с изрична правна уредба е постановил това ( чл. 16, ал 3, чл. 204, ал. 2 и 3 ЗЗД )
б/ страните са се договорили за това

чл. 16 ЗЗД (3) При договори с продължително изпълнение изменяването или заменяването на общите условия има сила за насрещната страна по заварен договор само ако й е било съобщено и ако тя не е заявила в дадения й писмено достатъчен срок, че го отхвърля.
Чл. 204 ЗЗД (2) Продавачът се освобождава от договора, ако вещта се намира у него и купувачът не я одобри до изтичането на уговорения срок или, ако няма такъв - веднага след като бъде поканен за това от продавача.
(3) Вещта се счита одобрена, ако е била предадена на купувача и той не се произнесе до изтичането на уговорения срок или ако няма такъв - веднага след като бъде поканен за това от продавача.

3. Изразяване на протест и резерви при преговори за сключване на сделка
Същност – волеизявления на лица, които участват в преговорите и чрез които те предупреждават останалите участници да не свързват техните изявления с определени правни последици. 
Протест – заявяващият протест счита изявленияята си за правно ирелевантни, не желае те да породят правни последици;
Резреви – волеизявление, с което лицето предупреждава, че неговите изявления не следва да се схващат като отказ от негови субективни права или като признаване на чужди субективни права.

4. Допълнителни волеизявления при сделката
Изискването за допълнителни волеизявления може да е предвидено с цел да се упражни контрол за законосъобразност или целесъобразност на сделката:
– от длъжностни лица с издаване на властнически актове ( например разрешение от райнния съд)
– от частноправен субект (волеизявление на родител или попечител при сключване на сделка от непълнолетно лице в случаите вън от чл. 4, ал. 2 ЗЛС ).
Ако законодателят е определил времето на извършване на този допълнителен правен акт, то бива:
– разрешение – опълнителното волеизявление се изисква преди сключване на сделката и може да бъде оттеглено;
– одобрение – допълнителното волеизявление се изисква след сключване на сделката и не може да бъде оттеглено;
Съществуват и други видове допълнителни волеизявления , като например отлагателното условие оформено като зависещо от волята на трето лице.


Въпрос 45
Форма на сделките – понятие и видове. Видове форми за действителност на сделките.

Мария Павлова – „Гражданско право – Обща част” 2ро издание


1. Понятие за форма на сделката
а/ Понятие за форма – специални изисквания , които законодателят поставя за начина на извърпване на волеизявленията при определени сделки и на съблюдаването на които той отдава определено правно значение.
б/ Форма за действителност
– формални сделки
- елемент от фактическия състав на сделката
- има конститутивно действие (условие за действителност на сделката)
в/доказателствена форма
- има доказателствено действие за определени юридически факти
г/ Значение на формата
- предимства
* по-сериозно обмисляне на съдържанието и предпазване от прибързаност
* възможност за точно възпроизвеждане на волеизявленията ( доказване на съдържанието и времето на извършването им )
* разграничаване на времето на преддоговорните от договорните отношения
* възможност за лица, които не са участвали в сключването на сделката, да узнаят точното й съдържанието
* участието на длъжностно лице при оформянето на сделката е гаранция , че сделката не нарушава повелителните правила на закона
- недостатъци
* ако формата не е спазена от страните по сделката, тя е нищожна
* съблюдаването на формата е свързана със забавяне на сключването на сделката и парични разходи

2. Видове форми на сделката
Съставя се писмен документ, в който се обекитивират волеизявленията на участниците в сделката, който се датира и подписва от участниците
а/ Частна писмена форма – не се изисква участие на длъжностни лица. Документът се подписва само от лицата, страни по сделката
б/ Официални писмена форма – изисква се съблюдаването на сделката и участие на длъжностно лице. Актът на удостоверяване на длъжностното лице представлява елемент от фактическият състав на сделката.


ВЪПРОС 46
Съдържание на сделката – видове. Кауза, мотив, предмет, обект. Начини за определяне на съдържанието – договори при общи условия, типови договори, образци. Тълкуване на сделките.

Мария Павлова – „Гражданско право – Обща част” 2ро издание


1. Съдържание
а/ съществено съдържание – минимално необходимите правни последици, без които правната сделка се типизира като сделка от даден вид и се индивидуализира
б/ несъществено ( случайно ) съдържание – части от съдържанието на сделката, без които тя може да съществува, но те се включват, за да се обслужат по-пълно интересите на страните ( срок, условие, тежест и т.н. )
в/ естествено съдържание – правните последици от сделката, които настъпват въз основа на закона, без да е необходимо да бъдат уговаряни от страните

2. Начини за определяне на съдържанието на сделките
а/ Договорна автономия
- чл. 9 ЗЗД 
- чл. 26 ЗЗД ал. 1
б/ Договор по образец – договорният образец се изготвя от опитен юрист като бланка за определен вид сделки, като се формулират ясно и точно юридически възможните клаузи на договора. До момента на приемането на договора, той няма юридическа сила. Страните по сделката могат да зачеркват или изменят клаузите, включени в договорния образец, като се придържат към изискванията на чл. 26 ал. 1 ЗЗД
в/ Договор с общи условия – използва се от правни субекти, които често сключват сделки от даден тип. Едната страна изготвя договора, но другата страна трябва да го приеме – както е изготвен от неговия контрахент или като го промени или впише допълнителни клаузи. Правна сила има само договорът приет и от двете страни по сделката.
чл. 16, ал. 1 ЗЗД
чл. 16, ал. 2 ЗЗД
г/ Сделки, чието съдържание се определя от съда или от трето лице

4. Тълкуване на сделките
- Мисловна дейност, чрез която се разкрива смисълът на обективирана мисъл и воля, поради което има вторичен, зависим характер. Обек на тълкуването са конкретни волеизявления на определни лица. При тълкуването се държи сметка за вътрешната воля и намерението на тези лица.
- Търси се действителната, обща воля на страните, тълкуването не се ограничава до буквалния смисъл на думите, знаците или действията, чрез които е изяснена общата воля. 
- Сделката се тълкува във всички нейни относително обособени части, наричани уговорки или калузи.
- Критерии за тълкуването , освен субективните елементи ( воля и намерение ) са и обичаите в практиката – повтарящо се поведение при сключване на даден вид сделки и смисълът, който се влага в тях обикновено в мястото, където е сключена сделката.
- Обективен критерии за тълкуване на сделките е и добросъвестността – изискване при сключване на сделката да се действа коректно и честно.


Въпрос 47
Сделки сключени под условие, срок и тежест

Източник
Мария Павлова – „Гражданско право – Обща част” 2ро издание

1. Модалитети 
Правните субекти могат да обуславят настъпването, изменението или прекратяванет на правното действие на сделката от бъдещи обстоятелства. Те се обхващат от волеизявлението и се включват като клаузи от съдържанието на сделката. Чрез тях се усложнява действието на сделката. Модалитетите не могат да противоречат на закона или на добрите нрави. Чрез модалитети може да се внесе промяна и във вече настъпили правни последици на сделката.
Най-широко приложение модалитетите намират в облигационното право.
В областта на семейното право волеизявленията не могат да бъдат поставени под условия или сроове. 
В наследственото право всяко завещение е договор под отлагателен срок, но приемането или отказа от наследство не може да се прави под условие или срок. 
При едностранните сделки модалитетите намират по-ограничено приложение. 

2. Видове модалитети
А. Условие
а/ Понятие за условие
- 1во значение: Уговорка в сделката, по силата на която настъпването, изменението или прекратяването на правните й последици се поставя в засисимост от едно бъдещо обстоятелство.
- 2ро значение: Самото бъдещо обстоятелство, което обуславя действието на сделката.
- 3то значение: Условие = клауза (уговорка) в сделката.
- Улсовие (модалитет) ≠ условие на правото. Условие на правото е такъв юридически факт, от настъпването на който зависи правното действие на сделката. Условия на правото не се уговарят от страните по сделката, те са предвидени в закона. Настъпването им НЕ поражда обратно действие.
- Сбъдването на условието има обратна сила, ако не е уговорено друго.

Чл.25. от ЗЗД (1) Действието на договора или прекратяването му може да бъде поставено в зависимост от едно бъдещо несигурно събитие. Смята се, че условието се е сбъднало, ако страната, в която има интерес от несбъдването му, недобросъвестно е попречила да настъпи то.
(2) Сбъдването на условието има обратно действие.
• Условието може да бъде както проява на природни сили, независещи от човешкото поведение, така и съзнателно човешко действие.
• Условието трябва да бъде бъдещо събитие. Ако към момента на сключването то се е осъществило, няма да могат да се породят правните последици на условието, макар страните да не са знаели за преждевременното му сбъдване.
• Условието трябва да бъде несигурно събитие. Ако към момента на сключване на сделката е станало ясно, че то не може да се осъществи, уговорката ще бъде нищижна. 

б/ Видове условия
- Според правните последици от настъпването на бъдещото несигурно събитие
• Отлагателно – Настъпването на правните последици на сделката се поставя в зависимост от сбъдването на бъдещо условие. При сключването сделката не поражда желаните от страните празвни последици. Това става една след сбъдването на условието. 
• Прекратително – След сбъдването на условието правните последици на сделката, породени от нейното сключване се прекратяват.
- В зависимост от това как е формулирано условието
• Положително – изисква се настъпването на определен факт, обективна промяна в действителността.
• Отрицателно – изисква се обективната реалност да остане непроменена, нещо да не се случи.
- В зависимост от това дали сбъдването на условието зависи от поведението на определено лице
• Потестативно ( произволно ) - зависи от друго лице.
• Казуално ( случайно) – не зависи от друго лице.
• Смесено.

Б. Срок
а/ Понятие – уговорката в сделката, която поставя пораждането, изпълнението или прекратяването на правните последици от сделката под условието на сбъдване на едно бъдещо сигурно събитие. Срокът има действие занапред.
б/ Видове
- Според правното си действие
• Отлагателен ( начален ) срок – с настъпването му се пораждат правните последици. Правните последици на сделката се отлагат за един бъдещ момент. 
• За изпълнение на задължение
 В полза на кредитора – кредиторът може да иска( изпълнение по всяко време, но длъжникът може да изпълни само след настъпване на срока.
 В полза на длъжника – длъжникът може да престира по всяко време, но( кредиторът може да иска само след изтичане на срока.
 В полза и на двете( страни – задължението не е нито изискуемо, нито изпълняемо преди срока.
• Прекратителен ( краен ) срок – С настъпването му се прекратяват правните действия на сделката за в бъдеще. 
- Според това как е определен срокът:
• Абсолютно определен (например фиксиране на датата)
• Относително определен ( фиксиране на бъдещо сигурно събитие )

В. Тежест ( модус )
Едната страна получава безвъзмездно някаква измуществена облага в замяна на обещание да направи или даде нещо в полза на другата страна по сделката или на трето лице. С оглед на своята стойност това задължение не представлява еквивалент на получената имуществена престация. 
Сделката сключена под тежест поражда веднага действието си ( безвъзмездно получаване на имуществената облага ) , необусловено от изпълнението на правното задължение, породено от клаузата за тежест. Изпълнението на клаузата може да се иска от всяко заинтересовано лице. 
Според чл. 226, ал. 3 ЗЗД, ако в дарението е уговорена невъзможна тежест, цялото дарение е невзъможно. Тази разпоредба следва да се тълкува във връзка с чл. 26, ал. 4 ЗЗД – нищожност на цялата сделка следва да настъпи сако амо има основание да се смята, че дарителят не би сключил сделата, ако знаеше, че тежестта е невъзможна. Ако дарителят би извършил сделката и без клаузата за тежест, тя следва да се счита действителна.


48. 
Недействителност на сделките – понятие и видове



Правните норми, които формират института на недействителността, представляват автоимунните механизми за защита на правото. Признатата от закона възможност за страните, да договарят правата и задълженията, които те желаят не е неограничена и ако страните нарушат ограниченията, правото ги санкционира, като отказва да придаде правно действие на така уговорените права и задължения.

Оттук следва, че волеизявленията на страните могат да не съответстват на предпоставките, съдържащи се в правните норми в следните насоки:
1. Може формулирането на сделката да не отговаря на законовите изисквания – т.е. да липсват някои от конститутивните елементи на сделката (напр. липсва воля на страните); или да е налице волеизявление, но то да е опорочено или е направено от недееспособен; или пък макар да има валидна от формална гл.т. сделка, тя да е насочена към постигането на непозволени от закона резултати.
Обаче санкцията, която следва от това, че сделката не отговаря на законовата правна норма не е една и съща в различните случаи. Това е така, тъй като санкцията се определя в зависимост от тежестта на засягане на съответната правна норма. От тази гл.т. санкцията бива:
~ в някои случаи порокът на сделката е толкова тежък, че законодателят въобще отказва да признае правното й действие, т.е. тя е правно нищо.
~ в други случаи порокът е по-лек и сделката поначало поражда действие, но на едната страна се дава субективното право да прекрати тази сделка с обратно действие.
Недействителността обаче не е единствената санкция, която влекат след себе си пороците в сделката. Засягането на една и съща правна норма може да се санкционира по различен начин – така напр., продажбата на една чужда вещ и дарението на една чужда вещ. Т.е. в недействителността се включват норми, които съдържат в себе си хипотези за недостатъци, при констатирането на които законът или въобще отказва да придаде правно действие на сделката (нищожност), или допуска пораждането на правното действие на сделката, но заедно с възможността на едната страна да иска правните последици да бъдат заличени най-често с обратна сила (унищожаемост).
Следователно недействителността на сделката означава, че поради определени нейни недостатъци действието й или е отказано, или е атакуемо.

Институтът на недействителността най-общо включва в себе си следните елементи:
а) правните норми, които посочват кои са недостатъците на сделката (наречени основания за недействителност), които водят до нейната недействителност;
б) нормите, относно предявяването на недействителността;
в) правните норми, които съдържат в себе си последиците от недействителността на сделката;

І. Правна уредба на недействителността
Поначало като самозащитен механизъм на правото, правните норми, уреждащи недействителността на сделките, са императивни. Общата уредба на недействителността се съдържа в 26 – 35 ЗЗД. Тези правила обаче, не могат да се прилагат към недействителността на многостранните правни сделки.
Извън тази обща уредба на недействителността, отделни правни норми също прогласяват недействителността на определени сделки – напр., съгласно 40 ЗЗД недействителен за представлявания е договорът, когато представителя и лицето, с когото той договаря, се споразумеят във вреда на представлявания. Или недействителен ще бъде отказът на упълномощителя да оттегли пълномощното, а пълномощникът – да се откаже от него според 38, ал. 2 ЗЗД. 
42 – 44 ЗН също съдържат специални норми, които прогласяват за недействителни определени завещателни разпоредби - завещанието е нищожно, когато е направено в полза на лице, което няма право да наследява по завещание; когато е направено от лице, което в момента на съставянето на завещанието, не е било способно да завещава; когато завещанието е направено поради грешка, насилие или измама и т.н. 
96 – 98 СК също съдържат норми за недействителност – т.нар. основания за унищожаване на брака. 

ІІ. Понятие за недействителност на сделките
Терминът “недействителност” има следните две значения:
1. Като родово понятие недействителността се отнася за всички сделки, засегнати от пороците на 26 – 33 ЗЗД, а също така и към частичната недействителност.
2. Като видово понятие недействителността обозначава само нищожността на сделките. Напр. нищожни са сделките по 94 ЗЗД, с които предварително се изключва или се ограничава отговорността на длъжника за умисъл или за груба небрежност. 
Когато се разглежда фигурата на недействителността, трябва на първо място да се започне с основанията за недействителност. Това са правопрепятстващи или правопрекратяващи юридически факти, т.е. касае се за сделки, които са възникнали, но са засегнати от определени пороци. Но от тази гледна точка, някои от основанията за недействителност на сделките на 26, ал. 2 ЗЗД (т.е. нищожни са сделките с невъзможен предмет, при които липсва съгласие, предписана от закона форма, основание и привидните договори) означават, че сделка изобщо няма, т.е. говорим за сделки с незавършен фактически състав. В такъв случай, който обхваща хипотезите на 26, ал. 2 ЗЗД, тези сделки са едно правно нищо. Но въпреки това, те са поставени под един и същ режим със сделките по 26, ал. 1 ЗЗД, които са със завършен фактически състав (т.е. нищожни са договорите, които противоречат закона или го заобикалят, договорите, които накърняват добрите нрави и договорите върху неоткрити наследства).
Следователно, ако първият белег на родовото понятие за недействителност е основанието, то вторият белег на опорочената сделка, е действието, което законът прикрепва към основанията. 
Оттук някои автори включват към недействителността и някои други правни фигури (като висящата недействителност и относителната недействителност). По-новите разбирания обаче приемат, че последствията не се включват в родовото понятие за недействителността, защото непораждането на правните последици на сделката не е единственият белег на недействителността. 

ІІІ. Разграничение между недействителните сделки и деликтите
И при недействителните сделки, и при деликтите се касае за правонарушение, но във фактическия състав на деликта освен противоправност, се включва и вината (според 45 ЗЗД във всички случаи на непозволено увреждане вината са предполага до доказване на противното), докато правонарушението, което съставлява сключването на една недействителна сделка, би могло да е обективно по състав, т.е. да липсва вина. В общи линии се касае за различни правонарушения – деликтът представлява причиняване на вреди, докато при недействителните сделки не е задължително да са налице вреди. Поради това се допуска кумулация при обявяване недействителността на сделката + обезщетение за вреди. Така напр., 28, ал. 3 ЗЗД предвижда, че страната, която иска унищожаването на сделката, е длъжна да обезщети другата страна за вредите, които й са причинени от сключването на унищожаемия договор, освен, ако се докаже, че няма вина за изпадането си в грешка или, че другата страна не е знаела за грешката. 
Друга разлика между деликта и недействителната сделка, са различните правни последици, които настъпват в двата случая.
Недействителността е специфичен институт при сделките, който трябва да се различава от недействителността на административните актове или на съдебните решения.

IV. Разграничение между недействителните сделки и незавършените сделки
За незавършените сделки е характерно, че някои от елементите от фактическия състав на сделката липсват, поради което право учредителният фактически състав не е завършен. Следователно, онова нещо, което наподобява сделка, но без някой от конститутивните й белези, не може да породи правни последици, т.е. това не е сделка.
Приликата между двете е в това, че и в двата случая законът отказва да прикрепи желаните от страните правни последици. Разликата се състои в това, че нищожността никога няма да породи действие, докато сделките с незавършен фактически състав биха могли и да се завършат.
Тук възниква въпроса за това, кое налага сред недействителните сделки да бъдат уреждани и незавършените сделки? Това е превенцията, която законодателят използва и разпорежда чрез нея, че, ако не се завърши фактическия състав на сделката, няма да признае желаните от страните правни последици.
Появява се и още един въпрос – къде се съдържат и кои са тези незавършени сделки? Проф. Витали Таджер и проф. Огнян Герджиков сочат като типични примери за сделки с незавършен фактически състав тези, които имат невъзможен предмет, при които липсва съгласие, при които няма предписаната от закона форма, при които липсва основание и привидните сделки (26, ал. 2 ЗЗД). Т.е. авторите считат, че при липсата на някой от тези белези съставът е незавършен и следователно сделка няма.
Проф. Мария Павлова обаче смята, че в 26, ал. 2 ЗЗД няма сделки с незавършен фактически състав, а, че разпоредбата визира сделките с формално завършен фактически състав, при който някои от елементите, посочени в този текст, са опорочени. Според нея незавършен фактически състав ще има, когато страните са още в ход да формират съгласие. Напр. страните са сключили сделка в писмена форма, но законът изисква нотариален акт (напр. при продажбата на недвижим имот). Въпреки, че е с незавършен фактически състав, тази сделка може да се завърши и да породи действието си, ако страните сключат сделката чрез нотариален акт.
26, ал. 2 ЗЗД има предвид случаите, когато волеизявления са направени, но не се е постигнало съгласие между страните. Т.е. от формална гл.т. нещо е направено, но напр. формата на сделката е опорочена, тъй като е изповядана от местно некомпетентен нотариус.
Когато пък липсват основание или предмет, проф. Павлова счита, това не е липса от фактическия състав на сделката. Но основанието като типична цел на сделката, макар житейски да не е отделимо от волеизявлението, юридически то е отделено като самостоятелен елемент от фактическия състав на сделката, което дава и правото да бъде визирано в 26, ал. 2 ЗЗД.
Не може да има предмет или основание, ако липсва волеизявление, тъй като предметът и основанието се извличат от съдържанието на последното и не могат да бъдат добавени към него в един по-късен момент. Т.е. тези сделки са незавършени поради липса на волеизявление. Ако липсват основание или предмет, но има волеизявление, това означава, че е налице нищожна сделка, а не незавършена сделка.
Т.е. разликата между незавършените сделки и тези по 26, ал. 2 ЗЗД е в това, че при първите могат да се завършат с едно последващо волеизявление и да породят желаните правни последици, докато при втория вид сделки волеизявление е извършено, но пороците ги правят нищожни.

V. Разграничение между недействителните сделки и сделките inpendente conditione
За да настъпи правното действие на една сделка, която се намира във висящо състояние, е необходимо да се осъществи някакъв допълнителен юридически факт, който, ако не настъпи, то тогава сделката окончателно остава без правни последици. Ако пък този юридически факт настъпи, то сделката поражда правното си действие. Сделката във висящо състояние е като наклонена везна между две възможности. Напр. случаите, когато едно лице действа без представителна власт и сключва сделка от името на един мним представляван. Тъй като липсва воля за упълномощаване, сделката не може да породи правни последици за представлявания. Тази сделка се намира във висящо състояние дотогава, докато мнимо представлявания потвърди или не потвърди сделката . Друг пример е хипотезата на разпореждане с вещ СИО по 22, ал. 3 СК – тук разпореждането с такъв недвижим имот, извършено само от единия съпруг, поражда действие и за другия, ако той не го оспори по исков ред в шест месечен срок. В случая мълчанието е приравнено на съгласие.
В някои хипотези висящото състояние е антипод на начално нищожната сделка.
Висящите сделки поначало не пораждат действие, но е налице едно правно очакване, дали ще настъпи юридическият факт, който да я валидизира.
Трябва да се отбележи, че само някои от висящите сделки могат да бъдат причислени към категорията на нищожните сделки.
Докато при сделките с незавършен фактически състав липсват елементи от фактическия състав на сделката, то при сделките във висящо състояние елементите от фактическия им състав са налице, но липсва юридическият факт, обуславящ действието на сделката.

VI. Разграничение между недействителните и относително недействителните сделки
Относителната недействителност не е вид недействителност на сделките. Напротив, тя е действителност по отношение на всички и недействителност по отношение на едно лице – напр. 135 ЗЗД (actio pauliana), т.е. такава сделка, при която длъжникът се разпорежда с едно свое имущество, договаряйки с едно трето лице, като по този начин уврежда кредитора си, тъй като му пречи да удовлетвори вземането си, като насочи принудителното изпълнение върху този имот. Тази сделка е валидна за длъжника и третото лице. За кредитора обаче, е създадена възможността да счита, че имуществото, с което длъжникът се е разпоредил и което е станало имущество на третото лице, е не станала. Т.е. кредиторът ирелевира по отношение на себе си една такава продажба. Това е т.нар. отменителен иск, наречен още и павлов иск, който е уреден в 135 ЗЗД, 346 – 347 ГПК, 647 ТЗ, 56 ЗН. 
Общото между тези хипотези е, че с правната сделка, извършена от длъжника, се засягат определени имуществени интереси на правни субекти (кредиторите). Тук фактическият състав би могъл да е както обективен (напр. при 346 – 347 ГПК), така и субективен.
Следователно относителната недействителност не е санкцията, визирана в 26, ал. 2 ЗЗД.

VII. Разграничение между унищожаеми сделки и развален договор
Поначало не се развалят сделките въобще, а се развалят двустранните договори (напр. договор за продажба, договор за наем). Развалянето предполага една валидно сключена сделка и се прави не на основание порок в правопораждащия сделката фактически състав, на основание порок, неизпълнение на една действителна сделка. Т.е. порокът е последващ. Поради това се казва условно, че при унищожаемите сделки отклонението е в хипотезиса на правната норма, докато при развалянето на един договор, отклонението се състои в нарушаване диспозицията на правната норма.
И при унищожаемите сделки, и при развалените сделки действието на развалянето е ex tunc (с обратна сила). Но при сделките, сключени при крайна нужда или при договора за наем, сделките могат да се развалят и ex nunc (за напред).

VIII. Разграничение между недействителните сделки и отмяната на сделките
Отмяна има тогава, когато има налице една валидна сделка, но някоя от страните не желае вече да я изпълнява. Напр. аз съм надарил лицето “Х”, но поради непризнателност, аз отменям дарението.
Отмяната може да се разглежда и като отмяна не на сключена сделка, а като отмяна на волеизявление. Но в случая не се има това предвид, а отмяната се разбира като възможността с едно едностранно волеизявление, да се прекратят правните последици на една валидна сделка.
Разликата между двете е, че докато недействителните сделки са опорочени, то при отмяната на сделките няма порок на сделката, а желание на едната страна да се осуети или да се прекрати правното действие на една сключена сделка.

ІХ. Видове недействителност на сделките
Главните групи недействителност са нищожността, унищожаемостта и частичната нищожност/унищожаемост по 26, ал. 2 ЗЗД. Различните видове недействителност се различават по различните основания, начините, по които се предявяват, докато правните последици от тях са почти идентични:

1. Нищожност
Нищожната сделка е едно правно нищо, доколкото при нея abinitio й е отказано да породи желаните от страните правни последици. Нищожността на сделките се нарича още и начална недействителност, абсолютна недействителност и пр.
Основанията за нищожност са дадени главно в 26, ал. 1 и 2 ЗЗД – законът е обявил за нищожни сделките, които противоречат на закона или го заобикалят, договорите, които противоречат на добрите нрави, включително и сделките върху неоткрити наследства. Нищожни са още сделките, които имат невъзможен предмет, договорите, при които липсва съгласие,които не са в предписаната от закона форма, договорите, при които липсва основание, както и привидните договори. ЗЗД предвижда и други основания за нищожност на сделките – напр. 40 ЗЗД, който се намира в материята на представителството, предвиждащ, че, ако представителят и лицето, с което той договаря, се споразумеят във вреда на представлявания, договорът не произвежда действие за представлявания. При отделните видове сделки ЗЗД също предвижда основания за нищожността им – напр. нищожен е договорът за ипотека на чужд имот, нищожно е дарението, което се отнася до една бъдеща вещ и пр.
От това следва, че основанията за нищожността са пръснати в законодателството.
Основните характеристики на нищожността са следните:
а) нищожната сделка не поражда изначално действие, поради порок, който не може да се санира в последствие и следователно такава сделка не би могла да породи желаното от страните действие;
б) отменена хипотеза в гражданския закон, която съдържа основание за нищожност ще остане в сила, освен тогава, когато новият граждански закон с обратна сила придава нови правни последици на тези основания. Единствената възможност при нищожност на сделката, е страните да я сключат наново;
в) поради тежестта на порока, който води до нищожност, е предвидена свобода на предявяване на нищожност. Но дори тогава, когато съдът прогласи една сделка за нищожна, той само я констатира;
г) давностни или преклузивни срокове за предявяване на нищожност на една сделка няма;
Друго което е характерно е, че след новият ГПК от 1997 г., съдът не е служебно обвързан да проверява за нищожност една сделка – страните носят тежестта за доказване на недействителността на сделката. 

2. Унищожаемост
Пороците, които водят до унищожаемост на сделките, са предвидени в 27 – 33 ЗЗД и като цяло те касаят пороци във волеизявлението на едно лице, порок, който може да засегне възможността това лице да формира валидна воля. Такива основания за унищожаемост на сделките са: когато договорите са сключени от недееспособни или тогава, когато са сключени от техни представители, но не са спазени изискванията, установени за тях; договори, сключени при грешка, измама, насилие или крайна нужда; договорите, сключени от дееспособни, които в момента на сключването им не са могли да разбират или да ръководят действията си. 
Специални основания за унищожаемост на сделките са предвидени и в ЗН, където насилието, измамата, грешката и грешката в мотива са основания за унищожаемостта на завещателното разпореждане (43 ЗН). 
Унищожаемата сделка поначало поражда действията на една валидна сделка, но е поставена в зависимост от волята на страната, на която законът е признал потестативното право да иска унищожаването й. Ако обаче лицето не поиска унищожаването на сделката, тя продължава да бъде валидна.
Възможна е и т.нар. конфермация (потвърждаване) на унищожаемата сделка по 35 ЗЗД – унищожаемият договор се потвърждава от страната, която има правото да иска унищожаването й чрез писмен акт, в който трябва да се посочи и основанието за унищожаемостта или когато страната изпълни изцяло или частично договора, като трябва да знае за унищожаемостта му. Изключение от възможността за потвърждаване на унищожаема сделка е договорът, унищожаем поради крайна нужда. 
По-различен е режимът на предявяването на унищожаемостта, отколкото този за предявяването на нищожността – докато нищожността може да се предяви както съдебно, така и по извън съдебен път, то унищожаемостта може да се предяви само по съдебен ред. По-къс е и преклузивният срок, в който може да се предяви унищожаемостта на една сделка – той е три годишен.
В зависимост от упражняването на потестативното право да се унищожи сделката, последната ще се развие по следните два възможни начина:
а) ако не бъде упражнено това потестативно право, сделката запазва действието на един валиден договор;
б) ако това потестативно право бъде упражнено, сделката се заличава с обратна сила и придобива правните последици на нищожната сделка.
За разлика от нищожните сделки, унищожаемите могат да се заздравят чрез конфермация.
3. Частична недействителност на правните сделки
Единствената разпоредба, която е изрично посветена на частичната недействителност, е 26, ал. 4 ЗЗД, която гласи, че нищожността на отделни части не влече нищожност на договора, когато те са заместени по право от повелителните правила на закона или когато може да се предположи, че сделката би била сключена и без недействителните й части. 
Макар в тази разпоредба да се говори само за нищожност, тя е приложима и за случаите на частична унищожаемост.
От друга страна, въпреки че се визират само договорите, разпоредбата важи и за едностранните сделки, в съответствие с 44 ЗЗД, а така също и за многостранните сделки.
Типичният случай, който е имал предвид законодателят с 26, ал. 4 ЗЗД, е опорочеността на части от волеизявлението по една проста сделка. Проблемът тук касае взаимната връзка и зависимост между отделните уговорки в съдържанието на сделката. Законът урежда две хипотези, при които в тази ситуация опорочеността на част от волеизявлението не влече недействителност за цялата сделка:
а) първата хипотеза визира случаите, когато съдържанието на опорочените части може да се замени със съдържание, предписано в императивно законово правило;
б) втората хипотеза се отнася до възможността да се игнорират недействителните части, когато може да се предположи, че сделката би била действителна и без тях;
Предпоставките и за двете хипотези са единни, макар и с различно проявление – първата предпоставка е обективна и се изразява във възможността част от волеизявлението да се замени или да се допълни, или да се игнорира и сделката по този начин да произведе действие в променен вид. Втората предпоставка е субективна и се изразява във волята (изрично изразена или изведена по тълкувателен път) на страните сделката да произведе действие в този вид и със съответните му правни последици. 
В редица случаи субективната предпоставка се презюмира необоримо – правната норма урежда недействителността на уговорката, като останалата част от сделката поражда действие без да се гледа на това каква е волята на страните. Така напр., при отлагателен срок на общо завещателно разпореждане последният се смята за неписан (17, ал. 2 ЗН). Същата е ситуацията и при уговорките, с които предварително се изключва или ограничава отговорността на длъжника за умисъл или група небрежност по 94 ЗЗД, съглашенията, с които се уговаря, че, ако задължението не бъде изпълнено, кредиторът става собственик на вещта по 152 ЗЗД и т.н.
Първата хипотеза на 26, ал. 4 ЗЗД визира случаите, когато е извършено волеизявление, но поради някакъв негов порок (напр. противоречие със закона или с добрите нрави), но не може да произведе действие. Но освен порок във волеизявлението, възможно е формално-правно тук да попаднат и волеизявленията, опорочени поради липса на форма, съгласие, предмет, основание и пр. В тази първа хипотеза обаче следва да се включат и случаите, когато волеизявление въобще липсва, напр., защото страните са пропуснали да уговорят съответни клаузи, т.е. в случая ще се касае за допълване на съдържанието на сделката със съответните клаузи. Нищожните уговорки са едно “правно нищо”, което може да бъде заместено. Следователно няма пречка да се заместят по право с повелителни правила на закона и липсващите клаузи, тогава, когато съществува задължение те да бъдат включени в съдържанието на договора. Това положение е безспорно при липсващи реквизити на записа на заповед, менителницата и чека, тъй като ТЗ предвижда те да се попълнят с повелителните разпоредби на закона.
Следователно заместване ще е налице, както при уговарянето на нещо различно от императивната правна норма, така и при пропуск да се включат съответните клаузи. Обективната предпоставка за пораждане на правните последици, е съществуването на повелително правило на закона, което да замести/да допълни по право нищожните/липсващите части на сделката. В качеството на такова правило може да се използва и бланкетна норма, стига тя да е императивна.
Годни да заместят/допълнят съдържанието на сделката, са и общите ненормативни актове, когато се явяват конкретно съдържание на императивна бланкетна норма, особено когато сделката и този общ ненормативен акт са части на един смесен фактически състав (напр. договорът за концесия, който според 20, т. 1 ЗК задължително трябва да съдържа изискванията на 7, ал. 1 ЗК). Ако в договора за концесия липсват някои от тези клаузи, следва да се приеме, че те са допълнени/заместени по право с отразените в решението на МС изисквания. Страните са постигнали съгласие по тези изисквания, тъй като кандидат-концесионерът ги е възприел с подаването на офертата си, отговаряща на тях, а концедентът е приел тази оферта, определяйки оферента за концесионер.
Трябва да се отбележи, че е възможно заместването на клаузи от договора, спадащи както към essentialia negotii, така и към accidentalia negotii на сделката, стига за тяхното съдържание да са предвидени императивни правни норми, на които уговорките между страните противоречат.
Друго което е важно е, че заместването по право от повелителни правила на закона като възможна последица от частичната недействителност ще намери място само тогава, когато порокът, от който са засегнати части от сделката, е противоречие или заобикаляне на императивните правила на закона. В останалите случаи заместването по право на клаузи от сделката с императивни норми противоречи на същността на сделката като волеви акт и вместо заместване по право, следва да се разкрие предполагаемата воля на страните към момента на сключването на сделката, да се установи, дали страните биха сключили сделката и при условията на императивната правна норма.
При втората хипотеза на 26, ал. 4, до запазване действието на договора, се стига при наличието на следните две задължителни предпоставки:
а) да е възможно останалото след отстраняването на недействителните части съдържание на сделката, да поражда допустими (макар и по-ограничени) правни последици на същата или на друга действителна сделка. От една страна, с оглед на порока, който засяга волеизявлението, тази хипотеза има по-широко приложение от първата – това може да бъде както противоречие със закона и добрите нрави, така и всяко друго основание за нищожност. От друга страна, тя е по-ограничена от първата хипотеза, тъй като докато при последната могат да бъдат заместени по право уговорки, както от същественото, така и от несъщественото съдържание на сделката, то при втората хипотеза, за да могат да бъдат породени правните последици на същата сделка, порокът следва да засяга само нейното несъществено съдържание. Това е така, защото, ако недействителността засяга съществени части от съдържанието на сделката, правните последици на същата сделка не биха могли да се породят без тях, а ще се породят правните последици на друг вид сделка, ако се включва в съдържанието на първата (т.е. ще е налице конверсия);
б) запазването на това редуциране/настъпването на промененото действие е възможно само, ако страните по първоначалната сделка желаят това. Ако тази тяхна воля не е пряко изразена, то следва тя да се установи безспорно по тълкувателен път;
Разпоредбата на 26, ал. 4 ЗЗД следва да се тълкува разширително и в още един аспект – въпросът за частичната недействителност се поставя и тогава, когато едно или повече волеизявления, включени във фактическия състав на сделката, са засегнати от порок, а останалите волеизявления са действителни. Т.е. тук става въпрос за опорочаване на някои от волеизявленията, инкорпорирани в съдържанието на една съставна сделка (когато отделните уговорки представляват сделки сами по себе си). Напр., когато наличието на валидно обезпечение е въздигнато в условие за сключване на сделката – в този случай недействителността на уговорката ще се отрази на валидността на обезпечената сделка.
Когато връзката между две иначе отделни сделки, които са част от съставната, е от типа обуславящо – обусловено волеизявление, като част от допълнителното съдържание на сделката връзката му с останалите уговорки обективно може да се игнорира, ако при тълкуването на волята на страните се установи, че сделката би била сключена и без недействителната уговорка. Т.е. опорочеността на условието няма да се отрази на възможността сделката да породи правни последици и без тази клауза. Изключенията са изрично уредени – напр. според 226, ал. 3 и 42, ал. 1, б. “б” ЗН нищожни са даренията и завещанията, когато условието, което обуславя действието им е невъзможно.
49. Нищожни сделки по чл. 26, ал. 1 от ЗЗД

чл. 26, ал. 1 ЗЗД (изм.,ДВ,бр.12 от 1993 г.) Нищожни са договорите, които противоречат на закона или го заобикалят, както и договорите, които накърняват добрите нрави, включително и договорите върху неоткрити наследства.

1. Противоречие със закона
Значение на понятието “закон”:
- Tесен смисъл – нормативните актове, които се приемат по реда, установен в законодателството пт НС и са влезли в сила.
- Широк смисъл – всяко правило за поведение с юридически задължителна сила – противоречие с императивна норма на закона или правен принцип. 

В съдебната практика и в литературата се приема единодушно, че в чл. 26, ал. 1 се има предвид второто значение на термина “ закон “. Субективни елементи от състава като знание или намерение за нарушение не се изискват. За нищожни при портиворечие на закона се обявяват всички едностранни, двустранни ио многостранни сделки и решения на органи на ЮЛ и общности. 

2. Заобикаляне на закона
Участниците в сделката желаят да породят резултат, който не се допуска от императивните правни норми, осъзнавайки това. За реализирането на този резултат те използват като прикритие на неправомерната си цел други сделки, които сами по себе си не са забранени от закона ( целта, която преследват не е свойствена за тези сделки ). Заобикалянето на закона е основание за нищожност, при което има не са обективно правонарушение, но и намерение да се използват позволени средства за постигане на забранени цели. 

3. Противоречие на добрите нрави
Чрез тази клауза в закона се придава определно правно значение на етичните категории. Под “добри нрави” се разбира тези етични възгледи и правила на поведение, които се споделят от по-голямата част от хората в цивилизованите страни. 
Сделки противоречащи на добрите нрави са:
> уговарят необосновани високи цени
> неравноправно се третират икономически слаби участници в оборота
> изпозлва се недостиг на материални средства на един субект за облагодетелстване на друг
> цели се недобросъвестна конкуренция
> прекомерно се ограничава личната свобода и др. 

4. Сделки върху неоткрити наследства
Същност: разпореждане с имуществени права, които лицето не притежава, но очаква да придобие при откриване на наследство в негова полза. 
Тези сделки противоречат на закона и на морала, защото:
> придобиването на имуществените права зависи от смъртта на наследодателя за вбъдеще, евентуалният наследник се разпорежда с тях в момент, когато притежателят на правата е още жив. 
> не е ясно дали наследникът ще преживее наследодателя
> не е сигурно кои лица ще бъдат наследници
> какви права и задължения ще се включат в наследството
Това основание за нищожност се прилага и спрямо останалите видове сделки ( едностранни сделки и многостранни решения )

50. Нищожни сделки по чл. 26, ал. 2 от ЗЗД
Нищожни сделки по чл. 25, ал. 2 ЗЗД

Източник:
Мария Павлова : Гражданско право 2ро издание

Чл. 26, ал. 2 ЗЗД 

Основанията по чл. 26, ал. 2 ≠ незавършен фактически състав
Основанията по чл. 26, ал. 2 = завършен фактически състав с недостатък ( нарушени съществени законни изисквания за сключване на сделка ) → непораждане на правен ефект.

1. Начална невъзможност на предмета
А. Предмет на сделката
- вещ
- нематериално благо
- човещко действие/бездействие
- отедлни права и/или задължения
- съвкупности от отделни права и/или задължения
Б. Невъзможен предмет
Уговарянето на невъзможен предмет на сделката при сключването й е основание за нищожност. Настъпилата след сключване на сделката ситуация на невъзможен предмет не е основание за нищожност. 
В. Видове невъзможност на предмета
а/ Фактическа
Например: индивидуално определената вещ, предмет на договора, е вече погинала към момента на сключване на договора
б/ Правна
Например: към момента на сключване на договора за учредяване на право на надстрояване, застроителният план не допуска осъществяването на такова право.

За нищожността на сделката не е важно дали страните знаят или не за невъзможността на предмета!

в/ Отграничения
- невъзможен предмет ≠ предмет забранен от правото
Например: забрана на внос и износ на определени стоки ( наркотици )
- пълна невъзможност на предмета ≠ частична невъзможност на предмета
Във втория случай сделката поражда правни действия, но възниква и възможност тя да бъде развалена по съдебен ред.

Чл. 89 ЗЗД

2. Липса на волеизявление или съгласие
А. Същност : Външна воля е обективирана чрез надлежно поведение, но зад изявлението липсва вътрешно волево решение. 
Б. Видове:
а/ Правният субект не осъзнава, че не желае правните последици от сделката
- Извършване на сделки от недееспособни лица ( малолетни или поставени под пълно запрещение лица )
б/ Правният субект осъзнава, че не желае правните последици от сделката
- върху лицето или негови близки се упражнява физическа сила (насилие) с цел принуда;
- у лицето се предизвиква основателен страх от причиняване на зло върху него или негови близки (заплашване) с цел психихолигическа манипулация и принуда.
в/ Насрещните волеизявления не се покриват по съдържание
- чрез използване на технически средства не са предадени точно волезиявленията на едната страна
- страните употребяват думи, в които влагат различен смисъл
г/ Волеизявлението е направено на шега ( доказва се след анализ на ситуацията )
д/ Волезиявлението е направено с учебна цел
е/ Волеизявлението е направено при мислената уговорка, че правните последици от сделката не са желани (важи само, ако и другата страна знае за тази мислена уговорка )

3. Липса на форма
Когато законът, чрез императивна правна норма е установил конкретна форма за действителност на сделката, неспазването й води автоматично до нищожност на сделката.

4. Липса на основание
По-голямата част от сделките, предоставящи имотна облага, са казулани, следователно е нужно да имат основание.
Ако основанието противоречи на закона, сделките са нищожни по чл. 26, ал. 1, ЗЗД. Ако основанието липсва въобще, сделката е нищожна по чл. 26, ал. 2, ЗЗД. 
Не е необходимо основанието да е конкретно формулирано в съдържанието, но то трябва да може да се извлече от него.
Доказатлествената тежест за оборването на презумпцията, че във всяка казуална сделка има основание, пада върху този, който твърди, че такава няма.


51. Привидни и прикрити сделки. Подставено лице.
1. Понятие за привидна сделка

Извършват се външни изявления, които по съдържание и форма отговарят на изискванията за даден вид сделка, но участниците в нея уговарят, че не желаят правните последици на сделката. Вътрешната воля на участниците в симулативната сделка е да не се породят правните последици, които съответстват на външното изявление, и поради това не пораждат правни последици. Те са нищожни. Всички участници в сделката трябва да са наясно, че тя е привидна, за да се класифицира като такава. Целта на правните субекти, които извършват такава сделка, е да заблудят трети лица, които да се съобразят с привидно възникналото правно положение. Привидността може да бъде пълна или частична.

чл. 26, ал. 2 ЗЗД
чл. 17 ЗЗД

Привидна сделка може да бъде:
– едностранна сделка
– договор
Привидни не могат да бъдат:
– актове в областта на семейното право ( брак, осиновяване, развод по взаимно съгласие, припознаване на дете );
– изявления, извършени пред длъжностни лица с цел да породят частноправни последици;
– воденето на съдебен процес;
В тези случаи дори лицата да са се уговорили, че сделката е привидна, тя поражда правни последици. 

2. Отграничения
А/ привидна сделка ≠ мислена уговорка
При привидната сделка адресатът на волеизявлението се уведомява, че не се желае правното действие на сделката, а целта е създаване на привидно правно състояние за заблуждаване на трети лица.
При сделката направена с мислена уговорка както лицето, с което се сключва, така и третите лица, които имат отношение по нея, се уведомяват за тази мислена уговорка. В противен случай е действителна.

Б/ привидна сделка ≠ фидуциарна сделка
Фидуциарната сделка е действителна и поражда правни последици. Тя включва в съдържанието си уговорка, че приобретателят ще прехвърли обратно правото на първоначалния праводател. Фидуциарните сделки са напълно законни в търговското? Право.

В/ Привидна сделка ≠ сделка, сключена с измама
Сделките сключени с измама са унищожаеми. При тях поне една от страните по договора е въведен в заблуждение. При симулативните сделки измамата е предназначена за трети лица.

Г/ Привидна сделка ≠ относително недействителна сделка ( чл 135 ЗЗД )
Във втория случай, сделката може да бъде обявена за недействителна само от увредени от сделката кредитори по съдебен ред и при предпоставките предвидени в чл. 135 ЗЗД

3. Сключване на привидна сделка
– участниците правят волеизявления, характерни за сделките, които те привидно искат да сключат. Тези волеизявления трябва да не противоречат на закона ( иначе са нищожни по чл. 26, ал. 1 ЗЗД ) и ако законът предписва форма за тях, тя да бъде спазена.
– Страните уговарят, че не желаят настъпването на правните последици от привидно сключената сделка. Затова следва да се изготви обратно писмо, което да удостоверява, че сделката е привидна. В практиката обикновено привидният приобретател изготвя в свободен текст и дава на привидният прехвърлител този документ. 
– Привидната сделка е нищожна по право, без да е нужно това да се установява от съда.
– Всяко лице, заинтересовано от това, може да предяви отрицателен установителен иск, за да се установи с влязло в сила решение, че сделката, поради привидния си характер, не е породила правните си последици. За предявяване на такъв иск няма давност. За сделки, с които се засягат вещни права върху недвижими имоти, исковите молби се вписват в нотариални книги. 
– Свидетели: страните по привидната сделка и техните правоприемници трябва да представят обратното писмо, за да добият правото да използват свидетелски показания. За лица, чиито права са накърнени от привидната сделка, такова изискване не се поставя. 
– Привидната сделка не може да бъде санирана чрез потвърждение, тя е изначално нищожна.

3. Действие на привидната сделка спрямо трети лица.
Ако привидният приобретател (лицето Б ) прехвърли правата, получени от привидния прехвърлител ( лицето А) на трето лице ( лице В) въз основа на действителна сделка, то:
– третото лице трябва да е добросъвестно ( да не знае за привидността на сделката, чрез която лицето Б е получило привидно правата от лицето А )
– третото лице трябва да бъде частен правоприемник на лицето Б, но не и негов наследник.
– Третото лице се сдобива с правата, за които става въпрос, а правото на лицето А се оказва обременено с правата на третото лице. Сделката между лицето Б и лицето В е действителна. 
– Лицето А има право да търси обезпечение за вредите, които е претърпял от прехвърлянето от симулативния приобретател. 
чл. 17 ЗЗД

4. Отношение между привидна сделка и прикрита сделка
А. Видове симулация
– абсолютна симулация – правните субекти не желаят да се породят каквито и да е било последици от сделката, а искат само да създадат привидност, че такива съществуват пред трети лица.
– Относителна симулация – симулативната сделка се сключва, за да прикрие една друга сделка, чиито последици правните субекти желаят да се случат, но искат да скрият от трети лица. 
Б. Положения при относителна симулация
– привидната сделка е изначално нищожна
– прикритата сделка е действителна, ако отговаря на законовите изисквания и не съдържа някой от пороците, предвидени в чл. 26 – 33 ЗЗД
– за третите лица до момента на разкриване на симулацията, ще действа привидната сделка. След разкриването й, отношенията ще се уреждат съгласно прикритата сделка и чл. 17, ал 2 и 3 ЗЗД

5. Подставено лице ( сламен човек)
А. Понятие – подставеното лице е едно трето лице, което реално не участва в правната сделка по придобиването на права, но чрез неговото име, истинската страна по сделката се прикрива. Между подставеното лице и насрещната страна по сделката не възникват правни отношения. Между подтсавеното и прикритото лице не възникват представителни правоотношения. Сделката е симулативна независимо от знанието на насрещната страна, че лицето, с което привидно сключва сделката, е подставено. 
За удостоверяване на симулативността подставеното лице трябва да издаде на лицето, което прикрива обратно писмо. 

Б. Отграничения
а/ подставеното лице ≠ скрит пълномощник
За разлика от подставеното лице, скритият пълномощник извършва от свое име правните действия, възложени му с договор за поръчка или с комисионен договор, за сметка и в интерес на доверителя – другата страна по договора
б/ двустранно подставяне ≠ едностранно подставяне
За разлика от двустраннното подставяне ( сламен човек) при едностранното подставяне едно лице , сключва сделка от свое име и със свои средства, но в документа за придобиване на правото вписва чуждо име, без лицето, на което е това име, да знае за това. В този случай за третото лице възникват права след като то изяви воля, че желае да придобие правото.


ВЪПРОС 52
Унищожаеми сделки поради недееспособност, грешка и измама

Сделките сключени в случаите на недееспособност на някоя от страните, грешка или измама са унищожаеми и са уредени най-общо в чл. 27 ЗЗД
чл.27 ЗЗД Унищожаеми са договорите, сключени от недееспособни или сключени от техен представител без спазване изискванията, установени за тях, както и договорите, сключени при грешка, измама, заплашване или крайна нужда.

1. Недееспособност
чл. 27 ЗЗД трябва да се тълкува ограничително във връзка с още няколко законови разпоредби. В общия случай, посочен в чл. 27 ЗЗД не трябва да бъдат включени:
> сделките, сключени от малолетни или пставени под пълно запрещение лица са нищожни, а не унищожаеми. 
> чл. 73 ал. 1 и 2 СК: (1) Всеки от родителите може сам да представлява малолетните си деца и да дава съгласие за правните действия на непълнолетните си деца само в техен интерес. 
(2) Отчуждаването на недвижими и движими вещи с изключение на плодовете и вещите, които подлежат на бързо разваляне, обременяването им с тежести и изобщо извършването на действия на разпореждане, които се отнасят до имущества на ненавършили пълнолетие деца, се допуска с разрешение от районния съд по местоживеенето само при нужда или очевидна тяхна полза. 
>сделки, сключени от недееспособни лица, които не разбират значението и правните последици от този договор. Тези сделки са нищожни. 
>чл. 4 ЗЛС (1) Всеки от родителите може сам да представлява малолетните си деца и да дава съгласие за правните действия на непълнолетните си деца само в техен интерес. 
(2) Отчуждаването на недвижими и движими вещи с изключение на плодовете и вещите, които подлежат на бързо разваляне, обременяването им с тежести и изобщо извършването на действия на разпореждане, които се отнасят до имущества на ненавършили пълнолетие деца, се допуска с разрешение от районния съд по местоживеенето само при нужда или очевидна тяхна полза. 

> сделките, сключени от непълнолетни лица за задоволяване на текущите им нужди и за разпореждане със собственото им имущество – те са валидни.

2. Грешка

в чл. 27 сделката, сключена при грешка, се обявява за унищожаема. В чл. 28 се уреждат положенията при такива сделки.

А. Понятие за грешка – лицето, което извършва волеизявлението има неверни представи или не знае за обстоятелства, които са от значение за него при формиране на вътрешнта воля. При това основание има неосъзнато несъответствие между вътрешната воля и изявлението – ако лицето знаеше за действителното положение, то не би сключило сделката. 

Б. Грешки, които не се отнасят до сделките като основания за унищожаемост:
– грешка в мотивите за сключване на сделката
– грешка в шреценката на страната дали сделката е изгодна
– грешка в пресмятането ( чл. 28, ал. 2 ЗЗД – подлежи на поправяне )- уговорена е единичната цена, но при извършване на калкулациите е объркана общата цена.

В.Видове грешки, основание за унищожаемост на сделката
– грешка в предмета на сделката ( когато се отнася до съществени качества – преценяват се според случая). Може да се отнася до:
* фактически качества на предмета
* правни качества на предмета
– грешка в лицето – за сделки, сключени с оглед на личността
– грешка в правните последици на сделката
– грешка в количеството ( специална разпоредба в този случаи)
чл. 210, ал 1 и 2 ЗЗД: (1) При продажба на недвижим имот с посочване на пространството и на цената за всяка единица мярка, когато действителното пространство се окаже по-голямо или по-малко от посоченото в договора, цената на имота се увеличава или намалява съответно. Купувачът може да се откаже от договора, ако пространството е с 1/10 по-голямо или по-малко от показаното в договора.
(2) Когато цената е определена общо за целия имот, ако пространството на имота е посочено в договора и то се окаже с повече от 1/10 по-малко от действителното пространство, купувачът има право да иска разваляне на договора или намаление на цената; но ако то се окаже по-голямо с повече от 1/10, продавачът има право да иска увеличение на цената, но в такъв случай купувачът може да се откаже от договора.

Г. Последствия
чл. 28, ал 3 ЗЗД Страната, която иска унищожението, е длъжна да обезщети другата страна за вредите, които й са причинени от сключването на унищожения договор, освен ако докаже, че няма вина за изпадането си в грешка или че другата страна е знаела за грешката.

Обезщетението е само за вредите причинени от сключване на унищожаемия договор, т.е. Удоволетворява само негативния интерес на насрещната страна.

3. Измама
Понятие за измама: 
– волеизявлението е направено от една от страните по сделката;
– въвеждането в заблуждение е умишлено направено от друга страна по сделката или от трето лице ( това вкл. Внушаване на неверни представи за обстоятелства, свързани със сделката; премълчаване на известни факти; съзнателно поддърбане на неверни представи )
– въвеждането в заблуждение е изиграло решаваща роля за сключване на сделката. Ако лицето би сключило сделката и ако знаеше за действителното положение, сделката не би следвало да се счита опорочена. Ако въвеждането в заблуждение е извършено от трето лице, изисква се другата страна по сделката да е знаела за това или според обстоятелствата да може да се направи изводът, че е знаела.
– За признаването на сделката за унищожаема на това основание не се изисква насрещната страна по сделката да е преследвала користна цел или да се е облагодетелствала от измамамата.
– За въвеждане в измама се счита и случаят, в който едната страна е умишлено доведена до състояние да не разбира добре или избощо значението на поведението си ( алкохол, упойващи вещества, хипноза и т.н. )


54. Предявяване на недействителността. Потвърждаване. Конверсия



1. Предявяване на нищожността на сделките

За разлика от унищожаемостта, където е предвидено, че сделка би могла да се унищожи само по съдебен ред, нищожността на сделката може да се предяви не само по съдебен, но и по извън съдебен път. Независимо от това дали искът за нищожността е предявен пред съда или не, той винаги е отрицателен установителен.
Обща предпоставка за предявяването на иска за нищожност на сделката е наличието на правен интерес.
Предявяването на нищожността обаче може да стане и в друг процес – не е задължително да се води отделен процес, за да се постанови нищожността на една сделка. Напр. предявява се actio revandicatio и заедно с него се предявява иск, с който се иска от съда да установи, че договора,сключен за продажбата на недвижимия имот е нищожен.
Възможно е нищожността на договора да се предяви и с простото възражение на ответника – напр. ответникът отказва да изпълни претендираното от ищеца задължение, защото такова задължение не е възникнало поради нищожността на договора.
Важно е, че съдът трябва да бъде сезиран, за да обяви нищожността на сделката по някое от основанията на 26, ал. 1 и 2 ЗЗД, т.е. съдът не действа служебно.
Нищожните сделки са засегнати от толкова тежък порок, че не могат да бъдат санирани (заздравени), а могат само да се конвертират.

2. Предявяване на унищожаемостта на сделките
32 ЗЗД предвижда, че унищожаемостта на една сделка винаги се предявява по съдебен ред, като това важи за предявяването на всички основания за унищожаемост.
Правоимаща да предявява унищожаването на сделката е самата страна, която желае унищожаването на сделката или нейните универсални правоприемници (наследниците). Тук третите лица, включително и кредиторите на правоимащия не могат да искат унищожаването на сделката. Това е така, тъй като по силата на косвения иск по 134 ЗЗД, при бездействие от страна на длъжника, което може да заплаши удовлетворяването на кредитора, последният може да упражни правата на длъжника, освен, ако това не зависи от преценката на длъжника (дали да действа или да бездейства). В този случай (при предявяването на унищожаемостта) става въпрос именно за такава преценка на длъжника.
Правото да се унищожи една сделка се предявява по два начина – с иск или с възражение. Ако тепърва се иска унищожаване на сделката (преди да е искано изпълнение по нея) или когато вече е престирано нещо по нея, но се желае унищожаването й, то тогава унищожаването на сделката се иска с конститутивен иск.
Правото да се прогласи нищожността на една сделка не е потестативно – съдебното решение за обявяване нищожността на една сделка е декларативно. Докато съдебното решение за обявяване унищожаемостта на една сделка има конститутивно действие. Искането за обявяване нищожността на сделките не е ограничено с никакъв срок, докато предявяването на унищожаемостта става в тригодишен преклузивен срок (изключение е, когато се иска унищожаване на сделката поради крайна нужда при явно неизгодни условия, където срокът е една година).
Друга възможност за предявяване на унищожаемостта на една сделка е чрез възражение – възражението се използва, когато ищецът е завел процес и изисква изпълнението на задължението. Ответникът отказва да изпълни задължението, като възразява, че иска да унищожи сделката. Специфичното при този способ за прогласяване на унищожаемостта е, че възражението може да се направи и след изтичането на тригодишния преклузивен срок, тъй като то се равнява (по време, през което може да се предяви) на иска за изпълнение на ищеца.

Началният момент на погасителната давност е различна при различните основания за унищожаване на сделката:

ако лицето, сключило сделката е недееспособно давността за унищожаване на сделката започва да тече от деня на навършване на пълнолетие/от деня на вдигането на зепрещението и то само, когато няма назначен настойник, тъй като, ако има настойник, нищо не пречи и той да иска унищожаването на сделката;

когато основанието за унищожаване е грешка или измама давността започва да тече от датата, в която са установени грешката или измамата;

когато основанието е заплашване давността започва от момента, в който действията на заплашване са прекратени;
[image: image365.png]


когато основанието за унищожаване е крайна нужда давността започва също от момента на сключване на сделката, но с тази разлика, че продължава не три, а само една година;

при всички други основания за унищожаване, началният момент за предявяване е моментът на сключване на сделката, която се иска да се унищожи; 
Конститутивното решение на съда има за цел, както заличаването на сделката, така и заличаването на правата и задълженията, възникнали от сделката и то с обратна сила.
Ако се касае за нищожна сделка, правата, придобити от трети лица от страните по нищожната сделка също са нищожни. Изключение се прави за третите добросъвестни лица, придобили права по една симулативна сделка и за кредиторите, наложили възбрана или запор върху предмета, до който се отнася привидното съглашение и то само, когато са придобити/поставени под възбрана или запор преди вписването на иска за установяване на привидността (17, ал. 2 и 3 ЗЗД). 

Ако пък се касае за движими вещи, придобити от трети добросъвестни лица от страна по една нищожна сделка (т.е. договаряли са се с несобственик), ако са налице предпоставките по 78 ЗС (т.е., ако за прехвърлянето на движимата вещ не се изисква нотариален акт или нотариална заверка на подписите), то третите добросъвестни лица стават собственици на движимата вещ. 
При унищожаемостта липсва тази abinitio, тъй като сделките до момента на унищожаването им са валидни. Действието се разклонява в зависимост от това, дали сделката е унищожена или не. Унищожена ли е сделката – правните последици от нея се заличават с обратна сила (освен при унищожаването поради крайна нужда, където последиците могат да се заличат и за напред). При унищожаването на сделката поради крайна нужда, заличаването на правните последици на сделката не засяга правата, придобити от трети лица от страна по унищожената сделка, стига те да са придобити преди вписването на исковата молба за унищожаване. Придобитите от трети лица движими вещи са защитени от 78 ЗС.

3. Атакуване на един административно-правен акт
Когато се касае за дефект на някой от елементите на един смесен фактически състав, то нещата ще зависят от това, дали съответният елемент е нищожен или унищожаем и какъв е той (дали е гражданско-правен или е на друг правен отрасъл).
Нищожността на един от елементите на смесения фактически състав по принцип задължително влече нищожност на целия смесен фактически състав.
Т.нар. инцидентен съдебен контрол дава възможност на гражданския съд, когато е сезиран със спор за определено право, да се произнесе по законосъобразността на един административен акт (става дума за случаите, когато административен акт един от елементите на смесения фактически състав – б. М. Ш.). Ако се окаже, че административният акт е нищожен, то целия смесен фактически състав няма да породи право действие. Ако пък някой от елементите на смесения фактически състав е унищожаем и не бъде атакуван, то състава ще прояви действието си.
Ако става въпрос за унищожаем административен акт, съдът е длъжен да зачете неговото действие, докато той не бъде отменен от компетентен орган. Приема се, че унищожаването на един административен акт следва да бъде предявено по реда за оспорване на ЗАП. Ако този административен акт не бъде отменен по реда на ЗАП, той придобива качество на стабилен административен акт и поражда действието си.
Съществува теза, според която възражението за незаконосъобразност на административния акт е недопустимо, ако той е станал стабилен.
Съдът обаче във всички случаи е длъжен да се произнесе по гражданско-правния спор, макар и да не може да се произнесе по законосъобразността на административния акт. Оттук следва, че се допуска граждански съд, сезиран с гражданско-правен спор, инцидентно да обяви унищожаемостта на един административен акт, но при условие, че това не се дължи на пропуск на страните, а ищецът напр. не е имал правото да атакува административния акт.
Ако става въпрос за отмяната на един не гражданско-правен юридически акт, то тогава, когато гражданският съд е компетентен да го отмени го отменя, а когато не е – спира делото.

4. Потвърждаване и конверсия

Потвърждаване на сделката
Тъй като унищожаемостта на сделката засяга в по-малка степен общественият порядък, то унищожаването на сделката е предоставено на волята на правоимащия. Понеже давностният срок за упражняване на правото за унищожаване на сделките е тригодишен, то се създава една определена несигурност, както у този, който е изпълнил по такава сделка, така и у онзи, който има нещо наум, че сделката е унищожаема и не смее да изпълни. Преодоляването на тази висящност става посредством потвърждаването, което е уредено в 35 ЗЗД. 
Могат да се конвертират всички унищожаеми сделки, с изключение на сделките, унищожаеми поради крайна нужда. Но дори и такива сделки могат да се конвертират, но мълчаливо, като правото на унищожаване не бъде упражнено в продължение на една година или, ако насрещната страна отстрани ощетяването. Тук тезите в теорията не са единни – проф. Таджер смята, че отстраняването на ощетяването представлява потвърждаване на сделката, а проф. Павлова счита, че това не е потвърждаване на сделката, тъй като отстраняването на ощетяването води до отпадане на основанието за унищожаване на сделката и следователно тя не може да се унищожи.
Унищожената сделка може да бъде потвърдена, доколкото страната, която има право да я унищожи знае за порока на сделката, т.е. правото да иска унищожаване на сделката е на този, който може да унищожи сделката (правоимащия).
35 ЗЗД урежда две възможности за потвърждаване:

изрично потвърждаване – за да има такова, изисква се писмено волеизявление от страната, като само формата на волеизявлението е предвидено с императивни правни норми, а съдържанието му е свободно. Този способ за заздравяване не може да се използва тогава, когато страната вече е изпълнила задължението си или е погасено правото й да иска унищожаване на сделката;

конклудентно потвърждаване – за такова потвърждаване говорим тогава, когато правоимащият да унищожи сделката знае за основанието за унищожаемост и изпълни доброволно договора.
Потвърждаването (конфермацията) е способ за запазване действието на една унищожаема сделка, докато конверсията запазва само частично действието на сделката. Тъй като потвърждаването има значението на унищожаване с обратен знак, следователно за него се изисква дееспособност.
Потвърждаването на сделката е една едностранна сделка, едно обуславящо волеизявление, което не внася нищо ново в съдържанието на сделката. Потвърждаването валидизира унищожаемото волеизявление, отстранява пороците на сделката от 27 – 31 ЗЗД.

Конверсия на сделката
Конверсията е “спасителният пояс” при нищожните сделките, при които заздравяването е невъзможно. С конверсията на сделката се цели запазване на здравата част от сделката, чрез превръщането й в нов тип сделка.
Ratio legis да се допусне тази фигура е същата, както основанията да се допусне частичната недействителност на сделките по 26, ал. 4 ЗЗД. 

За да се направи конверсия на сделката, необходимо е да се спазят следните условия:

нищожната сделка да включва съществените белези на друг тип сделка;

страните по нищожната сделка да желаят правното действие на новата сделка.
По отношение на действието на конверсията също няма единомислие в теорията – проф. Таджер смята, че конверсията не може да се приложи по право, а само след последващото съгласие на страните по нищожната сделка. Но не е необходима предпоставка за наличието на конверсия последващото съгласие на страните – аргумент от 26, ал. 4 ЗЗД. Т.е. достатъчно е да се разкрие волята на страните.
Конверсия настъпва най-често поради липса на форма, липса на даване. Напр. при един заем за послужване, доколкото не е даден предмета на заема, сделката е предварителен договор. Или, когато се използва частна писмена форма при продажбата на недвижим имот, а законът изисква нотариален акт – това също е предварителен договор. Или пък при една доброволна делба по 35 ЗС, където, за да бъде валидна сделката, е необходимо тя да се извърши чрез нотариална заверка на подписите. Ако няма нотариална заверка на подписите, то тогава става дума за привременна делба.


55. Имуществени последици от недействителните сделки между страните и спрямо трети лица



Това, че една сделка е нищожна или унищожена не означава, че отношенията между страните продължават само до този етап. Често страните престират по една такава нищожна/унищожаема сделка и чак след това формират воля да искат обявяването на нищожността/унищожаемостта на съответната сделка. Това изпълнение по един нищожен договор или по договор, който е бил унищожаем и след това унищожен, се урежда в 55 – 59 ЗЗД, където се съдържат разпоредбите относно неоснователното обогатяване. 

При неоснователното обогатяване става въпрос за даване на нещо без основание или за даване на нещо при отпаднало основание. Напр., когато се престира нещо по една нищожна сделка, то това нещо е дадено без основание, тъй като основанието за даването му е наличието на едно валидно правоотношение (валидна сделка).

При отпадналото основание даденото без основание е дадено при условията на една условията на една унищожаема сделка преди обаче тя да е била унищожена. Основание няма и тогава, когато нещо е дадено при неосъществено основание – напр. по една сделка под отлагателно условие.

Тук основателно възниква следният въпрос: каква е съдбата на даденото по една нищожна/унищожена сделка?
Поначало принципът е, че когато е дадено нещо по една недействителна сделка, то трябва да се върне, освен, когато сделката е обявена за нищожна поради накърняване на закона или на добрите нрави. В последната хипотеза, в зависимост от това, дали и двете страни са действали по този начин, онзи, който е действал, нарушавайки закона/добрите нрави, няма право да си иска даденото.
ЗЗД до 1993 г. допускаше възможността за конфискация – даденото не оставаше у изправната страна, а преминаваше в патримониума на държавата. Днес положението е различно – единствената имуществена последица от една нищожна сделка, е правото на реституиране на даденото, т.е. всяка от страните може да си иска даденото.

Отново възниква въпрос: при какви предпоставки може да се упражни правото на връщане? Понеже са различни правопораждащите фактически състави при нищожността и унищожаемостта, от които се извежда правото на връщане, то различни са и предпоставките, за да се иска връщане на даденото без основание.
Реституционното право представлява едно притезателно право, включително и тогава, когато, за да бъде упражнено, е необходимо упражняването на едно друго потестативно право. Така, за да може страната по една унищожаема сделка да си иска даденото, тя първо трябва да унищожи сделката и чак след това ще възникне притезателното право за връщането на даденото без основание.
П
ри нищожните сделки правопораждащият фактически състав включва следните елементи: една нищожна сделка и да има изпълнение по тази сделка. Трябва да се отбележи, че един е искът, с който се иска нищожността/унищожаването на сделката, друго е искането за връщане на неоснователно даденото.
Т.е. дотук има две правни последици:
а) иск за нищожност/унищожаване на сделката;
б) реституция на даденото без основание, като страната, която е дала правомерно, може да търси от неправомерно далата страна само обезщетение за негативни вреди.
Напр. хипотезата на 28, ал. 3 ЗЗД, според която се предполага, че страната, искаща унищожаването на сделката, би могла при полагането на грижа на добър стопанин, да разбере, че действа при грешка, т.е. действалата при грешка страна е действала виновно. Следователно онзи, който иска унищожи сделката, е длъжен да обезщети другата страна, освен, ако действалата в грешка страна докаже, че не е имала вина за изпадането си в грешка или като докаже, че другата страна е знаела за нея. В последните хипотези страната, която иска унищожаване на сделката поради грешка, не дължи обезщетение за вреди.

Специфично е, че според ВКС при обезщетяване на негативни вреди не се обезщетяват пропуснати ползи.
При унищожаемите сделки правопораждащият фактически състав включва следните елементи: 
а) една сделка, която поначало е валидна, но е унищожаема поради порок;
б) изпълнено е по тази сделка;
в) има влязло в сила съдебно решение за унищожаване на сделката;
Правото да се търси неоснователно даденото означава, че при липса на доброволно изпълнение то може да се търси чрез осъдителен иск. Предявяването на иска за връщането на неоснователно даденото ще протече по следния начин:
1. При нищожна сделка исковете са следните:
а) отрицателен установителен иск за обявяване нищожността на сделката;
б) осъдителен иск, с който се иска връщане на даденото;
в) осъдителен иск, с който се иска обезщетение за претърпените вреди;
2. При унищожаема сделка исковете са:
а) конститутивен иск за унищожаване на сделката;
б) осъдителен иск, с който се иска връщане на даденото;
в) осъдителен иск, с който се иска обезщетение за претърпените вреди – характерното тук е, че такъв иск може да се претендира само от изправната страна;
В 57 ЗЗД също се съдържат няколко хипотези, които уреждат връщането на даденото без основание:
а) когато нещо е дадено в натура и то съществува и при момента на унищожаване/обявяване нищожността на сделката, тогава ще важи разпоредбата на 57 ЗЗД. Правната норма предвижда, че, ако се дължи връщане на определена вещ, то се връщат и плодовете, придобити от вещта от деня на поканата за връщане. Но, ако едно лице знае, че държи вещта без основание, то тогава се дължат плодовете, придобити от вещта от момента на даването й.
б) втората хипотеза на 57 се свързва със случаите, когато даденото без основание към момента на поискването е погинало, отчуждено е или е изразходвано:
~ ако подлежащото на връщане погине след поканата за връщане, то тогава се плаща размерът на действителната стойност, която е взела страната, т.е. връща се цената, която е получила, независимо дали е по-голяма от действителната.
~ ако вещта е погинала, отчуждена е или е изразходвана преди поканата за връщане, страната дължи само онова, от което се е възползвала и то без плодовете.

Трябва да се отбележи, че исковете, които могат да се предявяват по 57, ал. 1 и по 57, ал. 2 ЗЗД. За връщане на даденото без основание по 57, ал. 1 ЗЗД може да се използва или actio revandicatio по 108 ЗС (който може да се предявява неограничено във времето), или облигационният иск по 57, ал. 1 ЗЗД. Докато, ако се намираме в хипотезата на 57, ал. 2 ЗЗД, искът е само облигационният по 57, ал. 2 ЗЗД. Трябва да се отбележи, че облигационният иск за връщане на неоснователно даденото (независимо дали е по 57, ал. 1 или по 57, ал. 2 ЗЗД) е петгодишен.

Друг случай на неоснователно обогатяване има тогава, когато едната страна е готова да върне полученото по една нищожна/унищожена сделка, но другата страна не желае да я връща. В тази хипотеза е предвидено exceptio (възражение) за неизпълнено облигационно задължение, което е възникнало от отпадането на основанието, т.е. правото да се задържи вещта. Това ще бъде приложимо, когато страните имат различни престации.
Когато и двете страни имат парични престации, нищо на пречи да се направи конпенсация.

Право на конфискация
§ 5 Доп. разпоредби на ЗППДОП урежда правото на конфискация. Става въпрос за една санкция, изразяваща се в едно потестативно право на държавата да придобие даденото по една приватизационна сделка, която се е оказала нищожна, тъй като при придобиването по приватизационната сделка купувачът си е послужил с подставено лице или със скрит пълномощник. Тук сделката ще е нищожна, поради симулация при използването на подставено лице и поради законова забрана при придобиването чрез скрит пълномощник. В случая държавата ще конфискува даденото от купувача (цената), като ще си върне и онова, което тя е дала (продаденото предприятие). Конфискацията се прилага по иск на държавния орган или общинския съвет.


56. Представителство – необходимост, понятие. Представително правоотношение. Отграничения. Представителството в гражданското и в търговското право


І. Необходимост от представителството
Поначало, както правоспособността, така и дееспособността са дадени на субектите, за да участват лично в гражданско-правния оборот. Понякога обаче, поради липса на дееспособност, се налага правните действия да се извършват чрез представител. В други случаи причината за използването на представителството е времето (пространството) или липсата на компетентност в определена област (напр. адвокатското пълномощно).
Представителството следователно, е иманентна черта на развиващия се гражданско-правен оборот.

ІІ. Определение за представителството
Представителството представлява извършването на правни действия от едно лице за друго и от името му с непосредствен ефект за другото лице.
36 ЗЗД също дава понятие за представителството, като казва, че едно лице може да представлява друго или по силата на закона, или по волята на представлявания, като последиците от правните действия, които извършва представителя възникват направо за представлявания. 
Характерно за представителството е, че при него трябва да има поне едно лице, което да извършва правни действия и понеже то трябва да действа от чуждо име, следователно трябва да има и представляван.
Друга характеристика на представителството е, че правните действия, които извършва представителят трябва да са в интерес на представлявания, т.е. да ги извършва със свои действия, но със средствата на другото лице.
Предлогът “за” означава, че правните последици възникват направо и непосредствено в патримониума на представлявания.
Друга особеност е, че по принцип представителството се създава с оглед на извършването на материално-правни действия, но няма пречки представителството да възникне и за извършването на процесуални действия (адвокатът е процесуален представител на своя довереник).
Извършвайки правни действия, представителят формира своята воля, но със съзнанието, че волеизявява от чуждо име, че извършените от него правни действия ще попаднат в правната сфера на представлявания. Нещо повече, извършвайки тези правни действия, не е необходимо представляваният да знае за извършването им (напр., ако представляваният е недееспособен).
Третото лице, с което договаря представителя обаче, трябва да има съзнанието, да знае, че се действа от чуждо име. Знанието и на представителя, и на третото лице е предпоставка за настъпването на правното действие в правната сфера на представителя (това е т.нар. contemplatio domini).
Действителността на извършените правни действия се преценява от гледна точка на действията на представителя – така напр., ако неговата воля е опорочена, опорочена ще бъде и волята на представлявания.
В закона няма текст, който да предвижда как и по какъв начин представителят трябва да съобщи на третите лица, че действа от чуждо име. Но при всички случаи представителят трябва да доведе това до знанието на третите лица. Оборването на тази презумпция става по следния начин:
а) мълчаливо – напр., ако представителят е работник или служител на представлявания;
б) изрично – това важи особено за извършване на правни актове, които представляват разпореждане с права;
Следователно, третото лице може да бъде уведомено за това, че се действа от чуждо име или от самия представител, или от представлявания.

ІІІ. Представително правоотношение (представителна власт)
Представителното правоотношение представлява правоотношение между представителя и представлявания. То е предпоставка за съществуването на представителството. Под представителство се разбира една правна фигура, която съдържа поне две правоотношения и поне три лица.

Едната страна по тези две правоотношения съвпада (това е представителят). Но двете правоотношения имат различно съдържание – представителното правоотношение е едностранно и по него се създава представителната власт на представителя, докато по външното правоотношение представителят сключва сделката, замества страната (представляваният).
Представителното правоотношение има овластяващ характер – създава се представителна власт за представителя. Представителното правоотношение обслужва правните действия по представителството. За правната същност на представителната власт съществуват различни теории в доктрината:
1. Теория за динамичната правоспособност – според нея представителната власт присъединява дееспособността на представителя към правоспособността на представлявания, но в граници, които са очертани в самото представителство. Според тази теория представителната власт представлява един юридически факт.
2. Според други, представителната власт не е юридически факт, а възниква от определен юридически факт.
Представителната власт представлява субективно право, титуляр на което е представителят. Това субективно право обаче е особено, защото субективните права се защитават по исков ред, при представителството представителят няма такива правомощия. Това е така, тъй като представителната власт е едно непритезателно субективно право, сходно с потестативните. Това са всъщност правата на овластения, от което следва, че представителната власт представлява субективно право, при упражняването на което насрещната страна е търпи упражняването му.
Следователно, представителната власт представлява непритезателно непотестативно субективно право, на което противостои правното задължение на представлявания да търпи правните действия на представителя.
Друга особеност е, че всяко субективно право има в основанието си нечий интерес. Но при представителството едно лице има субективно право, но то е дадено в интерес на друго лице (представлявания).
Представителната власт е сходна с потестативните права, тъй като и нейното съдържание се изразява във възможността да се предизвиква правна промяна в правната сфера на друго лице (в случая това е представляваният).
Оттук и изводът, че, ако няма валидно възникнала представителна власт, няма и представителство. Изключение е тогава, когато едно лице действа без представителна власт, но по-късно лицето, за когото е сключило сделката я потвърждава.

ІV. Същност на представителството
За представителството е характерно, че правните действия, които извършва представителят, са задължителни за представлявания и настъпват в неговата правна сфера по право. Те имат действие само за представлявания, освен тогава, когато липсва ратификация от страна на представлявания и мнимият представител поиска правните последици да настъпят за него.
Този ефект настъпва по две линии:
а) волеизявление на представителя;
б) изричната правна норма на 36, ал. 2 ЗЗД, според която последиците от правните действия, които извършва представителят възникват направо за представлявания.
Схващанията за същността на представителството са различни:
1. Фикционна теория – според нея по силата на една правна фикция, волеизявлението на представителя се счита за волеизявление на представлявания;
2. Репрезентационна теория – според нея при сделките, сключени чрез представителство, меродавна е само волята на представителя – 36, ал. 2 ЗЗД;
3. Теория на сътрудничеството – според това схващане, за да се породи ефекта на представителството, трябва да е налице както волята на представителя, така и волята на представлявания.
36, ал. 2 ЗЗД е възприел репрезентационната теория относно същността на представителството:
а) дееспособността се преценява от гл.т. на представителя – така, ако той е недееспособен и сключената от него сделка ще е нищожна. Но трябва да се има предвид, че представителят трябва да е дееспособен в момента на упражняване на представителната власт;
б) пороците във волята също се преценяват с оглед действията на представителя;
в) за да могат да бъдат търсени определени правни последици, те също се преценяват от гл.т. на знанието на представителя.
От това не следва обаче, че дееспособността и знанието на представлявания са лишени от правен ефект. Волеизявлението на представлявания е от значение, когато възниква представителството. От друга страна, наличието на знание или незнание у представлявания също има значение – напр. знанието на представлявания, че насрещната страна (третото лице, с което преговаря представителя) е несобственик. В случая, ако представителят не е знаел, че третото лице е несобственик на вещта, обект на сделката, а представляваният е знаел, то тогава се зачита незнанието на представителя.


57. Приложно поле на представителството. Възникване и прекратяване на представителната власт



І. Приложно поле на представителството
Приложното поле на представителството може да се очертае по следния начин – представителят може да извършва само правомерни правни действия от името на представлявания, които да пораждат правни последици.
Един представител би могъл да е овластен да представлява една страна и при изпълнението на един договор, а не само за неговото сключване. И тук възниква въпроса: ако представителят не плати парите, тогава кой отговаря? Разбира се, отговаря представляваният.
Друг пример за приложното поле на представителство е тогава, когато представителят получи от чуждо име една вещ, но се окаже, че не е имал основание да я получава, т.е. изправени сме пред хипотезата на неоснователно обогатяване (55 ЗЗД). Отговорността за неоснователно обогатяване възниква за представлявания.
Представителството намира приложение почти навсякъде в сферата на гражданско-правните отношения. Като общ институт на гражданското право, представителството би трябвало да намира приложение във всички дялове на гражданското право. Представителството е приложимо към сключването на всички договори, във връзка с извършването на действия по спиране и прекратяване на давност, по извършване на действията по упражняването на субективни права, по изпълнението на правни задължения. Тук е необходимо едно уточнение – личните качества на задълженото лице са от съществено значение за изпълнението на задължението, поради което при задълженията, които са intuitu personae изпълнението от представител е недопустимо.

В областта на вещното право представителството се използва при придобиването на собственост и други вещни право. Приема се също така, че чрез представител може да се придобие или да се изгуби владение (т.е. фактическото състояние, което не е необходимо да бъде свързано със сключването на договор).
В облигационното право представителството също е допустимо и е с много широко приложение.
В областта на семейните отношения представителството не се допуска, тъй като в семейното право личният интерес е много засилен. Така напр. недопустимо е сключването на брак чрез пълномощници. Или припознаване също не може да се извърши от пълномощници. Разбира се, има и изключения – 21 ГПК допуска предявяването на иск за развод да става и чрез пълномощник, но той трябва да има изрично пълномощно. 56 СК също допуска съгласието на страните при осиновяване да може да бъде дадено и от особен пълномощник 
В наследственото право като пример за недопускането на института на представителството е извършването на завещание – завещателното разпореждане се прави лично от завещателя.
Представителството е допустимо и в другите клонове на гражданското право – в търговското право, където представителството е много по-широк институт – напр. представителят може да действа и като косвен представител на представлявания по един договор за поръчка. Представителството е приложимо и във връзка с управлението на търговските дружества – напр. представител е синдикът (особено, когато той поема управлението на едно предприятие в несъстоятелност).
В трудовото право представителството също е приложимо – не може да изпълнява по трудово правоотношение чрез представител, но може да се сключва трудов договор чрез представител (61 КТ). 
Представителството намира приложение и в областта на публичното право – най-вече във връзка със защитата на субективните права, т.е. в процесуалното представителство в гражданския процес (16 – 24 ГПК). 
Представителството е допустимо и в административното производство – напр. при защитата на правата на интелектуалната собственост, където представителите по индустриалната собственост могат да извършват действия от чуждо име в производството пред Патентното ведомство.

ІІ. Възникване на представителната власт
Представителната власт винаги е последица от някакъв правопораждащ юридически факт. Става въпрос за многообразни основания за възникването на представителна власт, които биха могли да бъдат следните:

1. Възникване на представителната власт по волеизявление на частно лице:
а) това на първо място са случаите, когато представителната власт възниква по волята на представлявания чрез негово едностранно волеизявление (упълномощаване). Напр. при завещанието, в което завещателят може да назначи изпълнител на завещанието. Но това е дискусионно, тъй като дори и да приемем, че в случая е налице представителство, то кого точно представлява изпълнителят, след като завещателя вече е мъртъв? Още повече, че представителството се прекратява при смърт, както на представителя, така и на представлявания;
б) на второ място това са случаите, когато представителството може да възникне по силата на един договор. Напр. ненаименованият договор за управление;
в) на трето място, представителството възниква и тогава, когато има избор/назначение на едно лице да изпълнява функциите на представителния орган в дадено юридическо лице. Напр. при сдружение с нестопанска цел или при една фондация. Особено значение тук има вписването на представителя в регистъра.

2. Възникване на представителна власт чрез властнически актове:
а) чрез административен акт – напр. актът, чрез който се назначава настойник, за когото възниква представителна власт вследствие акта за назначаването му от органа по настойничеството;
б) чрез съдебно решение – напр., когато се иска едно лице да бъде обявено за безвестно отсъстващо, съдът назначава управител на имуществото на това лице, а когато бъде обявено за безвестно отсъстващо – за наследниците на лицето възниква представителна власт, те са негови представители;
в) по силата на 59 ЗН – когато лицето, което има право да наследява, е с неизвестно местожителство или пък, макар да е с известно местожителство, не е поело управлението – тогава по искане на заинтересуваните или служебно районният съдия назначава управител на наследството; 
г) по силата на 32 ЗС – когато съсобствениците на една вещ не могат да се разберат за нейното управление или пък мнозинството от тях е взело решение, което е вредно за общата вещ, тогава по искане на който е да е от съсобствениците районният съд може да назначи управител на вещта. 

3. Други юридически факти, от които възниква представителството:
а) раждането – с раждането на едно дете възниква и представителна власт за неговите родители;
б) членството – напр. 55 ЗКооп. дава представителна власт на кооперативния съюз, който представлява кооперациите, членуващи в него; Или пък членството в синдикат, който представлява работниците и служителите пред държавните органи и работодателите по въпросите на трудовите, социалните отношения и жизненото равнище при колективно преговаряне; 
в) сключването на брак – това е един особен юридически факт, който поражда една особена представителна власт между съпрузите. 22, ал. 1 СК предвижда, че всеки от съпрузите може да извършва действие на управление с общи вещи (напр. да сключи договор за наем на недвижим имот), като тук сделката обвързва и двамата съпрузи. 

ІІІ. Прекратяване на представителната власт
Прекратяването на представителната власт настъпва също по силата на някакъв юридически факт. Тук основанията за прекратяване на представителната власт също са разнообразни и могат да се разделят в следните групи:

1. Общи основания за прекратяване на представителната власт, които са приложими във всички случаи, независимо от това как е възникнало представителството. Тези общи основания са уредени от 41 ЗЗД и са следните:
а) при смърт на представителя или на представлявания. Това е така, защото личността на и на двамата е от съществено значение в представителното правоотношение. Ако представляваният почине, то тогава представителството се прекратява, тъй като наследниците му може и да не искат да ги представлява лицето “Х” или пък може въобще да не желаят да бъдат представлявани. Ако пък почине представителят, то тогава също представителството се прекратява, тъй като представляваният е изявил своята воля да го представлява точно това определено лице и никое друго (защото напр. има доверие само на него или пък само то притежава определени качества);
б) при юридическите лица прекратяването на представителството става при прекратяване на юридическото лице. Но не във всички случаи при преобразуването на едно юридическо лице, ще има прекратяване на представителството, по което страна е юридическото лице;
в) при поставяне под запрещение на представителя или на представлявания – когато представителят бъде поставен под запрещение, то тогава представителството се прекратява по обясними причини (представителят не може да се грижи за своите си работи, камо ли за работите на представлявания). Когато представяният бъде поставен под пълно запрещение, то тогава му се назначава настойник и следователно представителната власт отпада. Когато обаче представляваният бъде поставен под ограничено запрещение, представителството не се прекратява;
г) при безвестно отсъствие на лицата – обявеното безвестно отсъствие води до възникване на възможността наследниците за започнат да извършват действия по управление на имотите на обявеното за отсъстващо лице. Представителната власт, учредена от отсъстващ се прекратява, така, както се прекратява и представителната власт, учредена на отсъстващия.

2. Специални основания за прекратяване на представителството, които са свързани с особения начин на възникване на представителната власт:
а) при отказ/оттегляне на представителната власт при упълномощаването;
б) при освобождаване от представителна власт при юридическите лица;
в) при осиновяване – при допускането на осиновяване, родителите по произход престават да бъдат упражняват представителна власт. Същото важи и при прекратяване на осиновяването;
г) по отношение на обявеното за безвестно отсъствие лице, ако то се завърне;
д) при настойничеството върху ограничено запретен – когато запрещението бъде отменено или когато се премине от пълно към ограничено запрещение; 
е) при навършването на 14 г. от децата – с навършването на тази възраст се прекратява законното представителство на родителите спрямо децата им. Същото важи и когато има решение на съда за лишаване от родителски права.


58. Видове представителство. Договаряне сам със себе си. Представителство на ЮЛ

Видове представителство
1. Според основанието за възникване на представителната власт, т.е. с оглед на това, дали представителната власт възниква по волята на представлявания или не. От тази гл.т. представителството бива:
а) доброволно представителство – при него е налице съгласието (волеизявлението) на представлявания при учредяването на представителната власт. Той дава съгласието си или едностранно (чрез упълномощаване), или по един договор. Доброволното представителство означава следното:
~ представляваният определя кой да бъде негов представител;
~ от представлявания зависи какъв ще е обемът на представителната власт, която ще има представителя;
~ от волята на представлявания зависи и докога, за какъв срок ще бъде представителната власт, т.е. представителят може по своя воля да прекрати по всяко време представителната власт. Ако в един договор напр. не е посочен срок, през който да продължи представителната власт, то тогава представителството е безсрочно. Това обаче не означава, че представителната власт на представителя е вечна, а просто, че не е уговорен срок;
Характерно за доброволното представителство е, че то не е свързано със задължение за представителя да извършва действията, за които е овластен, т.е. и за представителя това представителство е доброволно;
б) задължително представителство – такъв вид представителство възниква в случаите, когато не е необходимо съгласието на представлявания. Но не е редно всички такива случаи да се поставят под общ знаменател, тъй като при някои хипотези може да се иска някакво съгласие от представлявания (напр., при осиновяването законът изисква съгласието на осиновяващия, че иска да бъде осиновител – 54 СК). Задължително представителство има, когато:
~ то възникне въз основа на съдебно решение
~ когато възникне въз основа на административен акт
~ при представителството на родителите по отношение на малолетните им деца;
При задължителното представителство за представителя възникват задължения да извърши действията, за които е овластен. Тук, за разлика от доброволното представителство, законът определя обема на представителната власт и основанията за прекратяването й.

2. Според вида на правните действия, които може да извършва представителя, представителството се дели на:
а) активно представителство – когато представителят е овластен само да извършва правни действия за представлявания;
б) пасивно представителство – когато представителят е овластен само да приема от името на представлявания волеизявленията, насочени към него;
в) смесено представителство – тогава, когато представителят е овластен както да извършва действия, така и да приема волеизявления за представлявания;

3. Според обема на представителната власт, представителството бива:
а) пълна представителна власт – тогава, когато има задължително представителство (напр. възможността на родителите да представляват малолетните си деца във всичко и пред всеки, с ограничението, съдържащо се в 73, ал. 2 СК, т.е. при отчуждаването на недвижими и движими вещи, когато се иска и разрешение от РС и то само, когато има очевидна нужда или полза от такова отчуждаване). 
б) ограничено представителство – възможни са различни по обем и вид ограничения в представителната власт на представителя:
~ представителната власт може да е дадена само за извършването на едно конкретно посочено правно действие (напр. само да продаде апартамента);
~ представителната власт може да е дадена само за извършването на определен вид правни действия – напр. напр. само да дава под наем моето имущество;
~ представителната власт може да е дадена на представителя в такъв обем, че той да може да извършва всякакви правни действия, но само по отношение на точно определено имущество;
~ възможно е да има ограничение на представителната власт и по отношение на територията, за която е дадена тя – напр. в търговското представителство – дадено лице става търговски представител на “Лукойл” само за Северна България, а друго - само за Южна България.

4. Някои автори правят разграничение на представителството на:
а) пряко представителство
б) косвено представителство – това представителство обаче не е същинско представителство, тъй като при него не се извършва представителство от чуждо име с пряк ефект.

5. С оглед на това, че е възможно да има множество представлявани или множество представители, представителството се дели на:
а) еднолично представителство – тогава, когато един представител представлява няколко различни лица. Тук правоотношенията са отделни. При множество представители 39 ЗЗД приема, че може всеки от тях поотделно да упражни представителната власт, а може и всички заедно да я упражняват. 
б) колективно представителство – когато е предвидено, че множество представители ще упражняват само заедно представителната власт – напр. 31 ЗЮЛНЦ, който предвижда, че управителният съвет представлява сдружението с нестопанска цел и определя представителната власт на отделни негови членове. 

6. Представителство с клауза delcredere – това е една гаранционна клауза, с която представителят се задължава да обезпечи изпълнението на задължението от страна на третите лица, с които той договаря – напр. 354 ТЗ. 

Представителство на юридическите лица
За представителството на юридическите лица се срещат различни схващания. Преобладаващото мнение обаче е, че при юридическите лица става дума за едно особено задължително представителство. Други автори пък отричат да има представителство при юридическите лица, основавайки се на органичните теории за същността на юридическото лице.
При юридическите лица представителството може да се нарече условно органно представителство, тъй като обикновено изпълнителният орган на юридическото лице има представителни функции. Този термин “органно представителство” обаче може да доведе до заблуждение, че органът представлява юридическото лице. Но органът сам по себе си не представлява юридическото лице, а е част от неговата структура. Представително отношение ще има между физическото лице/физическите лица, което изпълнява функциите на изпълнителния орган и юридическото лице. Това важи и тогава, когато член на изпълнителния орган на юридическото лице е друго юридическо лице (тогава представител ще бъде физическото лице, което представлява юридическото лице в изпълнителния орган на това юридическо лице).
При представителството на юридическите лица законът определя органите, които могат да представляват юридическите лица и обема на тяхната представителна власт.
При представителството на юридическите лица особено важно място заема регистрацията на изпълнителните и представителни органи, тъй като те са един от елементите, които задължително подлежат на вписване в устава на юридическото лице, имащ конститутивно значение.
Тук възниква въпроса за това, дали е възможно изпълнителният и представителен орган на юридическото лице, да извършва действия, които се различават от решенията на общото събрание на юридическото лице? Ще доведе ли това до недействителност на сделката? Отговорът е, че това няма да доведе до недействителност на сключената сделка, като тук значение има и добросъвестността на третите лица.
На последно място трябва да се каже, че представителният орган на юридическото лице може да упълномощи и други лица да извършват действия от негово име (т.е. от името на юридическото лице).

Договаряне сам със себе си
При представителството може да се стигне до договаряне сам със себе си, тъй като представителят може да извършва едновременно и действия от свое име, и действия от името на представлявания. И ако представителя направи сам тези две волеизявления, може да се стигне до сключване на договор между представителя и представлявания, т.е. да се договаря сам със себе си. Договарянето сам със себе си е допустимо само тогава, когато става в интерес на представлявания.
Друга хипотеза на договаряне сам със себе си е, когато един представител представлява две лица. Тук отново се правят две волеизявления от името на двете представлявани лица. Договор ще се сключи, ако представителят е действал в интерес и на двамата.
38, ал. 1 ЗЗД установява обща забрана да се договаря сам със себе си, освен, ако представляваният е дал съгласието си за това. Договарянето сам със себе си е възможно само при доброволното представителство.
В съдебната практика обаче има едно решение на ВС от 1991 г., според което и родителите, чието представителство е задължително, биха могли да договарят със себе си, щом като сделката е в интерес на децата им, които представляват.
От 38, ал. 1 ЗЗД личи, че съгласието на представлявания трябва да е дадено предварително. Но всъщност няма пречка съгласието на представлявания да бъде дадено последващо – 42, ал. 2 ЗЗД – лицето, за когото е било действано без представителна власт може да потвърди сделката. 
Има и случаи, когато представителят, макар и да договоря със себе си, всъщност не се оказва точно така – това са хипотезите, когато представляваният е определил точно клаузите на сделката. Тук съгласието на представителя е единственото волеизявление, което е необходимо той да направи, за да бъде сключен договора (т.е. не е необходимо да се прави второ волеизявление от името на представлявания).
Извън ЗЗД също има изключения, които допускат договарянето сам със себе си. Напр. в 358 ТЗ (встъпването в изпълнителната сделка по комисионния договор). Или при ЕООД/ЕАД, когато едноличният собственик на капитала сключва договор с дружеството си. Задължително обаче е този договор да бъде сключен в писмена форма, тъй като има опасност по този начин, чрез източване на капитала, да бъдат ощетени третите лица (кредиторите), тъй като няма да могат да се удовлетворят.


59. Упълномощаване – понятие, сключване, форма, правно действие. Видове. Прекратяване. Преупълномощаване

Понятие за упълномощаването

Става дума за една формална едностранна сделка, главният юридически факт от който възниква представителната власт (представителното правоотношение). Упълномощаването е адресна сделка, т.е. тя трябва да достигне до другата страна, като приемането й не е необходимо.
Резултат от този юридически факт (упълномощаването) е възникването на представителната власт, по силата на която едно лице (представляван) се вижда обвързан от правните действия, извършвани от негово име от едно друго лице (представител).

Разликата между пълномощието и упълномощаването се съдържа в това, че пълномощното има за цел, насочено е да породи правни действия навън, пред третите лица, докато упълномощаването урежда съдържанието на вътрешното правоотношение между представителя и представлявания. Това вътрешно правоотношение обосновава задължението за пълномощника да извършва само онези правни действия, за които е оправомощен с пълномощното.
Обикновеното пълномощно се дава, за да обслужи едно друго съществуващо правоотношение, за да облекчи упълномощителя в извършването на неговите правни действия.
Напр. договорното правоотношение, което формира съдържанието на главното правоотношение, е различно, доколкото по договора за поръчка длъжникът се задължава да извърши правни действия за упълномощителя. Но упълномощаването не е комисионен договор, тъй като при него комисионерът действа от свое име.
Често, за извършването на някакви фактически действия се налага да се извършат и правни, за които се налага да се даде пълномощно.

Оттук, разликите между упълномощителното правоотношение и главното правоотношение са следните:
а) упълномощаването е едностранно правоотношение
б) главното правоотношение винаги е договор. Напр. договорът за поръчка, който би могъл да е възмезден или безвъзмезден, може да бъде съчетан и с пълномощно;
в) от пълномощното правоотношение се поражда представителна власт, докато при главното правоотношение, в зависимост от типа на договора, биха могли да се породят различни права и задължения;
г) пълномощното правоотношение е насочено навън, към третите лица, докато главното е насочено навътре.
Изискванията, които се поставят към упълномощаването, са преди всичко изисквания към упълномощителя – напр. дееспособността (упълномощителят трябва да е дееспособен), докато за валидността на упълномощаването не е необходимо пълномощника да е дееспособен, но дееспособността е необходима, за да може той да извършва правните действия, които са му възложени.

Възможни са упълномощавания, по които едно лице да упълномощи няколко лица да го представят пред третите лица, като всеки от овластените може да извърши самостоятелно правните действия, за които е оправомощен (т.нар. колективно пълномощно) – 39, ал. 2 ЗЗД. 
Възможно е обаче упълномощителят изрично да предвиди в пълномощното, че правните действия могат да се извършват само съвместно, т.е. само всички заедно ще могат да извършват правните действия, за които са оправомощени.
Преценката за валидността на упълномощителната сделка зависи само от гл.т. волята на упълномощителя. Пълномощното, веднъж дадено, не прекъсва възможността на упълномощителя да извърши и сам съответните правни действия.
Може да има и хипотези на отмяна на пълномощното, но в този случай трябва да се имат предвид правилата за отправянето на волеизявленията и тяхното достигане до насрещната страна – 13 и 14 ЗЗД. 
Ако след даването на пълномощното, упълномощителят бъде поставен под пълно запрещение, то упражняването на представителната власт става невъзможно, защото на нейно място идва законната представителна власт, упражнявана от настойника. Ако пък упълномощителят бъде поставен под ограничено запрещение, то може да има упълномощаване, но вече е необходимо това да стане с попечителско съдействие, т.е. да се допълни и волята на попечителя към тази на поставения под ограничено запрещение упълномощител. 
Действието на вече направените пълномощни преди поставянето на упълномощителя под пълно запрещение ще се запази, но остава открит въпросът за възможността за унищожаването на тези пълномощни на основание 31 ЗЗД (поради моментна недееспособност) във връзка с 44 ЗЗД.
Важно е да се каже, че забраната за упълномощителя да извършва някакви правни действия, е забрана и за пълномощника да извършва тези правни действия.

Начини за извършване на пълномощното

От гл.т. на начина на извършване на пълномощното, упълномощаването става по следните начини:
1. Изрично упълномощаване – тъй като тук упълномощителната сделка е адресна, се поставя въпроса за начина, по който тази представителна сделка трябва да е узната – това става било като пряко се упълномощи пълномощника, било, като се сведе до знанието на третите лица, с които пълномощника ще договаря, че именно той действа от името на упълномощителя, било като се направи едно публично разгласяване на пълномощното.
2. Конклудентно упълномощаване – по този начин упълномощаването става, като упълномощителят присъства на по времето и на мястото, когато пълномощника извършва определени правни действия. В случая упълномощителят не изявява изрично, а одобрява сделката, сключена от пълномощника.
3. Предполагаемо упълномощаване – този начин на упълномощаване се среща най-често при т.нар. представителни лица, които извършват действията от името и за сметката на лицето, което е собственик на някакво търговско заведение.

Форма на пълномощното

37 ЗЗД казва, че формата на пълномощното трябва да следва правното действие (сделката) за което се дава. Става въпрос за форма за валидност на упълномощаването. Разбира се има и изключения, които се допускат от закона. Напр., сделка, която трябва да бъде извършена в нотариална форма (напр. една покупко-продажба на недвижим имот), за пълномощното също се изисква нотариална заверка на подписите.
Поставя се въпросът, при неспазване на формата за пълномощното, която, разбира се, води до недействителност на упълномощаването, дали това ще повлече недействителност и на сключената сделка? Според съдебната практика отговорът е положителен. На обратното мнение е обаче проф. Кожухаров, който смята, че пълномощното не е част от сделката, поради което недействителността на формата му няма да доведе до недействителност и на сделката.

Видове пълномощно

От гл.т. на обема на предоставената представителна власт, пълномощното бива:
1. Общо пълномощно – при него не се сочат конкретно правните действия, които пълномощникът е овластен да извърши.
2. Специално пълномощно – при него са посочени конкретно правните действия или времето, за които трябва да бъдат извършени те от пълномощника.
Тук трябва да се направи една отклика на специалното пълномощно от изричното пълномощно – под последното се разбира специално пълномощно, което се дава за извършването на разпоредителна сделка (продажба, замяна, апортиране, ипотекиране, залагане). Тук възниква следният въпрос - когато е дадено изрично пълномощно за извършването на разпоредителни действия, то включва ли и право пълномощника да получи съответната цена, ако в изричното пълномощно няма изрична клауза за получаването на парите? Отговорът е, че в случая пълномощникът не може да получи цената и това ще бъде плащане на ненадлежен кредитор. Често изрично пълномощно се изисква за извършването на процесуално-правни действия.
Специалното пълномощно би могло да се даде и за извършването на действия на обикновено управление, т.е. не всяко специално пълномощно е изрично пълномощно.
От гл.т. на това, дали с пълномощното се дава за извършването само на едно или на няколко действия, пълномощните биват:
1. Еднократно упълномощаване
2. Многократно упълномощаване
Друго деление на пълномощните е на:
1. Срочно пълномощно
2. Безсрочно пълномощно

Прекратяване на упълномощаването

41 ЗЗД дава основанията за прекратяване на упълномощаването, които могат да се обособят в следните групи:
1. Оттегляне и отказ от пълномощното – това са едностранни волеизявления, като за оттегляне говорим при упълномощителя, а за отказ – при упълномощения. Тук, в тази група хипотези, при които се прекратява упълномощаването, последното се прекратява по волята на страните.
а) оттегляне на пълномощното – оттеглянето на пълномощното би могло да стане изрично (до пълномощника, до третите лица, с които договаря или публично), с конклудентни действия и предполагаемо (с постановяването на забрана на едно лице да извършва определени действия, като поначало прекратяването на главното правоотношение няма да доведе до прекратяване на представителната власт). Оттеглянето на пълномощното е неформална сделка.
Трябва да се спомене, че само прекратяването на представителната власт на преупълномощителя ще доведе до прекратяване на представителната власт и на преупълномощеното лице. Другите основания за отпадане на представителната власт на преупълномощителя няма да доведат до засягане на представителната власт на преупълномощеното лице, тъй като това е правоотношение между упълномощител и преупълномощено лице;
б) отказ от пълномощно – при него също се поставя въпросът за достигането му до насрещната страна, но то би било валидно, ако достигне и до третите лица.
При активната представителна власт няма нужда от отказ от пълномощното, тъй като пълномощникът просто може да не извърши правните действия, за които е оправомощен, докато при пасивната представителна власт отказът от пълномощното трябва да се направи.
2. Пълномощното се прекратява и със смъртта на упълномощителя/пълномощника/прекратяването на юридическото лице – това прекратяване на пълномощното действа ex nunc, като извършените вече действия трябва да се приемат от насрещната страна.
3. Пълномощното се прекратява и при поставянето под запрещение, като тук се има предвид поставянето под пълно запрещение и то след назначаването на законов представител.
4. Пълномощното се прекратява и ако е било за даден срок и последният изтече; пълномощието се прекратява и с извършването на действието, за което е дадено и т.н.
Действието на прекратяването на пълномощното се свежда до невъзможност дадена представителна власт да се упражнява. Прекратяването на пълномощното също трябва да достигне до насрещната страна.
41, ал. 2 ЗЗД предвижда, че прекратяването на пълномощното не се отнася (не засяга) онези трети добросъвестни лица, които са договаряли с пълномощника, комуто е прекратена представителната власт. Добросъвестността на третите лица ще се обори, като се докаже, че прекратяването на представителната власт е достигнало или пък при грижата на добър стопанин би могло да достигне до тях. Третите лица са недобросъвестни, ако прекратяването на представителната власт е подлежало на вписване, вписано е и те са преговаряли с пълномощника след вписването.

Преупълномощаване

При преупълномощаването става въпрос за една правна сделка, извършена от лице, което вече има представителна власт (т.е. от упълномощения), т.е. упълномощеният по една сделка, се явява преупълномощител по една последваща сделка.
Преупълномощаването представлява чисто упълномощаване, но с тази разлика, че лицето, което преупълномощава вече притежава представителна власт, като преупълномощителят не прехвърля представителната си власт, а учредява една нова представителна власт. Преупълномощаването е възможно само, ако преупълномощителят има представителна власт и то, ако неговото упълномощаване е възникнало по една правна сделка, а не по силата на закона, т.е., ако упълномощаването е доброволно (договорно).
Три са лицата, които участват в преупълномощаването, но преупълномощителната сделка предполага две лица за учредяването й (това са упълномощеният и преупълномощеният). Действието на така създадената представителна власт обаче, се заключава в директното правоотношение между преупълномощеното лице и първоначалния упълномощител.
Преупълномощаването обаче не може да се извършва свободно по нашето право. Предвид личният момент 43, ал. 1 ЗЗД предвижда възможностите за преупълномощаване само в следните хипотези: 
1. Когато упълномощителят е разрешил на пълномощника си да преупълномощава други лица.
2. Когато няма разрешение за преупълномощаване, е възможно то да се получи ad hoc, но в случая преупълномощаването трябва да е необходимо за запазването интересите на упълномощителя. Напр. такова преупълномощаване без разрешение от страна на упълномощителят е възможно при договора за поръчка по 283, ал. 2 ЗЗД. 
Тъй като става въпрос за упълномощителна сделка, изискванията за формата на преупълномощаването ще бъдат тези по 37 ЗЗД.
Правоотношение между упълномощителя и упълномощения – тук става въпрос за създаването на една първична представителна власт и само наличната на валидна такава ще даде основание за възникването на вторичната представителна власт (преупълномощаването). Независимо обаче, дали упълномощителят е получил разрешение да преупълномощава или това става поради необходимостта да се защитят интересите на упълномощителя, упълномощеният е длъжен незабавно да уведоми упълномощителя за преупълномощаването – в противен случай той отговаря за действията на преупълномощения като за свои действия (43, ал. 3 ЗЗД).
Одобряването на така дадена представителна власт не е необходимо, тъй като преупълномощителят не действа като мним представител – одобряване е необходимо само, ако преупълномощеният е действал вън от дадената му представителна власт. Това е така, защото упълномощителят може винаги да оттегли представителната власт.
Правоотношение между упълномощителя и преупълномощеното лице – предпоставка за валидност е преупълномощителят да има валидна представителна власт, но тук представителната власт на преупълномощеното лице възниква за упълномощителя.
Обикновено има едно основно правоотношение, което се обслужва от една упълномощителна сделка и това отношение съществува между упълномощителя и упълномощения. Когато се дава преупълномощаване, обикновено то се съпътства със създаване на основно правоотношение между преупълномощеното лице и преупълномощителя. Основното правоотношение между упълномощителя и преупълномощителя също се установява чрез действията на преупълномощеното лице.
Правоотношение между преупълномощителя и преупълномощеното лице – поначало между тях не възниква основно правоотношение, тъй като преупълномощеният действа направо от името на първоначалния упълномощител.
Основание за отнемането на представителната власт на преупълномощеното лице е само отнемането на представителната власт на преупълномощителя, докато другите основания за отпадането на представителната власт (дееспособност, смърт и пр.) на преупълномощителя не водят до прекратяването на представителната власт и на преупълномощеното лице.
Прекратяването на преупълномощаването е в почти същите хипотези, както и за упълномощаването, като упълномощителят може директно да оттегли представителната власт и на преупълномощителя и на преупълномощеното лице.

60. Действие от чуждо име без представителна власт – последици. Потвърждаване и последици


Тази хипотеза е уредена в 42 ЗЗД, но и в 301 ТЗ, като разрешенията са различни.

Понятие
При действието от чуждо име без представителна власт има едно лице, което действа без представителна власт като мним представител (falsus procurator), още едно лице, което е мнимо представлявано и едно трето лице, с което мнимият представител сключва правна сделка или извършва правни действия.
Хипотезите, при които е налице мнимо представителство са различни:
1. Когато въобще не е имало представителна власт.
2. Когато е имало представителна власт, но тя е отпаднала с действие ex nunc, т.е. оттеглена е представителната власт.
3. С навършването на една определена възраст от лицето (18г.), което вече няма нужда да се представлява, тъй като е напълно дееспособно.
4. Когато представителната власт е отпаднала ex nunc поради унищожаване на сделката.
5. Представителна власт липсва и тогава, когато мнимият представител се представя за представител, без въобще да има представителна власт между него и представлявания.
6. Мнимо представителство има и тогава, когато представителят е надхвърлил границите на представителната власт.
Трябва да се каже, че мнимото представителство се различава от едностранното подставяне – докато при последното едно лице сключва правна сделка от свое име и за своя сметка, но в придобивния документ се вписва името на друго лице, като се разчита, че лицето, вписано в придобивния документ ще одобри сключената сделка, то при мнимото представителство е налице сключване на сделка/извършване на правни действия от един мним представител от името и за сметката (в интерес) на мнимо представлявано лице.
Мнимото представителство се различава и от воденето на чужда работа без поръчка.

Последици от мнимото представителство

За да се изяснят последиците, които настъпват от представителната власт, е необходимо да се изследват правоотношенията, които възникват при него:
1. Сделката в отношенията между мнимо представлявания и третото лице – ако имаше действително представителна власт, то по силата й, правните последици от отношенията между представителя и третото лице би трябвало да задължат/да породят права за представлявания. Но тук, поради липсата на валидна представителна власт на представителя, правни последици за представлявания няма да настъпят.
Според някои автори, тук се касае за нищожна сделка, като само за нея (като изключение) е възможно в резултат на потвърждаване тя да се санира. Според други цивилисти в случая сделка въобще не е сключена, т.е. тя е нестанала, защото липсва не прости волеизявление, а липсва и страна (представлявания).
Обикновено обаче обяснението на правните последици от една такава сделка, се дава с висящо недействителните сделки – при сделката, сключена от мним представител състоянието е такова, че сделката би могла или да стане напълно нищожна, или би могла да стане напълно валидна. Нещо повече – тази хипотеза не може да се подведе под 26, ал. 2 ЗЗД, тъй като при сделките с незавършен фактически състав, чиято нищожност се урежда там, става въпрос за направено волеизявление, засегнато от някакъв порок, докато тук воля изобщо няма. При сделките с незавършен фактически състав е възможно последващото добавяне на волеизявлението с действие ex nunc, докато тук ратификацията има действие ex tunc. От това следва, че волеизявлението по една сделка от чуждо име без представителна власт не е опорочено, волеизявление въобще липсва. Т.е. това е висящо състояние, като по този начин се оборва това схващане (макар и изключение от принципа), че нищожни сделки могат да се санират.
Няма обаче да има висяща недействителност при прекратяването на представителната власт, когато прекратяването на пълномощието не може да се противопостави на третите добросъвестни лица (41, ал. 2 ЗЗД) – т.е. в случая мнимо представляваният ще бъде принуден да приеме правните последици от една такава сделка.

Ратификация (потвърждаване) и последици от нея

За ратификация говорим, когато действията на лице без представителна власт бъдат в последствие потвърдени от лицето, за което уж е действало и то с обратна сила. Докато конфермацията при една унищожаема сделка представлява волеизявление на действителния правоимащ, където едно лице е действало от свое име и в свой интерес, но представяйки една чужда вещ за своя.
Последицата от ратификацията е, че ще направи сключената без представителна власт сделка валидна. Докато при конфермацията (одобряването) хипотезата е друга – едно лице действа от свое име, като се представя напр. за собственик на една чужда вещ. Тази унищожаема сделка ще породи правно действие, ако истинският собственик на вещта даде одобрението си за нея. Тук това одобрение ще прояви действието си ex tunc, като се запазват като страни по сделката онзи, който се е представял за собственик на вещта и третото лице. Докато ратификацията представлява едно едностранно волеизявление на мнимия представляван, с което той потвърждава извършените от мнимия представител правни действия.
Основният спор тук е, дали ратификацията създава тепърва представителна власт или такава представителна власт не се създава. Проф. Павлова твърди, че не възниква такава представителна власт. Но потвърждаването като едностранна сделка означава, че не се очаква насрещното волеизявление нито от мнимия представител, нито от третото лице.
42, ал. 2 ЗЗД казва, че могат да се потвърждават всякакви правни действия, включително и такива, които нямат качествата на договори. Не е допустимо обаче да се потвърждават само част от извършените без представителна власт правни действия – те трябва или изцяло да се потвърдят, или да се откаже ратификацията им.

Форма и действие на ратификацията

Доколкото в 42, ал. 2, изр. 2 ЗЗД изрично е казано, че потвърждаването трябва да бъде извършено в същата форма, каквато е формата на упълномощаването за сключването на договора, то това е изискваната от закона форма, под която може да се направи потвърждаването.
Ратификацията действа с обратна сила, но 42 не казва нищо относно действието на потвърждаването. Тук и без изрична разпоредба на закона, действието на ратификацията е ex tunc, тъй като потвърждаването е едно обуславящо волеизявление, с нея не се навлиза в съдържанието на уговореното между мнимия представител и третото лице. Чрез ратификацията мнимият представляван просто приема, че действията, които са извършени от мнимия представител, ще настъпят в правната му сфера.

Срок за извършване на ратификацията

Когато мнимият представляван мълчи, това създава определена несигурност, която би могла да се избегне по следния начин:
1. Било, когато мнимият представител поиска в определен срок мнимо представляваният да потвърди или не сделката.
2. Било, когато третото лице каже, че вече няма правен интерес.
301 ТЗ обаче дава друго разрешение за срока, в който трябва да се извърши ратификацията – когато едно лице действа мнимо от името на търговец се смята, че търговецът е приел действието, ако не се възпротиви незабавно след узнаването. Тук мълчанието като изключение е приравнено на съгласие. Тук няма и срокове, давани от третото лице за одобрение на сделката.
Ако правните действия на мнимия представител не бъдат потвърдени (по 42 ЗЗД/301 ТЗ), то сделката ще е нищожна в отношенията между мнимия представител и третото лице. Ако правните действия бъдат потвърдени/има мълчание, то правните последици обвързват с обратна сила патримониума на мнимо представлявания.
Правни последици между мнимия представител и третото лице – тук сделката също няма да има действие, тъй като мнимият представител действа от чуждо име и следователно и с представителна власт, и без нея, представителна власт между двамата няма.
Възможно е обаче, когато стане ясно, че мнимо представляваният няма да потвърди, мнимия представител да приеме правните последици да настъпят за него. Тук третото лице няма да има правото да търси обезщетение, дори и да е добросъвестно.
Ако ратификация от страна на мнимо представлявания не последва, а мнимият представител също не желае правните последици да настъпят за него, то третото лице може да търси само негативни вреди от насрещната страна. Отговорността е за предварителен договор и това несключване на сделката все пак причинява някакви вреди на третото лице (най-малкото разноските по очаквания договор). Правоимащо да си търси обезщетение за негативни вреди е само добросъвестното трето лице.
Тук има една разлика – докато при пред договорната отговорност лицето, от което се търси отговорност трябва да е виновно, то тук, при мнимото представителство, не е задължително falsus procurator да е действал виновно.
Правни последици между мнимо представлявания и мнимия представител – правните последици между двамата ще се сложат по различен начин в зависимост от това, дали последва ратификация или не. 
Ако има потвърждение, то отношенията между мнимия представител и мнимо представлявания ще бъдат както напр. по един договор за поръчка.
Ако не последва потвърждение, следователно извършените правни действия няма да имат никакви правни последици.


62. Погасителна давност – понятие, фунцкии, приложно поле. Давностни, преклузивни, рекламационни, гаранционни срокове, срочни права



Тъй като погасителната давност е една изключително разпространена фигура в гражданското право, то за нея могат да се даде следното определение:

Погасителната давност като юридически факт има в основата си един период от време (срок).

Погасителната давност като субективно право, което се поражда при проявлението на този срок + позоваването на него.

Погасителната давност като съвкупност от правни норми, които уреждат, както юридическия факт, така и произтичащото от него субективно право.
Като юридически факт погасителната давност представлява един период от време, през който не настъпват някакви обстоятелство, водещи до прекратяване на субективното право на вземане на кредитора, т.е. това е период от време, през който кредиторът бездейства, което дава право на законодателя да приложи определени правни последици, даващи възможност да се стигне до погасяване на това субективно право.

- Срокът има различно значение в гражданското право:
[image: image391.png]


в облигационното право срокът определя от кой момент субективното право става изискуемо/от кой момент могат да се приложат мерките на държавната принуда. Срокът има значение във връзка с погасяването на субективните права – изтичането на определен срок погасява правото на вземане;

при придобивната давност изтичането на определен срок от време води до пораждането на възможността на едно лице, което е владелец на дадена вещ, да се позове на придобиването й по давност;

времето е от значение и при давността;

определени права така са обвързани с определен срок, че могат да се упражняват само през неговото времетраене – напр. авторското право или преклузивните срокове в процесуалното право.
Срокът представлява определен отрязък от време, който се характеризира с начален и с краен момент. Срокът обаче може и да е точно фиксиран.

От гл.т. на това какво е съдържанието на съответните срокове те се делят на:

давностни срокове – давностният срок представлява период от време, определен по продължителност в закона, в течение на който, ако носителя на едно субективно право не го упражни или, ако не е погасено по друг начин, се погасява правото да се търси защита;

преклузивни срокове – преклузивният срок представлява период от време, с изтичането на който се погасява самото материално право;

рекламационни срокове – този срок е при срочните права (т.е. права, които могат да се упражняват само в определен срок). Срочните материални права се погасяват не, защото не са упражнявани, а тъй като упражняването им е ограничено в един определен срок, само по време на който съответното право може да се упражнява.
Сроковете могат да се установяват от закона, от съда (напр., когато има нередности в исковата молба), от администрацията, договорни срокове.
Сроковете биват и материално-правни, и процесуално-правни. 32 и сл. ГПК уреждат сроковете в процеса (когато сроковете не са установени от закон, те се определят от съда). В 72 ЗЗД също има срокове (там се определя броенето на сроковете).

Според правното действие на сроковете те биват:

срокове, свързани с пораждането на правно действие;

срокове, свързани със защитата на права;
Броенето на сроковете според 72 ЗЗД е следното (виж ги). 

Определение за погасителна давност

Видимо е, че първият елемент на погасителната давност е изтичането на някакъв срок. Но какъв е този срок? Проф. Таджер счита, че като юридически факт погасителната давност представлява установен в закона срок на кредиторово бездействие да търси вземането си.
Проф. Павлова смята, че това разбиране е тясно – вярно е, че изпълнението най-често става по инициатива на кредитора, когато бездействието му трябва да е правно релевантно, но не са рядкост случаите, в които изпълнението настъпва без да е искано от кредитора – напр., когато длъжникът се издължава без да му е искано изпълнение. Или пък, случаи, когато има възможност да се погаси вземането, но това зависи от волята на длъжника (напр. при компенсацията), или пък случаи, когато длъжникът е в състояние на обективна невъзможност да изпълни.
Т.е. според проф. Павлова погасителната давност представлява период от време, определен от закона, през който субективното право на кредитора не е погасено или казано иначе – не са настъпили юридически факти, които да погасят субективното право на вземане на кредитора.

Възниква следният въпрос: Какво става с изтичането на срока на погасителната давност? Би могло да има два варианта:
1. Да се погаси съществуването на субективното право.
2. Изтичането на погасителната давност не засяга съществуването на субективното право, материалното право на кредитора продължава да съществува.
Възниква оттук друг въпрос: какво тогава се погасява с изтичането на срока на погасителната давност? Проф. Таджер смята, че материалното право на иск като притезанието, в съществуването на субективното право няма. Той смята, че изтичането на давността и позоваването на нея води до прекратяването на процесуалното право на иск, но не и на материалното, защото просто такова няма.
Проф. Павлова пък счита, че притезанието е форма, фаза от съществуването на субективното право, че с изтичането на погасителната давност и с позоваването на нея, се прекратява възможността правото да се иска по принудителен ред, т.е. прекратява се притезанието.
Въпреки този теоретичен спор, правната същност на онова, което възниква с изтичането на погасителната давност, се свързва с възможността да се откаже изпълнение на кредитора.
Според проф. Живко Сталев пък, правната природа на погасителната давност е, че това е процесуално право, докато болшинството от авторите приемат, че става въпрос за едно материално право.
Въпреки различията, упражняването на това право да откажеш изпълнение на задълженията си, е потестативно право, т.е. с изтичането на погасителната давност за длъжника възниква потестативното право да откаже изпълнение на задължението си.
Не трябва да се набляга на това – какво става с кредитора, а на това – какво става с длъжника след изтичането на погасителната давност.
Погасителната давност всеобщо се разглежда като способност за погасяване на вземанията на кредитора (110 ЗЗД), но става въпрос за погасяване на задължението, докато вземането на кредитора може и да продължи да съществува (аргумент – 118 ЗЗД), т.е. изтичането на погасителната давност не променя нищо в положението на кредитора, не погасява вземането. За да се погаси вземането, е необходимо и още нещо – волеизявление от длъжника, че иска да се възползва от тази възможност да откаже да изпълни. Т.е. след изтичането на погасителната давност длъжникът може или да се позове на нея, или да си изпълни задължението, тъй като само по себе си изтичането на погасителната давност нищо не погасява.

Следователно правото, което възниква в резултат на изтичането на погасителната давност, няма преобразуващ характер – това е непритезателно, но и непотестативно право да се откаже изпълнението на задължението.
Правото на задържане също не е потестативно право (90, 91 ЗЗД). 
Проф. Павлова е права за това, че с позоваването на изтекла погасителна давност длъжникът не може да погаси едно публично право на вземане, каквото е правото на иск.

Изводът е, че погасителната давност като юридически факт (разбиран като бездействие на кредитора или ненастъпване на други погасителни обстоятелства) не погасява правото на кредитора, а поражда материалното право на длъжника да откаже изпълнение, което е насочено към кредитора. Това обаче не е процесуално право, тъй като за изтекла погасителна давност може да се изразява и извън съдебно, а не само в един съдебен процес. Правоотношението е материално-правно, защото то произтича от материално-правното правоотношение между кредитора и длъжника.
Това, че възражението може да се упражнява, както съдебно, така и извън съда, не е странно, тъй като няма как по друг начин да се възрази на искането на кредитора, освен чрез възражение. Т.е. това право на длъжника да откаже изпълнение на кредитора си поради изтекла погасителна давност не е нито притезателно, нито потестативно и е част от едно облигационно правоотношение.
Докато възражението за задържане по 90 ЗЗД е дилаторно (временно), то възражението при изтекла погасителна давност е перемпторно (окончателно, завинаги).

Разграничение между погасителната давност и придобивната давност

Разликата между погасителната и придобивната давност се свежда до следното: докато погасителната давност е институт на цялото гражданско право, то придобивната давност е институт само на вещното право, способ за придобиване на вещни права (79 – 86 ЗС с препращания към ЗЗД). Т.е., след като е невъзможно обединяването на двата института, пороците продължават като се препраща от ЗС към ЗЗД.
Общото между двата института е, че става въпрос за срокове, правните последици не настъпват служебно, а само въз основа на волеизявление на заинтересувано лице. Разликата между двете е в съдържанието им – придобивната давност представлява упражняване на фактическа власт с намерението да се владее, докато погасителната давност е бездействие на кредитора.

Функции на погасителната давност

Безспорно е, че погасителната давност няма санкционираща функция – макар в крайна сметка да се достига до неблагоприятни правни последици за кредитора. Последният може да е и правомерен, съзнателно да не търси събирането на вземанията си, т.е. неупражняването на субективното право не е укоримо от правото.
Погасителната давност има за главна функция привеждането в съответствие на правното с фактическото състояние – с бездействието на кредитора фактическото положение е, че дадено право не се упражнява и следователно трябва да му се откаже възможността да си го търси по принудителен ред. Позоваването на изтеклата погасителна давност обаче не води до погасяване на самото субективно право, за разлика от придобивната давност, където позоваването на изтекла придобивна давност води до прекратяване правото на собственост за лицето, което не е упражнявало правото си.
Сроковете в крайна сметка създават дисциплина в гражданския оборот, тъй като стимулират кредиторите да упражняват правото си на вземане и допринасят за установяването на обективната истина.
От друга страна, неприлагането на служебното начало при давността, дава възможност неблагоприятните й последици да зависят от волята на длъжника (той може и да отрече да се възползва от изтеклата придобивна давност).

Преклузивни и рекламационни срокове

Освен за давностни срокове, в гражданското право се говори и за преклузивни и рекламационни срокове:
1. Преклузивен срок – поначало процесуалните срокове са преклузивни, т.е. прекратяват субективното право. В материалното право – напр. при потестативните права (87 ЗЗД) – правото да се развали договора се погасява с петгодишна давност. Или тригодишната погасителна давност да се унищожи договора по 32, ал. 2 ЗЗД. За разлика от тези искове, възражението не е свързано с някаква давност, а се измерва с това, дали не е изтекъл срока на иска за реално изпълнение на кредитора.
Прекратителният срок може да бъде установен с нормативен акт или от страните. За разлика от давностния срок, който поначало започва да тече от момента на изискуемостта, прекратителният срок започва да тече от момента на възникване на субективното право. Преклузивният срок тече между всички страни (erga omnes), докато погасителната давност тече само за кредитора. Друга разлика е, че преклузивните срокове не могат да бъдат спирани и прекъсвани, докато погасителната давност, при определени условия – може да бъде спирана или прекъсвана.
След като преклузивният срок прекратява субективното право, длъжникът, изпълнил по един преклузиран срок е изпълнил без основание и следователно може да си търси даденото без основание.
Друга особеност е, че поначало преклузивният срок се прилага служебно, като отказ от прекратителен срок е недопустим.
Преклузивен срок е този по 87, ал. 1 ЗЗД (т.е., ако длъжникът по един двустранен договор не изпълни задължението си, поради причина, за която отговаря, то кредиторът може да даде на длъжника подходящ срок за изпълнение, с предупреждение, че, ако и след него не изпълни, ще смята договора за развален), срокът за отмяна на дарение по 227, ал. 3 ЗЗД – искът за отмяна на дарение може да се предяви от дарителя в едногодишен срок, от момента, в който са му станали известни основанията за отмяна, двумесечният срок за изкупуването на дяловете на останалите съсобственици от един от съсобствениците по 33 ЗС, шестмесечният срок за вписване на съдебното решение по ЗС и пр. 

2. Рекламационен срок – рекламационният срок представлява период от време, установен с изрична правна норма, през който кредиторът е длъжен да предяви правото си пред длъжника за доброволно уреждане на дължимото задължение. Целта на този срок е да не бъде предявяван иск.
Такива рекламационни срокове се предвиждат в случаите, когато по отношение на длъжника масово се предявяват такива искове – напр. когато длъжникът е превозвач и е изгубил багажа.
Старият устав на БДЖ предвиждаше, че рекламационният срок е предпоставка, за да може да се предяви иска. Такива рекламационни срокове могат да се намерят в ЗАвТр и ЗЖПТр.
Действието на рекламационния срок е особено – според 105 ЗЖПТр право да предявяват рекламация срещу превозвача, имат онези, които имат право на иска срещу превозвача. 110 ЗЖПТр и 77 ЗАвТр казват, че давностните срокове се спират със започване на рекламационното производство / предявяването на рекламация спира давността до деня на писменото й отхвърляне или частичното й приемане, като при частично признаване на рекламацията давност продължава да тече за останалата спорна част от рекламацията. Трябва да се има предвид, че тук става въпрос за спиране на изпълнителната давност.
Давността бива искова или изпълнителна в зависимост от това, къде се предявява. Ако веднъж се предяви иск за изпълнение на задължението и ако не бъде уважен искът, давността спира да тече, но не се прекъсва. От момента на уважаване на давността, започва да тече нова – петгодишна давност. Тази нова давност е изпълнителната давност, която се дава, за да може да се упражни принудително изпълнение.
Рекламационният срок се установява от закона, като не може да бъде спрян или прекъснат. За спазването на рекламационния срок съдът следи служебно, като отказ от тях не е допустим. Както всички давности, така и тук правната уредба е императивна.
Възможно е давностният срок да започне да тече и след изтичането на рекламационния срок.
Правоприлагащият орган винаги трябва да тълкува дадена правна норма, дали визира преклузивен или давностен срок. Друго, което трябва да се отбележи е, че преклузивните срокове се отнасят само до придобиването на вещни права и следователно не могат да се погасяват по давност (59 и 67 ЗС). Напр. actio revandicatio или искът за обявяване на симулация в сделката. Но при вещните искове може да се направи възражение, че в резултат от изтекла придобивна давност владелецът е станал собственик. Предявяването на ревандикационния иск не е обвързано с давност, но насреща може да се направи възражение за придобиване по давност.


63. Видове давностни срокове и критерии за разграничаване. Конкуренция на давностни срокове



Общата давност е петгодишна (110 ЗЗД). 

По-къси, тригодишни давностни срокове, са предвидени в 111 ЗЗД при следните три хипотези: 
1. Вземанията за възнаграждения за труд, за които не е предвиден друг давностен срок – тук се включват всички правоотношения, които имат за предмет някакъв труд (напр. възнаграждението по един договор за изработка). 
392 ТЗ пък предвижда тригодишна погасителна давност за всички вземания по един застрахователен договор от деня на застрахователното събитие (с изключение на вземанията по застраховка “Гражданска отговорност”, където погасителната давност на вземането е 5 години) – тук се имат предвид, както вземанията на кредитора спрямо длъжника, така и обратното – вземанията на длъжника спрямо кредитора.

2. Вземанията за обезщетения и неустойки от неизпълнен договор – това са вземания, които имат санкциониращ характер, като в тригодишен давностен срок се погасяват вземанията по един неизпълнен договор, но не и от един деликт.
Давността за иска за реално изпълнение на задължението обаче е 5 години, а не три (79 ЗЗД). Тук особеното е, че тогава, когато заедно с иска за реално изпълнение се търсят и вреди, то в този случай давността ще е разделена – 5 години за иска за реално изпълнение, а искът за обезщетение за вреди ще бъде с давност 3 години.

3. Вземанията за наем, лихви и други периодични плащания – тук става въпрос за периодични плащания, т.е. тригодишният давностен срок ще погаси само онова, което е вън от тези три години.
В този смисъл е и 119 ЗЗД – с погасяването на главницата, се погасяват и лихвите, които се дължат по нея, макар за тях давността още да не е изтекла. От тук следва, че, ако длъжникът, от когото се търси главното вземане възрази, че главното вземане е погасено по давност, това влече след себе си и погасяване на лихвите, макар погасителната давност за тях да не е изтекла.

В тази посока е и съдебната практика – според Реш. № 2648 от 1978 г на І г.о. на ВС, макар давността за лихвата да не е изтекла, ако главното вземане е погасено по давност, погасява се и вземането за лихвата. Поставя се въпросът, ако вземането за лихвите е предявено след изтичане на тригодишния срок от изискуемостта на главното вземане, има ли основание кредиторът да иска да му се присъдят лихвите? Тъй като лихви се дължат за всеки изминат ден след изпадането от забава на длъжника и с оглед на това, че искът е предявен след изтичането на повече от три години от изискуемостта на главното вземане, то не всички лихви ще се погасят заедно с главното вземане, а само онези, които са били дължими преди тригодишния срок от предявяване на иска, т.е. не се погасяват заедно с главното вземане и лихвите, които са текли от момента на изискуемостта на вземането до погасяването по давност на главното вземане (б. – М. Ш.).

Тригодишна е давността и за иска, с който се иска унищожаване на сделка по 32 ЗЗД.
При общия режим на продажбата (197 ЗЗД), искът на купувача, на когото е престирана вещ с недостатъци, се погасява по давност с изтичането на 1 година при продажбата на недвижима вещ и шест месеца при продажбата на движима вещ.Давностният срок започва да тече от деня на предаването на вещта.
Тъй като погасителната давност е императивно уредена, в 113 ЗЗД се съдържа забрана за скъсяване или удължаване на давностните срокове. Отказ от неизтекла давност също е недопустим. Въпреки тази забрана обаче, в специалните случаи на 197 ЗЗД погасителните срокове на исковете могат да бъдат променени със съгласието на страните.
1 година е срокът за унищожаване на сделка, която е сключена в хипотезата на крайна нужда при явно неизгодни условия по 33 ЗЗД. Едногодишна е и давността на регресните искове срещу джирантите и т.н.
При конкуренция на давностните срокове принципът е, че специалният давностен срок дерогира, общия давностен срок (lex specialis derogat legi generali).


64. Начало на давностния срок. Броене и край на давностния срок. Погасителна давност при правоприемство

Начало на давностния срок

Доколкото се касае за един правен институт, който е посветен на погасителната давност на вземането на кредитора, началото на давностния срок също трябва да се търси в тази материя.
114 ЗЗД урежда началото на давностния срок. Давността не може да започне да тече преди вземането да е станало изискуемо, т.е. преди кредиторът да е имал право да си търси вземането не може да се приеме, че той бездейства. Така 114, ал. 1 ЗЗД казва, че погасителната давност започва да тече от деня, в който задължението е станало изискуемо. 

Изискуемостта на вземането се разбира като:
1. Изискуемо е вземането на кредитора, когато той вече го е поискал. Тази теза лежи на хипотезата, когато падежът на дадено вземане е фиксирано от срок. Напр., ако е уговорено, че престацията се дължи на 2 юли, то счита се, че на 2 юли кредиторът е отправил поканата, тъй като предварително фиксирания срок се счита за покана.
2. 69, ал. 1 ЗЗД казва, че, когато задължението е без фиксиран срок, то кредиторът може да го изисква веднага - т.е. от момента на поемането на задължението, за кредитора възниква възможността да поиска изпълнение от длъжника си (чрез покана с подходящ срок за изпълнение) и едва от този момент задължението става изискуемо. Т.е. падежът на длъжника ще настъпи с изтичането на срока, посочен в поканата.
114, ал. 2 ЗЗД урежда друга хипотеза на начален срок на давността – ако е уговорено, че вземането става изискуемо след покана, давността започва да тече от деня, в който задължението е възникнало. Тук давността, която тече на длъжника срещу кредитора, започва да тече от деня, в който задължението е възникнало. Смисълът на тази разпоредба е кредиторът да се притиска да иска вземането си, а не да бездейства.
Най-често обаче са случаите, когато страните си дават нещо, но не уговарят кога то ще се изиска (69, ал. 1 ЗЗД) – тогава началото на давността започва да тече от датата, когато е било възможно кредиторът да иска.
114, ал. 3 казва, че давността за вземанията от непозволено увреждане започва да тече от деня на откриването на дееца. Тук смисълът давността да започне едва в този момент е, че, ако се допусне давността за вземането на кредитора да започва от момента на извършване на деянието, то, в една хипотеза, когато се окаже по-късно, че не това е деецът, а някакво друго лице, то може да се окаже, че кредиторовата давност за вземанията за вреди, настъпили от деликт, е изтекла.
114, ал. 4 ЗЗД предвижда, че при искове за неустойка за забава, давностният срок за тях започва да тече от последния ден, за който се начислява неустойката. Тук става въпрос за това, че за първите десет дни се дължи по 0,5 % от неиздължената сума, а така събраната сума става изискуема от изтичането на петия ден.

Има хипотези, в които не законът, а общите актове на ВС определят кога започва да тече давността. Така напр., Постановление № 1 на ВС от 1979 г. определя кога започват давностите за вземания при хипотезите на неоснователно обогатяване (55 – 59 ЗЗД):
1. По 55, ал. 1 ЗЗД:
~ който е получил нещо без основание – давността за това вземане на кредитора започва да тече от момента на получаването на престацията от длъжника;
~ при отпаднало основание – давността на вземането на кредитора започва да тече от момента на настъпването на юридическия факт, който довежда до отпадане на основанието (разваляне или унищожаване на договора);
~ при неосъществено основание – давността завземането на кредитора започва да тече от деня, в който е станало ясно, че основанието няма да се осъществи.

По-старите автори приемат, че и потестативните права се погасяват по давност, като, ако не е предвидено изрично каква е давността им, те се изсрочват с изтичане на общата петгодишна погасителна давност по 110 ЗЗД. Но 110 ЗЗД има предвид вземанията – потестативните права са облигационни права, а се погасяват не облигационни права, а притезателни права (вземанията).

Проф. Апостолов казва, че в състава на притезанието на кредитора се включват не само притезателните, но и всички други потестативни права. Но не може едно право да дава едновременно и правото да се изисква, и правото да се погасява това право.

Доц. Русчев счита, че потестативните права не се погасяват по давност, ако това не е изрично казано в закона (както е в 32 и 87 ЗЗД). Тези случаи на погасяване на потестативните права са изключения – при развалянето на договора по 87 ЗЗД погасителната давност започва да тече от момента, в който субективното право може да се упражни, а при унищожаването на сделката (32 ЗЗД) началният момент на погасителната давност е различна, тъй като различни са и основанията за унищожаване на сделката: правото да се иска унищожаването на една сделка се погасява с тригодишна давност, като началото на давността е от деня, в който лицето е навършило пълнолетие, вдигнато е запрещението, грешката или измамата са били открити или заплашването е престанало, а в останалите случаи – от деня на сключване на сделката. 
Друг начален момент за упражняването на права, които са дадени на кредитора е хипотезата, когато на кредитора са престирани вещи с недостатъци (197, ал. 3 ЗЗД) – началото на давността е от деня на предаването на вещта с недостатъци.

Правоприемство при погасителната давност

Цесията на едно вземане не води до погасяването на вземането по давност. 99 ЗЗД казва, че прехвърленото вземане преминава върху новият кредитор с привилегиите, обезпеченията и другите му принадлежности, включително и с изтеклите лихви. Тук “другите принадлежности” включва и започналата да тече погасителна давност за вземането. 
При новацията обаче е обратно – при новирането давността прекъсва и започва да тече нова погасителна давност.
При частното правоприемство, каквото е цесията, теклата до момента давност продължава да тече и срещу праводателя, и срещу правоприемника, т.е. ако при праводателя са изтекли три години от давността, а при правоприемника – две години, общата погасителна давност е изтекла и за длъжника възниква правото да откаже изпълнение на задължението си.


65. Спиране и прекъсване на давностните срокове – основания и действие. Прилагане на погасителна давност.



Нормално е например, с изтичането на пет години, от момента, в който е започнала да тече, общата погасителна давност да изтече, т.е. и вземането на кредитора да се погаси. Това обаче ще стане, ако не са настъпили някакви обстоятелства, които да са спрели или да са прекратили давността.

Спиране на давността

Кредиторът може да е бил лишен от възможността да си иска вземането, поради което този срок докато трае това обстоятелство не се зачита действие на срока, а с отпадането на това обстоятелство срокът отново продължава да тече. Давността изтича, като се сумира срока от преди настъпването на обстоятелството, спряло давността и срока, продължил да тече след отпадането на обстоятелството.

Спирането на давността предполага едно възникването на определено събитие, до началото на което давността е текла и след преустановяването на което, давността продължава да тече. Т.е. това е обстоятелство, визирано в закона, което спира действието на давността, след изчезването на което давността продължава да тече.

Основанията за спиране на погасителната давност са уредени в 115 ЗЗД: 
1. Давността не тече между родители и деца, до изтичането на родителските права.
2. Давност не тече между намиращи се под настойничество/попечителство лица и техните настойници/попечители, докато трае настойничеството/попечителството.
3. Давност не тече между съпрузи (докато трае брака).
4. Давност не тече за вземанията на юридическите лица срещу техните управители (напр. за деликт), докато последните са на служба.
5. Давност не тече за вземания на лица, чието имущество по закон или по решение на съда се намира под управление, срещу управителя, докато трае управлението¬ – напр. вземанията на лица, за чието имущество е назначен временен управител.
6. Давност не тече за вземанията на ненавършили пълнолетие и поставените под запрещение лица, за времето, през което нямат назначен законен представител или попечител – през това време и до изтичането на шест месеца след това давността спира.
7. Давността не тече, докато трае съдебният процес относно вземането – т.е. това означава, че от момента, от който е подаден иска, до момента на решението на съда давността се спира.
8. В 115, ал. 2 е казано, че, ако давностният срок изтича по времето, когато кредиторът или длъжника са военно мобилизирани, до изтичането на мобилизацията + още шест месеца давността за съответното вземане спира да тече.

Прекъсване на давността

Прекъсването на давността представлява едно по-радикално действащо върху погасителната давност обстоятелство.
Тук, според 117, ЗЗД, правното значение на погасителния срок се заличава и започва да тече нова давност, а, ако прекратяването е установено със съдебно решение, започва да тече нова петгодишна давност. 

Прекратяването има предвид такива юридически факти, действия, които показват, че кредиторът е предприел активни действия за събирането на вземанията си.

Основанията за прекратяването на погасителната давност са уредени в 116 ЗЗД и са следните:
1. Давността се прекъсва с признаването на вземането от длъжника – когато длъжникът признае вземането на кредитора, това означава, че той прави отказ от възможността, която му се дава в резултат на изтекла погасителна давност, да откаже изпълнението на задължението си. 
Признаването на вземането на кредитора става изрично (когато длъжникът директно изпълни задължението си или като признае дълга си, но иска отсрочка, разсрочване, опрощаване на задължението си и т.н.) или чрез конклудентни действия (напр. като длъжникът си плати лихвите).
2. Давността се прекъсва с предявяването на иск/възражение от страна на кредитора срещу длъжника – става въпрос за иск на кредитора срещу длъжника, който трябва да има за предмет вземането, което ще се погаси. Този иск може да е всякакъв (първоначален или последващ). Прекъсването на давността важи само тогава, когато искът на кредитора е уважен от съда. В противен случай (ако искът бъде отхвърлен) ще има само спиране на давността.
3. Давността се прекратява и с предприемане на действия за принудително изпълнение – в този случай се прекратява изпълнителната давност (напр. при вадене на изпълнителен лист).

Прилагане на погасителната давност

Съгласно 120 ЗЗД погасителната давност не настъпва служебно, от което следва, че само по искане на длъжника съдът може да постанови погасяване на вземането на кредитора.

